
CUVÂNT ÎNAINTE 


Studiile de filosofie patristică si mai ales de scolastică nu s-au bucurat 
niciodată în România de un mediu primitor din rațiuni pe care nu le discutăm aici. 
Dacă ar fi totuși să încercăm o insinuare, am spune numai că trecerea în revistă a 
acestor motive ar putea purta numele „De la trdirism la materialismul dialectic“. 
Cert este că, din această întâmplare, a crescut, de-a lungul deceniilor, nu numai 
acuta absenţă de texte fundamentale necesare studiului gândirii medievale ci gi 
izbitoarea obscuritate în care se află, încă, la noi, acest capitol al Istoriei Filosofiei. 
E drept, nici în lume, filosofia medievală n-a cunoscut o deschidere multumitoare 
înainte de operele de pionierat ale lui E.Gilson. Fapt este, însă, că în România, 
de-abia începutul mileniului trei coincide cu începutul studiilor de acest fel. După 
câteva iniţiative editoriale singulare si Idudabile, cu un program dictat fie de cerin- 
tele imediate ale publicului, fie de preferinţele unor traducători, singurul program 
ştiinţific consistent, pe termen lung, de traducere și editare a textelor medievale 
aparține Masteratului de Filosofie Antică si Medievală de la Universitatea 
„Babeş-Bolyai“ din Cluj, în colaborare cu editurile Univers Enciclopedic si Polirom. 

În această situaţie, consider că elaborarea unui manual de filosofie patris- 
tică şi scolastică este în același timp absolut necesară si fatalmente dificilă. 


Necesară, indiscutabil, având în vedere că manualele universitare românești sunt, 

încă, în mare parte tributare concepției conform căreia filosofia europeană a „murit 
clinic“ odată cu elenismul si a „renăscut“ odată cu umanismul italian. Dificilà, 
întrucât textele fundamentale si mai cu seamă ediţiile critice (cu excepţia câtorva 
realizate deocamdată) reprezintă încă, în România, un „articol de import“. 

Din toate aceste motive nu mă îndoiesc că volumul de faţă își justifică pre- 
zena pe piaţa manualelor universitare, încercând să întâmpine, sper, mulţumitor, 
nevoia de informare a studenților în Filosofie si nu numai. Conceput ca un curs 
pentru un semestru, volumul prezintă, cronologic, date biografice si temele funda- 
mentale ale gândirii celor mai reprezentativi filosofi ai istoriei medii europene 
începând cu perioada patristică (înţeleasă aici ca perioadă distinctă a Istoriei filo- 
sofiei dar si ca premisă necesară pentru Scolastică) si terminând cu unul din cei 
mai de pe urmă reprezentanți ai Evului Mediu, William Ockham. 

Am pus accentul, de câte ori a fost nevoie, pe contextul cultural al gândirii 
filosofice, din convingerea că dimensiunile acesteia nu pot fi surprinse decât ţinând 
cont de formarea gi cultura filosofică a fiecărui autor. Mi-am asumat, astfel, o 
manieră de lucru care încearcă să find cont, atât cat este posibil, nu de un lanţ al 
„influențelor“ (care nu pot fi niciodată cunoscute cu certitudine de către istoricul 
filosofiei), totuși, de identificarea unor premise care au putut constitui sursa între- 
bărilor întemeietoare ale fiecărui sistem discutat. În acest sens, nu mi-am asumat 
riguros premisa că lecturile si anturajul unui filosof important îl plasează automat 
pe acesta în continuitatea altora; dimpotrivă, de foarte multe ori aceste aparente 
„continuități“ nu sunt decât pretextul despărțirii de o anumită „tradiţie“. Chiar şi 
în acest caz ele pot fi însă înţelese ca premise ale gândirii respective. 

Este, pe de altă parte, la fel de semnificativ faptul că gândirea creștină 
medievală în special este expresia idealizării unor ataşamente cu totul aparte: 
caracterul ei de școală, dezirabilitatea constituirii unei învățături universale, supu- 
nerea la dogmă. Acestea sunt, cred, caracteristici esenţiale, fără de care accesul la 
majoritatea acumulărilor teoretice ale filosofiei scolastice este interzis. Sunt impo- 
sibil de cuantificat cazurile în care o anumită temă sau soluţie filosofică ascunde, 
sau se susține aproape exclusiv pe o miză teologică. Am atras atenţia, de câte ori a 
„fost cazul, asupra acestui lucru. 

Mulţumesc tuturor prietenilor si colaboratorilor fără a căror asistență si 
îndrumare nu ar fi fost posibilă elaborarea acestui volum; mulțumesc, de asemenea, 
celor trei generaţii de studenţi cu care am discutat îndelung, câte un semestru 
întreg, conţinutul desfăşurat aici, ale căror observaţii, întrebări si nedumeriri mi-au 


„fost, în cele din urmă, cele mai utile redactării. Le dedic în întregime această carte. 

1. PRELIMINARII LA FILOSOFIA PATRISTICA 


1.1. Introducere: filosofia erei crestine. 


Filosofia antică, în forma ei europeană, era îndreptată cu precăde- 
re spre rezolvarea unor probleme legate de relaţia unu-multiplu, de natu- 
ra lumii (ca physis, ca nomos, ca arche). Toate aceste căutări s-au configurat 
printr-o permanentă continuitate între obiectul gândirii propriu-zis ratio- 
nale şi obiectul gândirii „iluminate“, între lumea logico-semantică şi lumea 
Ideilor, a Formelor. Heraclit şi Parmenide elaborează complicatele lor 
argumente pentru a trimite spre un „dincolo“ de natură supra-naturală, 
Platon încearcă să-şi închipuie o Idee de Cetate aflată sub îngrijirea nume- 
relor sacre, Aristotel îşi încheie Etica „aruncând“ problema virtuţii supre- 
me în registrul similitudinii omului cu Zeul. Anticii făceau filosofie în 
vederea stabilirii unei continuitàti raţionale cu divinul, înţeles si el ca 
având natură pur inteligibilă. 

Era creştină se deschide într-un orizont configurat în jurul persoa- 
nei lui Isus Hristos şi a adevărului revelat. Ceea ce va însemna, vreun mile- 
niu de aici încolo, filosofia, va fi imposibil de separat de problemele reli- 
giei: contactul cu Dumnezeu, existenţa lui Dumnezeu, natura lui 


Dumnezeu, mântuirea sufletului. Era creştină — şi nu numai la începutul 

ei — va aparţine unei societăţi educate în spiritul filosofiei antice („păgâ- 
ne“), dar preocupată de un nou concept asupra finalitàtii vieţii: mântuirea. 
Până în perioada Renașterii (secolele XIV-XV), toată ştiinţa despre lume 
şi univers va rămâne cea platonic-aristotelică, funcţionând, însă, în acest 
context creştin. Vom asista, altfel spus, la ceca ce a şi fost numit efortul de 
„încreştinare“ a filosofiei păgâne. 

Premisele teologice ale creştinismului şi cele ale gândirii greceşti 
prezintă însă şi câteva incompatibilitàti greu de depăşit. Este drept că filo- 
sofia greacă concepuse ideea unui Dumnezeu unic şi absolut, dar acest 
Zeu suprem nu era o persoană, era lumea însăşi, considerată ca substanţă 
unică si eternă; era un Intelect sau un Suflet al lumii. Nu era un creator 
liber ci o cauză raţională. 

Acestui Dumnezeu-natură trebuia să i se opună un Dumnezeu-per- 
soană. Creştinismul se prezintă pe sine ca fiind adevărata învăţătură 
(„calea, adevărul, viaţa“). Acest principiu funcţionează, pe de o parte, ca 
respingere ab initio a oricărei doctrine concurente, incontestabil falsă. 
Ştim aceste lucruri de la Părinţi ca Tatian (sec. II) sau Tertulian (sec. III), 
pentru care filosofia greacă reprezenta eroarea prin excelenţă. Pretentiei 
că filosofii îl caută pe Dumnezeu Tertulian îi răspundea că Creștinii I-au 
găsit, deci a-l mai căuta este o nebunie!. Este o atitudine care va reveni, 
din când în când, pe tot parcursul Evului Mediu, chiar până la Nicolaus 
Cusanus, care va spune că Sf. Ambrozie ar fi adăugat, în litania sa, sintag- 
ma: „Şi de logicieni păzeşte-ne pe noi, Doamne!“?. 

Evident că există şi raţiuni pentru o apropiere a primilor creştini 
faţă de filosofia greacă, apropiere care, în unele cazuri, a şi avut loc. Mai 
întâi, chiar faptul că şi una şi alta se ocupau în mod explicit de problema 
salvării, prin căutarea lui Dumnezeu, reprezintă un punct de apropiere. 
Există, apoi, sprijin scriptural şi pentru ideea că filosofia greacă a pregătit 
răspândirea şi înţelegerea credinţei creştine, fiind împlinită de ea, exact în 
felul în care legea veche iudaică a fost împlinită de Hristos’. Au existat 
apropieri şi chiar studii aprofundate ale filosofiei greceşti, întreprinse de 


Părinţii Bisericii, din motive apologetice. 


1 Pentru această atitudine Tertulian avea şi baze scripturale. Vezi, de exemplu, 1 Corinteni 
1:20. 

2 Este, se pare, un citat inexact al lui Cusanus. 

3 Se pot consulta fragmente în Romani 1:18—20, Fapte 17:28. 

Prima perioadă istorică a gândirii, de după Hristos, perioada patris- 
tică, a lăsat mărturii explicite ale acestui efort. Principalele dispute ale ei au 
în centru problematica creştină iar filosofii se împart în funcţie de felul în 
care au înţeles să se raporteze la vechea filosofie: polemic (respingând filo- 
sofia veche, considerând-o incompatibilă cu noua religie), sincretic (înglo- 
band filosofia în noua lor credinţă) sau conservator (respingând crestinis- 
mul, în încercarea de a salva vechea înţelepciune). Atitudinea sincretică a 
avut, la rândul ei, două tendinţe: subordonarea noii religii faţă de întelep- 
ciunea veche (de unde au apărut, de obicei, „ereziile“), sau subordonarea 
filosofiei greceşti faţă de creştinism (tendinţa finalmente învingătoare). 

Istoria gândirii europene (din acest moment, împletită cu istoria 
creştinismului) a impus clasificarea gânditorilor primei perioade creştine 
în funcţie de criteriile „învingătoare“, adică cele creştine. Din acest punct 
de vedere, gânditorii care, în această perioadă, au respins creştinismul au 
fost numiţi „păgâni“, cei care au subordonat creştinismul vechilor sisteme 
de gândire au fost numiţi „eretici“, în vreme ce, impunându-se, gânditorii 
care au apărat creştinismul, subordonându-i vechea tradiţie, au fost 


numiţi, de către tradiţia creştină, apologegi. 


1.2. Termenul „Patristică“. 


Patristica (numită uneori şi patrologie) reprezintă studiul vieţii şi 
doctrinelor primilor gânditori creştini, numiţi şi „părinţi ai bisericii“ sau 
„Sfinţii părinţi“, în sensul de întemeietori ai gândirii creştine, învăţători. 
Apelativul de „părinte“ (noriip) a fost utilizat întâi de Apostolul Pavel pen- 
tru a denumi pe adevăratul învăţător, cel care, spre deosebire de profeso- 
rii sau instructorii academici, transmite adevărata învățătură, conducând 
sufletul spre mântuire. Termenul se aplică ulterior episcopilor si, în final, 
tuturor gânditorilor şi scriitorilor care au avut un rol important în cons- 
tituirea corpus-ului de texte fundamentale ale Bisericii, îndeplinind în 
acelaşi timp câteva condiţii: a) rectitudinea sau caracterul ,ortodox* al 


învăţăturii transmise, conformitatea cu dogma; b) o viaţă dusă în acord cu 


't Termenul de „ortodox“ nu desemnează aici Confesiunea ortodoxă, adică de rit bizantin sau 
răsăritean, a Bisericii creştine tradiţionale (sens apărut mai târziu, după marea schis- 
mà), ci are înţelesul etimologic de „dreaptă învăţătură“. I se opune termenul de heterodox, 
desemnând învăţătura eronată, erezia. 

dogma (,sfintenia“); c) recunoaşterea de către Biserică; d) situarea tempo- 
rală la începutul erei creştine“ (secolele I — VIII). 

Există, dintre Părinţi, un număr de opt „Mari Părinţi“ recunoscuţi de 
tradiţie, patru din răsărit (Grigorie din Nazianz, Vasile, loan Hrisostomul şi 
Atanasie — acesta din urmă recunoscut numai de către tradiţia Occidentală 
— şi patru din Apus (Ambrozie, leronim, Augustin şi Grigore cel Mare). 

Ceilalţi Părinţi ai Bisericii sunt grupaţi în Părinți Apostolici, conside- 
rati discipoli ai Apostolilor (secolul I si începutul secolului al II-lea d.H.: 
Papa Clement I, Sf. Ignat din Antiohia, Sf. Policarp din Smirna), şi Apologeti 
(secolele II-III d.H.), unii fiind de limbă greacă iar alţii de limbă latină. 

Apologetii pot fi, la rândul lor, întelesi în funcţie de destinatarii 
apologiilor sau tipul de doctrină împotriva căreia era formulată apărarea. 
Astfel, au existat apologeti anti-păgâni şi apologeti împotriva ereziilor. 
Distincția este fundamentală, întrucât păgâni erau considerati cei nebote- 
zati, în vreme ce ereticii erau considerati cei botezați dar care au intrat 
ulterior în contradicţie cu dogma, uneori chiar fără intenţie. Mai există şi 
termenul de apostat, desemnând pe cel care, botezat fiind, renunţă total la 
credinţa sa. În orice caz, textele apologetice aveau în primul rând o desti- 
nație juridică, fiind de obicei pledoarii scrise în vederea obţinerii recu- 
noaşterii dreptului legal al creştinismului de a exista“. 

Apologeţi anti-păgâni: Aristide (a scris două apologii ale Crestinis- 
mului, contribuind cu două argumente importante, anume, Creştinismul 
a adus omului o idee superioară despre Dumnezeu, respectiv, ideea că 
Creştinismul a adus reguli de comportament superioare), Quadratus (de 
asemenea un apologet, apologia sa fiind adresată împăratului Hadrian, ca 
şi cele ale lui Aristide), Iustin Martirul, Tatian (elev al lui Iustin, a polemi- 
zat cu filosofia greacă afirmând superioritatea Creştinismului, precum şi 
idei cum ar fi caracterul creat al materiei, răul ca rezultat al voinţei libe- 
re, caracterul material si finit al sufletului — motiv pentru care Tatian va 
fi considerat eretic spre sfârşit), Athenagoras (argumentează că Dumnezeu 
este unic, nefiind „loc“ pentru doi, afirmă învierea în trup şi, foarte 


important, distinge două funcţii ale raţiunii: a dovedi că credinţa nu este 


° Există şi aşa-numiţii „Doctori ai Bisericii“, care nu au trăit la începutul erei creştine dar 
pot fi circumscrişi primelor trei condiţii, de exemplu Toma D” Aquino. 
6 E.Gilson, Filozofia în Evul Mediu, traducere de Ileana Stănescu, Humanitas, Bucureşti, 


1995, p. 16. 

absurdă si a dovedi adevărul acesteia), Teofil din Antiohia (încearcă o defi- 
nitie a noţiunii de creaţie si afirmă creaţia ex nihilo). 

Apologegi anti-eretici: Irineu (a scris împotriva gnosticilor, afirmând că 
răul este un rezultat al voinţei libere şi că sufletul este material), Hippolit 
din Roma (a afirmat creaţia ex nihilo şi voinţa liberă ca sursă a răului, inter- 
pretând totodată Ideile platonice ca „idei aflate în mintea lui Dumnezeu“). 

Părinţii bisericii mai sunt apoi grupaţi în funcţie de locul în care au 
trăit, au activat ca reprezentanţi ai bisericii sau au scris. 

Părinţii alexandrini (cei aşa-zişi ai „Şcolii din Alexandria, centrul cel 
mai important al gândirii creştine în secolul al III-lea) sunt Clement din 
Alexandria (afirmă superioritatea lui Dumnezeu faţă de „unul“, creaţia ex 
nihilo, imposibilitatea cunoaşterii pozitive a lui Dumnezeu)”, Origen (elev 
al lui Clement, şi — după unele argumentări — al lui Ammonius Saccas, 
acesta din urmă fiind şi profesorul lui Plotin). 

Părinţii capadocieni sunt părinţii din Cesareea, şcoală întemeiată de 
Origen după fuga sa din Alexandria, greci din secolul IV: Grigore din 
Nazianz (329-389), Sfântul Vasile cel Mare (330-379), Grigore din Nissa 
(aprox. 335- după 394). 

Mai există, apoi, împărţirea în apologeti de limbă greacă si apologeti 
latini (secolele III şi IV), aceştia din urmă fiind: Tertulian (un opozant 
vehement al filosofiei greceşti; a rămas celebru prin afirmaţii ca: „Ce are 
în comun Atena cu Ierusalimul?“, „Cred pentru că este absurd!“, „Hristos 
a înviat din morţi — este adevărat pentru că este absurd“), Minucius 
Felix, Arnobius şi Lactantius. 

Ca plasare temporală, perioada patristică poate fi încadrată de 


secolele I-V. Este perioada de delimitare a doctrinei creştine faţă de erezii 


4 Cunoaşterea pozitivă era considerată cunoaşterea atributelor lui Dumnezeu 
(cunoaşterea a ceea ce este Dumnezeu) iar cunoaşterea negativă era cunoaşterea atribu- 
telor negative, adică ceea ce nu este Dumnezeu. 


8 Nu este lipsit de importanță să reținem din aceeaşi perioadă, nume ca Hermes 
Trismegistos, Macrobius, Chalcidius (traducătorul primei părţi a dialogului Timaios). 
De asemenea două momente cronologice sunt esenţiale: 313 (Edictul din Milano, pro- 
mulgat de Constantin; este edictul de toleranţă a creştinilor), 325 (primul Conciliu de 
la Niceea, ce avea să se numească „primul Conciliu Ecumenic“, la care au participat toţi 
Episcopii Bisericii. Aici s-a condamnat Arianismul, o erezie foarte răspândită, care afir- 
ma creaţia lui Hristos Fiul de către Dumnezeu Tatăl. Tot la acest Consiliu s-a formulat 
Crezul creştin — „Crezul de la Niceea“ — mărturisirea de credinţă ce exprimă sintetic 


întreaga dogmă Creştină). 

şi de definire a principalelor concepte. Marea acumulare dogmatică ce are 
loc în acest interval va constitui ceea ce Biserica numeşte „Tradiția“, cor- 
pul conceptual de referinţă pentru întreaga istorie ulterioară a Creştinis- 


mului. 

2. GANDITORI ERETICI 


În primele perioade ale erei creştine au apărut câteva sisteme de 
gândire numite eretice, deoarece subordonau creştinismul vechilor sisteme 
de înţelepciune, interpretând doctrina creştină conform unor credinţe 
străvechi, pe care apologetii le respingeau. Părinţii bisericii au polemizat 
cu ele îndelung. Principalele erezii ale acestei perioade au fost 
Monarhianismul, Arianismul si Apolinarismul. Aceste trei curente reprezintà 
mai degrabà variante de întelegere ale doctrinei crestine. Mai existà apoi 
Gnosticismul şi Maniheismul, curente mai puternice, conţinând mai multe 
elemente doctrinare antice. 

Principalele surse pentru aceste orientări sunt reprezentate de tex- 
tele celor care au luptat împotriva lor: Irineu şi Hipolit, apoi Clement din 


Alexandria, Origen, Eusebius, Sf. Augustin, Plotin (a doua Enneadă). 
2.1. Gnosticismul. 
Nu puţini au fost chiar creştinii care, înțelegând că trebuie să atin- 


gă ultimele profunzimi ale revelaţiei, s-au angajat în căutarea unei 

cunoasteri (gnosis) perfecte, care sà depăşească aparentele sensibile şi pre- 
ceptele morale elementare. Ei căutau o doctrină totală, care să explice 
originea şi raţiunea tuturor lucrurilor, văzute şi nevăzute. Mântuirea, con- 
siderau ci, este condiţionată de o cunoaștere a tainelor divine prin interme- 
diul unor semne prezente atât în Evanghelii sau Apocalipsa lui loan, cât şi în 
tradiţia vie, orală, transmisă de la Hristos, absentă din textele canonice 
datorită caracterului lor inițiatic. 

Gnosticii se considerau urmași si păstrători ai acestei tradiţii orale 
şi postulau că revelaţia este stratificată, conţinând mai multe niveluri de 
înţelegere, în acord cu puterea intelectivă a fiecărui om. Valentin, de 
exemplu, considera că oamenii se împart în hylici (materieliştii sortiti 
pierzaniei), psihici (oameni dominati de activitate sufletească şi care se vor 
mântui prin fapte bune), respectiv pneumatici sau gnostici (singurii capabi- 
li să ajungă la adevărata iluminare)’. 

Sistemul doctrinar gnostic are particularități importante care-l 
diferențiază net de creştinism, din multe puncte de vedere. De aceea, ei 
pot fi considerați eretici numai dintr-un punct de vedere, anume prin pers- 
pectiva polemicii dusă din interior (atâta cât se poate afirma acest lucru!®) 
cu creştinismul. Pe de altă parte, ei aveau un sistem de gândire care mai 
degrabă a rivalizat cu creştinismul, motiv pentru care ei pot fi considerați 
reprezentanţi ai unui curent independent! !. Mai trebuie spus şi că doctri- 
nele gnostice se dezvoltă în acelaşi context cu platonismul mediu, apelând 
la surse compatibile şi rivalizând adesea. Gânditorii la care creştinii se 
raportau cu apelativul „eretici“ puteau include la fel de bine platonicieni 
(în sensul platonismului mediu şi chiar neoplatonismului) sau gnostici, 


fără ca cale două curente să se confunde. 


îi Serge Hutin, Societăţile secrete, traducere de Beatrice Stanciu, Editura de Vest, 
Timişoara, 1991, pp. 32—37. 

10 Este extrem de delicată problema dacă gnosticii reprezentau o erezie creştină sau o 
religie paralelă. Pe de o parte, ei încercau să practice o religie universală care conţinea 
summa tuturor sistemelor de gândire cunoscute, o înţelepciune totală. Pe de altă parte, 
Biserica tinde să-i considere eretici, admițând prin urmare apartenenţa lor (cel putin 
pretinsă) la istoria creştinismului. Pr. Prof. Dr. loan Rămureanu, în Istoria Bisericească 
universală, Editura Institutului Biblic şi de Misiune al Bisericii Ortodoxe Române, 
1992, p. 76, observă că în toate sistemele gnostice isus Hristos constituie marea răs- 
pântie în istoria lumii. Tocmai aici stă dificultatea, deoarece gnosticii admiteau rolul 
central al lui Hristos în salvarea lumii şi omenirii. 

!! Alexandrian, Istoria filosofiei oculte, traducere de Claudia Dumitru, Editura Humanitas, 


Bucureşti, 1994, p. 33. 

Miezul filosofiilor neoplatonice stătea pe doctrina emanatiei (indi- 
ferent de particularitàtile acesteia, de la Plotin la Proclus, de pildà), în 
vreme ce gnosticii trebuie reperati prin cosmologia lor dualistà. Cu toate 
acestea, sistemele gnostice conţin elemente emanationiste şi chiar par 
uneori mai platonice decât celelalte prin ipostazierea la nivel inteligibil a 
unui număr aparent excesiv de entităţi şi nivele. Ceca ce îi apropie este şi 
soteriologia: ambele sisteme mizau pe rolul cunoaşterii (iniţierii) în salva- 
rea sufletului. Totuşi, dacă neoplatonicii se legitimau explicit prin tradiţia 
platoniciană, asumându-şi o identitate elenă, gnosticii îşi asumau o cuprin- 
dere mai largă, considerându-se posesorii unei învățături universale, capa- 
bilă să includă toate celelalte religii. 

Principalii săi reprezentanţi au fost Cerintus, Marcion, 
Carpocrates, Basilides şi Valentinus. Ei au fost principalii învăţători, 
de secol II, ai doctrinei gnostice. Explicaţiile oferite de creştinism cu pri- 
vire la existenţa răului, la natura umană, au părut nesatisfăcătoare din 
punctul de vedere al acestor gânditori. Ei au apelat la filosofia păgână pen- 
tru soluţii mai bune, refuzând să accepte învăţătura creştină. Teoria lor era 
aceea că Hristos ar fi avut, în afară de învăţătura exoterică, împărtăşită 
tuturor celor care-l ascultau, şi o doctrină esoterică, secretă, pe care nu a 
comunicat-o decât discipolilor săi. Această doctrină secretă, gnôsis, este 
adevărata esenţă a ceea ce ar trebui să fie creştinismul. În fond, ei refuzau 
să accepte creştinismul popular, evanghelic, încercând să identifice şi să 


urmeze această presupusă doctrină secretă. 


2.1.1. Demiurgul si „Dumnezeul Străin“. Pleroma si Sophia. 


Unul din punctele centrale ale gnosticismului este problema rău- 
lui: de ce există răul în Univers, dacă Dumnezeu este binele absolut? 
Răspunsul trebuia găsit prin înlăturarea confuziei dintre autorul lucruri- 
lor rele şi autorul lucrurilor bune din univers. Cei doi „autori“ sunt 
Dumnezeul cunoscut evreilor şi creştinilor (crud şi răzbunător) şi, respec- 
tiv, Dumnezeul necunoscut până acum, inaccesibil, deci Străin (care nu 
intervine în treburile de pe pământ). Profetii Biblici au fost toţi inspirați 
de un Dumnezeu care anunţa numai catastrofe, deci de „Dumnezeul rău“. 
Gnosticii căutau pe Dumnezeul absolut, inefabil, inaccesibil, pe acel 


„Străin“ din vârful ierarhiei tuturor dumnezeilor oricărei religii existente. 

Existà asadar o ierarhie cereascà ce include toate fiintele spirituale 
şi toate identitàtile divine, toţi „Dumnezeii“ în care cred reprezentanţii 
religiilor existente. Structura acestei ierarhii era imaginată diferit de fie- 
care maestru sau sectă gnostică, fiind dificil de descris într-un mod sinte- 
tic. 

Valentin, de exemplu, care a activat la Roma între anii 135-160, 
sub Hadrian, unde avea legături cu cercurile creştine, manifestând chiar 
ambiția de a deveni episcop, fiind de două ori excomunicat!?, a imaginat 
un sistem ierarhic extrem de complex (un adevărat „poem metafizic“, 
cum exclama Eugene de Faye) care avea să stea la baza unui curent gnos- 
tic nou. 

Înainte de început, începe Valentin, nu exista decât Propator 
(Pre-Tatăl, Abisul, Repaosul absolut, „Dumnezeul străin“) şi perechea sa, 
Sige (Tăcerea, partea feminină). Deoarece Propator era numai dragoste, 
El îşi creează un obiect al iubirii, astfel că din perechea primordială apare 
o a doua pereche: Nous (Intelectul) şi Aletheia (Adevărul). Aceste perechi 
de Eoni sunt forţe abstracte universale. În procesul creaţiei, partea femi- 
nină este cea care emite substanța iar partea masculină dă formă substanţei. 
Această a doua pereche de coni creează mai departe alte două perechi. 
Într-o reprezentare sintetică, cosmogonia valentiniană se multiplică 
într-un sistem de ierarhii paralele si sexuate. Eonii sunt abstracții, princi- 
pii vitale. Totalitatea lor constituie Pleroma sau Plenitudinea!?. 

Sophia, ultima dintre Eoni, trăieşte drama de a fi cea mai departe 
de Propator şi este cuprinsă de dorinţa violentă de a-l vedea şi a se reuni cu 
el. Această dorinţă nesatisfăcută o va determina să conceapă singură o fiică 
(deci) fără formă, degenerată, care va cădea în haos. Pleroma este tulbura- 
tă de disperarea Sophiei iar Propator va trimite un nou Eon, HOROS 
(Limita) care să o împiedice pe Sophia să cadă în afara lumii divine. 
LOGOS şi ZOE vor trimite, la rândul lor, pe HRISTOS şi PNEUMA sau 
Spiritul sfânt (o nouă pereche de eoni) pentru a o mângâia pe Sophia. 

În disperarea sa, Sophia trece prin patru pasiuni, originile univer- 
sului nostru: teama, tristețea, anxietatea şi rugăciunea. Din teama Sophiei s-a 
născut substanţa psihică, din tristețe substanţa materială, din anxietate subs- 
tanta demonilor iar din rugăciune s-a născut DEMIURGUL, cel care a 
creat lumea umană. El creează sub inspiraţia Sophiei şi de aceea nu ştie că 


12 Mărturia lui Tertulian, în Împotriva valentinienilor. Apud Alexandrian, op. cit., p. 46. 


13 După Alexandrian, op. cit., p. 48. 

există Propator, este deci ignorant şi se crede singurul Dumnezeu. Acest 
Demiurg este dumnezeul răzbunător al evreilor şi creştinilor iar Diavolul 
îi este superior deoarece nu ignoră existenţa lui Propator. 

Prin crearea acestei lumi de jos a fost restabilită armonia în 
Pleroma iar Eonii decid să o salveze pe fiica fără formă a Sophiei, ce căzu- 
se în haos. Toţi Eonii împreună creează astfel un alt Eon, pe Iisus, care va 
fi trimis de către Hristos şi Pneuma să o readucă în lumea divină. Astfel, 
lisus modelează Înţelepciunea terestră (fiica informă a Sophiei) după ase- 
mănarea mamei sale celeste. 

Acest sistem este o cosmologie şi o teologie în acelaşi timp, o 
supra-doctrină menită a unifica toate noţiunile cunoscute şi a justifica 
gnoza. Ea este în fond un amestec de învățături recognoscibile în operele 
lui Platon, Philos şi Plotin, conţinând însă şi elemente ortodox creştine. 
În esenţă, ei susțineau opoziţia fundamentală între spirit şi materie, pre- 
cum şi doctrina emanatiei. Dumnezeu creează „emanând“ acest număr de 
eoni care în final se vor întoarce la El printr-o mântuire universală (aceasta 
este doctrina resurectiei totale sau apokatastazei, susţinută si de Plotin, res- 
pinsă intens de creştinism întrucât excludea responsabilitatea persoanei). 

Ca fenomen istoric, Gnosticismul a luat sfârşit în secolul al V-lea, 
odată cu victoria creştinismului în Imperiul Roman. În paralel se dezvol- 
tase însă Maniheismul, care a supravieţuit mult timp, fie ca atare (în secolul 
al XI-lea, de exemplu, mai existau biserici maniheiste în Turkestan), fie 


sub forma unor reluări cum ar fi bogumilismul. 


2.2. Maniheismul. 


Maniheismul este o sectă întemeiată de Manu, un persan din seco- 
lul al III-lea, care, devenind creştin, a încercat să introducă în teologia 
creştină concepţia dualismului ontologic fundamental, de sorginte 
Zoroastristà. Adepții săi numeroşi au fost influenţaţi şi de dualismul gnos- 
tic. Învățătura lor avea de asemenea surse esoterice (în sensul aceleiaşi 
gnoze) iar preocuparea fundamentală viza problema răului, postulând exis- 
tenta absolută sau principială a acestuia, alături de Dumnezeu sau Bine. 
Cele două principii, Răul şi Binele, se află la originea lumii: Răul creează 
tot ceea ce e rău în lume, din punct de vedere fizic si moral, în vreme ce 


Binele sau Dumnezeu „emană“ mai întâi Omul Primordial, apoi Spiritul 

vieții, apoi Sufletul Lumii sau Hristos (ca Fiu al Omului Primordial, res- 
tauratorul Luminii pe care Omul primordial o pierduse în lupta cu Răul). 

Datorită acestei concepţii dualiste, ei considerau că omul are două 
suflete, unul care animă corpul si al doilea, Sufletul de Lumină, parte a 
sufletului Universal (Hristos). Sufletul trupului este creat de forţele întu- 
nericului iar Sufletul de Lumină este o emanatie a Luminii înseşi. 

Atât la nivelul întregului Univers, cât şi la nivel uman, cele două 
forte se află într-o permanentă luptă, acţiunea umană (bună sau rea) 
depinzând de raportul interior al acestor forte şi nu de libera alegere. 


Cauza tuturor relelor este acest suflet material, materia în sine. 

3. PARINTI PRE-AUGUSTINIENI. 
IUSTIN MARTIRUL, ORIGEN, GRIGORE 
DE NISSA 


Dacă Tatian şi Tertulian au rămas celebri prin atitudinea lor profund 
polemică faţă de filosofia greacă, alti Părinţi s-au remarcat printr-o atitu- 
dine nu numai pozitivă, ci chiar printr-un efort de sinteză între credinţa 
creştină şi moştenirea greacă. Această tendinţă va rămâne dominantă pe 


tot parcursul Evului mediu. 


3.1. Iustin Martirul. 


Iustin Martirul (apologet de secol II, numit uneori „Iustin Martirul 
şi Filosoful“) este primul caz reprezentativ în acest sens. A trăit între anii 
100-160. Născut din părinţi păgâni, el s-a convertit la creştinism înainte 
de anul 132 şi a fost martirizat la Roma. A scris două apologii, în fapt scri- 
sori de pledoarie, prima fiind adresată împăratului Antonius Pius şi fiilor 
săi (Marc Aureliu şi Lucius Verus) iar a doua dedicată lui Marc Aureliu, în 


care solicita toleranţă faţă de creştini, într-o perioadă în care aceştia din 

urmă, refuzând ritualul religios roman, erau acuzaţi de lipsă de fidelitate 
faţă de Imperiu. 

Cea mai cunoscută lucrare a sa este Dialogul cu Trifon Evreul, un dia- 
log imaginar între un evreu şi un crestin!*, în care Iustin relatează felul în 
care s-a convertit la creştinism. Căutându-l pe Dumnezeu şi mai ales 
simțind nevoia de a se salva, a încercat să se apropie întâi de un Stoic. 
Acesta însă nu credea el însuşi în existenţa unui Dumnezeu, ceea ce lui 
Iustin i s-a părut o nebunie. A mers apoi la un Peripatetic, adică un urmaş 
al lui Aristotel, care i-ar fi solicitat onorariu. L-a părăsit pentru un pitago- 
rician, care însă îi amâna căutarea mântuirii cu teorii matematice ale 
armoniei, cu astronomie şi geometrie, motiv pentru care, simțind că mân- 
tuirea este înaintea acestora şi nu condiţionată de ele, a mers mai depar- 
te, întâlnind un platonician. Acesta a fost în sfârşit pe potriva căutărilor 
sale: încuviințarea că există lucrurile incorporale, aspiraţia spre contem- 
plarea Ideilor, l-au făcut pe Iustin să creadă în scurt timp că a dat peste 
înţelepciune si să aştepte viziunea lui Dumnezeu, însuşi țelul filosofiei pla- 
tonice. Înţelegând că a găsit filosofia adevărată, s-a retras la malul mării 
spre a medita. Aici a întâlnit un bătrân care, fiind creștin şi căzând de 
acord, până la un punct, cu filosofia platonică în termenii căreia Iustin îi 
vorbise, l-a întrebat ce crede despre suflet. Sufletul pre-există trupului şi 
transmigrează, fiind etern şi trecând dintr-un corp într-altul, ar fi spus 
Iustin, în deplin acord cu Platon. Dacă greseste, este pedepsit şi se încar- 
nează într-o fiinţă inferioară, de exemplu o fiară. Dar, fiară fiind, neavând 
deci ştiinţă că a fost pedepsit, cum se mai poate sufletul salva? — l-ar fi 
întrebat bătrânul. „Atunci nici ele nu folosesc nimic de pe urma pedepsei, 
după câte se pare. Ba, aş putea spune chiar că nici măcar nu sunt pedepsi- 
te, de vreme ce ele nu pricep această pedeapsà“!. Şi iarăşi, bun fiind, 


dându-i-se ca recompensă vederea Formelor, de ce mai este apoi aruncat 


14 Se poate vorbi de existenţa unei adevărate cutume de redactare a unor asemenea dialo- 
guri imaginare între creştini şi evrei. Înaintea lui Iustin exista un Dialog între Iason şi 
Papiscus (astăzi pierdut), pentru ca ulterior să apară o literatură vastă în acest sens, inclu- 
zând Dialogul dintre Atanasie și Zaheu si Dialogul dintre Simon si Aquila. Destinația acestor 
dialoguri este incertă: ele puteau servi fie propagandei creştine în rândul păgânilor, fie 
uzului intern al comunităţilor creştine. Este aproape sigur că ele exprimau polemici 
reale, probleme arzătoare ale vremii. Vezi Claudio Moreschini, Enrico Norelli, Istoria 
literaturii creștine vechi grecești și latine, vol. I: de la apostolul Pavel la Constantin Cel Mare, tra- 
ducere de Hanibal Stănciulescu si Gabriela Sauciuc, Polirom, Iaşi, 2001, pp. 224-225. 

15 Iustin Martirul, Dialog cu iudeul Tryfon, în: Apologeti de limbă greacă, Editura Institutului 
Biblic şi de Misiune al Bisericii Ortodoxe Române, Bucureşti, 1997, p. 126. 

din nou în trup, unde uită tot ce a văzut? „Ce folos au sufletele care Îl văd, 
sau cu ce se deosebeşte sufletul care-L vede, de acela care nu-L vede, dacă 
nu-şi aduce aminte nici măcar de faptul că l-a văzut?“ 

Bătrânul îi spune că sufletul nu este nemuritor prin natura sa, ci 
pentru că primește nemurirea conform voinței lui Dumnezeu, trăind atâta 
timp cât vrea Creatorul. Eternitatea sufletului este deci rezultatul voinţei 
lui Dumnezeu. Astfel se vădeşte şi bunătatea divină, mai degrabă decât în 
scenariul platonician. Acesta este momentul în care lui Iustin „i se aprin- 
de o flacără în suflet“ şi, după propria mărturisire, se simte cuprins de 
iubire pentru Profeti şi pentru prietenii lui Hristos. 

Trebuie observat că argumentarea lui Iustin conţine expresia unei 
forme orale a platonismului, lipsită de suportul textelor, cum era. În orice 
caz, întrebat de unde îşi trage înţelepciunea, bătrânul a răspuns că de la 
profeţii evrei, ale căror profeţii au fost împlinite de Creştinism. 

Iustin va rămâne încredinţat şi va scrie în Prima apologie că ceea ce 
este adevărat în filosofia greacă provine de la Moise şi de la profeti, con- 
siderând că cei care au trăit o viaţă raţională, în acord cu logos-ul, au trăit 
creştineşte, chiar dacă nu au fost conştienţi de aceasta, deci chiar dacă au 
trăit înainte de Hristos. Din acest punct de vedere, filosofia greacă este 
înţeleasă ca o revelaţie prin rațiune, având aceeaşi valoare pe care a avut-o 
revelaţia profeților evrei. Între filosofie şi creştinism există deci o conti- 
nuitate. 

Încercând să evite dificultăţile întâmpinate de teoria platonică des- 
pre suflet (problema transmigratiei), Iustin va ajunge să considere că sufle- 
tele nu sunt eterne prin natura lor (spre deosebire de doctrina lui Platon, 
unde sufletele proveneau din lumea ideilor şi deci erau de aceeaşi natură 
cu Ideile), ci coruptibile şi decompozabile, adică muritoare. Ele pot supra- 
vietui doar atât cât Dumnezeu le îngăduie. Dar, de facto, Dumnezeu vrea ca 
sufletele să trăiască etern şi deci, chiar dacă prin natură ele sunt muritoa- 
re, de facto ele sunt eterne. Eternitatea sufletelor nu este deci principială 


ci este un privilegiu pentru ele, pe care îl au prin participare!€. 


16 Nu este întru totul clar dacă Iustin considera sufletul ca fiind material, dar faptul de a 
fi coruptibil şi muritor, adică schimbător, şi fiintànd prin participare, poate constitui un 
argument în favoarea materialitàtii sufletului. În orice caz, natura umană este la Iustin 
tripartită: trup, suflet (muritor rin natură) şi spirit sau pneuma (duhul vieţii, acel dar 
divin care conferă nemurirea). 

3.2. Origen. 


Părinte alexandrin din secolul III, născut în 185 din tată creştin 
martir, Origen manifestă multe asemănări cu filosofii neoplatonici, cu 
Plotin chiar, existând chiar argumente pentru a se crede că Origen şi 
Plotin au fost elevi ai aceluiaşi maestru (Ammonius Saccas)!7. Alături de 
Clement, al cărui elev a fost mai întâi, Origen reprezintă perioada de 
maximă înflorire a Alexandriei intelectuale. Origen a fost un spirit ascuţit 
şi pătimaş, scriind enorm, trăindu-şi credinţa intens şi îndrăznind până la 
autoflagelare. A murit în 254 de pe urma torturii din timpul persecuțiilor 
împăratului Decius, ca urmare a refuzului de a aduce sacrificii zeilor 
imperiali. 

A lăsat o operă imensă, structurabilă astfel: a) texte exegetice 
(Scolii, Comentarii şi Omilii); b) texte teologice (Despre principii, Contra lui 
Celsus, Despre rugăciune, Exortatie la martiriu, Convorbiri cu Heraclide, Despre 
Paşte, Despre înviere, Despre naturi, Stromate — ultimele trei fiind pierdute) 18. 

Doctrina lui Origen conţine o evoluţie datorată faptului că limba- 
jul teologic al vremii era încă în formare şi mai ales datorită angajării sale 
în numeroase polemici. De exemplu, într-o primă fază, Origen considera 


că Dumnezeul treimic nu este absolut imaterial, având o „corporalitate“ 


17 Este nesigură şi insuficient cunoscută această poveste despre studiile lui Origen cu 
Ammonius Saccas. Mărturia lui Porfir (în Viața lui Plotin, 3,24-35 şi Contra Christianos, 
apud. Eusebius, H.E., 6.19.7), luată ca atare de tradiţia exegetică, este că Origen ar fi 
fost elevul lui Ammonius Saccas (alături de Plotin, Longinus şi Erennius) gi, spre deo- 
sebire de maestrul sàu, un apostat, Origen s-ar fi convertit la crestinism. Incepànd cu 
secolul XVII, multi istorici au pus la îndoialà precizia informatiilor lui Porfir, aràtànd 
că Origen, teologul creştin, nu a fost acelaşi cu elevul lui Ammonius Saccas. Porfir i-ar 
fi confundat pe cei doi şi nu a avut posibilitatea să-şi verifice informaţia deoarece, când 
scria Contra Christianos, Plotin murise. Vezi de exemplu R. Goulet, „Porphyre, 
Ammonius, les deux Origene et les autres...“, în Revue d'Histoire et de Philosophie 
Religieuse, 57, 1977, pp. 471-496, menţionat la noi de Cristian Badilità în Porphyrios, 
Viaţa lui Pitagora.Viaţa lui Plotin, ediţia citată, nota 26, p. 162. John Dillon, autorul unei 
importante monografii despre platonismul mediu, menţionează distincţia între cei doi 
Origen dar nu optează pentru ea (v. John Dillon, The Middle Platonists. A Study of 
Platonism 80 B.C. to A.D. 220, Duckworth, London, 1977, pp. 380-383). Problema 


rămâne deschisă şi, după o discuţie sistematică a tuturor argumentelor, Frederic 


6 


M.Schroeder spune cà nu vede nici un impediment în a admite identitatea celor doi, 
desi în final nu o susţine din lipsă de argumente (v. F.M.Schroeder, „Ammonius 
Saccas“, în: Aufstieg und Niedergang der Romischer Welt, Band 36, 1987, în special pp. 
493-509). 

!8 Diviziunea aparţine lui C. Moreschini, E. Norelli, Op.cit., pp. 301-334. 

eterică, fără de care nu ar putea acţiona. Ulterior îşi revizuie această cre- 
dintà şi ajunge la vederi ortodoxe. Astfel, cele trei persoane ale trinitàtii 
sunt deosebite faţă de toate creaturile prin trei caracteristici: imaterialita- 
te absolută, omniscientà şi sfinţenie substanţială. Ele sunt indivizibile ca 
fiinţă, ca prezenţă şi activitate. 

Există însă o particularitate a concepţiei origeniene despre sfera de 
acţiune a celor trei persoane divine: Tatăl este creatorul, Fiul este răscum- 
părătorul iar Duhul — sfintitorul. Această distribuire origenianà a „res- 
ponsabilităţilor“ persoanelor divine a stat la baza unor înţelegeri confuze 
şi a considerării ideii că Origen ar fi instituit o ierarhie de tip plotinian în 
trinitate, idee susținută şi de faptul că, după părerea lui Origen, Tatăl 
reprezintă principiul (arche), originea sau cauza (aitios) şi sursa trinitàtii. Au 
existat eretici ai vremii care şi-au argumentat poziţiile prin autoritatea lui 
Origen, cărora Sfântul Vasile şi Sf. Grigorie de Nazianz le-au răspuns că 
Origen fusese înţeles incorect. 

S-a putut susţine, astfel, că Triada plotiniană Unu — Intelet — 
Suflet se regăseşte în gândirea lui Origen: „Unul“ lui Plotin a fost identifi- 
cat în lucrarea Despre principii!? Mepì &pxwv) cu Dumnezeu-tatàl, de 
unde concluzia că Tatăl este suprafiintial. Dumnezeu-Tatàl (ca „principiu“ 
şi cauză) generează sau dă naştere logos-ului sau Cuvântului, similar cu 
Intelectul plotinian şi identic cu Dumnezeu-Fiul, a doua persoană a 
Trinității creştine. Dumnezeu este unul, simplu, desăvârşit. 

Logos-ul sau cuvântul conţine în el însuși exemplarele tuturor creatu- 
rilor (recunoaştem aici din nou Formele platonice, înţelese însă ca idei 
aflate într-un Intelect divin — nous), în acord cu care acestea sunt create. 
Această interpretare va deveni foarte cunoscută în Evul Mediu, prin inter- 
mediul lui Augustin şi — la loan Scottus Eriugena — prin scrierile 
Pseudo-Areopagitice. Imediat după Logos se află Duhul (sau Spiritul) Sfânt, 
identificat cu Sufletul lui Plotin, după care urmează, în ierarhia creaţiei, 
sufletele individuale. 

Adoptarea acestei structuri a reprezentat sursa unor dificultăţi în 
doctrina lui Origen şi a unor tensiuni între acesta şi autorităţile ecleziale. 
În primul rând, lui Origen i-a fost atribuită tendinţa (antidogmatică) de a 


ierarhiza persoanele divine în funcţie de ordinea intervenţiei acestora în pro- 


19 Vezi Origen, Scrieri Alese, Vol. II : Despre Principii. Convorbiri cu Heraclide. Exortaţie la mar- 
tiriu, Traduceri de T. Bodogae, N.Neaga, Zorica Latcu, C. Galeriu, Editura Institutului 
Biblic şi de Misiune Ortodoxă al Bisericii Ortodoxe Române, Bucureşti, 1984. 

cesul creaţiei, desi, pe de altă parte, Origen afirmă coeternitatea absolută a 
Cuvântului nenăscut cu Tatăl. În al doilea rând, posibilitatea apropierii orige- 
nismului de neoplatonism a permis identificarea Logos-ului cu Ideile şi a 
Sufletului Universal cu sufletele individuale, făcând din om o fiinţă de natu- 
ră divină. Totuşi, Origen va deosebi Duhul Sfânt de sufletele individuale. 

Creaţia („generarea“) este necesară şi eternă, teză de asemenea pro- 
blematică, deoarece aparent pune pe acelaşi plan generarea sufletelor indi- 
viduale cu generarea celei de a doua şi a treia persoane divine. Deosebirea 
este că Dumnezeu intră în relaţie necesară cu Fiul şi Duhul (Spiritul) Sfânt, 
dar într-o relaţie contingentà cu celelalte creaturi. Altfel spus, creația este 
necesară dar relaţia dintre creator şi creaturi este contingentă. 

Formularea în acest fel a doctrinei creaţiei a dus la apariţia altor 
dificultăţi în înţelegerea doctrinei origeniene de către contemporanii săi. 
Putem observa că dacă a doua şi a treia persoană ale Trinității sunt consi- 
derate creaturi, acuzaţia de Arianism la adresa lui Origen este una justă. 

O altă teză importantă a lui Origen este cea conform căreia creaţia 
este ex nihilo, adică „din nimic“. La început Dumnezeu era singur, neexis- 
tând o materie primordială din care să creeze fiinţele. Această concepţie se 
deosebeşte de doctrina platonică a creaţiei, în care Demiurgul are la dis- 
poziţie o materie şi Forme. Origen argumentează adevărul acestei teze 
prin reducerea la absurd. Astfel, dacă ne imaginăm că a existat o materie 
primordială necreată, aceasta trebuie să fi existat ca un fel de substanţă 
brută, necauzată şi inexplicabilă. Dar aceasta înseamnă că nu există nici o 
rațiune suficientă pentru existenţa ei. Quod erat demonstrandum. Prin urma- 
re, ipoteza preexistenţei materiei nu este cu nimic mai plauzibilă decât cea 
a creaţiei ex nihilo. 

Lumea creată este o manifestare a Cuvântului. Cuvântul cunoaşte 
pe Tatăl în întregime şi din această cunoaştere produce toate cuvintele sau 
noţiunile posibile, acestea fiind la rândul lor făpturi libere, spirite, opere 
ale bunătăţii absolute. Ele îşi folosesc liberul arbitru pentru a se apropia 
de Dumnezeu. Unele se apropie mai mult, altele mai puţin, în funcţie de 
credinţa şi forţa lor, rezultând astfel o ierarhie a spiritelor ce populează 
universul: pe treapta cea mai înaltă stau cetele îngereşti necorporale, 
urmează îngerii ce au în grijă mişcarea astrelor, iar la urmă se află oamenii, 
spirite închise în trupuri. Fiecare creatură îşi ocupă în această ierarhie un 
loc ales în mod liber. 

Sufletul uman este nematerial, dar închis într-un trup. Originea sa 
este acea de spirit descins direct din Dumnezeu, dar în momentul închi- 

derii în trup, a avut loc un fel de „înghețare“ a acestui spirit?0. Dacă Iustin 
Martirul ezitase în a afirma acest lucru, tocmai pentru a nu identifica 
sufletul uman cu sufletul universal, Origen riscă această acuzaţie spunând 
că sufletul uman descinde (prin cauzare) direct din Dumnezeu. Sufletul se 
va întoarce, împreună cu toate lucrurile, la Dumnezeu, aceasta însemnând 
că sufletul va fi salvat. Nu există infern, răul fiind un rezultat al voinţei libe- 
re a sufletului şi nu un apanaj al materiei. De fapt, pentru Origen sufletul 
pre-există, întruparea sa fiind o cădere, ca rezultat al unei alegeri rele deli- 
berate. Regăsim aici imaginea platonică a trupului ca închisoare. 

Liberul arbitru nu este numai cauza căderii, ci şi agentul recuperă- 
rii distanţei faţă de Dumnezeu. Ca fiinţă liberă, omul are în sine principiul 
mişcării spre bine. Deoarece este prin natura sa spirit asemănător lui 
Dumnezeu, sufletul uman este capabil, prin autocunoaştere şi asceză, să 
refacă legătura pe care a pierdut-o. Îl are ca sprijin pe Hristos, al cărui spi- 
rit este singurul care, deşi s-a întrupat, nu a pierdut nimic din identitatea 
sa divină. Jertfa lui Hristos este în acest fel un dar divin, cu care liberul 
arbitru al omului trebuie să colaboreze. Chiar şi îngerii şi, în final, între- 
gul Univers, se vor întoarce la Dumnezeu prin intermediul lui Hristos?!. 

Puterea lui Dumnezeu este finită si ca trebuie să fie astfel pentru a 
fi perfectă. Regăsim cu acest prilej un alt element al culturii greceşti, 
familiar din argumentatiile pitagoriciene şi parmenidiene. Pentru a fi per- 
fectă (adică desăvârșită) o fiinţă trebuie să fie delimitată, definită, comple- 
tă. Ceea ce este neclar, nedeterminat şi nedefinit, este imperfect. 
Asertarea omnipotentei lui Dumnezeu ar da naştere unor paradoxuri care 
au marcat de altfel primele secole ale creştinismului, cum ar fi întrebarea 


dacă, în omnipotenta sa, Dumnezeu poate să creeze o fiinţă mai perfectă 
decât El. 


20 Apud. E. Gilson, Op. cit., p. 52. 

21 Această teorie ne duce cu gândul spre ideea apokatastazei sau, cum remarcă E. Gilson, 
spre cosmogoniile gnostice. Totuşi, se deosebeşte net de acestea din urmă prin opti- 
mismul său creştin. Vezi E. Gilson, op.cit., p. 53. John Meyendorff apreciază că sistemul 
lui Origen este cel care are meritul de a fi făcut religia creştină acceptabilă în ochii 
neoplatonicilor (v. John Meyendorff, Teologia bizantină, traducere de Alexandru I. Stan, 
Editura Institutului biblic si de misiune al Bisericii Ortodoxe Române, 1996, p.38). 

3.3. Grigore de Nissa. 


Grigore de Nissa este unul din părinţii capadocieni de secol IV, ală- 
turi de Vasile cel Mare, fratele său şi de Grigore din Nazianz, prieten 
comun, toţi numiţi si părinţi „post-nicenieni“; a fost unul din cei mai pro- 
funzi gânditori creştini. A trăit între 335 şi aproximativ 394. Deşi botezat 
în tinereţe, ca şi fratele său, nu a ales o viaţă ascetică ci s-a dedicat studii- 
lor academice, preluând o catedră de retorică. Părăseşte totul în scurt 
timp pentru a se alătura lui Vasile şi lui Grigore din Nazianz, cu scopul de 
a studia, retraşi, operele lui Origen şi ale lui Metodiu de Olimp. 

Deşi a iubit studiul şi solitudinea, a fost numit, împotriva voinţei 
lui, episcop la Nissa, o localitate din Capadocia, Asia Mică. Dovedind o 
bunătate aproape naivă, a fost la un moment dat victima unor acuzaţii 
nedrepte care l-au aruncat în exil pentru o vreme scurtă. Este reabilitat şi 
revine în scaunul episcopal, participă la două sinoade ecumenice, fiind 
supranumit, datorită abilităţilor sale hermeneutice, „stâlp al dreptei 
credinţe“. 

Ca şi Origen, Grigore de Nissa este influenţat de neoplatonism, 

acceptând doctrina reîntoarcerii tuturor sufletelor la Dumnezeu (apoka- 
tastasys, restaurarea completă), deci efemeritatea iadului. Cele mai impor- 
tante scrieri sunt Despre formarea omului (cunoscut în Evul Mediu sub 
numele de De hominis opificio), Tâlcuire la Cântarea Cântărilor şi la cele opt 
fericiri şi Dialogul cu Macrina despre suflet si nemurire. Grigore de Nissa a 
încercat să rezolve problemele filosofice şi teologice de care s-a ocupat 
astfel încât să fie în deplin acord cu credinţa şi cu raţiunea umană, din 
acest punct de vedere putând fi asemănat cu Toma din Aquino. 

Creaţia este un act liber (nu necesară, ca la Origen), sufletele au 
liber arbitru, deci răul este un rezultat al acestuia. „Omul este demiurgul 
răului“, căci, asemeni lui Dumnezeu care dă formă materiei în acord cu 
Ideile, omul încearcă să-şi manifeste tendinţa creatoare dar din ignoranță 
„tulbură apele“. Prin urmare răul nu are autonomie ontologică. El este 
opera omului. Nici materia nu poate fi sursa răului, din moment ce în 
Ziua de apoi sufletele se vor întoarce la Dumnezeu împreună cu trupuri- 


le lor. Trupul este de fapt o sumă de calităţi inteligibile??. 


22 Este interesant de comparat această teză cu cea a lui Scotus Eriugena („există tot ce cade 
sub simţuri sau intelect“) dar si cu teoria lui Berkeley despre existenţa ca percepţie. 

Conceptia misticà a lui Grigorie de Nissa este importantà pentru a 
putea urmări sursa şi traseul unor idei din filosofia medievală, deoarece 
aici începe o importantă distincţie ce va influenţa până în ultimele lor con- 
secinte câteva curente de gândire scolastice. 

Dumnezeu este fiinţă, fiinţă prin excelenţă. Dacă înţelegem aceas- 
tă fiinţă ca având natură inteligibilă (identificând, în tradiţie parmeni- 
dian-platoniciană, divinitatea cu gândirea) atunci trebuie să acceptăm că 
relaţia omului cu Dumnezeu este una intelectuală. Extazul mistic este 
unul intelectual iar căutarea lui Dumnezeu înseamnă cunoaştere („lumi- 
nà“, „înțelegere“). 

Dacă, pe de altă parte, considerăm că Dumnezeu este deasupra fiin- 
tei noastre, având deci o natură incompatibilă cu ceea ce noi putem înte- 
lege vreodată ca oameni, atunci nu putem decât să concepem relaţia cu 
divinitatea ca pe una afectivă, axată pe iubire şi deci incompatibilă cu ceea 
ce intelectul ne-ar putea oferi. După Grigore de Nissa, Dumnezeu are cel 
mai mare grad de realitate, lucrurile sensibile nefiind decât palide reflexii ale 
Sale. Capacitatea cognitivă a oamenilor este limitată şi orientată spre 
lucrurile materiale, ceea ce înseamnă că relaţia omului cu Dumnezeu nu 
poate fi una intelectuală ci una bazată pe voinţă şi iubire, dincolo de inte- 
lect. Această convingere stă la baza unei lungi tradiţii mistice care se va 
manifesta în paralel cu cea intelectualistà, ce va porni de la Augustin. Dacă 
Augustin va înţelege extazul mistic ca pe o lumină orbitoare (o metaforă 
gnoseologicà, strâns legată de analogiile platoniciene ale cunoaşterii cu 
lumina), Grigore de Nissa lansează o altă categorie de analogii, cele ale 


extazului ca întuneric şi iubire, ca necunoastere”3. Dumnezeu poate fi înţeles 


23 Această direcţie mistică se regăseşte mai târziu, în secolul XIV, atât în Bizanţ (sub forma 
isihasmului propovăduit de Grigore Palamas), dar şi în Occident. O ilustrare foarte 
interesantă a acestei direcţii mistice în Occident ne-o poate oferi un fragment din cele- 
brul tratat mistic anonim de secol XIV, The Cloud Of Unknowing: „Sufletul nostru, prin vir- 
tutea dată de această grație, este creat pentru a putea înțelege complet pe Dumnezeu numai prin 
iubire; El este de neînțeles pentru oricare din puterile de cunoaștere create, cum ar fi un înger sau 
un suflet omenesc (mă refer la cunoașterea lor si nu la iubire, de aceea le numesc puteri cunoscà- 
toare). Dar, vezi : toate creaturile raționale, fiecare în parte, înger sau om, au prin sine și în sine 
o putere de acțiune principală numită putere cunoscătoare, precum și o altă putere de acţiune 
principală numită putere de iubire. Pentru prima din aceste puteri, adică pentru cea cunoscăto- 
are, Dumnezeu — adică creatorul acestor puteri — este incomprehensibil. Iar prin cea de-a 
doua, adică prin puterea de iubire, El este cognoscibil în mod desăvârșit fiecărei făpturi indivi- 
duale“. (The Cloud of Unknowing and Related Treatises, Phyllis Hodgson, ed., p. 10 lines 
26-37). Trad. Claudiu Mesaros. 

numai prin iubire, neexistànd intelect uman capabil sà substituie relatia 
afectivă cu Dumnezeu. Astfel, Dumnezeu este ființă dar nu neapărat si 
inteligibil pentru git: 

Totuşi, afirmarea, de către Grigore de Nissa, a naturii inteligibile a 
lui Dumnezeu (deşi nu neapărat pe măsura intelectului nostru) constituie 
un punct important şi pentru istoria tradiţiei „intelectualiste“. Emergenta 
filosofiei arabe în Occident (Scolastică) va readuce în atenţie teza raportu- 
lui intelectual cu Dumnezeu. O poziţie asemănătoare cu a lui Grigore de 
Nissa o va avea Moise Maimonide, filosof evreu din secolul XII. În Evul 
Mediu occidental Grigore de Nissa va fi confundat adesea cu Grigore din 
Nazianz, uneori ei fiind considerati unul şi acelaşi personaj, sub apelativul 


„Grigore Teologul“. 


3.4. Grigore din Nazianz. 


Sfântul Grigore din Nazianz s-a născut în jurul anului 329 d.Hr, la 
Nazianz, Capadocia, studiind la Cezareea, Alexandria şi Atena. În anul 362 
este hirotonit preot, iar în 372 Episcop de Nazianz. Nouă ani mai târziu 
devine episcop de Constantinopol, poziţie pe care o refuză, socotind 
însărcinarea prea dificilă. Moare în casa sa natală în anul 389 sau 390. 

Grigore din Nazianz este un bun cunoscător al ideilor filosofice 
greceşti, platonismul său fiind unul din elementele constitutive ale discur- 


sului despre predicabilitatea lui Dumnezeu. 


3.4.1. Divinitatea este incomensurabilă cu intelectul omenesc. 


În A doua cuvântare teologică se afirmă imposibilitatea cunoaşterii 
raţionale şi discursive a lui Dumnezeu: „a-l exprima este cu neputinţă, 
cum a spus cineva din filosofii elini“, spune Grigore, făcând o aluzie la 
Platon, după care adaugă: „însă, după mine, a exprima pe Dumnezeu este 


cu neputinţă, dar a-L înţelege e şi mai imposibil“?5. 


24 Aceasta este o distincţie de factură aristotelică, între cunoaşterea în sine si cunoaşterea 
pentru noi. 

25 Grigorie din Nazianz, Cele 5 cuvântări teologice, Traducere din limba greacă, introduce- 
re şi note de D. Stăniloae, Editura Anastasia, Bucuresti, 1993, p. 24. 

Grigore aduce astfel o observatie criticà pretentiei filosofilor elini 
de a cuprinde raţional pe Dumnezeu. Platon încercase să rămână fidel 
principiului impredicabilitàtii, fără a nega explicit posibilitatea înțelegerii 
Demiurgului. Platon fusese, în cele din urmă, încrezător în posibilitatea 
intelectului de a fi afectat de transcendentà, datorită identităţii de natură 
între suflet şi Idei. 

Replica creştină a lui Grigore este că intelectul uman nu se poate 
ridica la cunoaşterea Creatorului său; fiind la rândul său creat, intelectul 
nu poate înţelege adecvat nici pe Creator, dar nici restul creaţiei deoare- 
ce pentru aceasta ar trebui să se ridice deasupra statutului de creatură. 
Dumnezeu nu este trans-rational şi nici supra-fiintial, dar este pur şi sim- 
plu mult prea mare pentru a putea fi cuprins. Există astfel o incomensu- 
rabilitate între Creator şi creatură. Grigore consideră această incomensu- 
rabilitate ca pe un argument suficient pentru negarea posibilităţii 
cunoaşterii lui Dumnezeu, a cărui măreție nu poate fi cuprinsă în mod 
relevant de către micimea intelectului uman. 

Nici măcar creaţia, în ansamblul ci, nu este pe măsura acestui inte- 
lect. Este respinsă, astfel, inclusiv posibilitatea unei fizici autentice. 
Intelectul nu are la dispoziţie decât „umbrele“ lucrurilor, palidele proiec- 
ţii despre care vorbise Platon în mitul peşterii. 

În consecinţă, deşi intelectul uman nu e incompatibil cu Dumnezeu 
(fiind creaţia Sa), Dumnezeu împreună cu lucrurile constituie o realitate 
mult superioară intelectului nostru, între ele existând o disproportie atât 
de mare încât le face incomensurabile. Trebuie să ne limitàm la două afir- 
maţii: a) Dumnezeu există (afirmaţie de credinţă) şi b) Nu cunosc ceea ce 
este Dumnezeu (afirmaţia gnoseologică). 

Negarea posibilităţii cunoaşterii adecvate a creaturii (ca creatură 
divină şi nu ca aparenţă) ar putea constitui temeiul pentru a-i atribui lui 
Grigore o poziţie sceptică. El preîntàmpinà şi respinge acest lucru, spu- 
nând că nu mărturisește nestiinta, ci doar lipsa cunostintei a ce este ceva. 
Scepticii practicau principiul imposibilității de a şti dacă ceva este sau nu 
este. Grigorie, dimpotrivă, afirmă convingerea că ceva este, depăşind prin- 


cipiul sceptic prin asumarea acestei afirmaţii. 

3.4.2. Natura ca „semn“ al existenţei lui Dumnezeu. 


Pentru justificarea ei Grigore se foloseşte de argumentele armoniei 
şi mişcării (ce aveau să devină celebre abia peste aproape un mileniu, prin 
Summa theologiae a lui Toma de Aquino). Astfel, după ce se îndoise de posi- 
bilitatea edificării unei cunoasteri esenţiale a universului fizic, în calitatea 
lui de creatură, Grigore acreditează ideea că lucrurile create pot fi cunos- 
cute totuşi, dar nu în mod esenţial, deoarece principiile funcţionării lor 
sunt principii ale creaţiei; acestea sunt incomensurabile cu intelectul 
uman. 

Ceea ce putem cunoaşte este, cel mult, manifestarea lucrurilor cre- 
ate, mişcarea lor, adică felul în care ne apar, fără ca această apariţie să ne-o 
putem şi explica. Astfel, observăm (aidoma prizonierilor din peştera lui 
Platon) că în faţa noastră se perindă nişte „umbre“, adică lucrurile; vedem 
că această „perindare“ are loc într-o anumită ordine sau armonie. Nu ştim 
care este cauza acestui ansamblu unitar şi armonios, dar ştim, cu siguran- 
tà, că el nu este întâmplător. Chiar dacă ar fi întâmplător, ceva ar trebui 
să-l pună în mișcare ordonată. Trebuie să existe un Autor. De asemenea 
mișcarea însăşi, la rândul ci, trebuie să fie susţinută de ceva, în direcţia păs- 
trării acestei armonii. 

Mişcarea şi armonia sunt accesibile intelectului ca forme de mani- 
festare ale creaţiei. Este impropriu să ne limităm la a observa existenţa 
unei armonii fără a ne încredința că ca are si un Autor. Căci, spune 
Grigore, „văzând cineva o chitară împodobită cu cea mai mare frumuseţe 
şi auzind armonia ei, nu va putea să nu ştie de făcătorul ei şi cântăreţul ci, 


trecând la el cu înţelegerea, chiar dacă nu-l cunoaşte prin vedere”? 


26 Grigorie din Nazianz, loc. cit., p. 25. 

4. AUGUSTIN 


4.1. Viaţa si opera. 


Augustin este unul din cei mai influenţi gânditori, poate cel mai 
influent dintre toţi, mai ales dacă ţinem seama de faptul că inclusiv plato- 
nismul a influenţat gândirea medievală prin intermediul lui Augustin. El 
rămâne o autoritate mai mult de o mie de ani după moartea sa, influen- 
tànd, de exemplu, gândirea lui Descartes. 

Augustin era, prin educaţia sa, retor şi nu filosof, fapt ce explică sti- 
lul fascinant şi fără tendinţe sistemice al scrierilor sale, probabil şi aparen- 
ta lipsă de consecvență între anumite idei. Cultura epocii sale era în gene- 
ral una literară, întemeiată pe gramatică şi retorică, având drept ideal for- 
marea oratorului perfect”. Augustin face parte, însă, dintre aceia care, în 
fiecare epocă, contrar spiritului literar-retoric, optează pentru „converti- 
rea la filosofie“. 

Gândirea sa este una de influenţă platonică, ceea ce se poate argu- 


menta pornind de la următoarele idei: a) valoarea gnoseologică a 


27 Henri Irénée Marrou, Sfântul Augustin și sfărșitul culturii antice, traducere de Dragan 
Stoianovici şi Lucia Wald, Editura Humanitas, Bucureşti, 1997, p 20. 

experientei interne; b) credinta în caracterul revelator al scrierilor plato- 
nistilor; ca şi în cazul lui Iustin Martirul, la apropierea lui Augustin de 
crestinism a contribuit teoria Ideilor si convingerea cà existà lucruri ima- 
teriale, ce nu pot fi imaginate, cum sunt Ideile sau obiectele matematice?8. 

S-a născut în Tagaste (astăzi Souk Ahras), Numidia, în anul 354. 
Tatăl său, Patricius, era păgân iar mama, Monica, o practicantă exemplară 
a creştinismului. Educaţia elementară a lui Augustin, primită în oraşul 
natal, era una creştină. A învăţat mai apoi la Madaura şi Cartagina. Aici 
intră pe drumul păcatului, cum spune în Confesiuni, dedicându-se unei vieţi 
carnale. 

Între 373 şi 383 este profesor de Retorică la Tagaste şi apoi la 
Cartagina, perioadă în care, lecturând dialogul Hortensius de Cicero, care 
îndeamnă la iubirea înţelepciunii eterne, îşi va schimba viaţa, luând o tur- 
nură decisivă. Va deveni manihean. 

Curând îşi dă seama de contradicţiile interne ale maniheismului. 
Episcopul manihean Faustus nu îi poate răspunde la întrebări, iar Augustin 
se retrage din sectă. Pleacă la Roma pentru a întemeia o şcoală de 
Retorică, dar, neavând succesul la care se aştepta, se mută la Milano. 

Se dedică apoi studiului în Noua Academie Platonică, la momentul 
respectiv influenţată de scepticism. Învățăturile conform cărora trebuia să se 
mulţumească cu poziţia sceptică a adevărului probabil nu îl vor mulțumi. Îl 
întàlneste pe Sf. Ambrozie, asistà la predicile acestuia si viata sa trece 
printr-un nou moment de cotitură. Regăsind acea fervoare pentru căutarea 
adevărului absolut, studiază învăţătura platoniciană, încercând, în acelaşi 
timp, să lupte cu tentatiile sale carnale. Tocmai când se gândea să se căsăto- 
rească cu mama copilului său din flori, spre a da legitimitate unei relaţii din 
tinereţe, se implică într-o nouă poveste amoroasă. Este un moment de 
maximă tensiune în conştiinţa sa. Acesta este momentul celebrei sale con- 
vertiri, relatată în cartea a opta din Confesiuni. Retras în grădină spre o „dra- 
matică examinare a adâncurilor fiinţei sale“, Augustin aude o voce a unui 
copil din casa vecină, spunând: „Tolle, lege; tolle, lege“ („ia şi citeşte; ia si 
citeşte!“). Nu-şi amintea însă nici un cântec de copii care să conţină aceste 


vorbe şi, imediat, şi-a dat seama că îi vorbise o voce divină. Luând „Cartea 


28 De aici nu trebuie să se înţeleagă că Augustin s-a convertit la creştinism datorită doc- 
trinci platoniciene. Platonismul a contribuit, prin cele câteva compatibilitàti doctrina- 
re, la apropierea lui Augustin de religia creştină, ca şi în cazul lui Iustin de altfel. 
Convertirea propriu-zisă este un moment ulterior, distinct. 

apostolului“, citi primele cuvinte care îi căzură sub ochi: „Nu în ospete si în 
betii, nu în desfrânări şi în fapte de ruşine, nu în ceartă si în pizmà; ci îmbră- 
cati-và în Domnul lisus Hristos şi grija faţă de trup să nu o faceţi spre pofte“. 
Acesta este momentul convertirii sale. Se botează în 387. După convertire, 
se dedică studiului Scripturilor, combaterii Maniheismului si a altor erezii. 
În 395 devine Episcop de Hippona, în Africa de Nord. Moare în 430, după 
treizeci şi cinci de ani dedicati activităţii episcopale. 

În acest moment, Imperiul Roman era deja supraextins şi muri- 
bund, iar vandalii se pregăteau să atace chiar cetatea episcopală a lui 
Augustin. Marea Romă avea să devină o amintire (cucerită în 493 de 
ostrogoți), iar Europa Occidentală va intra în Evul său întunecat, vreme 
de patru secole, până la renașterea carolingiană. 

Opera lăsată de Augustin este extrem de vastă, numai lista titlurilor 
are dimensiuni impresionante”: Adnotationes in Job (scrisă în 399), De 
adulterinis coniugiis (420), Adversus Iudaeos (428/9), De agone christiano 
(396), De bono coniugali (401), De bono viduitatis (414), De baptismo contra 
donatistas (400/1), De beata vita (386), Breviculus conlationis cum donatistis 
(411), Contra academicos (386), Contra Adimantum (393/4), Contra adversa- 
rium legis et prophetarum (420), Contra Cresconium grammaticum et donatistam 
(405/6), Contra partem Donati post gesta (411), Contra epistulam quam vocant 
Fundamenti’ (396), Contra epistulam Parmeniani (400), Contra duas epistulas 
pelagianorum (420/1), Contra Faustum manichaeum (397/9), Acta contra 
Felicem manichaeum (404), Acta contra Forunatum manichaeum (392), Contra 
Gaudentium donatistarum episcopum (419), Contra lulianum (421/2), Opus 
imperfectum contra lulianum (429/30), Contra litteras Petiliani (400/3), 
Contra Maximinum arrianum (427/8), Contra mendacium ad Consentium 
(420), Contra priscillianistas et origenistas (415), Contra sermonem arrianorum 
(418/19), Contra Secundinum manichaeum (398), De catechizandis rudibus 
(399), De civitate dei (413 426/7), Conlatio cum Maximino arrianorum episco- 
po (427/8), De consensu evangelistarum (399/400), De continentia (394/5), 
De correptione et gratia (426/7), De cura pro mortuis gerenda (422?), De dia- 
lectica (387), De disciplina christiana (398), De diversis quaestionibus LXXXIII 
(388/96), De diversis quaestionibus VII ad Simplicianum (396), De divinatione 
daemonum (407), De doctrina christiana (396 [terminată în 427]), De duabus 
animabus contra manichaeos (391/2), De octo Dulcitii quaestionibus (422/5), 


22 După Augustine, Confessions, the edition of the Latin text and commentary by James J. 
O'Donnell, Oxford: Clarendon Press, 1992. 

De gestis cum Emerito donatistarum episcopo (418), Enarrationes in Psalmos 
(392/417), Enchiridion ad Laurentium de fide et spe et caritate (422), Epistula 
(epistulae) (386 430), Epistula ad catholicos, De secta donatistarum (405), 
Sermo de excidio urbis Romae (411), Expositio quarumdam propositionum ex epis- 
tola ad Romanos (394), De fide et operibus (413), De fide et symbolo (393), De 
fide rerum invisibilium (400), Epistolae ad Galatas expositio (394/5), Gesta con- 
lationis Carthaginiensis (411), De gestis Pelagii (417), De Genesi contra mani- 
chaeos (388/90), De Genesi ad litteram (401 15), De Genesi ad litteram imper- 
fectus liber (393/4; 426/7), De gratia et libero arbitrio (418), De gratia Christi 
et de peccato originali (426), De grammatica (387), De haeresibus (428), De 
immortalitate animae (387), Tractatus in lohannis epistulam ad Parthos 
(406/7), Tractatus in evangelium lohannis (406 21?), De libero arbitrio 
(387/8—391/5), Locutiones in heptateuchum (419), De magistro (389/90), 
De mendacio (394/5), De moribus ecclesiae catholicae et de moribus manichaeo- 
rum (388), De musica (388/90), De natura boni (398), De natura et gratia 
(413/15), De natura et origine animae(419/20), De nuptiis et concupiscentia 
(419/21), Obiurgatio, De opere monachorum (401), De ordine (386), Ordo 
monasterii, De patientia (417/18), De peccatorum meritis et remissione et de 
baptismo parvulorum ad Marcellinum (411/12), De perfectione iustitiae hominis 
(415), De dono perseverantiae (428/9), Praeceptum, De praedestinatione sancto- 
rum (428/9), Psalmus contra partem Donati (394), Quaestiones evangeliorum 
(399/400), Quaestiones in heptateuchum (419), Quaestiones XVII in 
Matthaeum (?), De octo quaestionibus ex veteri testamento (?), De quantitate ani- 
mae (387/8), Retractationes (426/7), Epistolae ad Romanos inchoata expositio 
(394/5), Sermones (392 430), Sermo ad Caesariensis plebem (418), De sermo- 
ne domini in monte (393/6), Soliloquia (386/7), Speculum (427), De spiritu 
et littera (412), Sermo de symbolo ad catechumenos (?), De trinitate (399 
422/6), De unico baptismo contra Petilianum (410/11), De utilitate credendi 
(391/2), De utilitate ieiunii (408), De vera religione (390/1), De sancta vir- 
ginitate (401). 

De un interes special, din perspectiva istoriei filosofiei, sunt 
Confessiones (Confesiuni), Contra academicos (Contra academicilor), De Vita 
Beata (Despre viața frumoasă), De ordine (Despre ordine), Soliloquia 
(Solilocvii), De immortalitate animae (Despre eternitatea sufletului), De 
magistro (Despre învățător), De musica (Despre muzică). Edițiile principale 
ce conțin textele augustiniene sunt Migne, P., Patrologia Latina, vol. 
XXXII-XLVII, şi Corpus Scriptorum Ecclesiasticorum Latinorum, 
Pragae-Lipsiae-Vindobonae, începând cu 1887. 

4.2. Augustin şi Scepticismul. 


Pentru o perioadă Augustin este atras de scepticismul Academiei 
platonice târzii, pentru ca, treptat, să-şi modifice atitudinea astfel încât 
una din primele sale scrieri de după convertire este Contra academicilor, un 
atac la adresa scepticismului academic. 

Scepticii argumentau că ceea ce ne oferă simţurile este incert şi înşelă- 
tor: un bàt introdus în apă ne pare frânt, un turn pătrat pare rotund privit de 
la o anumită distanţă etc. Altă sursă a cunoașterii nu există, deci cunoaşterea este 
îndoielnică. Augustin nu împărtăşeşte acest „empirism“ al scepticilor, fiind de 
părere că cunoaşterea nu provine în întregime din simţuri. Simturile, desi cu 
adevărat limitate şi nedemne de încredere, au o utilitate practică şi trebuie să 
le luăm ca punct de pornire în acest sens relativ. 

În Confesiuni, X, Augustin va deosebi între lucrurile care se află în 
minte în mod direct (în sine) şi lucrurile care sunt prezente în minte indi- 
rect, prin reprezentare sau imagine. De bună seamă, o achiziţie culturală 
din vremea educaţiei sale sceptice, căci, în momentul când critică scepti- 
cismul (adică doctrina pe care tocmai o părăsise), pune problema la fel: în 
senzaţie lucrurile sunt prezente indirect, prin reprezentări, date senzoria- 
le sau impresii. Prin urmare nu avem acces la obiectele exterioare însele, 
decât la imaginile şi impresiile pe care simţurile ni le dau despre acestea. 
Ceea ce se află în mintea noastră nu este un lucru ci o imagine sau o repre- 
zentare a lui. Nu suntem deci îndreptàtiti să judecăm ca si cum am avea 
acces la lucrurile însele, ci ca si cum am avea acces la imaginile lor, spu- 
nând: „Văd imaginea (reprezentarea, semnul, intermediarul) unui băț 
frânt în apă“, în loc de „Văd un băț frânt“. Căci, dacă lucrurile nu ne sunt 
accesibile în sine ci numai prin intermediul imaginilor, imaginile însele sunt 
indiscutabile căci se află nemijlocit în mintea noastră. Putem să ne înselàm 
asupra unui obiect (necunoscându-l pe el, ci o imagine a lui, care poate fi 
eronată), dar nu ne putem înşela asupra imaginii pe care o avem (căci pe 
aceasta o avem în mod nemijlocit în mintea noastră). Mintea se înşeală 
asupra obiectelor materiale, dar nu se poate înşela asupra imaginilor pe 
care le are. Aceste imagini sunt în minte şi, chiar dacă nu sunt obiectele 
însele, sunt nişte mesaje despre obiecte. Acesta este momentul îndoielii 
sceptice. Scepticii se îndoiesc de adevărul acestor mesaje, a imaginilor, în 
măsura în care — noi neavând acces la obiecte — ele nu pot fi niciodată 


A 
verificate de către mintea noastră. Indoiala sceptică este, până în acest 

punct, rezonabilă, fiind expresia unei dileme care îl va frământa peste 
secole şi pe Kant: obiectul pe care vreau să-l cunosc, ca lucru în sine, îmi 
este inaccesibil, tot ceea ce pot percepe este un fenomen; dar cum pot şti 
dacă acest fenomen nu este pur subiectiv şi arbitrar? 

Augustin ocoleşte această dilemă spunând că imaginile însele, fiind 
prezente în minte nemijlocit, pot constitui un dat principial cert pentru 
mintea noastră. Nu putem spune despre lucruri nimic fără a greşi, dar 
putem spune ceva, despre imagini şi reprezentări, fără riscul de a greşi: 
„este principial cert cà am imaginea unui băț frânt în apă“. Aceasta este 
prima parte a criticii aduse scepticilor. Scepticii se îndoiau de posibilitatea 
cunoaşterii pornind de la caracterul înşelător al simţurilor, care li se părea 
că, deformând imaginea lucrurilor percepute, anulează posibilitatea orică- 
rei certitudini. Augustin le răspunde că tocmai conştientizarea acestei 
bariere este prima certitudine pe care o avem. 

Cel de-al doilea pas al demersului critic porneşte de la anularea pre- 
misei sceptice conform căreia simţurile sunt singura sursă a cunoaşterii. 
Trebuie să acceptăm, conform lui Augustin, că mintea are acces şi la altceva 
decât la ceea ce îi furnizează simţurile. În primul rând, ea poate constienti- 
za faptul că are acces nemijlocit la imagini, care, deşi nu sunt copii fidele ale 
lucrurilor fizice, pot fi, ca atare (ca imagini), obiecte ale cunoașterii. În al 
doilea rând, mintea însăşi, sub forma actelor sale, este o prezenţă nemijlo- 
cită, deci un dat principial cert. Putem şti nemijlocit că avem o minte sau un 
intelect (ce ar putea mijloci acest fapt?), că mintea sau intelectul nostru are viaţă, 
deci noi înșine avem viață (iarăşi, nimic nu se interpune între minte şi propriul 
său act de a fi în viaţă) şi, ca o consecinţă, ştim că, având viaţă, existăm. 

Premisa principală a acestui tip de argument este identitatea 
(„nemijlocirea“) dintre subiect şi intelect: eu înseamnă intelectul meu. Este 
premisa care va justifica, în epoca modernă, curentul raționalist, dar este în 
acelaşi timp şi o premisă care subzistă în însuşi miezul empirismului (ca şi 
al scepticismului combătut de Augustin): acceptând că singura sursă a 
cunoaşterii este senzaţia, presupunem că vorbim despre accesul la un 
obiect al cunoașterii (lumea externă a obiectelor materiale) al unui inte- 
lect cunoscător, diferit de lumea externă, intelect cu ajutorul căruia eu, 
subiectul, cunosc ceea ce îmi dau simţurile. Empirismul nu poate face abs- 
tractie de această presupozitie decât cu riscul de a postula imposibilitatea 
principială a cunoaşterii: chiar dacă simţurile, sursa unică a cunoştinţelor, 
ar furniza informaţii certe despre lumea externă, în absenţa identităţii 


intelectului cu subiectul aceste informaţii nu ar avea cui să se adreseze, 

căci procesele de memorare, analiză, sinteză, abstractizare etc. ar fi cel 
puţin îndoielnice pentru un subiect care nu şi-ar asuma paternitatea lor. 
Augustin porneşte de la această premisă (aşa cum va face şi Descartes, 
mai târziu) şi, postulând natura intelectuală a subiectului cunoscător (identi- 
tatea eu-intelect), formulează, înaintea lui Descartes, un argument ontologic. 
În afară de actele minţii, Augustin mai admite posibilitatea unor 
adevăruri nemijlocite pe care nu le-am dobândit prin simţuri: adevăruri- 
le matematicii şi propoziţiile etice a priori (de exemplu: „Binele este pre- 
ferabil răului“). Aceste adevăruri nemijlocite sunt prezente în sine în min- 
tea noastră şi nu altfel; ele trebuie să fie aşa din moment ce le cunoaştem 
cu certitudine. Datorită acestor argumente scepticismul este de nesusti- 
nut: cunoașterea certă este posibilă dar nu prin simţuri ci prin introspecție. 
Lovitura de graţie adusă scepticismului se găseşte însă în micul tra- 
tat Despre fericire. Dacă concedem scepticilor că atingerea adevărului este 
imposibilă, atunci ei, scepticii, care totuşi se află în căutarea adevărului, se 
găsesc în situaţia de a nu fi fericiţi. Dar „nu este fericit cel ce nu are ce-şi 
doreşte (...); or, nimeni nu este înţelept dacă nu este fericit: deci un aca- 
demic nu este înţelept“*0. Ulterior, creştinismul se va dovedi foarte recep- 
tiv la această teză augustiniană a căutării adevărului în suflet, care va 


dobândi — chiar în formularea lui Augustin — dimensiuni mistice. 


4.3. Sufletul şi corpul. 


În textul său De moribus ecclesiae catholicae (Despre practicile biseri- 
cii Catolice)?! Augustin discută problema omului ca şi compozit din suflet 
(anima) şi trup. Nu vom numi „om“ nici un trup neînsufleţit dar nici un 
spirit fără trup. Doar unirea lor dă o fiinţă omenească, astfel încât trebuie 
să ne întrebăm care este natura acestei unităţi. În maniera dialecticii clasi- 
ce, Augustin încearcă să distingă mai multe sensuri pentru a-l identifica pe 
cel potrivit. 

Astfel cuvântul „om“ poate desemna o unire între două elemente, 
ca şi cuvântul „pereche“. Nici unul din elementele unei perechi (să zicem 
30. Augustin, „Despre fericire“, II. 14, în: Seneca, Augustin, Despre viața fericită, traducere 

din latină de Vichi Eugenia Dumitru (Seneca) şi loana Costa (Augustin), note de 


Cristian Badilità şi Ioana Costa, Editura Humanitas, Bucuresti, 2004, p. 108. 
3! De asemenea, vezi De Civitate Dei, XIX, 3. 


41 


—$— 


scolastica.qxp 4/24/2005 10:03 Page 42 È 


o pereche de cai) nu este el însuşi „perechea“ decât atunci când se află 
împreună cu un al doilea. În acest caz, sufletul şi corpul sunt [a fel de impor- 
tante pentru om, la fel ca şi elementele unei perechi. 

În al doilea rând, avem cazul cuvântului „opaiţ“. Nici suportul (o 
bucată de ceramică) nici flacăra nu reprezintă propriu-zis un opait ci 
numai ambele. Simpla bucată de ceramică nu este încă un opait (decât în 
potentà), iar focul în sine nu este nici el un opait, ci mai degrabă o confla- 
graţie. Cazul este diferit de primul pentru că nu perechea ceramică-foc dă 
opaițul ci obiectul de ceramică, dar numai în momentul în care este aprins. 
Conform acestei analogii, am putea numi „om“ numai trupul, sufletul 
fiind numai elementul (necesar) care-l actualizează. Altfel spus, trupul 
poate fi înţeles deja ca un om în potenti. 

În al treilea caz, avem cuvântul „călăreț“. Un călăreț nu poate fi 
călăreț decât atunci când se află călare pe un cal. Calul singur nu mai păs- 
trează nici o legătură cu cuvântul „călăreț“, desi călăreţul singur, în abse- 
nta unui cal, poate fi numit călăreț, căci are această pricepere. Avem însă 
un călăreț propriu-zis doar atunci când o persoană este deasupra unui cal, 
strunindu-l şi stăpânindu-l. Conform analogiei, întrebarea devine: putem 
numi sufletul „om“ în absenţa trupului, chiar dacă nu avem un om pro- 
priu-zis decât atunci când sufletul „călăreşte“ un trup, stăpânindu-l şi stru- 
nindu-1?3? 

În De Civitate Dei, Augustin atribuise aceste trei alternative unui 
filosof roman eclectic, Varro, spunând că acesta, alegând primul caz ca 
fiind verosimil şi spunând că o viaţă bună este un amestec între bunurile 
trupesti şi cele sufleteşti, a judecat superficial, gândindu-se numai la viaţa 
de aici. În De moribus ecclesiae catholicae, Augustin alege a treia variantă, 
sufletul fiind deci omul în mai mare măsură decât trupul său, având o 
hegemonie legitimă, aşa cum spusese şi Platon. 

Despre natura sufletului aflăm, din De quantitate animae (Despre 
mărimea sufletului), că acesta este o substanţă făcută să guverneze trupul. 
În acest tratat Augustin defineşte de fapt intelectul (animus), cele două notiu- 
ni (animus-anima) fiind strâns legate. În orice caz, ceea ce trebuie să reținem 


este că relaţia sufletului cu trupul este una de guvernare şi stăpânire. 


32 Fără a o formula conştient, Augustin intuieşte aici teoria conotatiei termenilor, în vogă 
abia prin secolul 14. Astfel, conform celui de al doilea şi celui de al treilea caz, cuvân- 
tul „om“ desemnează trupul şi conotă sufletul, respectiv, desemnează sufletul conotând 
trupul. Observatia îi aparţine lui Paul Vincent Spade, A Survey on Mediaeval Philosophy, 
vol. 1, copyright Paul Vincent Spade, 1985 (mss, internet). 

4.4. Problema ràului. 


Problema răului se află în strânsă legătură cu problema liberului 
arbitru. În perioada în care activează Augustin, filosofia neoplatoniciană, 
sectele gnostice şi maniheene erau la modă şi se confruntau direct cu 
crestinismul?3, Augustin însuşi mărturiseşte că această problemă i-a „fră- 
mântat adolescenţa, împingându-l spre eretici“3*. 

Este momentul să menţionăm credinţa lui Augustin, similară cu cea 
a lui Platon, că universul are o ordine intrinsecă, ierarhică, Dumnezeu 
fiind Fiinţa supremă şi Binele suprem în acelaşi timp. Mai puţină ființă si 
deci mai puţin bune sunt sufletele umane, pentru ca cea mai puţină fiinţă 
şi deci cel mai mic grad de bunătate să îl aibă corpurile. Observăm că, spre 
deosebire de Origen şi Plotin, Augustin nu atribuie lui Dumnezeu supra- 

ființialitatea, Dumnezeu fiind aici ființa prin excelenţă ca şi binele suprem. 

În acord cu această ierarhie, obiectele fizice şi corpurile, având cea 
mai puţină fiinţă, sunt „prope nihil“, adică aproape neant în comparaţie cu 
Dumnezeu. Având fiinţă mai mult virtuală decât actuală, copurilor le este 
proprie devenirea, instabilitatea, schimbarea. Fixitatea este proprie numai lui 
Dumnezeu (fiinţă desăvârşită). 

Apoi, pentru că este Fiinţă şi Unul în acelaşi timp, Dumnezeu este 
absolut unic şi nu are părţi. Corpurile au părţi, sunt divizibile şi multiple. 
O altă caracteristică a corpurilor este deci aceea că sunt compuse. 

În al treilea rând, pentru că Dumnezeu este Binele prin excelenţă, 
corpurile, aflate la capătul de jos al ierarhiei, sunt „bune“ în cel mai mic 
grad. Ele nu sunt răul în mod absolut deoarece ar însemna să avem de-a 
face cu un nivel situat la polul opus lui Dumnezeu, un pol care ar avea 
drept caracteristici non-binele (adică răul), non-unitatea şi non-fiinta. Având 
non-fiintà, un asemenea nivel nu există, deci răul absolut nu există (este 
„nimic“). 

În Despre natura binelui, Augustin construieşte o formă analogă a 
argumentului prin noţiunile de măsură, formă şi ordine: „Însă toate aces- 
tea, cu cât sunt înzestrate mai mult cu măsură, formă şi ordine, cu atât 
sunt mai bune; iar cu cât sunt mai puţin înzestrate cu măsură, formă şi 


ordine, cu atât sunt mai puţin bune. (...) Acestea trei, când sunt mari, 


33 Gh. I. Şerban, „Studiu introductiv“ la Augustin, De libero arbitrio, ediţie bilingvă, tradu- 
cere de Gh. I. Şerban, Editura Humanitas, Bucureşti, 2004, p. 22. 
34 Augustin, De libero arbitrio, I, Il, 4 (ed. cit., p. 65). 

NUO i ZA da su tata cau! ZA 
reprezintă bunuri mari; când sunt mici, reprezintă bunuri mici, iar când 
nu sunt deloc, nu reprezintă nici un bine. Şi iarăşi, când sunt mari, aparţin 
unei naturi mari, iar când sunt mici, aparţin unei naturi mici, iar când nu 
sunt deloc, nu mai există nici o natură. Aşadar, orice natură este bună“?. 

4 Àv . A IS IS I 

In reprezentarea grafică de mai jos am încercat sà redăm această 
ierarhie augustinianà pentru a facilita înţelegerea argumentatiei non-exis- 


tentei răului. 


BINE = | UNITATE | = FIINŢĂ = DUMNEZEU 
SUPREM ABSOLUTĂ 

suflete 

3 5 E 
a 2 2 

U U (>) 

corpuri 

= NON- = x |= NIMIC 

NON-BINE UNITATE NON-FIINTÀ 


La nivelul superior se situează binele suprem identificat cu unitatea 
şi fiinţa supremă. Acesta este Dumnezeu. Creaturile (sufletele şi corpuri- 
le) au grade intermediare de bine, unitate şi fiinţă (fiind mai puţin bune, rela- 
tiv unitare — divizibile şi multiple, dar nu la infinit, adică nu până la ane- 
antizare —, respectiv mai puţină fiinţă). Ceea ce numim rău pur ar trebui 
situat la nivelul cel mai de jos şi ar însemna non-bine, iar prin analogie, 
identic cu non-unitatea şi cu non-ființa. Ceea ce nu înseamnă decât că un ase- 
menea nivel, neavând fiinţă, nu poate exista. Nu există deci un „principiu 
al răului“, opus lui Dumnezeu ca principiu al binelui. Pentru maniheeni, 
de care Augustin se simtise atras înainte de convertire, acest principiu al 


răului există, aflându-se într-o luptă permanentă cu binele, fiinţele inter- 


33 Augustin, Despre natura binelui. Contra maniheilor, traducere din limba latină, note şi 
comentarii de Cristian Soimusan, postfață, cronologie şi bibliografie de Bogdan 
Tătaru-Cazaban, Editura Anastasia, Bucureşti, 2004, p. 19. 

mediare fiind prezenţa amestecată a celor două principii. Astfel, argumen- 
tatia lui Augustin este de fapt o respingere a maniheismului, arătând că, 
pentru maniheeni, identitatea lui Dumnezeu cu Binele se spulberă, sub- 
minând chiar principiul maniheismului. 

În această ierarhie augustiniană gradele de fiinţă coincid cu gradele 
binelui şi, în acest sens, analogia cu ierarhia neoplatonică se poate duce 
până la identitate. Totuşi, diferenţa este că Plotin, spre exemplu, situează 
pe Dumnezeu (Unul sau Binele) deasupra fiinţei. În orice caz, Augustin 
însuşi spune că platonicii au fost cei care i-au arătat calea spre învingerea 
maniheismului. 

Astfel Augustin respinge principiul maniheean conform căruia răul 
este un principiu autonom, independent, „concurent“ al lui Dumnezeu. De 
aici decurge ideea că făpturile nu pot fi rele. Lucrurile şi fiinţele situate la 
nivelurile intermediare ale ierarhiei nu sunt mixturi între bine şi rău, ci toată 
creaţia este bună (în anumite grade), răul neavând fiinţă. În loc să spună că 
anumite lucruri sau anumite făpturi sunt rele, Augustin spune că ele sunt mai 
puțin bune, deoarece dacă ar fi rele, deci admițând existenţa răului, ar trebui să 
admitem că Dumnezeu, care a creat întreaga ierarhie, a creat şi răul. 
Afirmatie absurdă (căci Dumnezeu este binele absolut), deci trebuie să spu- 
nem că nimic nu € rău, răul nu există pentru că nu a fost niciodată creat. Dacă 
nimic nu este rău prin natură, înseamnă că ceea ce numim noi „rău“ este de 
fapt „mai putin bine“, adică lipsa binelui într-o anumită măsură. Fiinţele cre- 
ate sunt diferite de Dumnezeu tocmai prin faptul că sunt mai puţin bune şi au 
mai puțină fiinţă, de aceea sunt dispuse greşelii, ceea ce nu înseamnă nicide- 
cum că sunt rele. Oamenii păcătuiesc, fac anumite lucruri pe care nu ar tre- 
bui să le facă; în natură au loc anumite întâmplări care nu ar trebui să se 
petreacă, dar acestea se întâmplă pentru că natura creată suferă de o lipsă sau 
privațiune de bine. Pentru că sunt mai putin bune, creaturile greşesc, neavând 
atotputernicia şi binele absolut al lui Dumnezeu. Trebuie să observăm, pen- 
tru a evita o confuzie, că privațiunea de bine nu este acelaşi lucru cu absența 
binelui (ceea ce ar fi echivalent cu non-fiinta). Privatiunea de bine este lipsă 
într-o anumită măsură, adică lipsa de completitudine şi nu lipsa completă. Mai 
mult, măsura în care binele lipseşte nu este înlocuită de prezenţa unui rău, 
ea rămâne pur şi simplu lipsă de bine („natură coruptă“). În acest sens, orice 
natură, în măsura în care este natură, este bună; numai în măsura în care este 


coruptă este rea3€. 


3$ Augustin, Despre natura binelui, ed. cit., p. 20. 

Putem compara aceastà situatie cu cea a raportului luminà-întune- 
ric. Lumina este o prezenţă, în sensul în care ea are o sursă (soarele, de 
exemplu), în vreme ce lipsa luminii, întunericul, nu este o prezență, ci 
rămâne o absenţă (absenţa luminii). Un loc este întunecos datorită absenței 
luminii şi nu datorită prezenţei întunericului, căci întunericul nu are o sursă, 
el nu este ceva anume, decât lipsa luminii. 

Augustin operează în interiorul acestei ierarhii cu ajutorul unui 
termen normativ. În De libero arbitrio, el spune că măsura în care lucruri- 
le sunt bune este măsura în care ele sunt ceea ce ar trebui să fie, iar măsura 
în care sunt mai puţin bune este măsura în care ele nu sunt ceea ce ar tre- 
bui sà fie37. Ce înseamnă aceasta? Nimic altceva decât că, în principiu, 
lucrurile situate la nivelurile superioare ale ierarhiei ar trebui, prin natu- 
ra lor să guverneze şi să strunească lucrurile aflate la niveluri inferioare 
ale ierarhiei (de exemplu sufletul asupra trupului). Lucrurile de la nive- 
lurile inferioare nu ar trebui să aibă putere asupra celor de la nivelurile 
superioare. Când lucrurile sunt aşa cum ele ar trebui să fie (adică atunci 
când cele superioare au putere asupra celor inferioare şi le guvernează), 
ele sunt conform dreptăţii sau în bună ordine („ordinatus“ — vezi tratatul 
De ordine, scris după convertirea la Creştinism). Dacă situaţia este inver- 
sată, este nedrept. În acest sens răul este nedreptatea sau lipsa de ordi- 
nes5, adică situaţia când lucrurile inferioare au putere asupra celor supe- 
rioare. 

Dar Dumnezeu, fiind binele absolut, nu poate fi decât drept, deci nu 
El este cel care dă lucrurilor această putere asupra celor superioare lor. 
De la Dumnezeu, puterea este dată numai de sus în jos. Dar atunci de unde 
au lucrurile inferioare putere asupra celor superioare? Cum se explică, 
altfel spus, injustitia sau dezordinea? Răspunsul este: datorită oamenilor. 
Oamenii sunt cei care, pentru că au liber arbitru, decid să răstoarne aceas- 
tă ordine, acţionând împotriva ierarhiei create de Dumnezeu şi dând, prin 
propria lor voinţă, unor lucruri inferioare putere mai mare decât ar tre- 
bui ele să aibă. Omul se lasă dominat de trup şi de nevoile sale, omul valo- 


rizează obiecte materiale până la dependenţa de ele (deşi nu ar trebui să o 


37 Conform înţelepciunii. Augustin, în De libero arbitrio, pe parcursul cărţilor a doua şi a 
treia, utilizează mereu această sintagmă normativă pe care o echivalează cu întelepciu- 
nea (sapientia): „este, însă, vinovat în mod just, [cel care] nu face ceea ce trebuie să facă“ 
(De libero arbitrio, II, 45). 

38 Ar fi cu totul interesantà discutarea comparativă a acestei idei augustiniene cu frag- 
mentul lui Anaximandru. 

facă). Omul decide sà se comporte altfel decât ar trebui, asumându-şi prin 
aceasta lipsa de dreptate, adică păcatul. În acest fel, Augustin reduce para- 
doxul omnipotentei lui Dumnezeu („de ce Dumnezeu, în omnipotenta 
lui, nu elimină păcatul din lume?*) la paradoxul liberului arbitru („De ce 
omul, în mod liber — altfel spus, conştient — continuă să aleagă 
greseala?*). 


4.5. Liberul arbitru. 


În De libero arbitrio, Augustin discutà aceastà problemà argumentànd 
că sufletul nu poate fi forţat de către nimic să aleagă evitarea binelui. Din 
moment ce sufletele au fost — în mod just — create de Dumnezeu astfel 
încât să aibă putere asupra lucrurilor inferioare, acestea din urmă nu au, 
prin natura lor, nici o putere asupra sufletului. Deci nu lucrurile inferioa- 
re obligă sufletul să le valorizeze, lăsându-se stăpânit de ele (manifestând 
patimă trupească, „lăcomie“ sau libido, în latină). Lucrurile inferioare în 
ierarhie sunt pur şi simplu, prin natura lor, mai slabe decât sufletul, nepu- 
tându-l influenţa. 

Nici alte suflete nu pot determina un alt suflet să cadă, pentru că, 
mai întâi, prin natura lor, ele sunt drepte şi nu ar face acest lucru. Dacă 
totuşi ar face-o, simpla voinţă sau încercare de acest fel le-ar face să devină 
nedrepte, să decadă, să se situeze adică pe o treaptă inferioară oricărui alt 
suflet, deci să devină mai slabe decât celelalte suflete, pierzându-și orice 
putere asupra lor. Prin urmare nici alte suflete nu pot determina un suflet 
să aleagă licomia3?. 

Nici creaturile superioare sufletului uman (sà zicem îngerii) nu pot 
determina sufletul să aleagă lăcomia, deoarece, chiar superioare fiind 
(având deci putere asupra omului), nu vor face acest lucru, nestându-le în 
natură. Dacă totuşi ar încerca, nedreptatea pe care ar trebui să o manifes- 
te pentru a corupe un suflet uman le-ar situa imediat pe o treaptă inferioa- 
ră omului, deci şi-ar pierde puterea iniţială. 

În concluzie, dacă un suflet omenesc cade de la locul său initial, el 
cade datorită propriei lui decizii, din moment ce nimic altceva nu-l poate 
determina. Astfel, căderea în păcat ( „lăcomie“ sau atracţie pentru lucruri- 


le inferioare) este cauzată de însuşi sufletul care cade, el fiind singurul 


5 Augustin, De libero arbitrio, I, X.20 (ed. cit., pp. 97-99). 

vinovat. Este un act voluntar al voinţei libere. Astfel încât voinţa liberă, 
bună prin natura ci, poate opta pentru ceva mai putin bun decât ea, în loc 
să-şi dorească ceva superior; poate alege lăcomia în locul virtuţii. „Păcatul 
este cu atât mai mare“, conchide Augustin. 

Dacă ne-am întreba cumva: „dar de ce a dat Dumnezeu omului o 
voinţă liberă?“, ar însemna să ne întoarcem la însăşi problema creaţiei si a 
căderii. Prin natura sa, omul trebuie să-şi recupereze statutul originar, 
acela de fiinţă aflată în proximitatea creatorului său. Această recuperare nu 
se poate face însă decât printr-o decizie a celui căzut: pentru a se apropia 
de Dumnezeu, omul trebuie să acţioneze conform cu dreptatea providen- 
ţială si nu conform cu o dreptate aparentă ori precară, accesibilă fiinţei 
căzute. Acordul cu dreptatea providentialà se obţine însă numai acţionând 
conștient, aceasta fiind însăşi natura dreptăţii divine: o dreptate asumată, 
cunoscută ca atare iar nu una impusă şi respectată în mod automat. Pentru 
aceasta are nevoie omul de liber arbitru: pentru a practica dreptatea știind 
că o practică. Această putere de alegere este deci un dar divin, „instrumen- 
tul“ providential al mântuirii omului*!. Numai că acesta, omul, o poate 
„orienta“ în altă direcţie decât cea naturală, înspre lucrurile inferioare. 
Însàsi această dez-orientare constituie ceea ce numim nedreptate sau lăco- 
mie. 

Şi totuşi, ce înseamnă lăcomia? De ce alege un suflet lucrurile infe- 
rioare? Pentru că, spune Augustin, ele sunt lucrurile pe care le pot pierde 
împotriva voinţei mele, motiv pentru care voinţa mea bună se poate con- 
verti într-una mai puţin bună. Mecanismul este uşor de înţeles dacă ne 
gândim din nou la ierarhia fiinţei. Sufletul meu este prin natura sa bun, 
putàndu-si dori numai ceva superior. Binele este, prin natură, singurul 
lucru pe care mi-l pot dori şi pe care, tot prin natură, nu-l pot pierde. 
Ceea ce înseamnă însă că lucrurile inferioare, nefiindu-mi dezirabile prin 
natură şi, tot prin natură, nefiind obiect al dorinței mele, le pierd tocmai 
pentru că principial nu le pot dori, nu-mi pot manifesta voinţa în direcţia 


lor. Lăcomia este astfel o părere de rău după lucrurile materiale — infe- 


#0 „Aşadar, pentru că orice realitate egală sau superioară unui spirit, care este suveran şi 
conştient de virtutea sa, nu poate să-l facă pe acesta sclavul patimii din cauza dreptăţii, 
iar ceea ce este mai prejos n-ar putea nici aşa să facă aceasta din cauza slăbiciunii sale, 
(...) rămâne clar că nici un alt lucru n-ar putea să transforme spiritul într-un asociat 
al poftei decât fie propria voinţă (voluntas), fie libertatea sa de decizie (liberum arbi- 
trium).“ — Augustin, De libero arbitrio, ed. cit., p. 99. 

4! Vezi De libero arbitrio, Il, I, 3 (ed. cit., p. 133). 

rioare mie — pe care, inevitabil, le pierd. Ajung astfel sà le consider, 
împotriva naturii, obiecte ale voinţei mele, acordându-le prioritate. În 
acest moment, prioritatea prin natură — voinţa îndreptată spre binele 
superior mie — este înlocuită de o prioritate prin alegerea mea — împo- 


triva naturii — şi astfel sufletul meu cade. 


4.6. Problema cunoaşterii. 


4.6.1. Percepția. Invăţarea si transmiterea adevărurilor. 


Doctrina percepţiei a lui Augustin este de asemenea legată de ierar- 
hia universală discutată anterior. Astfel, dacă un lucru situat pe un nivel 
superior al ierarhiei are putere asupra unui lucru situat pe un nivel infe- 
rior, invers nefiind cazul, înseamnă că un lucru superior poate exercita o 
acţiune cauzală asupra unui lucru inferior, în timp ce nici un lucru inferior 
nu poate fi cauză pentru o acţiune a unui lucru superior. Relaţia cauzală 
are loc de sus în jos, adică dinspre lucrurile care au mai multă fiinţă şi mai 
mult bine, înspre lucrurile mai puţin bune. Prin urmare trupul nu poate 
acţiona asupra sufletului ci întotdeauna sufletul este cel care acţionează 
asupra trupului. 

Ne întrebăm în acest caz cum are loc percepţia, din moment ce 
corpurile materiale nu acţionează asupra sufletului. Procesul la care ape- 
leazà Augustin este cât se poate de ingenios. Corpurile nu pot avea actiu- 
ne directă asupra sufletului, dar pot acţiona asupra trupului nostru, având 
aceeaşi putere cu el. Sufletul, desi neinfluentat de trup (fiindu-i, de fapt, 
cârmuitor), este conștient de ceea ce se întâmplă cu trupul, aşa cum un 
guvernator este atent la ce se întâmplă în cetatea sa. În acest fel senzațiile 
şi reprezentările nu sunt efecte ale corpurilor care ar acţiona asupra sufle- 
tului nostru (cum se întâmpla în doctrina aristotelică) ci reconstituiri ale 
efectelor corpurilor asupra trupului, reconstituiri efectuate de către 
suflet. Altfel spus, sufletul este atent la ceca ce se întâmplă cu trupul, devi- 
ne conştient de transformările acestuia sub influenţa corpurilor externe şi 
reconstituie, de la sine, aceste efecte, care devin reprezentări, imagini. 
Imaginile nu sunt „importate“ din partea trupească a omului ci mai degra- 
bă creaţii ale sufletului însuși. Nu sunt nici înnăscute, căci ele n-au existat 
în suflet dintotdeauna. Sunt creaţii ale sufletului, generate ca răspuns la 
ceea ce sufletul observă că se întâmplă în trup. Prin acest proces nu tre- 

buie să înţelegem că există, totuşi, o influenţă cauzală a corpurilor exter- 
ne asupra sufletului, prin intermediul propriului trup. Acţiunea corpurilor 
asupra trupului nu cauzează în suflet constituirea imaginilor ci este doar 
ocazia cu care sufletul construieşte imagini. Altfel spus, cu anumite ocazii, 
sufletul, ca un guvernator bun ce este, consideră important să supraveg- 
heze, construind imagini a ceea ce se petrece în trup. Este important să 
facem această distincţie pentru a nu contrazice principiul conform căruia 
corpurile nu au nici o putere asupra sufletului. Ca dovadă că nu avem de-a 
face cu o relaţie cauzală, putem observa că nu toate modificările care au loc 
în trup sunt reconstituite de către suflet ca imagini. Există o multitudine 
de acţiuni ale trupului pe care sufletul nu le transformă în imagini, cum 
ar fi de exemplu procesele fiziologice, bătăile inimii etc. Deci sufletul nu 
trebuie să fie atent la toate aceste procese trupesti ci numai la unele. 

Dacă ne gândim acum la critica, discutată la început, în care 
Augustin dezvoltase argumente împotriva scepticismului gnoseologic, 
putem înţelege sursa „optimismului“ augustinian legat de lipsa de adecva- 
re a perceptiilor noastre. Augustin spusese că, deşi nu putem fi siguri de 
adecvarea reprezentărilor, trebuie să fim conştienţi de certitudinea că avem 
aceste reprezentări, prezente în sufletul nostru în mod nemijlocit. Augustin 
este acord că acţiunea corpurilor externe asupra trupului nostru nu este 
în măsură să reflecte ceva adecvat despre aceste corpuri exterioare. Ceea 
ce este însă cu siguranţă adecvat, deci cert, este imaginea pe care propriul 
nostru suflet şi-o face despre transformările din trup. Această imagine nu 
este neapărat o reprezentare fidelă a lucrurilor exterioare deoarece pur şi 
simplu nu aceasta vrea sufletul să obţină. Din punctul de vedere al sceptici- 
lor, transformările trupului se interpun între corpurile pe care pretindem 
că le cunoaştem şi imaginile create de suflet. Augustinian vorbind, aceasta 
este o falsă problemă, din moment ce sufletul nostru nu o imagine a cor- 
purilor externe vrea să obţină (nici n-ar putea voi, căci ar însemna să se 
lase afectat de ele), ci o imagine a trupului pe care-l cârmuieşte. 

Astfel având loc percepţia, cum iau naştere ideile? Este evident că 
nu din exterior, din moment ce sufletul nu preia nimic de la lucrurile 
înconjurătoare. Singurele făpturi care pot influenţa sufletul fiind cele supe- 
rioare, înseamnă sufletul nostru nu poate prelua idei din exterior, nu poate 
„învăţa“ decât de la făpturile situate la nivele superioare ale ierarhiei. 

Problema este abordată în micul tratat De magistro, unde se ridică o 
serie de întrebări despre posibilitatea sufletului nostru de a învăţa, de a 
prelua idei adevărate. Învăţarea, adică preluarea de către suflet a unor idei, 

are loc de exemplu în cadrul unui dialog. Atâta timp cât ne gândim că 
învăţarea înseamnă transmiterea unor idei de la un suflet la alt suflet, 
ierarhia fiinţelor nu este încălcată, dacă sufletul care transmite este cel 
puțin la fel de bun ca şi sufletul care primeşte. 

Problemele apar însă în cazul în care cel care transmite este mai 
puţin bun decât cel care primeşte (dacă este posibilă această situaţie) şi, 
mai ales, dacă luăm în considerare faptul că ideile se transmit prin inter- 
mediul unor semne. Cum este posibil ca, într-un dialog între doi oameni, 
unul să transmită celuilalt idei cu ajutorul unor semne (cuvinte, gesturi, 
desene), iar celălalt să le decodeze înțelegând anumite idei? Problema nu 
este uşoară întrucât, din perspectivă augustiniană, semnele (fiind materia- 
le) nu pot fi vehiculul unor idei. Să discutăm aceste probleme pe rând. 

Mai întâi, trebuie să stabilim că, într-adevăr, un suflet nu poate 
transmite idei unui suflet superior. Altfel, ar însemna că oamenii ar putea 
transmite idei lui Dumnezeu, ori Dumnezeu nu are nevoie de aşa ceva. 
Este adevărat, oamenii par să îi vorbească lui Dumnezeu, atunci când se 
roagă, dar o fac în taină şi linişte, adresându-se mai degrabă sinelui lor 
(„omului interior“ — homo interior) sau ascunzisurilor spiritului (animae 
secretis). Cuvintele au rolul de a „trezi“ în noi o reamintire, motiv pentru 
care, în rugăciune, avem nevoie de cuvinte pentru noi înşine, nicidecum 
pentru a-i vorbi lui Dumnezeu. Hristos i-a învăţat pe ucenici cum să se 
roage, transmitàndu-le cuvintele ce trebuie rostite în rugăciune, tocmai pentru 
a avea la îndemână formula potrivită care să le reamintească lor înşişi ceva, 
nu pentru a se adresa lui Dumnezeu. Aşa cum sufletul nostru nu poate fi 
influenţat de propriul trup, nici Dumnezeu n-ar putea fi influenţat prin 
cuvinte rostite de către noi. 

Despre semne sau cuvinte, Augustin consideră că ele nu sunt în nici 
un caz vehicul al unor idei. Lumea semnelor este o lume materială, de 
care sufletul nostru nu poate fi influenţat. Sufletul nu percepe cuvintele ca 
atare. Cuvintele semnifică de cele mai multe ori alte cuvinte sau alte 
semne. „A vorbi prin cuvinte despre cuvinte este un lucru la fel de încâl- 
cit cum ar fi dacă mi-aş încurca şi freca degetele unele de altele, când cu 
greu îţi dai seama care degete scarpină şi care sunt scărpinate, afară doar 
simțind care dintre ele se mişcă“. De aceea, mai spune Augustin, „cuvin- 
tele au numai rostul de a ne readuce nouă înşine ceva în minte, sau ca alţii 


A 
să-şi reamintească şi să înveţe ceva de la noi“*?. Învățătura nu este perce- 


42 Augustin, De Magistro, V. 14 si VII 19 (ediţia Humanitas, 1994, pp. 55, 69). 

A 
perea semnului ci ceea ce semnul trezeşte în noi. În ultimă instanţă, sem- 
nele chiar nu ne învaţă nimic. Căci, atunci când ni se dă un semn iar aces- 
ta ne este necunoscut, nu învăţăm nimic de la el. Dacă ştim semnificaţia 
semnului, de asemenea nu avem nimic de învăţat”. De aceea mai curând 
învăţăm semnul prin ceea ce ştim deja, decât semnificaţia prin interme- 
diul semnului. Ceea ce numim învăţare este deci „predania lăuntrică a 
adevărului“ (intus ueritate). Toate cele ce sunt semnificate prin cuvinte erau 
dinainte în câmpul cunoaşterii noastre!*, semnele nefăcând decât să ni le 
reamintească, deoarece adevărul (Hristos) se află deja în noi. 

În concluzie, cuvintele şi semnele nu ne transmit nimic, în afară de 
faptul că reprezintă, pentru sufletul nostru, un prilej să-şi reconstituie 
(asemeni reconstituirii imaginilor din senzaţii) adevărurile pe care le are 
deja. De aceea este posibil ca un suflet superior să „înveţe“ auzind cuvin- 
te rostite de către un suflet inferior. Căci se poate ca un suflet inferior să 
rostească cuvinte pe care nu le înţelege dar care pentru sufletul superior 
să aibă înţeles, adică să trezească un adevăr latent. Ceea ce numim în gene- 
re „învăţare“ nu este nici pe departe o acţiune a unui om asupra altui om, 
ci este un efort propriu, pe care fiecare dintre noi îl facem, cu prilejul per- 
ceperii unor cuvinte. Încredintarea că interlocutorul nostru a rostit un 
adevăr nu o avem de la argumentele lui ci din noi înșine, căutând şi găsind 


adevărul în noi. Cauza prezenței adevărului în noi este Dumnezeu. 


4.6.2. Ierarhia simţurilor. 


În De libero arbitrio Augustin încearcă să sugereze o ierarhie a simtu- 
rilor pornind de la universalitatea lor. Cu cât un simţ are acces la o sen- 
zatie mai generală, cu atât el se situează la un nivel mai înalt. 

Astfel, cele cinci simţuri au acces la două tipuri de senzaţii: senzaţii 
private şi senzaţii comune tuturor. Senzafiile private sunt cele pe care niciodată 
doi oameni nu le au la fel, cum sunt gustul şi mirosul. Pentru a avea o astfel 
de senzaţie, un obiect trebuie consumat, interiorizat, făcut parte a celui ce 
are senzaţia respectivă. Senzaţiile comune provin de la obiecte pe care nu tre- 
buie să le interiorizăm, de exemplu senzațiile tactile. Ele sunt accesibile suc- 


cesiv tuturor oamenilor (pentru a pipăi un obiect oamenii nu îl ating deoda- 


43 De remarcat argumentatia specific platonică (vezi Menon). 


ui Augustin, De Magistro, XI.37 (ed. cit., p. 111). 

tà, ci în momente diferite). Alte senzaţii comune sunt în același timp, de 
exemplu senzațiile vizuale şi auditive, pe care le pot avea concomitent mai 
multi oameni. Senzatiile vizuale şi auditive sunt deci superioare“5. 
Respectând această ierarhie, Augustin va considera că natura adevă- 
rului este astfel încât poate fi „văzut“ de toţi oamenii în acelaşi timp, adică 
este universal. Adevărul reprezintă de altfel, din punct de vedere epistemo- 
logic, o instanță superioară raţiunii umane, instanţă care are putere şi jude- 
că asupra raţiunii. Atunci când raţiunea se înşeală, Adevărul intern, aflat în 
fiecare dintre noi, corijează raţiunea, arătându-i calea de urmat. Dacă ade- 
vărul şi raţiunea nu sunt în acord, raţiunea este cea care trebuie îndrepta- 
tă. Adevărul este un fel de simţ intern care „vede“ atunci când raţiunea se 
înşeală şi, având putere asupra ci, o îndreaptă. Adevărul este necesar si imua- 
bil, este sinele nostru ascuns, natura noastră. Aflându-se deasupra raţiunii, 
el este cel mai înalt, adică este însuşi Dumnezeu iar, ca simţ intern, partea 
divină din noi. Augustin pare să apeleze cu bună ştiinţă la un regres la infi- 
nit, spunând cà, din moment ce adevărul este necesar si imuabil şi se află dea- 
supra raţiunii, natura sa este divină, deci există Dumnezeu. lar dacă ar exis- 
ta ceva situat deasupra adevărului, atunci acel ceva ar fi cel mai înalt, adică 


A 
Dumnezeu, şi aşa mai departe. In oricare situaţie, Dumnezeu există. 


4.6.3. Iluminarea și teoria ideilor divine. 


Problema cunoaşterii la Augustin presupune şi doctrina iluminării. 
Cunoaşterea presupune prezenţa nemijlocită a obiectului cunoscut în faţa 
agentului cunoscător (mintea), motiv pentru care Augustin nu poate pre- 
lua în totalitate ideea platonică a reminiscentei şi nici nu va dezvolta, pro- 
priu-zis, o doctrină a ideilor înnăscute. 

Pentru Augustin este importantă teza că, în toate cazurile de 
cunoaştere, este necesară iluminarea divină şi mai ales faptul că obiectele 


DI . Àe Àv D . ._ 4 . D 
cunoaşterii autentice sunt de natură ideală, idei divine. În discuţia ante- 


4 Este semnificativ, din acest punct de vedere, faptul că Augustin foloseşte metafore ale 
luminii şi văzului atunci când vorbeşte despre adevăr, rațiune, Dumnezeu. De aseme- 
nea, este interesant de remarcat faptul că, în strict acord cu teza lui Augustin, tradiţia 
biblică afirmă că Dumnezeu se face văzut şi auzit celor cărora li se arată, niciodată 
neputând fi pipăit, mirosit sau gustat. Episodul lui « Toma necredinciosul » care pipăie 
rana lui Hristos semnifică temporalizarea adevărului divin iar Cina cea de taină este 
momentul identificării intime, carnale, cu divinitatea, însă numai prin intermediul 
unor elemente simbol (pâinea şi vinul). Nota C. M. 

rioară am arătat că cunoaşterea senzorială nu este o cunoaştere autentică 
ci este mai degrabă felul în care sufletul „guvernator“ este atent la trupul 
pe care îl comandă. Cunoaşterea în sens propriu este numai cunoaştere a 
unor idei de natură divină. 

Pe de altă parte, ştim că intelectul uman este o creatură, fiind situat 
pe un nivel inferior al ierarhiei universale, deci sub ideile divine, motiv 
pentru care nu poate avea nici o putere asupra lor. Cum poate totuşi inte- 
lectul uman să cunoască ideile divine, din moment ce, neavând putere asu- 
pra lor, nu poate în nici un fel să le „prindă“ sau să intre în contact cu ele, 
pentru simplul motiv că nu poate exercita nici un fel de acţiune asupra 
lor? Pe de altă parte, nu se poate renunţa nici la ideea că obiectele 
cunoaşterii trebuie să se afle în contact nemijlocit cu intelectul cunoscător. 
Soluţia dată de Augustin este că noi nu avem puterea de a produce în min- 
tea noastră o cunoaştere a ideilor divine dar ea are totuşi loc pentru că este 
produsă în noi de către ceva mai înalt decât propriul nostru intelect. În 
acest fel cunoaşterea nu este un produs al intelectului nostru ci urmarea 
iluminării. Agentul care produce cunoaşterea ideilor divine în intelectul 
uman nu poate să fie însă ceva mai prejos decât ideile însele deoarece ar 
însemna din nou că ceva mai prejos decât ideile ar exercita o putere asu- 
pra lor, punându-le în intelectul nostru. Prin urmare agentul iluminării nu 
poate fi altul decât Dumnezeu. 

În acest fel, Augustin respectă doar o parte din teoria platonică a 
cunoaşterii. Cunoaşterea poate avea loc numai prin contact direct cu idei- 
le cunoscute (aşa cum spusese şi Platon), iar ideile cunoscute sunt de natu- 
ră divină. Însă, dacă la Platon problema contactului nemijlocit este rezol- 
vată prin doctrina reamintirii (posibilă acolo deoarece sufletul este de 
natură divină), Augustin apelează la Iluminare deoarece sufletul este crea- 
tură şi nu poate „păstra“ sau aduce în actul cognitiv ceva asupra căruia nu 
are putere. Prin natură, contactul cu ideile (cunoaşterea, adică) este ceva 
divin, un lucru pe care omul nu şi-l poate însuşi. Dacă omul este capabil 
de cunoaştere, este pentru că Dumnezeu creează această cunoaştere în inte- 
lectul uman, oferind-o ca pe un dar divin. 

Augustin discută câteva concepte şi judecăţi certe, necesare şi 
imuabile care cu siguranţă nu pot proveni din simţuri şi deci trebuie să le 


46 


avem de la Dumnezeu, cum ar fi conceptul de unitate” sau judecata 


„Binele trebuie să fie preferabil răului“. 


s6 Despre liberul arbitru, II. 

4.7.Teoria gratiei divine. 


Augustin este primul care a elaborat o teorie sinteticà despre gratia 
divinà, în contextul eforturilor sale de combatere a pelagianismului 
(Quaestiones diversae). Pelagianismul zilelor lui Augustin nega păcatul origi- 
nar dar şi imortalitatea şi integritatea lui Adam, altfel spus, întreaga lume 
supranaturală. Ideea lui Pelagius, de origine stoică, afirma emanciparea 
completă a omului faţă de Dumnezeu şi puterile sale nelimitate în privin- 
ta binelui şi răului. Omul este capabil, conform acestei teorii, să obţină, 
fără nici o intervenţie din partea lui Dumnezeu, un control complet asu- 
pra pasiunilor sale (apatheia). Datorită acestei capacităţi, datoria absolută 
a omului este evitarea, prin propriile sale puteri, a oricărui păcat. Nu exis- 
tă o ierarhie a păcatelor şi nu există păcat în afara puterii de control a 
agentului uman. 

Augustin se opune acestui sistem afirmând că Dumnezeu este, prin 
graţie, stăpânul absolut al voinţei si că, sub acţiunea gratiei, omul este 
liber. Concilierea între omnipotenta lui Dumnezeu şi libertatea umană 


depinde de guvernarea divină. 


4.7.1. Suveranitatea absolută a lui Dumnezeu. 


Primul principiu al lui Augustin constă în afirmarea suveranităţii 
complete a lui Dumnezeu asupra voinţei. Toate actele virtuoase, fără 
excepţie, necesită o intervenţie divină sub forma unei providente eficien- 
te care pregăteşte dinainte orice act bun al voinţei (Retractationes, I, IX, 6). 
Nu este vorba despre faptul că voinţa nu poate realiza un act virtuos ci des- 
pre ideea că, fără intervenţia providentialà, ca nu ar înclina către bine. 

Există două niveluri ale gratiei: a) gratia virtuților naturale, darul 
universal al providentei, care pregăteşte motivațiile eficiente ale voinţei; 
aceasta este gratia acordată tuturor oamenilor, chiar şi celor necredinciosi 
(gratia filii concubinarum); b) graţia virtuţilor supranaturale, dată odată cu 
credinţa. Aceasta din urmă este graţia fiilor (gratia filiorum), adică a oame- 


nilor lui Dumnezeu. 


55 


scolastica.qxp 4/24/2005 10:03 Page 56 È 


4.7.2. Libertatea oamenilor. 


În al doilea rând, Augustin afirmă că libertatea oamenilor rămâne 
intactă. Augustin nu renunţă niciodată la principiul libertăţii voinţei, astfel 
încât sistemul său încearcă obţinerea unei sinteze între afirmarea libertăţii 
şi a gratiei divine. Din acest motiv, el nu postulează existenţa unei puteri 
umane complete de alegere: ceea ce face omul nu depinde în totalitate de 
libera alegere; acceptarea sau respingerea credinţei este anticipată dinain- 
te de Dumnezeu”. 

Fără îndoială, omul are puterea de a alege între bine şi rău, căci alt- 
fel nu ar fi posibilă responsabilitatea, meritul sau culpa; Augustin, 
reproşând însă pelagienilor exagerarea rolului alegerii individuale, spune 
că nu există un echilibru perfect între alegere şi graţie: acest echilibru se 
găsea numai la Adam, dar a fost distrus odată cu păcatul originar. În starea 
căzută, omul este în situaţia de a lupta împotriva înclinatiei spre rău; el şi-a 
pierdut acea libertate perfectă şi senină, libertatea fără luptă, de care dis- 
punea Adam. Libertatea omului căzut este una tensionată, conflictuală, 
problematică. Această libertate nu ne ajută decât cel mult să ne directio- 


năm alegerea către acceptarea graţieită. 


4.7.3. Concilierea gragiei și a libertăţii. Problema predestinării. 


Cum se poate rezolva această antinomie între libertatea omului şi 
gratia divină? Pe de o parte, se afirmă puterea lui Dumnezeu de a directio- 
na alegerea umană (voinţa liberă), de a converti păcătoşii, iar pe de altă 
parte ni se spune că respingerea ori acceptarea fie a gratiei, fie a păcatu- 
lui, depind de voinţa liberă. Multi exegeti au considerat că aceste două 
principii sunt ireconciliabile. Pe acest motiv a fost posibilă, de pildă, apre- 
cierea conform căreia doctrina augustiniană a gratiei este o „mare greşeală 
dogmatică“. Aceasta pentru că, aşa cum sublinia Eugene Portalie50, 


4 De predestinatione, 10. 

48 Gerald Bonner, St Augustine of Hippo. Life and Controversies, Canterbury Press, Norwich, 
third edition, 2002, p. 358. 

4 loan G. Coman, Patrologie, Editura Institutului Biblic si de Misiune Ortodoxà, Bucuresti, 
1956, p. 260. Teza este preluată ca atare de Viorel Colţescu, Istoria filosofiei. Filosofie 
veche, medie și modernă, Editura Universităţii de Vest, Timisoara, 2002, pp. 224-225. 

sO Eugène Portalié, A Guide to the Thought of St Augustine, London, 1960, p. 214. Publicat 
pe Internet: Jacques Maritain Center: Readings, http://www.nd.edu/Departments/ 
Maritain/ndjmc.htm 

într-un studiu monumental, gratia augustinianà a fost înteleasà ca un fel de 
impuls supraimpus de Dumnezeu, în absenţa căruia voinţa nu se poate 
manifesta. 

Cheia problemei stă în felul în care Augustin explică guvernarea 
divină a vointelor. Astfel, voinţa nu decide niciodată fără un motiv, adică 
fără să fie atrasă de un bine pe care îl percepe în obiect. Numai că această 
percepţie asupra obiectului nu stă în puterea absolută a omului. Este pri- 
vilegiul lui Dumnezeu să determine fie cauzele exterioare care actionea- 
ză asupra percepţiei, fie Iluminarea interioară care acţionează asupra sufle- 
tului. În acest fel, decizia voinţei se exercită asupra unei conjuncturi de 
situaţii pe care o creează Dumnezeu. Omul este stăpânul gândurilor sale 
primare, fără a putea determina obiectele, imaginile şi prin urmare moti- 
vele care se înfăţişează minţii sale. Conform teoriei sale despre 
cunoaştere, sufletul este conştient de imaginile pe care le vede, fie prin 
percepţie fie prin iluminare, dar nu este cauza lor: pe de o parte, cauzele 
externe ale imaginilor percepute sunt guvernate de Dumnezeu, iar pe de 
altă parte, iluminările divine provin de asemenea de la Dumnezeu. 

Mai mult, Dumnezeu ştie dinainte răspunsul pe care sufletul, dis- 
punând de toată libertatea posibilă, îl va da acestor factori exteriori. 
Astfel, în cunoaşterea divină, există pentru fiecare voinţă creată o serie 
indefinită de motive care, de facto, câştigă adeziunea omului cu privire la 
ceea ce este binele. Dumnezeu dispune, în omniscienta sa, de suficiente 
motive pentru a-l salva pe Iuda, de pildă, sau de a-l pierde pe Petru. Nici 
o voinţă nu ar putea rezista planului divin. În acest fel, Dumnezeu, dato- 
rită autonomiei sale perfecte, poate cauza motive pentru orice fel de ale- 
gere a sufletelor individuale, anticipând şi răspunsul acestora. În acest 
sens, graţia este infailibilă, deşi liberă. 

Din acest motiv Augustin spune că acel om care a acţionat conform 
binelui trebuie să mulțumească lui Dumnezeu pentru că i-a trimis o inspi- 
ratie eficientă (adică un sistem de factori exteriori în care a putut percepe 
binele datorită unei iluminări directe asupra sufletului), în timp ce altora 
le-a negat sau amânat această favoare. Cel care a primit-o este un ales. 

Încercând să explice această aparentă contradicţie, Augustin scrie o 
epistolă numită De Diversis quaestionibus ad Simplicianum, în care formulea- 
ză un răspuns direct, adresat unor călugări care îl întrebaseră asupra pro- 
blemei. Pe de o parte este neîndoielnic că voința bună există datorită graţiei, 
astfel încât nici un om nu poate să-şi asume vreun merit după cum nici o 


A 
formă de libertate nu i se va opune, deşi are aceasta putere. In acest sens, 

gratia actioneazà într-un mod eficient si nu cauzal, într-un mod analog 
celui în care acţionează argumentele retorice: fiecare om are puterea şi 
libertatea de a se opune unor argumente persuasive. El poate insista în 
opinia sa personală şi poate să se opună fără măcar să încerce a asculta 
argumentele care i se aduc. Poate însă să le asculte şi, înţelegându-le, se va 
lăsa convins de ele. Sufletele umane au dispoziţii foarte diverse şi este 
aproape o chestiune de şansă dacă fiecare dintre ele va întâlni la un 
moment dat argumentul potrivit cu dispoziţia sa, adică acel argument care 
să-i permită să perceapă binele ca motiv pentru alegere. 

Dumnezeu, însă, conform acestei analogii, este retorul perfect, adică 
ştie foarte bine ce situaţie este potrivită fiecărui suflet pentru ca acesta să 
poată avea acces la motivul alegerii binelui. Aceasta este graţia: Dumnezeu 
ne oferă acele percepții care, în acord cu prestiinta sa, constituie tocmai 
situaţia fericită pentru ca iluminarea noastră să aibă loc. Din acest motiv 
graţia nu acţionează cauzal: deşi situaţia optimă ne este oferită de 
Dumnezeu, alegerea ne aparţine. Astfel, eficienţa gratiei nu înseamnă fap- 
tul că, fără ea, noi nu am avea capacitatea de a alege binele ci faptul că fără 
graţie noi nu am dori binele. Gratia este invitația fără de care noi nu am 
avea un obiect al dorinţei. 

Există multe căi prin care Dumnezeu ne poate invita la credinţă şi, 
dintre ele, fiecărui suflet i se potrivesc numai unele. Dumnezeu ştie ce 
formă de invitaţie va fi acceptată de fiecare suflet, conform dispozitiei sale 
şi care va fi respinsă. Aleşii sunt acei oameni cărora Dumnezeu le adresea- 
ză acea invitaţie potrivită, adică eficientă. 

Problema care rămâne este cum anume trebuie să înţelegem aceas- 
tă selecţie operată de Dumnezeu atunci când unora le adresează invitaţia 
potrivită iar altora le-o amână sau pur şi simplu nu le-o trimite. Este graţia 
un „instrument“ al predestinării? 

Semipelagienii gândeau problema în termenii unei egalitàti de 
şanse: Dumnezeu predestinează la salvare pe toţi oamenii, dându-le tutu- 
ror graţia, în măsură egală. Libertatea umană este cea care decide dacă 
unul sau altul dintre indivizi acceptă invitaţia sau nu, astfel încât numărul 
aleşilor nu este cunoscut. 

Un sistem opus este predestinationismul, pe care semipelagienii îl 
atribuiau în mod eronat lui Augustin si care spunea cà Dumnezeu presta- 
bileste numărul aleşilor si al damnatilor; în acest sens, iadul şi raiul se vor 
umple cu oameni care au fost aleşi dinainte si care nu pot face nimic pen- 
tru a modifica acest destin. Acesta va fi de fapt sistemul lui Calvin. 

Între aceste două opinii extreme, Augustin a formulat o poziţie 
ingenioasă prin care afirmă ambele adevăruri în acelaşi timp: a) stabilirea 
aleşilor de către Dumnezeu este reală, gratuità şi constituie gratia gratii- 
lor, acordată în mod selectiv, dar b) aceasta nu anulează dorinţa lui 
Dumnezeu de a salva omenirea integral, lucru care depinde însă de liber- 
tatea umană. Aleşii dispun de posibilitatea de a-şi refuza statutul de aleşi, 
după cum ceilalți oameni dispun de libertatea şi puterea de a se ridica prin 
alegeri proprii la statutul de aleși. 

Astfel, deşi Dumnezeu acordă gratia absolută numai unor anumiţi 
oameni (acesta fiind, pentru Augustin, misterul cel mai înalt), pe de altă 
parte este la fel de adevărat că: 

a) nici un om nu este privat de libertate; 

b) nici un om nu este lipsit de puterea de a se opune răului; 

Aceste două enunturi fac ca predestinationismul să nu fie compati- 
bil cu doctrina lui Augustin. El afirmă, de altfel, repetat şi explicit că toţi 
oamenii ar putea fi salvaţi dacă aceasta ar fi şi dorinţa lor. De aceea este 
inexact să afirmăm că graţia divină diminuează sau anulează responsabili- 
tatea individului, după cum este o eroare caracterizarea doctrinei augusti- 
niene despre predestinare ca „determinism“. 

Faptul că Dumnezeu cunoaşte ante rem care va fi alegerea fiecăruia 
dintre oameni şi oferă, în acord cu această prestiintà, fiecăruia invitaţia 
potrivită (deşi ştie că unii o vor refuza), nu este un factor cauzal. 
Dimpotrivă, tema iubirii lui Dumnezeu îşi găseşte, poate, aici mai mult 
decât în altă parte, un context optim: deşi ştie că o anumită persoană va 
refuza alegerea credinţei, Dumnezeu nu anulează nimănui posibilitatea de 
a se salva. Faptul că cei aleşi şi cei osànditi constituie (din punctul de vede- 
re al prestiintei divine) două „liste încheiate“ nu se datorează imposibili- 
tàtii omului de a alege destinul său ci dimpotrivă lipsei de voinţă a aces- 
tuia de a face ceva. Din punctul de vedere al cunoaşterii noastre tempora- 
le, acest lucru pare a fi o predestinare, o determinare cauzală. Din pers- 
pectiva cunoaşterii atemporale (cum este cea divină) acest lucru este un 
fapt: cei numiţi „vase ale mâniei“ (osândiţii) nu sunt numiţi astfel conform 
unei alegeri divine arbitrare ci conform faptului că Dumnezeu ştie deja 
ceea ce noi nu putem afla decât după încheierea istoriei. 

În acest sens, fiinţa umană nu poate să renunţe la exercitarea alege- 
rii şi voinţei sale libere întrucât, chiar dacă Dumnezeu ştie dinainte care 
va fi finalitatea lor, nu există nici o legătură între prestiinta divină şi liber- 
tatea umană de decizie. Dacă un om ar renunţa, la un moment dat, să-şi 

exercite voinţa liberă, judecând că Dumnezeu cunoaşte oricum destinul 
său şi, dacă este un ales, va primi oricum graţia la un moment dat, el ar 
face o eroare: momentul acestei judecăţi ar coincide de fapt cu momentul 
renunțării conștiente la a-şi mai exercita voinţa pentru salvare. Acel om s-ar 
autocondamna. Ştia Dumnezeu că el va lua această decizie? Da. Aceasta nu 
înseamnă decât că decizia respectivă a confirmat, în mod liber, ceea ce 
Dumnezeu ştia dinainte. Pe de altă parte, omul respectiv ar fi putut să nu 
renunţe ci să continue să dorească să fie un ales, acţionând în consecinţă 
(alegând binele). Înseamnă aceasta că el ar fi modificat prestiinta divină? 
Nu, deoarece, în acest caz, prestiinta divină ar fi constat tocmai în a doua 
variantà?!. 

Doctrina gratiei constituie şi azi un punct dificil nu numai din 
punct de vedere teologic. Filosofic vorbind, problema constă în faptul că 
Augustin încearcă să apropie două sisteme diferite de principii: o logică 
temporală, specifică omului şi una atemporală, potrivită omniscientei lui 


Dumnezeu. 


°! Boethius, în Consolarea filosofiei, va rediscuta problema operând o distincţie între nece- 
sitatea simplă (cea atemporală, a cunoaşterii divine) şi necesitatea condiționată (cea tem- 
porală, a cunoașteri umane cauzale). 

5. PERIOADA POST-AUGUSTINIANA. 
PSEUDO-DIONISIE AREOPAGITUL 


5.1. Notă biobibliografică. 


Odată cu perioada post-augustiniană putem considera că principa- 
lele probleme ale scolasticii încep să fie formulate explicit, prin conţinut 
şi metodă. Europa creştină trece printr-o nouă perioadă dificilă din punct 
de vedere istoric, prin invazia popoarelor migratoare dinspre răsărit. 
Roma se află în pericol, este chiar cucerită, în 493, de către ostrogoți. 
Eforturile de consolidare a dogmei creştine continuă, o direcţie semnifi- 
cativă fiind lupta împotriva ereziilor. 

Pseudo-Dionisie Areopagitul reprezintă o figură legendară în istoria 
gândirii patristice târzii, deoarece textele care au circulat sub acest nume 
au fost iniţial considerate ca aparţinând unui grec contemporan cu aposto- 
lul Pavel. Astfel, apelativul „Pseudo-Dionisie“ provine dintr-o mult dispu- 
tată confuzie în fixarea paternităţii textelor. Până în secolul XVI, autorul 
textelor păstrate sub acest nume a fost considerat a fi Dionisie Areopagitul, 
unul dintre bărbaţii atenieni care l-au crezut şi urmat pe Apostolul Pavel 
atunci când acesta a predicat în Areopagul Atenei (Faptele apostolilor, 17, 
34). Această atribuire pare să își aibă temeiurile în textele însele. Tratatul 


Despre numirile dumnezeiesti, ca şi cele două tratate despre ierarhii, încep cu 


61 


—$— 


scolastica.qxp 4/24/2005 10:03 Page 62 È 


cuvintele: „Presbiterul Dionisie către împreună-presbiterul Timotei“? 


Timotei fiind considerat a fi unul şi acelaşi cu însuşi destinatarul celor două 
epistole pauline omonime. Cele zece epistole sunt, de asemenea, adresate 
unor persoane din aceeaşi perioadă istorică: loan Evanghelistul, Gaius, 
Sosipatru, Policarp din Smirna, Tit (acelaşi cu destinatarul unei alte episto- 
le pauline). În unele pasaje (Despre numirile dumnezeiesti) Pseudo-Dionisie 
pretinde că ar fi fost învăţat de către însuşi Apostolul Pavel sau, în altă 
parte, că ar fi fost, împreună cu apostolii Iacov şi Petru, să vadă trupul 
Fecioarei Maria, imediat după moartea acesteia. În Epistola VII 
Peudo-Dionisie spune că, aflându-se la Heliopolis în timpul crucificării lui 
Isus Hristos, a văzut o eclipsă de soare ce, conform calculelor ulterioare, 
nu putea să aibă loc. Toate aceste lucruri au constituit, pentru câteva seco- 
le, temeiul de necontestat al datării lor autentice în timpurile apostolice. 
Autoritatea lor era una apropiată de cea a scripturilor însele. 

Pe de altă parte, există argumente, tot textuale, dar mai ales doctri- 
nare, pentru plasarea mult mai târziu a textelor, undeva în secolul V d. Hr. 
Prima referinţă directă la textele areopagitice datează din anul 533, când 
episcopul eretic (monofizit) Sever al Antiohiei încearcă să argumenteze 
unele opţiuni doctrinare pe baza lor. Nu este lipsit de importanţă nici fap- 
tul că doctrina pseudo-areopagitică a ridicat unele probleme dogmatice. S-a 
spus, uneori, chiar că ea ar conţine influente neoplatonice dinspre Proclus 
(412-485), ultimul conducător al Şcolii neoplatonice ateniene, înainte ca 
aceasta să fie închisă de către împăratul creştin Iustinian şi ca ultimii ei 
reprezentanţi să se mute în Persia. Unii exegeti susţin chiar că există pasaje 
pseudo-areopagitice care redau fidel fragmente întregi din Proclus5?. 

Abia în perioada Renaşterii această origine a fost contestată pentru 
ca, ulterior, să se accepte plasarea lor temporală prin secolul V. Numele de 
„Pseudo-Dionisie Areopagitul“ este folosit astăzi ca o convenţie, adevăra- 
tul autor al textelor rămânând necunoscut. Paternitatea areopagitică a 
textelor a fost pusă la îndoială pentru prima dată în perioada Renașterii, 
de către Lorenzo Villa (1405—1457), în urma contactului cu variante noi 


de traducere din limba greacă, prilejuite de exodul intelectualilor bizan- 


52 Versiunea românească a textelor: Sfântul Dionisie Areopagitul, Opere complete și Scoliile 
Sfântului Maxim Mărturisitorul, traducere, introducere şi note de Pr. Dumitru 
Stăniloaie, ediţie îngrijită de Constanta Costea, Editura Paideia, Bucureşti, 1996. 

55 De exemplu, capitolul 4 din Despre numirile dumnezeiesti ar prelua aproape ad litteram 
fragmente din lucrarea lui Proclus Despre subzistenta răului. 

tini în occident. Identitatea autorului rămâne însă necunoscută, prin 
urmare „Pseudo-Dionisie Areopagitul“ nu înseamnă altceva decât accepta- 
rea, convenţională, a numelui folosit iniţial, cu rezerva cunoscută. Uneori 
se foloseşte „Dionisie Pseudo-Areopagitul“, semn că numele autorului 
cvasi-anonim ar fi putut să fie foarte bine un „Dionisie“, dar altul decât cel 
menţionat în textul biblic. 

Dată fiind această situaţie şi, în plus, elementele cert neoplatonice 
din textele sale, s-a putut spune că Dionisie era un neoplatonic încrestinat. 
Pe de altă parte, la fel de îndreptăţit, se poate susţine că avem de-a face cu 
un creştin „deghizat“, un teolog conştient de misiunea sa, aceea de a 
câştiga teren în faţa sectelor neoplatonice?*. 

Ceea ce se poate totuşi spune este că autorul textelor a trăit pro- 
babil în ultima parte a secolului al V-lea, aproximativ în aceeaşi perioadă 
cu Boethius. Faptul de a prefera să-şi ascundă adevărata identitate în spa- 
tele unei autorităţi cum este acest Dionisie biblic nu trebuie privit însă cu 
suspiciune. A existat, în Evul Mediu, această practică, a unor autori mai 
puţin cunoscuţi, de a atribui propriile lor texte unor autorităţi consacra- 
te, în semn de preţuire faţă de acestea sau de adeziune faţă de poziţia lor. 
Este, de exemplu, cazul lui Toma din Aquino sau Duns Scotus, cărora le-au 
fost atribuite numeroase asemenea texte. Nu era un act din categoria pla- 
giatului: dimpotrivă, autorul real renunța la paternitate, atribuind-o în 
acest fel unui autor presupus, virtual, unui „nume“, cu ajutorul căruia tex- 
tul intra mai repede în circuitul dezbaterilor”. 

Oricine ar fi acest autor, continuăm să-l numim „Pseudo-Dionisie“, 
în lipsa unui nume real. Textele sale au fost introduse în cercurile intelec- 


6 


tuale ale Romei în secolul IX de către Sf. Chiril din Tesalonic®9, unul din 


cei doi evanghelisti ai slavilor?”. Deşi prima traducere în limba latină a fost 


54 Prima teză este argumentabilă în ordine istorică: ar fi mai probabil ca un neoplatonic 
să poată ajunge, în urma convertirii la creştinism, la elaborarea unor texte de aseme- 
nea factură. Pe de altă parte, poate fi la fel de îndreptàtità teza lui Vladimir Lossky 
(Vision of God, London, Faith Press, 1963, apud. John Meyendorff, Op. Cit., p. 40) con- 
form căreia un gânditor creştin şi-ar fi propus utilizarea ontologiei neoplatoniciene 
pentru a da o replică „pe măsură“ acesteia. 

ia Dupà Paul Vincent Spade, Op. cit. 

56 Sf. Chiril şi SE. Metodie au fost doi misionari bizantini importanti ai secolului al IX-lea; 
în scopul traducerii textelor sacre, ei au inventat primul alfabet slav, alfanetul glagolitic. 

57 Vezi Anthony-Emil N. Tachiaos, Sfinţii Chiril si Metodie și culturalizarea slavilor, traduce- 
re de Constantin Făgeţan, Editura Sofia, Bucuresti, 2002, p. 95. Tachiaos menţionează 
că informaţia se păstrează într-o scrisoare de la Anastasie Bibliotecarul către regele 


Ludovic cel Pleşuv din 875 (n. 184, p. 188). 

făcută de bibliotecarul Anastasius58 


, influenta sa imensà asupra gandirii 
scolastice se va datora traducerii lui Ioan Scottus Eriugena. Astfel, desi nu 
Eriugena a fost primul traducător al lui Dionisie, el a fost cu siguranţă cel 
care l-a consacrat. În acest fel, Pseudo-Dionisie (prin Eriugena) reprezin- 
tă, alături de Boethius, o punte semnificativă între gândirea greacă şi spe- 
culatia teologică raţională a Occidentului medieval. 

Textele traduse de către Eriugena constau în zece scrisori şi patru 
tratate: Despre numirile dumnezeiesti; Despre teologia mistică; Despre ierarhia 


cerească; Despre ierarhia bisericească. 


5.2. Trei atitudini faţă de predicatie 


Primul text pseudo-areopagitic semnificativ, din punctul de vedere 
al istoriei filosofiei, este cel despre „numirile dumnezeieşti“, termenul 
„numiri“ însemnând aici predicate sau atribute. Tema cărţii este prin urma- 
re axială: ce putem predica sau enunta, cu adevărat, despre Dumnezeu? 
Pseudo-Areopagitul va încerca să cuprindă ambele variante de răspuns, 

à te, Aa bi Aia sc că Tad pi dă : 
atat cea negativă, cat şi cea pozitivă, într-o doctrină mistică cu puternice 
accente neoplatonice. Dumnezeu este supra-fiintial, deci nu poate fi 

i A DE di 
numit sau cunoscut, dar în acelaşi timp El ne-a revelat adevăruri pe care 
A 
trebuie să le luăm ca atare. In detaliu, se pot distinge trei tipuri de atitu- 
dini faţă de posibilitatea atribuirii numelor lui Dumnezeu: (a) despre 
Dumnezeu nu se poate spune nimic; (b) putem afirma despre Dumnezeu 
numai ceea ce El însuşi ne-a revelat, în Scripturi; (c) putem vorbi despre 
Dumnezeu indirect, prin ceea ce ştim despre creaţia sa: Dumnezeu ca şi 


cauză şi scop. 


5.2.1. „Cunoașterea“ negativă (mistică) a lui Dumnezeu. 


A 
În primul rând, Dumnezeu este de nerostit, ceea ce înseamnă că nu 
putem afirma nimic despre El, căci nu i se aplică nici un predicat. 


Dumnezeu nu poate fi cunoscut cu adevărat decât prin revelaţie. Ceea ce 


%5 Informaţie prezentă la A. Sigmund, Die Uberlieferung der griechischen christlichen Literatur 
in der Lateinische Kirche bis zum zwolfen Jahrhundert, Abhandlungen der Bayerischen 
Benediktiner-Akademie, 5, Minchen, 1949, pp. 189-192. Apud Anthony-Emil N. 
Tachiaos, op. cit., n. 184, p. 188. 

dobândim prin revelaţie este însă o plinătate absolută, căreia atribuirea de 
predicate îi este imposibilă. Dumnezeu fiind desăvârşit, este totul; prin 
urmare predicatele nu i se pot adăuga ci retrage, lua din El: tot ceea ce este 
predicat este de fapt luat din Dumnezeu, nu adăugat, El fiind temeiul tutu- 
ror. Trebuie deci să conştientizăm că, atunci când folosim predicate vor- 
bind despre Dumnezeu, noi încălcăm funcţia lingvistică a acestora; nepu- 
tându-se adăuga, ele se extrag”. 

Tot ceea ce putem face este prin urmare să retragem predicate, adică 
să negăm totul, ceea ce se întâmplă în textul Teologia Mistică. Această 
imposibilitate nu se datorează ignoranței noastre ci incomparibilităţii prin- 
cipiale între mintea noastră şi Dumnezeu. De fapt, Dumnezeu nu este de 
natură inteligibilă, motiv pentru care în El nu este nimic de cunoscut. 

Adevărurile despre Dumnezeu sunt de nerostit şi de necunoscut. 
Ele depăşesc puterile noastre intelectuale, deoarece înţelegerea noastră 
este una logică, adică una ce se foloseşte de argumente, altfel spus, una care 
implică temporalitatea şi presupune adăugarea succesivă de cunoştinţe. Or, 
Dumnezeu este supra-fiintial, mai presus de orice minte umană, este 
Unul, situat dincolo de tot ceea ce am putea noi cuprinde cu înţelegerea 
discursivă şi sintetică. Aceasta este aşa-numita teologie negativă sau apofa- 
tică, în acord cu care lui Dumnezeu nu i se poate atribui nici un predicat, 
EI fiind situat deasupra oricărei ființe®®. În acest sens, fiinţa este identifi- 


cată cu creatura, prin urmare a fiinţa înseamnă a fiinţa într-un mod anume. 


59 Aceasta este „schema“ gândirii apofatice, utilizată oarecum mascat şi de Anselm în 
„argumentul“ său ontologic: funcţia predicativă a limbajului fiind una sintetică (de 
„adăugare“), ea nu mai poate fi utilizată în cazul în care subiectul conţine în sine (în mod 
neaccidental) o anumită însuşire. Deoarece cunoaşterea discursivă se bazează pe func- 
tia sintetică a predicabilitàtii, în cazul lui Dumnezeu limbajul este inutilizabil, el nu are 
valoare cognitivă. În Dumnezeu sunt prezente toate realităţile (care în lucruri „lipsesc“ 
deoarece fiinţa lor nu are autonomie, de aceea trebuie „adăugate“ predicational), ceea 
ce înseamnă că nici predicatele nu mai îndeplinesc funcţia lor sintetică. Ea se transfor- 
mă într-o funcţie analitică, de extragere sau de separare. Or, pentru a se putea separa 
ceva, subiectul trebuie să fie dinainte cunoscut. Nu discursiv, căci aceasta ar însemna 
sintetic. Deci numai revelat, adică acceptat dinainte, ca întreg. Teologia negativă este deci 
o exercitare a funcţiei analitice a limbajului, cu valoare explicativă şi nu cognitivă 
(judecăţile analitice „nu adaugă nimic la cunoaştere“, cum va spune Kant). Pentru a 
accede la gândirea de tip areopagitic şi anselmian este deci necesară acceptarea faptu- 
lui că judecăţile analitice sunt condiţionate de iluminare sau revelaţie. 

60 Prin opoziţie, teologia catafătică sau pozitivă consideră că lui Dumnezeu îi pot fi atri- 
buite toate predicatele posibile, deoarece El este creatorul şi temeiul lor, fiind Verb ce 
conţine tot ceea ce ar putea fi predicat vreodată. 

Dumnezeu este deasupra oricărui mod de fiintare, prin urmare „suprafiin- 
ţial“, de aceea nu se poate predica nimic®!. 

Ceea ce putem noi şti despre Dumnezeu nu se datorează puterii noas- 
tre de înţelegere ci faptului că Dumnezeu vrea să se facă înțeles, „pe măsura 
fiecărei minţi“. Cunoaşterea are loc deci prin iluminare şi nu prin puterea noas- 
tră. De aceea, singurele adevăruri pe care le putem predica despre Dumnezeu 
sunt cele din Scripturi. Adevărurile din scriptură sunt adevăruri revelate, date 
nouă de către divinitate şi nu dobândite de noi prin vreun efort cognitiv. 

Nici nu am putea îndrăzni, de altfel, să afirmăm despre Dumnezeu 
mai mult decât El însuşi a revelat, deoarece prin revelaţie Dumnezeu a 
transpus anumite adevăruri despre El, le-a făcut accesibile nouă. Mai mult 
decât atât nu putem cunoaşte deoarece natura lui Dumnezeu este deasupra 
oricărei realităţi compatibile cu intelectul nostru: deasupra lumii materia- 
le, deasupra esenței si inteligibilitàtii. El este cauza tuturor fiinţelor dar nu 
este fiinţă, ci mai presus de aceasta€?. Prin urmare, noi nu putem intra în 
contact cu Dumnezeu pe cale intelectuală, ci dimpotrivă, prin efort mis- 
tic, de unire afectivă; cunoașterea mistică este nemijlocită, non-predi- 
cationalà, singura cale de a accede la Dumnezeu. Este un „salt“ ontic asu- 
mabil numai ca experienţă directă, singura cale de dobândire a înţelegerii 
lui Dumnezeu. De aici urmează, de fapt, succesiunea de „negări“ sau des- 
prinderi de predicate, în chip analitic. Forma explicită a negării atribute- 
lor lui Dumnezeu este de fapt un refuz secvențial al utilizării acestora, o 


constatare a non-functionàrii lor: 


1. „Dumnezeu nu este P1“ înseamnă „P1 este non-predicabil despre Dumnezeu“ 

2. „Dumnezeu nu este P2“ înseamnă P2 este non-predicabil despre Dumnezeu“ 
» 9 

n. „Dumnezeu nu este Pn“ înseamnă „Pn este non-predicabil despre Dumnezeu“ 


Nici un predicat nu este predicabil despre Dumnezeu (unde „P“ înseamnă „predicat“ iar „predi- 


cabil“ are sensul de „predicabil în mod sintetic“) 


6! Această teologie negativă o va prelua şi Scotus Eriugena, traducătorul în latină al tex- 
telor pseudo-areopagitice, încercând însă să o echilibreze cu teologia pozitivă, prin 
doctrina “hiperesenţialităţii“. Aceste două modalităţi de raportare la Dumnezeu, pozi- 
tiv, respectiv negativ, sunt pline de consecinţe în istoria filosofiei. Ele vor marca întrea- 
ga scolastică, dar nu numai. Este interesant de discutat dacă la Spinoza, de exemplu, 
avem sau nu de a face cu o formă modernă a teologiei pozitive, în care Dumnezeu sau 
substanţa este, pentru intelectul nostru, atribute. 

62 Această teorie a supra-fiintialitàtii, întâlnită si la Grigore de Nissa, are afinități cu gân- 
direa neoplatonică. 

În acest sens, „cunoaşterea negativă“ poate fi înţeleasă ca o secvenţă 
de felul următor: 1) Revelaţie, adică experienţă mistică, însemnând 
cunoaşterea personală, non-discursivă a lui Dumnezeu, „întâlnirea“ sau 
vederea faţă în faţă (cadrul acestei întâlniri fiind unul liturgic); 2) prezen- 
ta, în mintea celui care a avut această experienţă, a unei reprezentări sau 
„noţiuni empirice“ despre Dumnezeu ca totalitate („Unul“); 3) identificarea 
şi extragerea oricărui predicat posibil, numai din această reprezentare, 
predicate care însă provin din reprezentare şi deci nu mai pot fi „atribuite“ 
înapoi deoarece aceasta ar însemna o „sinteză“, care este imposibilă, deoa- 
rece tocmai experienţa iniţială este cea care a „scurtcircuitat-o“. Acest al 
treilea pas este „negarea“ sau apofatismul cu sensul de recunoaştere a fap- 
tului că predicatele (având, ca predicate, o funcţie sintetică) nu mai pot fi 
utilizate despre Dumnezeu. 

Teologia negativă, ca rezultat al experienţei mistice, este un fapt 
paradoxal: dacă cunoașterea înseamnă obţinerea mentală a unui concept cât 
mai complet prin adunarea succesivă a tuturor notelor posibile (adică 
adăugarea sintetică a predicatelor), Dumnezeu este incognoscibil. Dacă 
cunoaşterea înseamnă experienţă sau „vedere directă“, atunci Dumnezeu 
poate fi cunoscut dar adăugarea de predicate nu poate fi decât un proces 


ulterior şi oricum inutil. 


5.2.2. „Cunoașterea“ pozitivă ca laudă a lui Dumnezeu. 


Este totuşi posibilă afirmarea unor adevăruri despre Dumnezeu. 
Avem la dispoziţie adevăruri si nume revelate, pe care le putem folosi, fără 
ca prin aceasta să numim însă natura internă a Lui. Aceste adevăruri nu 
desemnează decât felul în care Dumnezeu este relationat cu Fiinţa si ele 
nu ne-au fost revelate decât pentru a-l lăuda pe Dumnezeu. Este prin 
urmare lipsit de înţelepciune să credem că este posibil să înţelegem vreo- 
dată cu adevărat pe Dumnezeu. Nu putem să pronuntàm, în privinţa Lui, 
decât laude. ÎL lăudăm, pe de o parte, ca pe cel Fără nume, pe cale mistică. 
Dar îl lăudăm, pe de altă parte, numind ceea ce lăudăm. În măsura în care 
ne folosim de numele divine ca obiect al laudei noastre, acestea sunt adec- 
vate; mergând mai departe, adică încercând să înțelegem pe Dumnezeu 
însuşi din aceste nume, eşuăm, căci aceste nume revelate (Fiinţă, Viaţă, 
Lumină, Adevăr) nu ne-au fost date pentru a le înţelege. Ele nu au valoa- 


re gnoseologică. 

Se afirmă apoi (al doilea fel de cunoaştere pozitivă) că putem vorbi 
despre Dumnezeu în calitatea Lui de cauză a toate cele ce sunt. Când spu- 
nem însă că Dumnezeu este „Creator“, prin aceasta noi nu afirmăm nimic 
despre natura internă a Lui, ci afirmăm, din nou, doar felul în care El se 
relationeazà la lucruri: creându-le. Pronuntànd termenul de „Creator“, 
noi nici nu îl numim, de fapt, pe Dumnezeu, ci facem o referire indirectă 
la lucruri. 

Astfel, avem la dispoziţie nume ce desemnează Creaţia, deoarece 
ştim că Dumnezeu este cauză a tuturor fiinţelor, ceea ce înseamnă că „pro- 
nia bunătăţii lui Dumnezeu“ trebuie lăudată prin tot ceea ce reprezintă 
creatura („din toate cele cauzate“). Pentru aceasta, noi avem la dispoziţie 
nu numai numele revelate ale lui Dumnezeu, dar şi creaţia sa, care poate 
fi cunoscută ca și creaţie şi trebuie cunoscută pentru a lăuda Creatorul. Este 
foarte important să percepem aici nuanţa din textul pseudo-areopagitic: 
teologia pozitivă, ca şi cunoaştere a creaturii (ceea ce, pentru scolastici, va 
însemna: științele) are ca scop lauda adusă lui Dumnezeu. Avem nevoie de 
nume pe care să le pronuntàm atunci când lăudăm Creatorul, de aceea 
Dumnezeu şi-a revelat anumite atribute. Totuşi, aceste atribute nu sunt ale 
lui Dumnezeu însuşi, ele sunt atribute ale creaţiei sale. Tot ceca ce putem 
afirma despre Dumnezeu, afirmăm de fapt despre fiinţă, adică despre cre- 
atie, în măsura în care Dumnezeu se face manifest prin ea. 

Astfel, Dumnezeu poate fi identificat ca obiect al laudei noastre în 
calitate de cauză şi, numai astfel, spunem că El este bun, frumos, înţelept, 
iubit, Dumnezeul dumnezeilor, Domnul domnilor, Sfântul sfinţilor, Cel 
veşnic, Cel ce este, Cauzatorul veacurilor, Dăruitorul vieţii, Întelepciu- 
nea, Mintea, Rațiunea (Cuvântul), Cunoscătorul, Puterea, Stăpânitorul, 
Împăratul împăraţilor, Cel Vechi de Zile, Neîmbătrânitor, Neschimbabil, 
Mântuirea, Dreptatea, Sfintenia, Răscumpărarea, Cel mai mare, „Adierea 
subţire“. Această listă este de fapt virtual nesfârşită. Dumnezeu este „toate 
cele ce sunt şi nimic din cele ce sunt“. De aceea, lui Dumnezeu i se potri- 
veşte şi lipsa numelui dar şi toate numele celor ce sunt. 

În al treilea rând, Dumnezeu poate fi identificat ca scop, ca finalita- 
te a universului. În acest sens, ne putem referi la Dumnezeu nu prin fap- 
tul că a creat, ci prin faptul că toate se vor întoarce la El. Este tema celor 
două cărţi pseudo-areopagitice despre Ierarhii, în care Dumnezeu este 
numit „fericire“ sau „bine“, cu referire, iarăşi, nu la natura internă a lui 


Dumnezeu, ci la scopul sau menirea creaturilor. 

Dumnezeu nu este compus, diferitele nume care I se aplicà în 
Scripturi nu se referă la părţi sau proprietăţi distincte ale lui Dumnezeu. Ele 
trimit la Dumnezeu ca la un întreg, diversitatea sugerată prin multitudi- 


nea numelor fiind specifică numai punctelor noastre de vedere. 


* 
x x 


Desigur, doctrina lui Pseudo-Dionisie Areopagitul este mult mai 
complexă, ea conținând dezvoltări, până la ultimele consecințe, ale aces- 
tor atitudini faţă de cunoaşterea lui Dumnezeu. În detaliu, ele prezintă un 
interes în primul rând teologic. Ceea ce ne interesează însă, pentru isto- 
ria filosofiei, este această „axiomatică“ menționată, conținând principalele 
teme care vor interveni din nou la Ioan Scotus Eriugena şi, prin el, vor fi 


„moştenite“ de către Scolastica clasică. 

6. BOETHIUS 


6.1.Viata si opera. 


Deşi aparţine, cronologic, patristicii târzii, Anicius Manlius 
Severinus Torquatus Boethius este primul gânditor preocupat de o proble- 
matică specific scolastică, utilizând, în plus, o metodă scolastică de organi- 
zare a discursului. Astfel, la Boethius apare pentru prima dată o discuţie 
detaliată a problemei universaliilor, o încercare consecventă de a echilibra 
raportul dintre filosofia antică şi doctrina creştină şi, cu atât mai semnifica- 
tiv, încercări de a argumenta rațional (spre deosebire Augustin, la care pre- 
domină alegoriile şi analogiile) opţiunea pentru anumite adevăruri. Din 
punctul de vedere al metodei, Boethius pare a fi primul gânditor care îşi 
organizează discursul sub formă de quaestiones, adică sub forma unor între- 
bări. Din aceste motive, plasarea lui, de către unii autori, la începutul sco- 
lasticii timpurii, nu este atât de eronată pe cât ar părea la prima vedere. 

Boethius s-a născut la Roma în jurul anului 480 şi a murit în 524 
sau 526, deci aproximativ un secol după Augustin. Provenea dintr-o fami- 
lie romană înstărită, din protipentada politică, ţinând de neamul Anicii, 
fiind crescut însă de un anume Symmachus, după ce tatăl său moare. Tatăl 


său fusese consul, ceea ce devine şi Boethius în anul 510, cei doi fii ai săi 

urmând aceeaşi carieră unsprezece ani mai târziu. Soţia sa se numea 
Rusticiana. 

Perioada în care trăieşte Boethius este una de criză pentru Imperiul 
Roman de Apus, acesta fiind guvernat, încă din anul 493, de către ostro- 
gotul Teodoric, în urma cuceririi Romei. Teodoric s-a numit „rege“ şi nu 
împărat iar guvernarea şi-o exercita de la Ravena în loc de Roma. 
Ostrogotii, ca de altfel tot neamul goților, practicau arianismul, acesta 
fiind principalul motiv pentru care guvernarea lor nu era dorită. Din alte 
puncte de vedere, Teodoric poate fi considerat unul din conducătorii lumi- 
nati ai Romei. 

Sub Teodoric, Boethius a deţinut o funcţie publică foarte importan- 
tă, cea de Magister officiorum, având responsabilităţi militare (supraveghe- 
rea gărzilor palatului Imperial) şi civile (administrarea relaţiilor dintre 
Palat şi guvernatorii provinciali precum şi supravegherea executării ordi- 
nelor împăratului). 

Cariera politică a lui Boethius s-a sfârşit tragic, în urma unei acuze 
de conspirație. La un moment dat unul din senatori, Albinus, este acuzat 
de întreţinerea unei corespondențe conspirative cu împăratul Justinian al 
Imperiului de Răsărit. Boethius ia apărarea acestui senator dar este acuzat 
şi el de complicitate şi aruncat în închisoare. Au existat si substraturi teo- 
logice ale acestei acuze, ştiut fiind faptul că Teodoric (ca şi toţi ostrogoții 
încrestinati, de altfel) practica arianismul. În închisoare el scrie celebra sa 
Consolare a filosofiei. Este condamnat la moarte prin decapitare. 

Opera lui Boethius este una amplă, dar nici pe departe terminată, 
gândindu-ne că proiectul său fusese acela de a traduce complet operele lui 
Platon şi ale lui Aristotel şi de a demonstra unitatea celor două filosofii. În 
afară de Consolarea filosofiei, scrisă în timpul detenţiei, Boethius a lăsat tra- 
tate teologice, logice şi matematice. Tratate teologice: Contra lui Eutyches 
si Nestorius; Cum sunt bune substanțele întrucât sunt, desi nu sunt substanţial 
bune?; Dacă Tatăl, Fiul şi Duhul Sfânt se predică substanţial despre Divinitate; 
Cum este Treimea un singur Dumnezeu și trei dumnezei; Despre credinţa cuniversa- 
là. 

Preocupàrile de logicà ale lui Boethius sunt ilustrate de cateva tra- 
tate despre silogismele categorice şi ipotetice, dar în primul rând de lucrà- 
ri exegetice: traduceri şi comentarii ale unor lucrări aristotelice (Categorii, 
Despre interpretare, Analiticile, Topica), traducerea şi comentariul Isagogei lui 
Porfir, comentarii la Topica lui Cicero. Mai menţionăm Despre instituirea 


matematicii şi Despre instituirea muzicii, tratatele sale matematice. 

Cel mai interesant lucru cu privire la Boethius este poate capacita- 
tea sa de a cuprinde, în interiorul aceluiaşi crez, filosofia antică („păgână“) 
şi religia creştină. El scrie tratate despre natura trinitàtii şi în acelaşi timp 
pretuieste platonismul, aristotelismul, cunoaşte gândirea stoică şi epicu- 
reică. S-a şi spus, de altfel, că Boethius poate fi considerat ultimul filosof 
antic şi primul scolastic. Academia platonică din Atena exista încă în tim- 
pul vieţii lui Boethius93 (unde este probabil ca acesta să fi învăţat) iar 
Crezul de la Niceea (325) fusese deja elaborat. 


6.2. „Consolarea filosofiei“. 


Boethius a scris acest text în închisoare, aflându-se în aşteptarea 
executării sentinţei. Ulterior, textul va deveni foarte popular iar Evul 
Mediu va afla, din el, ideile platoniciene fundamentale. Preluând teoria 
augustiniană asupra originii răului, Boethius se întreabă de ce există totuşi 
suferința umană şi prosperitatea celor care întorc spatele lui Dumnezeu, 
aluziile clare fiind îndreptate către lumea decadentă a vremii saleS*. Deşi 
augustiniană în principiu, cartea lui Boethius este influenţată de teme ale 
gândirii greceşti (în unele locuri atribuie răul ignoranței, pentru ca la un 
moment dat să preia doctrina creaţiei din Timaios). Pe de altă parte, trimi- 
terile explicite la Scripturi sunt aproape absente, motivele pentru acest 
lucru nefiind cu totul clare; se presupune, totuşi, că, scriind textul în 
închisoare, Boethius nu a avut posibilitatea de a cita decât din memorie si, 
pentru a nu deforma textul biblic, a preferat să nu-l menţioneze. Filosofia, 
personificată, este însă tema principală a cărţii, Boethius dovedind o 
cunoaştere extrem de vastă a gândirii greceşti. 

Autoritatea Consoldrii filosofiei a fost imensă în tot Evul Mediu. 
După Biblie, a fost cartea cea mai citită, traducerile ei timpurii în limbi 
populare$5 dovedind autoritatea de care se bucura. Toma din Aquino, în 


mod special, va fi profund tributar lui Boethius. 


63 Academia va fi închisă abia în anul 529 de către Împăratul Iustinian (527-565). 

64 O altă scriere din epocă, „Despre guvernarea lui Dumnezeu“, aparţinând lui Salvianus 
(400-480), preot creştin, este relevantă pentru înţelegerea atmosferei epocii şi mai 
ales pentru „suferinţa“ menţionată de acesta. 

65 În secolul IX a fost tradusă în limba engleză, în secolul X în limba germană iar în seco- 
lul XIII în franceză. Prima tipărire, bilingvă, datează din 1473, la Nürnberg (cu doispre- 
zece ani înaintea tipăririi ediţiei complete a Summei Theologiae a lui Toma din Aquino). 

6.2.1. Filosofia este superioară poeziei. 


Sectiunile cărţii sunt scrise, alternativ, în versuri şi proză, afişând o 
dialectică specială între inspiraţia poetică şi înţelepciunea discursivă. Totul 
începe cu o poezie ce deplânge starea jalnică a lui Boethius în închisoare. 
„Inspirația poetică“ este însă întreruptă de apariţia unei viziuni: o „femeie 
distinsă la înfăţişare, cu ochii arzători şi cu priviri mai presus de felul 
obişnuit al oamenilor, cu o culoare vie şi respirând o nesecată vigoare“. 
Era Filosofia, pe al cărei veşmânt stăteau scrise literele greceşti n şi +, de 
la npaxtıxý respectiv Yewpnruxi), cele două feluri de filosofie (practică 
şi teoretică). În mâna dreaptă ea poartă o carte iar în stânga un sceptru, 
simboluri ale învăţării şi puterii (filosofia ca „regină“ a ştiinţelor). 

Înainte de această apariţie, Boethius scrisese versuri, ca un bolnav 
căruia nu îi mai rămăsese decât tânguirea îndulcită de rimă, asupra căruia 
stăteau muzele poeziei dictându-i cuvinte potrivite lacrimilor sale. 
Apropiindu-se, Filosofia strigă duşmănos: „Cine a îngăduit să se apropie de 
bolnav aceste curtezane de teatru, care nu numai că nu i-ar linişti dureri- 
le prin nici un remediu, dar chiar i le-ar mări mai mult cu veninuri 
dulci?“66 

Ne amintim, Socrate se aflase într-o situație identică, atunci când, 
aşteptându-şi executarea, este surprins de vizitatorii săi scriind versuri 
deoarece — mărturiseşte el abia acum — îl bântuise „toată viața un 
anume vis care, sub înfitisàri schimbătoare, îi dădea de fiecare dată acelaşi 
îndemn: «Socrate, arta Muzelor să fie sârguinţa ta»‘97. Nu altceva face 
Boethius care, aflat în ultimele momente ale vieţii, precum Socrate, 
încearcă să desăvârşească pregătirea sa pentru moarte. Lucrurile se schim- 
bă însă aici în momentul apariţiei Filosofiei. Socrate se declarase oarecum 
nelămurit dacă visul său avea în vedere arta Muzelor în sens obişnuit (al 
alcătuirii versurilor sub inspiraţia „nebuniei poetice“ — în termenii lui 


Platon) sau numai înţelepciunea dialectică, pe care o practicase oricum 


66 Toate fragmentele boethiene din Consolarea filosofiei sunt preluate din ediţia: Boethius 
şi Salvianus, Scrieri. Articole teologice si Mângâierile filosofiei. Despre Guvernarea lui 
Dumnezeu, Cuvânt înainte de I.P.S. Dr. Nicolae Corneanu, traducere, note si comenta- 
rii de prof. David Popescu, Editura Institutului Biblic si de Misiune al Bisericii 
Ortodoxe Române, Bucuresti, 1992. Citatul de faţă, p. 63. 

67 Platon, Phaidon, 60e-61a, traducere de Petru Cretia, în Opere, IV, Editura Ştiinţifică şi 
enciclopedică, Bucureşti, 1983. 

mereu. Abia după ce bea otrava — aflat deci pe jumătate „dincolo“, Socrate 
pare să înţeleagă, totuşi, ceva, anume că Asclepios (zeul sănătăţii) îl ajuta- 
se să se vindece de „nebunie“: cu ajutorul prietenilor săi depăşise 
„momentul poetic“ şi se adâncise în dialectică, discutând despre eternita- 
tea sufletului. Aşa că ultimele cuvinte ale lui Socrate (li sunt dator lui 


Asclepios un cocoş, vă rog să nu uitaţi să i-l daţi“65 


) arată această încredin- 
tare finală că visul indicase înţelepciunea discursivă şi că, în ultimul 
moment, scriind versuri, avusese o „rătăcire“ (boală) din care fusese scos. 

Ceea ce i se întâmplă lui Boethius repetă, aproape identic, scena- 
riul şi destinul socratice. Filosofia intervine mânioasă alungând Muzele 
poeziei ca pe nişte „curtezane de teatru“ şi acuzându-le că ele nu poartă 
altceva decât „spinii sterili ai pasiunilor“, ucid rodul bogat al raţiunii şi 
„minţile oamenilor le obişnuiesc cu boala“. Muzele poeziei avuseseră 
neruginarea să se apropie tocmai de sufletul ales al lui Boethius. „Dacă mân- 
gâierile voastre ar răpi pe un profan, cum faceţi de obicei, mi-ar fi mai 
puţin greu de suportat, fiindcă prin aceasta opera mea n-ar fi atinsă deloc“ 
— spune Filosofia într-un exces de supărare. 

Cu alte cuvinte, trebuie să înţelegem de aici că Poezia este incom- 
patibilă cu Filosofia. Muzele poeziei au dreptul numai — ca nişte femei 
uşoare — să aline suferinţele celor profani. Ele sunt cântăreţele soartei, 
instabile şi înșelătoare: „Aceasta este puterea mea, acesta e jocul meu con- 
tinuu: învârtesc o roată cu cercuri repezi, mă bucur să schimb pe cele de 
sus jos şi pe cele de jos sus. Urcă-te dacă vrei, dar cu condiţia ca sà nu ti 
se pară nedrept să te cobori, când raţiunea jocului meu o va cere“6? — 
vorbeşte însăşi soarta prin intermediul lor. De oamenii aleşi, de cei hră- 
niti „cu învățături eleatice si academice“, aceste curtezane n-au voie sà se 
apropie/0. 

Problema raportului între cultura filosofică si cultura literar-reto- 
rică nu este nouă la Boethius, nici măcar la Augustin (care „optase“ şi el 
pentru „convertirea la filosofie“, după o îndelungă practicare a retoricii), 
ci datează din perioada începuturilor culturii antice: eleaţii se opun adep- 


tilor lui Protagoras, Platon se afirmă ca un oponent consecvent al 


68 Platon, Phaidon, 118a (ediţia citată). 

© Boethius, Consolarea filosofiei, cartea a Il-a, proza II (ediţia citată, p. 82). 

10 Alungarea poeziei de către filosofie este sugerată şi de faptul că, din cele cinci cărţi ale 
tratatului, numai prima începe cu o poezie (cea iniţială, inspirată de muze înainte de 
apariţia viziunii Filosofiei). Restul încep cu proze. 

sofistilor. Cultura latinilor, departe de a fi o simplà formà epigonalà a celei 
grecesti, izomorfà, totusi, în anumite aspecte, se formeazà între limitele 
aceleiaşi opozitii: cultură „literară“, oratorică, versus cultura filosofică. 
După ce Socrate luptase împotriva sofiştilor iar Platon împotriva lui 
Isocrate, îi regăsim pe latini grupaţi în jurul acestor două idealuri: Seneca 
(reprezentând o cultură filosofică totuşi incomplet degajată de oratorie) se 
distanțează de tatăl său, Seneca Retorul; Marc Aureliu se opune maestru- 
lui său Fronto, retor; Augustin se opune lui Symmachus şi lui 
Praetextatus”!. Boethius, prin Consolarea filosofiei, părăseşte delectările 
Muzelor poctice în favoarea unei „doamne“ mai alese: Filosofia. 
Splendoarea inegalabilă a acestei alegorii este în măsură să dea o 
cheie de interpretare întregului text. Oarecum tot pe urmele lui Socrate, 
Filosofia îl scoate pe Boethius din „letargie“ spunându-i că „este timpul 
lecuirii, nu al plânsului“. Ceea ce urmează reprezintă dialectica boethianà 


Spa E adi « 
a „pregătirii pentru moarte . 


6.2.2. „Consolarea“ ca pregătire mentală pentru moarte prin 


întărirea convingerilor. 


„leşirea din boală“ a lui Boethius înseamnă modificarea atitudinii faţă 
de problema morţii. „Leacurile“ pe care i le pregăteşte Filosofia nu sunt nici 
versuri menite a uşura suferinţa (căci aceasta nu ar însemna decât păstra- 
rea spiritului într-o stare inferioară, aceea în care moartea este înțeleasă 
ca o catastrofă), nici oblojiri trupeşti menite a amorti durerea (aceasta ar 
însemna grăbirea morţii dar într-un mod pur trupesc, deci acceptarea 
unei semnificaţii pur materiale a morţii). Moartea trebuie acceptată în 
mod filosofic, adică înţelept. 

Precum în dialogul Phaidon al lui Platon, prima problemă care tre- 
buie lămurită este: „ce înseamnă să mori?“ ProzaV a cărţii anunţă intenţia 
Filosofiei de a-l „converti“ pe Boethius, adică de a-i schimba dispoziţia men- 
tală, aceasta însemnând pregătirea pentru înțelegerea caracterului real al 
morţii. Primul pas este eliminarea pasiunilor, care, cum s-a văzut, fuseseră 
întreţinute de către muzele poetice: „fiindcă multe sentimente te apasă 


greu şi pentru că te trag în toate părţile durerea, mânia, tristeţea, cum eşti 


71 Henri Irénée Marrou, Sfântul Augustin gi sfârșitul culturii antice, traducere de Dragan 
Stoianovici şi Lucia Wald, Editura Humanitas, Bucuresti, 1997, pp. 20-23, 82-89, 
147-150. 

acum la minte nu-ţi sunt încă prielnice leacuri tari“ (Cartea I, proza V)”?. 
Eliminarea pasiunilor este necesară deoarece, pentru acceptarea sensului 
real al morţii, intelectul trebuie să devină unul agent. 

Pentru aceasta este necesară identificarea prealabilă a structurii de 
bază a credințelor lui Boethius. Filosofia vrea să ştie care sunt convingerile 
interlocutorului său, pentru a-i putea alunga pasiunile. Boethius înțelege 
intelectul în manieră aristotelică: atâta timp cât este afectat, este intelect 
pasiv sau pasional, incapabil să acceadă la principii; neafectat, este un inte- 
lect agent, posesor al principiilor. Eliminarea sentimentelor sau pasiunilor 
are tocmai această miză: transformarea mentală, activarea intelectului. 

Proza VI a cărţii I este un dialog de factură aproape platoniciană în 
care Filosofia obţine un profil spiritual al interlocutorului printr-o serie 
de întrebări socratice, structurabile, împreună cu răspunsurile lor, într-un 
adevărat proiect de Summă. 

1) „Dacă lumea este haotică sau raţională“, la care Boethius răspun- 

de că lumea este guvernată raţional de către Dumnezeu. 

2) „Cum conduce Dumnezeu lumea?“ — Boethius ezită. Filosofia va 

detalia problema. 
2a) „Dacă lumea are un început“, la care Boethius spune că da, 
începutul este Dumnezeu. 
2b) „Dacă lumea are o finalitate“, la care Boethius ezită din nou. 
Filosofia va intra într-o sub-temă, cea a omului. 
2bi) „Dacă-ţi aminteşti că eşti om“. Boethius confirmă, 
acceptând şi termenul de „amintire“, ce trimite direct 
la strategia socratică a „moşirii“ adevărului. 
2bii) „Ce este omul?“ — „Un animal raţional şi muritor“, 
vine răspunsul doct al lui Boethius. 
2biii) „Ce altceva este omul?“ — întrebare la care Boethius se 
opreşte, răspunzând, precum sclavul lui Menon: 
„nu-mi mai amintesc nimic“. 

În urma acestui schimb de replici, Filosofia spune că a identificat 
două părţi slabe ale lui Boethius: că ignoră care este finalitatea lumii şi, a 
doua, că a uitat cum este condusă lumea. Aceste două probleme anunţă, 
în mod implicit, planul de lucru al cărţii (până la Cartea a III-a inclusiv). 


Ceea ce va trebui să înţeleagă Boethius constituie tocmai problemele asu- 


72 Boethius, Mângâierile filosofiei, ediţia citată, p. 75. 

pra cărora Consolarea filosofiei va desfăşura lungi succesiuni de întrebări si 
răspunsuri. 

În cele din urmă Boethius va găsi răspunsul la cele două probleme: 
finalitatea lumii este binele, adică fericirea, adică Dumnezeu, iar modul în 
care conduce Dumnezeu lumea este în acord cu binele. Până acolo, însă, va 
parcurge câteva etape: purificarea intelectului de pasiuni, întărirea şi cla- 
rificarea convingerilor corecte, identificarea unei definiţii adecvate a feri- 
cirii şi binelui. 

Filosofia împinge discuţia înspre contextul creştin al problemei. 
Această manieră de a arăta că adevărurile credinţei izvorăsc în mod natu- 
ral din cele ale filosofiei este o notă de stil generală a cărţii, motiv pentru 
care acest text a putut fi considerat exemplar de către scolastici. Întreaga 


gândire medievală va parcurge, în diferite moduri, un efort similar. 


6.2.3. Purificarea intelectului de pasiuni. 


Eliminarea pasiunilor este pasul necesar în vederea pregătirii inte- 
lectului pentru înţelegerea problemelor restante. Adevărurile cunoscute 
de Boethius sunt încă incomplete, deficiență care atrage după sine necesi- 
tatea desăvârşirii lor, nu însă înainte de finalizarea pomenitei „purificări“ a 
intelectului de pasiuni. 

Cartea a Il-a a Consoldrii... va fi prin urmare abia „trecerea“ spre dis- 
cutia finală, filosofică, numită de Filosofie „leacul cel tare“. Până acolo însă 
este nevoie de purificare, de „leacul cel slab“, constând într-un dialog des- 
pre soartă şi nedreptàtile ei. Deosebirea faţă de prima poezie, în care 
Boethius deplângea situaţia în care se află, este că acum Filosofia îl va ajuta 
să înţeleagă caracterul efemer şi lipsit de autenticitate al atractiilor vieţii, 
într-un stil ce aminteşte de gândirea stoică: „Este nenorocire numai ceea 
ce consideri ca atare şi, dimpotrivă, orice soartă este fericită când este 
suportată de un suflet stăpân pe sine“75. 

Prezenţa argumentelor şi parafrazelor de tip stoic în această 
secvenţă a dialogului reprezintă o opţiune interesantă, din care trebuie să 
înţelegem în primul rând rolul pe care Boethius îl acordă acestui tip de 
filosofie: gândirea stoică are funcţia de a elibera intelectul de „legătura“ cu 
lucrurile, de dependenţa faţă de lumea materială. O funcţie purificatoare 
sau mai degrabă „nivelantă“, am spune, prin care intelectului i se smulg 


73 Boethius, Mangfierile filosofiei, ediţia citată, cartea II, proza IV, p. 87 

prejudecàtile legate de valoarea lucrurilor sensibile. Nu mai mult, însà, 
deoarece, odată imunizat faţă de aparentele nenorociri, intelectul are 
nevoie de altceva. Mestesugul stoic este numai „leacul cel slab“, instru- 
mentul prin care intelectului i se „taie“ legăturile cu scoarţa terestră, pen- 
tru a putea ulterior să se înalțe spre adevărata lui patrie: 

„Minţii tale îi voi da aripi prin care să se poată înălța ca, după ce fi vei 
învinge tulburarea, să te întorci în patrie sănătos, condus de mine, pe drumul meu 
gi chiar cu mijloacele mele de călătorie“. 

Ceea ce urmează ţine de dialectica platoniciană, „leac puternic“ 
pentru care Boethius va fi pregătit treptat. Intelectul lui Boethius trebuie 
desprins de lucrurile sensibile şi de atracțiile care îl leagă de viaţă, — de 
„amintire“, cum spune Filosofia — pentru a putea face faţă acelei discuţii 


care să-l conducă spre recunoaşterea”? adevăratei fericiri. 


6.2.4. Despre natura fericirii. 


Începând cu Cartea a I-a este vorba despre aşa-numitele „leacuri 
tari“, în primul rând vechea problemă: „Ce este fericirea?“. Fericirea 
înseamnă căutarea binelui, spune Boethius pe urmele lui Aristotel, dar nu 
a feluritelor „bunuri“, care sunt numai căi, ci a Binelui suprem, ca stare 
rezultată din reunirea tuturor bunurilor. 

Nici avutia, nici onorurile, nici puterea, nici plăcerile, nu reprezin- 
tă bunuri în sine ci mai degrabă iluzii. Ele pot fi cel mult stări ale binelui, 
„umbre“, dar nici una dintre ele nu duce spre fericire dacă sunt dorite ca 
atare. Iluzia (deci imperfectiunea lor) constă în faptul că fiecare dintre 
aceste „bunuri“ este strâns legat de o nedreptate: acumularea avutiei 


74 Boethius, Mangfierile filosofiei, ediţia citată, cartea IV, proza I, pp. 130-131. Este cel 
putin interesant să se observe reaparitia metaforei „aripilor“ intelectului în gândirea 
empiristă modernă şi în criticismul kantian. Acolo, însă, ca va fi utilizată invers: inte- 
lectul va avea nevoie de „plumb“ pentru a i se curma zborul spre acele înălţimi unde 
el nu mai funcţionează autonom. Aici, la Boethius, este dezirabil ca intelectul să se lase 
condus în zbor de „mijloacele de călătorie ale Filosofiei“. Dincolo, la Kant, va fi dezi- 
rabil ca intelectul să refuze aceste mijloace deoarece ele sunt în afara controlului său. 

75 Pasajul din proza I a cărţii a III-a este platonician prin structură. Filosofia îi spune lui 

Boethius că sufletul lui „visează“ la adevărata fericire dar nu o poate recunoaşte, stăpâ- 

nit fiind de aparente. Apare şi metoda analogiei din dialogul platonician Republica, în 

momentul în care Filosofia anunţă că se va strădui să-i zugrăvească „starea care îi e mai 
cunoscută“, pentru ca, după ce va muta ochii în partea opusă, să poată recunoaşte chi- 

pul adevăratei fericiri (v. cartea a III-a, proza I). 

înseamnă răpirea de bani de la alţii, demnitàtile presupun umilinţa faţă de 
cei puternici, puterea înseamnă expunerea la pericolele vicleniei celor 
supuşi, gloria înseamnă lipsa de siguranţă prin înfruntarea primejdiilor, 
plăcerile presupun sclavia minţii faţă de trup. 

Nimic din toate acestea nu trebuie să fie obiect al dorinţei şi căută- 
rii deoarece, cum s-a văzut, fiecare dintre ele presupune o lipsă, deoarece 
ele nu reprezintă, luate separat, decât părți ale unui întreg. Fericirea ar tre- 
bui să fie ceva care le cuprinde pe toate în mod nedespàrtit. Omului nu îi 
stă însă în putinţă să le obţină deodată, ceca ce înseamnă că el se multu- 
meşte doar cu una singură din multele părţi ale acestui întreg. Va conside- 
ra, însă, că acea parte pe care o obţine poate substitui întregul: cel bogat 
va avea iluzia că banii înseamnă şi glorie, cel puternic va avea iluzia că este 
şi ferit de primejdii, etc. În mod iluzoriu, fiecare din aceste părţi vor fi 
luate ca întreg. Aceasta este explicaţia falsei fericiri. 

Adevărata fericire nu poate fi cea înţeleasă parţial ci numai cea 
completă. Fericirea completă, adică desăvârşită, este, cum se va arăta în 
argumentul ontologic descris mai jos, fericirea înţeleasă substanțial, nu 
predicational, adică fericirea ca Dumnezeu. 

Ceea ce nu înseamnă că, sub feluritele lor iluzii, oamenii nu caută 
acel întreg numit „bine“, chiar dacă îl înţeleg greşit. Aşa de mare este pute- 
rea naturii, încât, indiferent cât de variate ar fi părerile oamenilor, ele sunt 
de acord în alegerea binelui ca fel, se conchide, de data aceasta în manieră 


augustiniană (cartea a III-a, proza Il). 


6.2.5. Ierarhia fiinţei si argumentul ontologic. 


Dacă fericirea este binele suprem înseamnă că ea este de altă natu- 
ră decât lucrurile bune accesibile în ordine temporală. „Suprem“ înseam- 
nă desăvârşit, or, lucrurile materiale sunt nedesăvârşite. Prin raportare la 
Binele suprem, bunurile nu sunt decât „părţi“, adică ele reprezintă abia 
„ştirbiri“ ale desăvârşirii. Ontologia lui Boethius este, ca şi ce a lui 
Augustin, una a gradelor de desăvârşire, în care Binele suprem este gândit 
ca şi completitudine, spre deosebire de gradele inferioare care nu pot fi alt- 
ceva decât măsuri ale lipsei de bine: „tot ce se numeşte nedesăvârşit îşi 


datoreste nedesăvârşirea unei stirbiri a desăvârşirii“/6. 


76 Boethius, Mangfierile filosofiei, Cartea III, proza X (ediţia citată, p. 117). 

Pe urmele lui Platon, care formulase un argument similar, atunci 
când spusese că din egalitatea imperfectà a lucrurilor trebuie sà 
cunoaştem existenţa Egalităţii în sine”, Boethius introduce un argument 
al contingentei prin care, pornind de la nedesăvârşirea lumii sensibile, 
argumentează existenţa fericirii supreme (desàvarsite): 

„Rezultă că, dacă într-o categorie oarecare de lucruri se vede ceva nedesă- 
vârșit, este necesar ca să existe si ceva desăvârșit; căci suprimându-se desăvârșiorea, 
nu se poate închipui cum de există ceea ce este socotit ca nedesăvârșit. Fiindcă natu- 
ra lucrurilor nu-și ia începutul de la cele micsorate si nedesăvârșite, ci, plecând de 
la cele întregi si terminate, ajunge la cele secătuite si de ultim rang. Dacă (...) exis- 
tă o fericire nedesăvârşită, datorită unui bine incomplet, nu ne putem îndoi că exis- 
tă si o fericire întreagă si desăvârşită“. 75 

Tot platonician, în esenţă, în acelaşi timp augustinian în expresie, 
este argumentul ontologic formulat în continuare: „De îndată ce nu se poate 
cugeta nimic mai bun decât Dumnezeu, cine s-ar îndoi că nu e bun Cel decât care 
nu există nimic mai bun?“ — spune Boethius, în cuvinte pe care le vom întâl- 
ni, aproape identic, în Proslogionul lui Anselm”?, Si Anselm va crede, ca şi 
Boethius aici, că „raţiunea demonstrează că Dumnezeu este bun, convin- 
gându-ne prin aceasta că şi binele suprem este tot în el“. 

Acest argument trebuie însă luat în considerare la modul cel mai 
„grav şi serios“: Dumnezeu, va avertiza Filosofia, nu este cauză exterioară a 
binelui suprem. Binele este în Dumnezeu şi nicidecum cauzat de 
Dumnezeu: identitatea este una de substanță. Dacă binele ar fi numai cau- 
zat, ar exista o diferență între cauză si efect, deci Dumnezeu nu ar fi bine- 
le ci numai cauza sa. Dumnezeu este însă binele însuşi, binele desăvârşit 


sau deplin, aşa cum s-a spus, spre deosebire de fiinţele inferioare, care 


77 Vezi, de exemplu, Platon, Phaidon, 74e. 

78 Boethius, Mângâierile filosofiei, loc. cit. 

79 Prima formulare a celebrei sintagme pare să-i fi aparţinut lui Seneca, Quaestiones natu- 
rales, „Prefaţa“, 13: „Ce este Zeul? (...) Îi exprimăm măreţia afirmând că nimic mai 
mare decât el nu poate fi conceput, întrucât el singur constituie totul“. Traducere de 
Dinu Luca, Editura Polirom, laşi, 1999, p. 7. Totuşi, la filosoful roman fraza are alt 
sens, acolo Zeul fiind conceput ca totalitate cosmologică. De asemenea, o formulare 
asemănătoare există şi la Augustin, în De vera religione, unde Dumnezeu este numit 
„acela decât care nu este nimic mai simplu“. Tot la Augustin, formulări similare mai 
există în Liber de moribus manicheorum, De duabus animabus, De doctrina christiana. O dis- 
cutie asupra istoriei acestei sintagme, în: Alexander Baumgarten, Sfântul Anselm și con- 
ceptul ierarhiei, cu un studiu introductiv de Anton I. Adàmut, Editura Polirom, Iaşi, 


2003, pp. 109-111. 

sunt bune în mod incomplet. Avertismentul lui Boethius este în măsură să 
ne dea o cheie de înţelegere chiar a viitorului argument al lui Anselm: 
Dumnezeu este binele (la Anselm, „măreţia“) în mod substanţial; altfel 
spus, Dumnezeu este chiar Binele ca substanță, nu ca predicat. Ierarhia fiin- 
tei la Boethius este, ca şi cea a lui Augustin, una care nu situează temeiul 
deasupra celorlalte grade; altfel spus, temeiul nu este suprafiinţial ci este 
„ființa în cel mai înalt grad. Ca un corolar, dacă Dumnezeu este binele iar 
fericirea este de asemenea dorinţa binelui, înseamnă că fericirea supremă, 
cea desăvârşită, este însuşi Dumnezeu. Nici una dintre acestea nu au sens 
şi nici consistenţă dacă sunt luate distinct: fericirea trebuie să fie totuna cu 
binele iar ambele trebuie înţelese substanţial, adică sunt Dumnezeu. Ele 
trebuie înţelese în unitate. 

Cunoscuta „ecuaţie“ neoplatonică devine la Boethius rezultatul 
unui raţionament demonstrativ: BINE = FERICIRE = DUMNEZEU = 
UNU = FIINŢĂ. „Ecuaţie“, într-un sens mai propriu decât acolo, deoare- 
ce Boethius conchide: „toate sunt înlănţuite între ele prin raționamente 
foarte puternice“ (Cartea III, proza XI). 

Unitatea substanţială a lui Dumnezeu este ilustrată prin analogia cu 
substanţa „om“. Atâta timp cât corpul si sufletul sunt unite, ele formează 
o fiinţă vie (o substanţă) numită om. Trupul singur are numai aparența unui 
om, este un posibil om, nu substanţial ci ca parte luată separat. Similar, 
sufletul singur este, deşi mai mult, totuşi altceva decât un om; omul ca subs- 


tantà este unitatea celor douăs0. 


6.2.6. Răul ca ignoranță si lipsă de putere. Pedeapsa ca 


providență si destin. 


Dacă fericirea şi binele sunt înlănţuite prin raționamente, ele tin de 
cunoaştere iar cunoaşterea lor exclude posibilitatea înfăptuirii răului. Un 
raţionament socratic în esenţă, filtrat însă prin ontologia ierarhică a lui 
Augustin. Teza non-substantialitàtii răului (de la Plotin şi Augustin) este 
transpusă aici în termeni actionali: o persoană care alege să facă răul nu îşi 
exercită vreo putere de a face rău (aşa ceva nici nu există), ci mai degrabă 


exercită o abdicare de la puterea de a face bine (idee prezentă şi la Augustin 


80 Boethius, Mangfierile filosofiei, cartea II, proza XI (ed. cit., pp. 121-122). 

în Despre liberul arbitru, I, 10, dar si — peste câteva secole — în Etica lui 
Abélard). 

Întelegerea răului ca abdicare presupune ideea că oamenii care per- 
sistă în rău nu îşi exercită nici o putere, mai degrabă o slăbiciune. Viaţa 
nelegiuità este persistenta în slăbiciune, o laşitate perpetuă şi o nefericire 
continuă. Cu cât persistă în această slăbiciune, răul lor este mai mare iar 
pedeapsa cuvenită cu atât mai adâncă. De aceea uneori oamenii care se află 
la limita de jos a nelegiuirii nici nu sunt pedepsiţi în viaţa lor terestră: 
pedeapsa ar însemna o „plată“, deci o îndreptare a răului lor; or, cu cât 
nelegiuirea este mai mare, cu atât mai nedrept este ca ei să fie iertati. Răul 
extrem merită o pedeapsă extremă, cea post-mortem. De aici, aparenţa 
că lumea este injustă şi că cei răi dispun de putere. Răul ca lipsă este însă 
o boală a sufletului. Între cei ce săvârşesc răul şi cei care îl suferă, primii 
sunt cei demni de milă, întrucât sunt bolnavi. 

Răul mai mic poate fi iertat în timpul vieţii, motiv pentru care cei 
ce sunt pedepsiţi de Dumnezeu înainte de a muri trebuie să se considere 
încă fericiţi: răul lor, adică gradul de îndepărtare de Bine, este încă recu- 
perabil. Există prin urmare o diferenţă între felul oamenilor de a înţelege 
pedeapsa şi raţiunea divină care o administrează. Oamenilor li se poate 
părea că pedeapsa este un supliciu şi încearcă să o evite (ceea ce atrage 
după sine alte nenorociri: fuga de răspundere, minciuna etc.), or, din 
perspectivă trans-istorică, pedeapsa este un „leac“, o recuperare a răului 
săvârşit. Diferenţa între valoarea reală (supra-istorică) a pedepsei şi cea 
temporală, percepută de oameni, provine din diferenţa între providență si 
destin. 

Există o ordine concepută de Dumnezeu, în acord cu binele, con- 
form căreia raţiunea divină este principiu universal (providenţa). Acest 
principiu organizează universul sub forma unei ordini fenomenale, caracte- 
rizată de temporalitate, spaţiu, configurații (destinul). În termenii lui 
Boethius, 

„Providența (prouidentia) este însăși acea rațiune divină care, ca princi- 
piu suprem si universal, orânduiește totul, pe când destinul este ordinea (disposi- 
tio) care tronează în fenomene (rebus mobilibus), cu ajutorul căreia providenta 
le înlănțuie, dându-le la fiecare un loc anumit. Providența îmbrățișează deopotri- 
vă pe toate, oricât de deosebite si oricât de nesfârșite, pe când destinul (fatum) 
pune pe fiecare în mișcare, dându-le spaţii, forme si durată, așa încât această 


desfășurare (explicatio) a ordinii în timp, unificată în lumina spiritului divin, este 

providenţă, pe când aceeași unitate, rânduită si desfășurată în timp, se numește des- 
tin“ 5! 

Providența este proiectul mental divin care se explică (desfăşoară) 
pe sine sub forma destinului istoric8?, într-un mod asemănător celui în 
care ideea unui artist se explicitează temporal si succesiv în opera de artă. 
Sau, conform unei alte comparații, „după cum este argumentarea pentru 
intelect, naşterea pentru viaţă, timpul pentru eternitate, cercul pentru 
centru, asa e înlănţuirea mișcătoare a destinului pentru unitatea [simplita- 
tea] statornică a providenţei“. 

Datorită faptului că omul este o fiinţă situată în interiorul acestei 
desfăşurări numită destin, nu poate avea acuitatea necesară pentru a vedea 
din perspectivă divină rostul fiecărui lucru. Astfel, judecăţile oamenilor sunt 
contradictorii şi ceea ce unii socotesc demn de laudă alţii găsesc demn de 
pedeapsă, în acelaşi fel în care ei nu înţeleg, de exemplu, de ce organisme- 
lor sănătoase le priesc, unora, alimente dulci, altora, amare; sau, de ce 
unii bolnavi sunt întàriti de leacuri ușoare, alţii de leacuri puternice. Este 
cu atât mai greu de înţeles felul în care Dumnezeu socotește a da fiecăruia 
ce i se potriveşte, din perspectiva providenfei şi nu din cea a destinului. Este 
foarte posibil, de pildă, ca persistenta în rău a unui tiran să fie chiar ins- 
trumentul divin al întăririi sufleteşti a supusilor; de asemenea, nu este 


deloc imposibil (şi de fapt numai providenta o ştie) ca acelaşi tiran să se 


8! Boethius, Mangfierile filosofiei, cartea IV, proza VI, lin. 26-36 (ed. cit., p. 145): „nam 
prouidentia est ipsa illa diuina ratio in summo omnium principe constituta quae cuncta dispo- 
nit, fatum uero inhaerens rebus mobilibus dispositio per quam prouidentia suis quaeque nectit 
ordinibus. prouidentia namque cuncta pariter quamuis diuersa quamuis infinita complectitur, 
fatum uero singula digerit in motum locis, formis ac temporibus distributa, ut haec temporalis 
ordinis explicatio in diuinae mentis adunata prospectum prouidentia sit, eadem uero adunatio 
digesta atque explicata temporibus fatum uocetur* (Apud: CD-ROM: CLCLT3: Cetedoc 
Library of Christian Latin Texts, Universite Catholique de Louvain, Colege Erasme, 
1996). 

32 Această desfăşurare are loc prin intermediul unor puteri mijlocitoare, asupra cărora 
Boethius nu insistă şi nici nu pare a fi deplin lămurit. El enumeră câteva posibile „căi“ 
sau instrumente cosmice ale lui Dumnezeu, fără a decide care dintre ele, dacă numai 
unele, sau dacă toate împreună, constituie instrumentul desfăşurării creatoare a provi- 
dentei: „fie că destinul se exercită prin spirite divine ajutătoare (...), fie (...) de spiri- 
tul universal, sau de întreaga natură (...), sau de mişcările cereşti ale astrelor, sau de 
virtutea îngerilor sau de felurita iscusintà a demonilor, de unele sau de toate aceste 
forte, ceea ce e sigur este că forma imobilă şi unitară a fenomenelor e providenţa...“ 


(Loc. si ed. cit., p. 146). 

îndrepte într-un târziu dându-şi seama de precaritatea puterii si avutici 
sale. 

Ceea ce Boethius numeşte destin, adică natura şi istoria înţelese ca 
desfășurare a proiectului divin, este o realitate dinamică. Tocmai dinamica 
face ca distribuţia binelui în lume să fie instabilă, dar deloc nedreaptă; 
mişcătoare, dar nu malignă. Răul nu este decât o îndepărtare de bine, însă 
această îndepărtare (specifică naturii) este esențialmente temporală, deci 
temporară, ceea ce înseamnă că, din perspectiva reală a providentei, binele 
nu „pierde“ în acest periplu, ba chiar este vizat şi compensat în permanen- 
tà. Cum spune Boethius în încheierea cărţii a IV-a (proza VI), răul despre 
care se crede că abundă pe pământ, privit din prisma providentei rândui- 
toare, nu se găseşte de fapt nicăieri, sensul acestei concluzii fiind unul 


absolut: răul este non-substantial. 


6.2.7. Problema voinței libere. Necesitatea simplă si necesitatea 


condiţionată. 


Dată fiind distincţia dintre providentà şi destin, Boethius ridică 
întrebarea dacă nu cumva, petrecându-se toate în acord cu prevederea 
providentei, este anulat liberul arbitru al omului. De la Proza II a cărţii V 
până la final este vorba despre problema voinţei libere a omului în contex- 
tul omniscientei divine. 

Boethius subîntelege problema răului în termeni augustinieni: răul 
este non-substantial, prin urmare nu există decât ca alegere pentru evita- 
rea binelui. Răul este deci rezultatul liberei voințe. Apare însă o nouă pro- 
blemă: dacă Dumnezeu (ca providentà) ştie ceea ce vor face oamenii în 
viitor, cum se mai poate numi acţiunea lor liberă? Aceeaşi întrebare se 
poate formula despre Dumnezeu însuşi: dacă este omniscient, înseamnă 


aceasta că ştie şi ceea ce va face El însuşi în viitor? Mai este acţiunea Sa una 
liber?53 


83 Augustin discutase această problemă în Despre liberul arbitru, III, 1—4; dezvoltând notiu- 
nea de liberă alegere ca lipsă a constrângerii exterioare, Augustin spunea că în acelaşi fel în 
care omul, prin amintire, nu influenţează nimic din ceea ce ar fi putut să se întâmple, 
tot aşa, Dumnezeu, în omniscienta sa, nu influenţează nimic din ceea ce se va întâmpla 
în viitor. Gândul lui Augustin este că voinţa e liberă prin opoziţie cu necesitatea, adică 
prin opoziție cu influențarea sau cauzarea exterioară. Fiind o fiinţă căzută, omul are la dis- 
poziţie posibilitatea de a alege fără însă a şi cauza, prin alegerea sa, evenimentele. 

În cartea V a Consolării, Boethius se dovedeşte cât se poate de 
conştient de sensul augustinian al problemei libertăţii dar pare a adăuga 
încă o condiţie: aceea că actele umane sunt contingente. Cele două sensuri 
ale libertăţii voinţei, lipsa constrângerii exterioare si contingenta acţiunii, sunt 
punctele de sprijin ale argumentatiei lui Boethius. Dacă pentru Augustin 
problema libertăţii aparţinea unui context legat de problema răului în 
lume, la Boethius libertatea aparţine temei providentei, deci omniscientei 
divine şi pare a fi o chestiune argumentabilă în termenii logicii modale. 

Felul în care este formulată problema ne pune în faţă o serie de 
propoziţii cu necesitate adevărate, pe care Boethius trebuie să le explice 


cu ajutorul Filosofiei. Avem, pe de o parte, afirmarea providentei: 


1) Ceea ce cunoaşte Dumnezeu trebuie să se întâmple. (providenta 
ca sens necesar al lumii) 

2) Ceea ce trebuie să se întâmple nu ţine de voinţa liberă a omului. 
(omul nu cunoaşte şi nu decide asupra providenţei). 

Pe de altă parte, există situaţia de facto: Dumnezeu cunoaște actiuni- 

le umane viitoare şi totuşi omul are o voinţă liberă. 
3) Dumnezeu cunoaşte acţiunile noastre viitoare (omniscienta). 
4) Acţiunile noastre viitoare fin de voința noastră liberă (omul are 


totuşi liber arbitru). 


Cum pot fi considerate aceste enunturi împreună, fără a obţine o 
contradicţie, evidentă, la prima vedere, între enunturile (2) şi (4) 3% Dacă 
ceea ce cunoaşte Dumnezeu trebuie să se întâmple (1) şi dacă acţiunile 
noastre viitoare sunt cunoscute de Dumnezeu (3), înseamnă că acţiunile 
noastre viitoare trebuie să se întâmple. Dar ceea ce trebuie să se întâmple nu 
ţine de voinţa liberă a omului (2), ceea ce contrazice (4). Una din propo- 
zitiile (2) sau (4) trebuie contrazisă pentru a putea construi un rationa- 
ment valid, or, tocmai aceasta este problema: toate cele patru propoziţii 
reprezintă credinţe fundamentale, asertiuni dezirabil adevărate care tre- 
buie păstrate ca atare. Cum rezolvă Boethius această problemă? 

Înainte de toate, trebuie să respingem, odată cu Boethius, interpre- 
tarea conform căreia evenimentele se întâmplă deoarece sunt ştiute (cartea 


V, proza III). Cunoaşterea evenimentelor, fie ele şi viitoare, nu reprezintă 


84 Am urmat modelul explicativ al lui Paul Vinent Spade, A Survey of Mediaeval Philosophy, 
Copyright © 1985 Paul Vincent Spade. 

o anticipare sau o programare a lor ci, dimpotrivă, faptul că evenimentele se 
vor întâmpla constituie sursa cunoaşterii lor. Ele sunt ştiute pentru că se 
vor întâmpla. Problema nu este una de cauzalitate, deci interesul nu se 
axează pe întrebarea „care este cauza primă a lanţului?“. 

Separând noţiunile de necesitate şi cauzalitate, Boethius oferă o 
analogie: dacă o persoană stă aşezată, înseamnă că propoziţia care afirmă 
că respectiva persoană stă așezată trebuie să fie o propoziţie adevărată. 
Convers, dacă opinia că persoana respectivă şade este o opinie adevărată, 
înseamnă că persoana respectivă șade într-adevăr. Ambele situaţii sunt ade- 
vărate, deşi nu există o legătură cauzală între propoziţie şi faptul descris 
de ea. 

În mod analog, cunoaşterea lui Dumnezeu despre ceea ce se va 
întâmpla nu este cauza întâmplării ca atare, după cum nici evenimentul, 
dacă se întâmplă, nu este o cauză a cunoaşterii lui Dumnezeu despre el. 
Ar fi chiar impiu să admitem o astfel de relaţie. 

Boethius este de părere că nu există nici o cauzalitate în această 
situaţie, deşi nu neagă existenţa unei necesități. Există deci necesitate fără 
cauzalitate, în virtutea căreia, dacă ceva este ştiut, acel ceva trebuie să se 
întâmple. Cunoaşterea nu este o cauză a ceea ce se întâmplă ori se va 
întâmpla, legătura necesară având însă loc prin semnificare: ceea ce există 
în cunoaşterea lui Dumnezeu este doar un semn sau un simptom pentru ceea 
ce se va întâmpla. Totuşi, aceasta nu anulează libertatea, din moment ce, 
pentru înfăptuirea unei acţiuni, omul are nevoie de pricepere, de îndemâna- 
re sau meşteşug. Un cărăuş, de exemplu, nu este împins ori forţat de vreo 
necesitate atunci când îşi mână carul. O face în mod liber, folosindu-și 
iscusinta, deşi, în mod necesar, Dumnezeu ştia dinainte că el o va face. 

În cartea V, proza VI, Boethius explică existenţa a două tipuri de 
necesitate: simplă şi condiţionată. Necesitatea simplă este într-o situaţie de 
genul: „Este necesar ca toţi oamenii să fie muritori“, iar necesitatea condiţio- 
nată se găseşte în propoziţia: „Dacă cineva merge, atunci este necesar să 
meargă“$5. În primul caz avem un enunţ cu necesitate adevărat, adică un 
enunţ universal de forma „Necesar p“, iar în cazul al doilea o propoziţie 
conditionalà de felul „Dacă p, atunci necesar p“. Evident, primul caz expri- 


mă o legitate, un enunţ valabil prin sine, a cărui valoare de adevăr nu poate 


83 „Duae sunt etenim necessitates, simplex una, ueluti quod necesse est omnes homines 
esse mortales, altera condicionis, ut si aliquem ambulare scias eum ambulare necesse 


est“ (Consolarea filosofiei, cartea V, proza 6, r.91; ed. cit., p. 170). 

fi confirmatà sau infirmatà deoarece el constituie o conditie de existentà 
a lucrului despre care vorbeşte, o definiţie. Cazul al doilea este cel în care 
necesitatea este constatată în urma producerii evenimentului p, astfel încât 
producerea lui p constituie condiţia de validare a necesităţii lui. 

Problema este una aristotelică, pe care Boethius o cunoştea desigur 
din tratatele logice ale Stagiritului: enunturile necesar adevărate (de 
forma „necesar p“) sunt adevărate în orice condiţii dar numai despre uni- 
versal, în vreme ce, despre lucrurile particulare, enunturile nu pot fi ade- 
vărate decât în mod condiţionat (adevărul lor trebuie confirmat). Acesta 
reprezenta, pentru Aristotel, paradoxul cunoaşterii sistematice: nu putem 
construi enunturi necesar adevărate despre lucrurile particulare decât 
întemeindu-le a) pe enunturi universal adevărate (a căror sursă este meta- 
fizica, deci nu ştiinţa propriu-zisă), sau b) pe faptele sau întâmplările pro- 
priu-zise, ceea ce anulează caracterul universal al enunturilor. 

Necesitatea fără cauzalitate a lui Boethius este exprimată prin nece- 
sitatea simplă, conform căreia spunem „necesar p“ pornind de la faptul că 
„este cunoscut p“. Nu putem întemeia acest enunţ pe nimic, nici măcar pe 
faptul că Dumnezeu cunoaşte adevărul acestui enunţ, cunoaşterea divină 
nefiind o cauză. „P“ este adevărat prin sine, fără a fi cauzat. Enunţul (1) de 
mai sus trebuie interpretat deci în sensul necesităţii simple: „În mod nece- 
sar, ceea ce cunoaşte Dumnezeu trebuie să se întâmple“, pentru a evita 
introducerea relaţiei de cauzalitate între cunoaşterea lui Dumnezeu şi eve- 
nimente. Acest tip de enunturi necesare în mod simplu reprezintă propo- 
zitii universale de tipul „Omul este un animal biped raţional“. O astfel de 
propoziţie nu condiţionează nici momentele, nici felul, nici circumstante- 
le în care un om alege să trăiască în mod raţional sau să meargă pe două 
picioare. Omul are putinţa de a acţiona astfel dar poate alege să facă sau să 
nu facă acest lucru. Există nenumărate abateri (mai mult sau mai puţin 
voite) de la acest enunţ: unii oameni aleg să trăiască irațional, alţii îşi 
amână deciziile raţionale etc., fără ca, prin aceasta, să existe o cauzare 
conditionalà din partea lui Dumnezeu. În acest sens, cunoaşterea divină nu 
reprezintă decât o condiţie de posibilitate pentru acţiunile umane, nu o cau- 
zare: dacă omul alege să trăiască raţional, îi stă în putinţă, nefiind, însă, 
obligat de nimic. 

Evenimentele particulare se întâmplă fără a fi cauzate de 
Dumnezeu, păstrându-şi astfel caracterul contingent. Noi nu avem la dis- 


poziţie posibilitatea formulării unor enunturi universal adevărate despre 

aceste evenimente, deci ele nu manifestă o cauzalitate absolută (simplă), 
ci una condiţionată. 
În felul acesta, între enunturile (2) si (4) nu există nici o contradic- 


tie. Enunţul 


(2) Ceea ce trebuie să se întâmple nu ţine de voința liberă a omului. 


se referă la „ceea ce trebuie să se întâmple“ din perspectiva necesi- 


tàtii simple (a providentei) în vreme ce enunţul 
(4) Acţiunile noastre viitoare tin de voința noastră liberă. 


se referă la necesitatea condiţionată, deci contingentà. Acţiunile 
umane nu cad sub primul fel de necesitate (absolută), deci îşi păstrează 
caracterul liber. Deoarece nu putem formula enunturi necesar adevărate 
despre acţiunile noastre, tot ce putem sti este tocmai contingenta lor. Ele 
devin necesare doar după ce s-au întâmplat (în sensul necesităţii conditio- 


nale: „dacă [s-a petrecut] p, atunci este necesar p“). 


Problema devine mai complexă atunci când Boethius îşi pune între- 
barea dacă şi evenimentele viitoare au acelaşi caracter cu cele trecute şi 
prezente. Asupra a ceea ce s-a întâmplat în trecut sau se întâmplă acum, 
sub ochii noştri, ştim că nu se mai poate interveni şi că s-au întâmplat sub 
forma necesităţii condiţionate. Ele au fost (sau sunt, tocmai se dovedesc a 
fi!) evenimente contingente şi, odată întâmplate, necesare conditional. Nu 
puteam şti dinainte dacă p trebuia sau nu să se întâmple, dar, odată petre- 
cut, evenimentul pa devenit necesar. Prin aceasta nu a fost contrazisă nici 
omniscienta divină nici voinţa liberă: Dumnezeu stia că acel eveniment se 
va întâmpla, fără însă a ne determina să-l producem, deoarece noi nu 
cunoşteam decât caracterul contingent al evenimentului. 

Evenimentele viitoare par însă a avea un statut special. Ele nu s-au 
întâmplat încă, de aceea nu ştim despre ele decât că se pot întâmpla sau nu. 
Nu ştim nici necesar p, nici necesar non-p. Cu alte cuvinte, despre evenimen- 
tele viitoare ştim doar că este necesar să se întâmple ori să nu se întâmple, alt- 
fel spus, ne aflăm, cel puţin aparent, în posesia unui adevăr de tipul nece- 
sităţii absolute: necesar [p sau non-p], ceea ce înseamnă că adevărul disjunctici 
este absolut necesar. În acelaşi timp însă fiecare termen al disjunctiei, luat în 
parte, este contingent. Nu ştim însă sigur care dintre termenii disjunctiei 
este contingent, ceea ce duce la un fel de regres la infinit aplicat fiecăruia 


dintre termeni. Este situaţia paradoxală în care avem forma unei cunoașteri 

necesare aplicatà asupra unui continut practic inexistent. Ea se poate 
exprima în felul următor: 

Necesar [contingent (contingent p)] şi [contingent (contingent 
non-p)]. 

Acest lucru îl determină pe Boethius sà exclame: „Ce fel de 
prestiintà e aceea al cărei domeniu n-are nimic sigur, nimic stabil?“ 
(Cartea V, proza III). Răspunsul Filosofiei, formulat în Proza 4, modifică 
perspectiva asupra naturii cunoașterii. Cunoaşterea noastră nu este în acord 
cu natura sau calităţile lucrurilor ci în acord cu puterea noastră de a 
cunoaşte ceva. Cauza erorii indicate de Boethius era tocmai faptul de a 
crede că lucrurile sunt cunoscute prin puterea şi natura lucrurilor însele. 
Or, spune Filosofia, cunoaşterea stă în puterea si abilitatea noastră intelec- 
tuală. La fel, cunoaşterea divină, se exercită prin puterea lui Dumnezeu şi 
nu datorită naturii lucrurilor. Am putea însă să ne imaginăm că facultatea 


divină de cunoaştere este tot atât de slabă ca a noastră? 


6.2.8. Nivelurile cunoașterii. 


Aici este momentul în care Filosofia oferă o distincţie a tipurilor de 
cunoaştere: 

a) simţurile, care surprind lucrurile particulare, sensibile, ce se 
înfăţişează organelor de simţ. Simturile sunt pasive si nu au putere decât 
asupra materiei („judecă forma unui corp după materia componentă“). 

b) imaginaţia, care se aplică tot asupra particularilor, ce nu trebuie 
însă să fie prezenţi. Ei pot fi trecuţi sau chiar ficțiuni ori non-existenti. 
Imaginaţia judecă „numai forma, fără materie“. 

c) rațiunea, care cunoaşte universalul, cuprinzând „specia care se 
găseşte în indivizi. 

d) inteligența, care, „depăşind sfera universalitàtii, tinde, prin 
pătrunderea ascuţită a spiritului, către tipul unic“. Ea este cea care dă defi- 
niţiile generale şi cunoaşte expresia lor în sensibil, imaginativ şi raţional 
fără a apela la aceste niveluri inferioare ale cunoaşterii. Inteligența este 
specifică lui Dumnezeu şi cunoaşte tot ceea ce este specific nivelurilor 
cognitive inferioare fără a avea nevoie să apeleze la ele. 

Chiar dacă inteligenţa nu apelează la simţuri, ceea ce cunoaşte ea 
are şi natură sensibilă, astfel încât, în tot ceea ce se poate cunoaşte vreo- 


dată activează mai degrabă facultăţile noastre intelectuale decât obiectele 

cunoscute. Astfel, din moment ce o judecată se înfăţişează ca un act al 
celui ce judecă, este necesar ca fiecare să-şi îndeplinească opera sa cu pu- 
teri proprii, nu exterioare. 

Aceste patru facultăţi cognitive sunt ordonate ierarhic, cele supe- 
rioare având acces la toate activităţile celor inferioare, cele inferioare însă 
limitându-se la activitatea specifică lor. În acest fel, raţiunea umană poate 
judeca universalul, care este doar o reflecţie a „tipului unic“ din inteligen- 
ta divină. 

Cunoaşterea lui Dumnezeu (prin inteligenţă) este eternă, ca si 
Dumnezeu însuși (Cartea V proza VI), astfel încât posedă în simultaneitate 
tot ceea ce se poate petrece în timp („veşnicia este posesiunea în acelaşi 
timp deplină şi desăvârşită a vieţii nesfârşite“). Cunoaşterea divină nu este, 
ca şi cea umană, în timp, ceea ce înseamnă că Dumnezeu nu cunoaşte prin 
trecut, prezent şi viitor, ci printr-un prezent etern. Evenimentele viitoare sunt 
problematice (în felul descris mai sus) numai pentru om. Dumnezeu le 
cunoaşte ca evenimente contingente tot aşa cum noi cunoaştem evenimente- 
le din prezent. Cunoaşterea divină „nu e ca o prestiintà a viitorului, ci mai 
degrabă ca o ştiinţă a prezentului mereu actual“ (cartea V, proza VI). 


Pentru acest motiv cunoaşterea divină nu se numeşte prevedere, ci providen- 


v 


td. 


Astfel, problema lui Boethius îşi găseşte o soluţie. Evenimentele 
viitoare sunt problematice numai pentru raţiunea umană; din punctul de 
vedere al inteligenţei divine, ele au acelaşi statut, căci pentru Dumnezeu 
totul este prezent, nu există viitor. 

În acest punct se închide şi argumentatia privitoare la libertatea 
acţiunii umane. Omul acţionează liber deoarece el nu are acces la 
cunoaşterea atemporală, deci nu ştie dinainte caracterul necesar al actiu- 
nilor sale. Rațiunea umană nu prestabileşte acţiunile ci reconstituie, prin 
efortul ei propriu, în timp, ceea ce, altfel, este atemporal. Ea „temporali- 
zează“, dacă putem spune aşa, Forma unică. 

Cunoaşterea lui Dumnezeu, deşi absolută, nu este o cauză a actiu- 
nilor noastre ci un semn, pentru două motive: a) este nevoie ca evenimen- 
tele cunoscute de El să se întâmple datorită oamenilor, care sunt agenti tem- 
porali ai pre-stiintei divine. Omul face parte dintr-un binom al cărui 
co-participant este Dumnezeu; b) omul nu are acces la cunoaşterea divi- 
nă, ci, prin raţiunea sa, întreprinde un fel de „reconstituire“ a acesteia, în 
timp, o „întregire“ perpetuă, moment cu moment, a Totalităţii. Ceea ce 
este ascuns minţii umane constituie tocmai premisa libertăţii de acţiune. 

6.3. Boethius si problema universaliilor. 


Boethius este primul autor la care întàlnim o discutie asupra pro- 
blemei universaliilor, acesta fiind un motiv suficient pentru a-l considera, 
pe bună dreptate, primul gânditor medieval. Fragmentul responsabil pen- 
tru dezvoltarea acestei probleme în Evul Mediu se găseşte la începutul 
lucrării Introducere la Categoriile lui Aristotel — Isagogé — a lui Porfir, pe 
care Boethius l-a tradus în latină şi l-a comentat în lucrarea Comentariu la 
Isagoga lui Porfir (redactată de două ori). Acesta este, de fapt, textul care a stat 
la baza disputelor medievale, deşi el nu conţine opţiunea personală a lui 
Boethius. 

Poziţia lui Boethius în problema universaliilor este formulată în 
texte de cu totul altă natură, anume în tratatele teologice (Cum este Treimea 
un singur Dumnezeu, si nu trei dumnezei si Contra lui Eutyches și Nestorius). 

Astfel, există două soluţii diferite la problema universaliilor, numai 
una fiind asumată de Boethius. Prima dintre soluţii, cea nerevendicată de 
Boethius, se vrea a fi un răspuns în deplin acord cu doctrina lui Aristotel, 
în vreme ce a doua soluţie, cea asumată, este legată mai degrabă de teoria 


(neo)platonicianà despre Ideile divine. 


6.3.1. „Tăcerea“ lui Porfir. 


Înainte de toate, trebuie să spunem că Porfir a formulat problema 
universaliilor în forma care va fi discutată ulterior de către medievali, prin 
traducerea dată de Boethius. Textul său conţine trei întrebări: 

1) Speciile si genurile subzistăs€, sau se află doar în înțelegere (ca sim- 

ple noţiuni ale intelectului)? 

2) Dacă subzistă, sunt ele corporale sau incorporale (altfel spus, 

sunt substanţe sau doar subzistenti)? 

3) Sunt ele separate sau se află în lucrurile sensibile (adică sunt subs- 


tante sau calități)? 


86 La Porfir: bpéotnkev, ceca ce, aici, Boethius traduce prin a subzista. Acelaşi termen va 
fi însă tradus de către Boethius prin a substa (sau a avea substanță), în tratatul teologic 
Despre persoană si cele două naturi, unde spune că subzistă ceea ce n-are nevoie de acci- 
dente pentru ca să existe, dar substă (sau are substanță) ceea ce constituie subiect pentru 
alte accidente pentru ca acestea să poată exista. 

Formuland aceste probleme, Porfir nu se angajează la nici un răs- 
puns, spunând că el ar necesita o cercetare mult prea întinsă. „Misterul“ 
acestei tăceri porfiriene îi va provoca lui Boethius şi, ulterior, medievali- 
lor, nevoia fixării unei opţiuni. Boethius, în orice caz, se simte dator să 
comenteze şi, folosind traducerea sa proprie, inaugurează marea dispută a 
universaliilor. 

Pentru Porfir, problema nu cerea un răspuns imediat şi, mai ales, 
nu în acest context, al Isagogei, în care îşi propusese de fapt cu totul altce- 
va: un comentariu cu caracter introductiv la textul aristotelic despre cate- 
gorii. Pentru neoplatonici aceste trei întrebări nu constituiau, ce-i drept, 
o problemă rezolvată, dar în nici un caz una privitoare la realitatea genu- 
rilor şi speciilor, asa cum o vor înţelege medievalii. Pentru ei era o pro- 
blemă pur platoniciană de psihologie divină, contextualizabilă în cosmolo- 
gia din dialogul Timaios: sunt inteligibilele separate şi de sine stătătoare, 
sau sunt cuprinse în Intelectul divin?87 

Filosofia lui Plotin, asa cum o cunoaştem din Enneade, oferă răspun- 
sul la această problemă, fără nici un fel de echivoc: inteligibilele se află în 
cea de-a doua ipostază divină, Intelectul sau Nous. 

O lungă perioadă de timp Porfir nu împărtăşise însă teza lui Plotin, 
acceptând mai degrabă sugestia unui anume Longinus (profesorul atenian 
al lui Porfir, înainte ca acesta din urmă să vină la Roma, pentru a-l urma 
pe Plotin), în acord cu care inteligibilele s-ar afla în afara intelectului 
divin, în chip de paradigme preexistente Demiurgului (fiind, adică, „sub- 
zistente“). Chiar în calitate de elev al lui Plotin, Porfir s-a aflat mult timp 
în poziţia inconfortabilă de a trebui să apere ceea ce învățase de la 
Longinussă. În urma unor repetate polemici duse cu colegii săi plotinieni 
(mai ales cu Amelios, care primise de la Plotin însuşi însărcinarea de a 
scrie împotriva interpretării longiniene), Porfir renunţă la tezele sale. 

În lucrarea Viaţa lui Plotin, Porfir însuşi mărturiseşte cum, aflat la 
şcoala lui Plotin, s-a apucat să scrie un tratat împotriva maestrului, încer- 
când să demonstreze caracterul separat al inteligibilelor. După ce a ascul- 


87V, Gabriel Chindea, „Postfaţă“ la Porfir Fenicianul, Isagoga, traducere, note si comenta- 
rii de Gabriel Chindea, Editura Univers Enciclopedic, Bucuresti, 2002, pp. 164-165. 
Sugestia aplicării unei „grile neoplatoniciene“ la fragmentul lui Porfir apare si la Alain 
de Libera în Cearta universaliilor, Editura Amarcord, Timisoara, 1998, pp. 32—38. 

88 Este mărturia lui Proclus, în comentariul său la Timaios, 28c-29a, dar şi a lui Syrianus, 
un neoplatonician târziu. Vezi şi Christos Evangheliou, Aristotle’s Categories and Porphyry, 


E.].Brill, Leiden, New York, Kobenhavn, Köln, 1988, p. 2. 

tat scrisoarea, citită de Amelios cu voce tare, Plotin a zâmbit si a zis: , «Las 
pe seama ta, Amelios, să-l scoţi din fundătura în care a căzut datorită necu- 
noaşterii părerilor noastre». (...) Şi de-abia a treia oară, cu mult greu, am 
priceput, eu, Porphyrios, cele spuse acolo“? 


Un episod frustrant pentru Porfir, suficient pentru a-l determina, 


90 


câţiva ani mai târziu”, scriind comentariul la Aristotel, să formuleze cele- 


A 
bra frază: „In ce priveşte genurile şi speciile, fie cà subzistă, fie că sunt doar 


. A A SR aa coat ù 
simple gânduri, (...), mà voi feri să o spun, deoarece o asemenea problemă 


este cât se poate de adâncă şi are nevoie de o altă cercetare mai întinsă“.”| 


Există multiple sugestii pentru admiterea acestei ipoteze de lucru. 
Mai întâi, tăcerea lui Porfir, misterioasă până azi, poate constitui un punct 
de plecare suficient. Este mai degrabă admisibil că Porfir avea în vedere 
disputa dintre Plotin şi Longinos (sau dintre el însuşi şi neoplatonicieni), 
deoarece, în momentul redactării Isagogei, deşi „împăcarea“ sa cu Plotin 
survenise, Porfir nu se mai afla la Roma, ci în Sicilia, unde plecase, se 


spune, şi datorită antiaristotelismului lui Plotin. Astfel încât, după cei cinci 


32 Porphyrios, Viaţa lui Pitagora.Viata lui Plotin. Traducere de Adelina Piatkowski, Cristian 
Bădiliţă si Cristian Gaspar, Editura Polirom, laşi, 1998, pp. 141—142 (cap. 18-19). 

90 Perioada de cinci ani petrecută de Porfir la Roma, în prezenţa lui Plotin, o precede pe 
cea în care a redactat marile sale comentarii la Platon şi la Aristotel. 


91 Porfir, Isagoga, 1, 10 (traducerea citată). 


% Christos Evangheliou (op.cit., pp. 4—7) descrie patru motive pentru care ipoteza unei 


neînţelegeri între Plotin şi Porfir ar fi putut constitui cauza reală a plecării acestuia din 
urmă în Sicilia: (1) înaintea plecării lui Porfir, Plotin tocmai scrisese Despre genurile fii- 
nfei, o critică virulentă la adresa teoriei categoriilor lui Aristotel; Porfir acceptase repe- 
de autoritatea lui Plotin în materie de platonism, dar în privinţa aristotelismului părea să 
se simtă mai bine instruit decât maestrul; este plauzibil, prin urmare, ca pretextul unei 
îmbolnăviri să fi fost cea mai potrivită manieră de a evita încă un conflict, dată fiind vârs- 
ta înaintată a lui Plotin; (2) perioada din Sicilia a lui Porfir nu este nici pe departe una de 
odihnă: majoritatea textelor importante sunt scrise în timpul acestei retrageri, mai ales 
textele aristotelice cum ar fi Isagoga şi Impotriva creștinilor, în aceste texte, Porfir nu se 
fereşte să menţioneze adesea numele unor filosofi, fie adepti, fie opozanți ai aristotelis- 
mului; evită sistematic un singur nume: Plotin; (3) orientarea pro-aristotelică a textelor 
lui Porfir din perioada de la Sicilia avea ca substrat concilierea platonismului cu aristote- 
lismul, efort cu miză „politică“, de apărare a forţelor intelectuale ale Elenismului împo- 
triva „barbariei“ gnosticilor şi creştinilor, tocmai aflaţi în ofensivă; Porfir nu şi-ar fi putut 
permite să lupte împotriva unui fals dușman (numind astfel fie platonismul fie aristotelis- 
mul), opoziţia sa tacită faţă de Plotin reprezentând astfel o evitare a unui fals conflict; 
lupta reală împotriva gnosticilor şi creştinilor ar fi trebuit să-i unească, în opinia lui 
Porfir, nu numai pe platonici si pe aristotelicieni, ci şi pe Plotin şi pe Longinos, după cum 
se vede din Viaţa lui Plotin, 21; (4) aflat în Sicilia, Porfir primeşte o scrisoare de la 
Longinos, în care acesta îl invită „să se întoarcă acasă“ (Viaţa lui Plotin, 19); or, se ştie 
(Viaţa lui Plotin, 20) că, în urma intrării sale în şcoala lui Plotin, Longinos îl considerase 
pe Porfir un apostat; această invitaţie nu s-ar putea explica decât dacă Longinos ar fi ştiut 
că retragerea lui Porfir din Roma ar fi fost cauzată de o neînțelegere. 

ani petrecuţi în preajma lui Plotin, Porfir va locui în Sicilia (268—298), 
unde va reflecta îndelung asupra problemelor respective”?. 

Mai mult, maniera eliptică în care Porfir formulează cele trei între- 
bări, deşi luată de Boethius în sens aristotelic, nu exclude deloc o „grilă“ de 
substrat neoplatonic, remarcată şi de Alain de Libera. Atunci când Porfir se 
întreabă dacă speciile şi genurile sunt subzistente sau numai în intelect, între- 
barea vizează autonomia ontologică a acestora: există prin ele însele sau 
prin altceva (prin intelect, de exemplu, ca accidente ale acestuia, fără ca 
aceasta să excludă presupozitia că ar putea fi vorba despre Intelectul divin). 

Mutaţia obţinută de Boethius prin traducerea sa (căci terminologia 
lui se găseşte în traducerea latină a fragmentului porfirian), opunând sub- 
zistentii cu noţiunile intelectului, este că ceea ce se află în înţelegere (noțiu- 
nile) sunt accidente ale intelectului. Pentru neoplatonicieni, raportul dintre 
Idei şi Nous nu era unul accidental. 

A doua întrebare face distincţia între subzistenții corporali şi subzisten- 
gii necorporali. Cu alte cuvinte, întrebarea este dacă Ideile (sau „genurile şi 
speciile“) sunt si corporale, ceca ce nu înseamnă acelaşi lucru cu „a fi sen- 
sibile“ (însuşirea vizată de a treia întrebare)” 

În fine, întrebarea a treia deosebeşte între „a fi separate de lucrurile 
sensibile“ si „a fi în lucrurile sensibile“, imanente lor. Distincția nu o repetă 
pe cea anterioară întrucât vizează, de astă dată, imanenta. Astfel, cea de a 
treia întrebare este dacă genurile şi speciile sunt separate de materie sau nu, 
adică, dacă ele pot exista în afara materiei. Întrebarea a doua viza numai dacă 


pot fi materiale, în vreme ce a treia vizează dacă pot fi altfel decât materiale. 


Genurile si speciile 


Nesubzistente Subzistente 


H Peer E 
Corporale Incorporale 


neseparate separate 
pp 


(se află în intelect ca accidente (sunt prin sine, (subzistă prin sine,  (subzistă prin sine, 
ale acestuia) ie în sensibile) necorporale) 
CONCEPTE sau (sala corpuri ESENTE PARADIGME 
IDEI în NOUS eterice) 


93 Există şi corporale nesensibile, după Aristotel, de exemplu sferele supralunare, care 
sunt eterice. 

Putem reface cele trei întrebări într-o manieră porfirianà, servin- 
du-ne, adică, de un arbore dihotomic. 

Ceea ce observăm este că cele trei întrebări porfiriene despart uni- 
versul de discurs în patru părţi distincte: 

(1) genurile şi speciile sunt nesubzistente, deci se află în intelect (ca 

accidente ale acestuia, în viziunea boethiană, sau ca Idei în 
Nous-ul divin, în termeni neoplatonicieni). 

(2) genurile şi speciile sunt subzistente, dar corporale, adică mate- 
riale. Pentru Boethius, ele ar fi identice, în acest caz, cu 
substanţele. În termeni porfirieni, acest lucru ar putea viza cor- 
poralitatea eterică. 

(3) genurile şi speciile sunt subzistente, incorporale, dar neseparate 
de corpuri, având astfel realitate în individuali. Ele sunt esente, în 
manieră aristotelică. 

(4) genurile şi speciile sunt subzistente, incorporale şi separate. 
Este sensul dat de teoria platoniciană a Formelor. 

După cum observăm, cele patru niveluri ale întrebărilor porfirie- 
ne nu exclud nici interpretarea aristotelică, nici „grila“ neoplatoniciană, 
părând, dimpotrivă, a le reuni. 

Fără să ştim în ce măsură cunoştea viaţa lui Porfir sau discuţiile aces- 
tuia cu Plotin, Boethius, peste aproape trei sute de ani, se va simţi dator să 
completeze tratatul lui Porfir cu o încercare de a răspunde celor trei între- 
bări. Astfel încât, dacă pentru neoplatonicienii secolului III, problema uni- 
versaliilor apăruse într-un context pur platonician (infuzat, ce-i drept, de 
idealul unificării filosofiei lui Platon cu cea a lui Aristotel), la Boethius ea 
se reia într-un context pur aristotelic (nici el nefiind străin de un ideal simi- 
lar). Explicându-l pe Aristotel, Porfir îşi amintise, mai mult sau mai putin 
întâmplător, de o problemă platoniciană. Explicând pe Porfir, Boethius îşi 
propune să formuleze un răspuns în maniera şi în locul lui Aristotel, încer- 
când să concilieze mai multe poziţii exegetice contradictorii pe care le 
cunoştea. 

Înaintea lui Porfir, Categoriile lui Aristotel fuseseră comentate în 
mod tradiţional de pe trei poziţii diferite: (1) o interpretare gramaticală, 
care susţinea că textul aristotelic vorbeşte despre tipurile de termeni 
(Efes, pwvaí); (2) o interpretare ontologică, susţinând că scopul 
Categoriilor este unul ontologic iar categoriile sunt tipuri de lucruri 


(npovpuara, óvta); (3) o interpretare logică, după care categoriile (TA 

Aeyóueva) sunt concepte (vofiuata). Porfir este cel care îşi asumă o 
poziţie sintetică (încă un motiv pentru a se delimita de Plotin), încercând 
să concilieze toate cele trei interpretări anterioare, urmându-i pe 
Alexandru din Afrodisia şi pe Boethus din Sidon?*. 

Este foarte probabil ca Boethius însuşi să vizeze cele trei interpre- 
tări unilaterale atunci când formulează argumente contradictorii şi să 
încerce, ulterior, înscrierea pe tradiţia interpretării sintetice, în momen- 
tul în care, oferind propria sa soluţie, menţionează că l-a urmat pe 
Alexandru din Afrodisia. Oricum ar sta lucrurile, oferind propria sa tra- 


ducere latină, Boethius inaugurează marea dispută a universaliilor. 


6.3.2. Soluția din „Comentariul la Isagoga lui Porfir“. Argumentul 


lui Boethius împotriva universaliilor. 


Trebuie remarcat mai întâi felul în care discută problema 
Boethius”: el oferă argumente, alternativ, pentru ambele variante de răs- 
puns, pentru ca ulterior să elaboreze o soluţie mediană; aceasta este teh- 
nica de redactare ce se va numi quaestio în Scolastică (exemplară în acest 
sens fiind Summa theologiae a lui Toma de Aquino). Soluţia finală nu este 
însă şi poziţia revendicată de Boethius. Ne poate induce în eroare faptul că 
el discută problema oferind un argument împotriva universaliilor, apoi 
unul pentru existenţa lor, iar în final un „răspuns“ ce ar putea fi atribuit lui 
Boethius însuşi. Boethius nu îşi asumă nici una dintre variante deoarece în 
acest text nu îşi propune decât să-şi introducă cititorul în problematica 
Isagogei lui Porfir. Soluţia finală nu este altceva decât ceea ce crede 
Boethius că ar reprezenta o poziţie fidel aristotelică. 

Prima parte a argumentului, cea negativă, încearcă să respingă 
prima parte a primei întrebări din succesiunea porfiriană. Boethius încear- 
că deci să respingă ideea că universaliile sunt subzistente. Această respin- 
gere are doi paşi separati. 

i) Mai întâi, el spune că genurile şi speciile nu pot subzista, pentru 


VA dl on ce: da , 
că a fi înseamnă a fi Unu, or, genurile şi speciile sunt comune pentru mai 


% Cf. Christos Evangeliou, Op.cit., pp. 27-33. 

9 Boethius, „Al doilea comentariu la Isagoga lui Porfir“, în: Five Texts on the Mediaeval 
Problem of Universals. Porphyry, Boethius, Abelard, Duns Scotus, Ockham, Translated and edi- 
ted by Paul Vincent Spade, Hackett Publishing (Company, Inc., 
Indianapolis / Cambridge, 1994. 

multe lucruri si deci nu sunt Unu. Prin urmare nu pot subzista. Este un 
argument cvasi-platonician, ce ar pàrea sà sugereze faptul cà, din moment 
ce există o comuniune între un gen suprem şi multiplu, acest gen suprem 
nu mai este „unul“. 

Presupozitia boethianà este că ceea ce este comun mai multora (în 
felul Formelor platonice) este la rândul său Multiplu, preluând, oarecum, 
această determinatie de la lucrurile cărora le este comun. Ca şi cum, pen- 
tru acest motiv, umanitatea sau Forma de Om a lui Platon nu este aceeaşi 
cu Forma de Om a lui Aristotel. În acest fel, pluralitatea individualilor 
introduce o pluralitate în rândul speciilor care sunt multiple”. 

Pentru ca aceste specii multiple să fie ceea ce sunt, ele trebuie să 
împărtășească ceva mai presus de ele, care le face să fie ceea ce sunt. Dar 
această specie superioară nu este nici ea, la rândul ci, una, căci, de pildă, 
umanitatea lui Socrate va participa la altă Umanitate decât umanitatea lui 
Aristotel. Astfel avem un argument de tip regres la infinit, similar celui 
„de-al treilea om“, formulat de Aristotel la adresa teoriei platonice a par- 
ticipatiei, prin care Boethius arată că nu este posibilă existenţa unui Gen 
suprem deoarece speciile care stau sub el, fiind multiple, fac ca şi acesta să 
fie multiplu. 

ii) Imposibilitatea subzistentei universaliilor derivă din felul în care 
se presupune că acestea ar trebui să se manifeste în calitatea lor de „comu- 
ne“ mai multora“. Astfel, ceva este „comun“ fie prin părţile sale, adică divi- 
zat (de exemplu un obiect împărţit prin rupere), fie ca întreg, dar la 
momente diferite (de exemplu un obiect care trece simultan la mai multi 
posesori), fie ca întreg şi în acelaşi timp (de exemplu un spectacol care 
este privit — „împărtăşit“ — în acelaşi timp de către mai mulţi). Nici 
unul din aceste moduri de „a fi comun“ nu se potriveşte universalului 
întrucât el trebuie, în plus, să constituie şi substanţa acestora, adică să le 


întemeieze”. Aceasta ar fi de fapt condiţia de existenţă a universalului 


9% Multiplicitatea lucrurilor emerge la nivelul Formelor. Ideea va mai apărea în cadrul 
disputei dintre Abelard şi Guilelmus din Chartres. 
«Li „Quod si unum quoddam numero genus est, commune multorum esse non poterit: una enim res si 
communis est, aut partibus communis est, et non jam tota communis, sed partes ejus proprie sin- 
gulorum sunt, aut in usus habentium etiam per tempora transit ut sit commune, ut puteus et fons, 
ut servus communis vel equus, aut uno tempore omnibus commune fit, non tamen ut eorum qui- 
bus commune est substantiam constituat, ut est theatrum, vel spectaculum aliquod quod spectan- 
tibus omnibus commune est. Genus vero secundum nullum horum modum commune esse speciebus 
potest: nam ita commune esse debet, ut et totum sit in singulis, et uno tempore, et eorum quorum 


commune est constituere valeat et conformare substantiam“. [Col. 0083C-D, ed. Migne] 


98 


—$— 


scolastica.qxp 4/24/2005 10:03 Page 99 È 


înţeles ca „comun mai multora“: sà le fie temei, substrat, în felul în care 
esenţa este temei sau substrat pentru substanţele prime. Realizarea ei nu 
este posibilă, spune Boethius, fără a dezvolta argumentul şi lăsând citito- 
rul într-o oarecare confuzie. 

Apelând la tratatele teologice, înţelegem că acolo Boethius distin- 
ge substanța de subzistență într-un mod diferit. Oferind o explicaţie în 
Contra lui Eutyches si Nestorius, Boethius operează traducerea lui hyphistas- 
thai prin substanţă şi a lui ousia prin subzistent dar își nuanteazà poziţia în 
termenii treimii creştine. Astfel, omul este subzistent, fiindcă nu e subia- 
cent în nimic, dar şi substanţă, fiindcă este sub celelalte, care nu sunt existenge. 
Dumnezeu este subzistent dar în trei substanţe. 

Astfel, „ceea ce grecii spun obolwoLg sau obouoYou, noi numim 
subsistentia sau subsistere (subzistență sau a subzista), dar ceea ce ei numesc 
bn6orooig sau bploVootai, noi traducem prin substantia sau substare 
(substanţă sau a substa). Căci subzistă ceea ce nu are nevoie de accidente 
ca să poată fi; în vreme ce este substanţă ceca ce oferă accidentelor un 
anume suport, prin care ele să poată exista; căci este substanţă pentru 
lucruri, atâta vreme cât este subiect pentru accidente“%8. 

Diferenţa dintre subzistent şi substanţă este aceeaşi cu diferenţa 
dintre ousia şi hypostasis: subzistenta (ousia) este „ceea ce n-are nevoie de 
accidente ca să existe“, adică universalul sau esenţa. Vorbind aristotelic, sub- 
zistentul este ceea ce există prin sine şi nu prin altceva, forma. 
Subzistentului i se opune accidentul. 

Substanţa (hypostasis) este tot un subzistent dar care, în plus, stă sub 
accidente („constituie subiect al accidentelor“); ea nu este universal ci par- 
ticular, ca şi substanţa primă la Aristotel. Substanţa face posibilă existenţa 
accidentelor. 

Preluând aceste explicaţii, devine clar că, în comentariul la Isagoga, 
Boethius respinge realitatea separată a universaliilor pe motivul că acestea, 
înţelese ca genuri şi specii, sunt prin definiţie subzistenti, dar nu pot subs- 
ta individualilor; ca simpli subzistenti, ele nu întemeiază nimic. Dacă ar 
putea fi temeiuri ontologice, în felul în care Dumnezeu este temei pentru 
om, sau în felul în care omul este temei pentru accidentele sale, aceasta ar 


însemna pur şi simplu considerarea universaliilor ca substanţe, adică iden- 


% Boethius, Contra lui Eutyches și Nestorius, III, în: Anicius Manlius Severinus Boethius, 
Tratate teologice, ediție bilingvă, traducere şi note de Octavian Gordon şi Bodgan 


Tàtaru-Cazaban, Editura Polirom, Iaşi, 2003, pp. 27-29. 

tificarea subzistentului cu substanţa. Ceea ce era de demonstrat: universa- 
liile nu pot fi separate. 

Îndeplinirea celei de a treia conditii a universalului (calitatea de 
temei sau substanță a lucrurilor cărora le este comun) nu poate avea loc. 
Imposibilitatea universaliilor de a substa constituie tocmai argumentul 
împotriva universaliilor. 

Concluzia formulată de Boethius pare să afirme, pe de o parte, 
caracterul aporetic al problemei universaliilor: i) genul nu poate fi consi- 
derat unul, deoarece „participă“ la multiplicitate; genul nu poate fi consi- 
derat multiplu, căci natura lui cere apelul la un alt gen, unificator. ii) genul 
nu poate fi considerat Unul, deoarece nu poate fi temei. 

Dacă nu e nici unul, nici multiplu, el nu există deloc: „Prin urma- 
re, dacă [genul] nu este unul, fiind comun, nici multiplu, multitudinea 
necesitând existenţa unui gen suprem, se va vedea că genul nu există 


deloc. La fel este cazul cu toate celelalte predicabile“*?. 


6.3.3. Argumentul lui Boethius pentru universalii în „Comentariul 


la Isagoga lui Porfir“. 


Partea pozitivă a argumentului boethian încearcă să demonstreze 
caracterul problematic al celei de a doua ramuri a primei întrebări porfi- 
riene, anume dacă universaliile sunt numai în intelect, ca accidente ale 
acestuia, fără a avea subzistență. 

Dacă genurile şi speciile nu subzistă, atunci ele trebuie să fie pro- 
duse ale minţii. În acest caz mintea produce concepte generale care sunt 
fie în acord cu lucrurile pe care le cunoaşte, fie independent de ele. Dacă 
sunt în acord cu lucrurile, înseamnă că universaliile sunt „adevărate“ şi în 
realitate, deci există. Dacă nu au corespondent în realitate, înseamnă că 
ele sunt simple „invenţii“ irelevante, iar problema subzistentei lor nu mai 
trebuie pusă. În concluzie, universaliile nu pot exista numai în intelect. 

Nici aceasta nu reprezintă însă soluţia finală a problemei. Boethius 
pare a crea în mod voit o confuzie sau, în orice caz, oferă un răspuns 
incomplet, deoarece faptul că universaliile „nu pot exista numai în inte- 
lect“ nu clarifică modul lor de existenţă. Cum există ele în afara intelec- 


tului? Ca sfere inteligibile, ca esente în lucruri, sau, poate, ca lume a 


99 Boethius, „Al doilea comentariu la Isagoga lui Porfir“, loc. cit., (19). 

Ideilor, ca la Platon? Ar mai fi o alternativà: ca Idei divine, aflate la nivelul 
Nous-ului divin, în sens plotinian. Bănuiala acestei alternative o putuse 
avea Porfir, amintindu-și cu siguranţă episodul de la Roma, când nu înte- 
lesese decât „a treia oară“ cele spuse de plotinieni. Boethius va opta în con- 
tinuare pentru sensul aristotelic de esente sau temeiuri aflate în lucruri, 


astfel încât soluţia oferită de el se va îndrepta în această direcţie. 


6.3.4. Soluţia oferită de Boethius la problema formulată de Porfir. 


În elaborarea tezei finale Boethius se serveşte, după propria lui 
mărturie, de soluţia lui Alexandru din Afrodisia, un celebru comentator 
antic al operei lui Aristotel. Mai întâi, Boethius respinge cel de-al doilea 
din argumentele de mai sus, cel pentru caracterul accidental al universalii- 
lor. Astfel, el neagă faptul că conceptele ar fi formate de către intelect 
într-un mod diferit de felul în care sunt dispuse lucrurile, altfel spus, 
neagă caracterul arbitrar al noţiunilor. 

Un concept este înţeles ca o imagine sau reprezentare. În acest fel, se 
poate spune că un concept corespunde realităţii dacă şi numai dacă el este 
o imagine exactă a obiectelor. Pentru aceasta, orice concept trebuie să înde- 
plinească următoarele condiţii: 

a) să nu fie compus. De exemplu, compunerea conceptului de „om“ 
cu cel de „cal“ dă un concept compus sau hibrid, cel de „centaur“. Un 
astfel de concept compus cuprinde mai mult decât se află în realitate, ceea 
ce înseamnă că acest concept este fals şi vid. 

b) să nu conţină o diviziune ori o abstracţie. Acest fel de concepte nu sunt 
vide şi nici false dar ele lasă deoparte, elimină ceva din realitate. De exemplu, 
conceptul de „linie“ este un astfel de concept parţial dacă elimină din continu- 
tul său noţiunea de „corp“ întrucât, chiar dacă intelectul poate concepe o linie 
geometrică, ea nu există în realitate decât ca mărginire sau muchie. 

Îndeplinind aceste două condiţii, conceptele (universaliile) sunt ima- 
gini perfecte ale realităţii, subzistente, incorporale şi aflate în paticulari. 
Răspunsul lui Boethius la această problemă se configurează ca şi unul antire- 
alist, în sensul că genurile şi speciile nu subzistă separate. Totuşi, considerând 
că ele există în individuali, Boethius profesează un realism de tip aristotelic: 


„genurile şi speciile există în individuali, dar sunt gândite ca și universalii“100. 


100 Boethius, op. cit., (31). 

Diferenţa faţă de aristotelism este însă că speciile si genurile sunt mul- 
tiple. Felul în care acestea subzistă în lucrurile particulare este unul mul- 
tiplu, în sensul că fiecare particular îşi are specificitatea sa proprie, diferită 
de cea a unui alt particular din aceeaşi specie. De exemplu, „umanitatea“ 
lui Socrate este alta decât „umanitatea“ lui Platon, fără ca între ele să exis- 
te o participare. Similar, fiecare lucru îşi are liniaritatea sa proprie, albita- 
tea sa proprie, etc. Ceea ce subzistă este multiplu, fără a fi un universal, iar 
ceea ce este universal (deci Unu) este în intelect, fără a fi un subzistent. Este 
ceea ce spune Boethius însuşi, precizând că: 

„Speciile nu trebuie privite decât ca gânduri compuse din asemănarea subs- 
tanţială a individualilor care sunt neasemănători numeric. Genul, pe de altă parte, 
este gândul compus din asemănarea speciilor. Această asemănare devine sensibilă 
atunci când există în singulari gi devine inteligibilă atunci când se află în univer- 
salii. Atunci când este sensibilă, ea rămâne în singulari iar atunci când este cunos- 
cută (înţeleasă), ea devine un universal. Ele subzistă, prin urmare, în lumea sensi- 
bilă, dar sunt înţelese în mod distinct faţă de corpuri“ !0l. 

Cu alte cuvinte, conceptul comun al speciilor nu are nici un lucru 
comun care să-i corespundă în realitate. Ceea ce corespunde conceptului 
de „umanitate“ sunt umanitàtile individuale ale lui Socrate şi Platon şi ale 
celorlalţi dintre noi, care sunt asemănătoare cu toate că nu au nimic în 
comun. În acest fel conceptul nu este vid şi fals. Doar că, corespondenţa sa 
cu realitatea nu este unu la unu, ci unul la mai multi. 

Astfel, perspectiva asupra universalului diferă în funcţie de nivelul 
cognitiv la care este descris. La nivel sensibil universalul este perceput ca 
multiplu, iar la nivel intelectual este înţeles ca unul. Boethius se foloseşte 
de analogia cu linia curbă: ca linie curbă, avem de-a face cu un concept. 
Lui nu îi corespunde, însă, la nivel sensibil, nici o entitate cu acest nume, 
ci o multitudine de realităţi: muchii curbate, care pot fi concave sau con- 
vexe. 

Soluţia găsită de Boethius la problema universaliilor din textul lui 
Porfir nu este unilaterală ci discriminează între cele două tipuri de rapor- 
tare la ele: a) genurile şi speciile subzistă într-un fel dar sunt înţelese în 
altul; b) ele sunt incorporale dar subzistă în sensibile, unite cu ele. Ele 
sunt înţelese de către intelect ca subzistând separat. 

Acesta ar putea fi, după opinia lui Boethius, răspunsul lui Aristotel la 


problemă, aşa cum a formulat-o Porfir. Boethius observă, precizându-şi 


101 Boethius, op. cit., (31). 

poziţia, că Platon si Aristotel nu au fost de acord asupra soluţiei la proble- 
ma pusă de Porfir: Aristotel spusese că genurile şi speciile sunt în indivi- 
duali, în vreme ce Platon era de părere că acestea există separate, ca Idei 
sau Forme. Această remarcă atrage atenţia asupra unui lucru important: 
Boethius trimite cititorul la teoria platoniciană a Ideilor, în semn de 
distantare faţă de poziţia exprimată aici. El spune că l-a urmat pe Aristotel 
aici (prin intermediul comentatorului său, Alexandru din Afrodisia), nu 
pentru că este de acord cu această teorie, ci pentru simplul fapt că efec- 
tuează un comentariu al Isagogei, introducerea scrisă de Porfir la Categoriile 
lui Aristotel. Altfel spus, Boethius reconstituie ceea ce ar putea fi o poziţie 
aristotelică numai cu scopul de a scrie o introducere la teoria în cauză. 

Trebuie remarcat, în plus, faptul că Boethius se foloseşte de o defi- 
niţie proprie a universalului, diferită de cea aristotelică. Aristotel definise 
universalul în termeni predicationali: „Prin universal înţeleg ceea ce poate fi 
predicat despre mai multe lucruri, iar prin singular ceea ce nu poate fi [pre- 
dicat despre mai multe]“!02. Definiţia cu care porneşte Boethius este formu- 
lată în termeni substantiali: „universal este ceva comun sau împărtăşit de 
către mai multe lucruri, a) în întregul său (nu pe părţi); b) simultan (nesuc- 
cesiv) şi c) substanţial (este constitutiv pentru fiecare dintre ele)1%5. 

Este adevărat însă că nici definiţia lui Aristotel nu e pur predicationa- 
lă, din moment ce, prin „universal“, el înţelege „lucruri“, spunând: „dintre 
lucruri, unele sunt universale iar altele singulare“. În cele din urmă, definiţia 
aristotelică este formulată în termeni predicaţionali, dar despre substanţe. 


6.3.5. Opţiunea din tratatele teologice ale lui Boethius. 


Apelând la tratatele teologice, putem observa că, acolo, Boethius se 
apropie totuşi de ceea ce ar putea fi, în sensul discutat la început, o poziţie 
neoplatonică. Scriind — în aceste cazuri — fără a se considera dator să 
explice nici o altă teorie, putem considera că aceasta este de fapt poziţia 
lui Boethius si nu cea din Comentariul la Isagoga lui Porfir. 

În tratatele teologice (Contra lui Eutyches şi Cum este Treimea...) 
Boethius explică ce înţelege el prin substanţa individuală căreia i se pot 
adăuga sau îndepărta accidentele, fără ca substanţa să sufere, deci fără a 


avea nevoie de ele. Pentru a înțelege poziţia lui Boethius trebuie să accep- 


102 Aristotel, Despre interpretare, 17a38-b1. 
103 Boethius, loc. cit. 

tàm teoria lui despre individuatie, adică răspunsul la întrebarea „Cum apar 
indivizii din genuri şi specii?“. Cum apare un individual sau ce are indivi- 
dul în plus faţă de genuri şi specii? 

În primul rând, genurilor şi speciilor li se adaugă materia, deci ea 
este principiul individuafiei. Particularii, se spune în Contra lui Eutyches și 
Nestorius, pot substa unor accidente, ceca ce înseamnă că ei sunt substanțe. 
Pe de altà parte, genurile si speciile nu pot substa accidentelor, aceasta 
fiind diferenta dintre indivizi si universalii. 

În acest fel, accidentele nu sunt inerente genurilor si speciilor (Cum 
este Treimea un singur Dumnezeu, si nu trei dumnezei, cap. II), ci materiei care e 
subiacentă genurilor şi speciilor. În concluzie, materia este cea care per- 
mite particularilor să susţină accidentele şi care, prin aceasta, distinge par- 
ticularii de genuri şi specii. 

Accidentele, la rândul lor, sunt şi ele principii ale individuatici căci dato- 
rità lor există diferența numerică („diferenţa numerică se datorează varietàtii 
accidentelor“ — Cum este Treimea..., cap. I). Chiar dacă am separa accidente- 
le, continuă Boethius, tot ar rămâne „locul“ — înţeles aici ca şi categorie 
spaţială — care nu poate fi separat şi rămâne ca factor de diferenţiere!0. 

Particularii sunt ceea ce Boethius defineşte ca substanțe, ceea ce 
substă accidentelor, adică le suportă, făcând posibilă existenţa lor. 
Substanţa sau particularul nu are nevoie de accidente pentru a exista, dar, 
în acelaşi timp, accidentele fac posibilă diferenţierea sau individualizarea. 
Acesta pare un paradox: în acelaşi timp, substanţele nu au nevoie de acci- 
dente pentru a exista dar, totuşi, accidentele sunt condiţia de posibilitate 
a particularilor. Paradoxul se elimină prin înţelegerea faptului că există o 
diferenţă între a fiinţa (fiinţa având un temei al ci, distinct) şi manifestarea 
individuală a fiinţei. Materia şi accidentele, ca principii ale individuaţiei, 
sunt condiţii ale manifestării particulare a substanţelor, fără a fi însă şi 
temeiuri ale existenţei lor. Existenţa depinde de calitatea lor de subzistenti, 
deoarece substanţele în primul rând subzistă şi abia în ultimă instanţă sunt 
substanţe. Substanţa nu este altceva decât subzistentul înţeles ca temei al 


existenţei accidentelor, ceea ce nu înseamnă că accidentele condiţionează 


104 Boethius înţelege categoriile aristotelice ca desemnând accidente: „primele, care 
desemnează faptul de a fi ceva, sunt numite predicaţii în funcţie de lucru, iar când se 
spun despre lucruri în calitatea lor de subiecte, se numesc accidente în funcție de lucru“ 


(Cum este Treimea..., cap. IV). Trad. O.Gordon şi B.T.-Cazaban, loc. cit., p. 103. 

în vreun fel existenţa substanţei. În absenţa accidentelor, substanţa este 
subzistent. 

În afara particularilor, forma nu poate fi subiacentă, deci nu are 
materie. Aceasta este afirmaţia de tradiţie platonică (sau neoplatonică) a 
lui Boethius, afirmaţie care diferenţiază net răspunsul de aici faţă de cel 
din comentariul la Porfir. Iată ultimul fragment al capitolului II din Cum 
este Treimea un singur Dumnezeu...: 

„Însă forma fără materie nu va putea fi subiect și nici nu va putea fi în 
materie, decât dacă nu ar fi formă, ci imagine. De la formele care sunt fără mate- 
rie provin aceste forme care sunt în materie si care produc corpurile. Căci gresim 
numindu-le forme pe cele care sunt în corpuri, câtă vreme ele sunt imagini, asemà- 
nându-se doar cu formele care nu rezidă în materie. Deci, în Dumnezeu nu este 
nici diversitate, nici pluralitate provenind din diversitate, nici multitudine prove- 
nind din accidente şi, prin urmare, nici număr. «105; 

Este limpede că Boethius tinde, în tratatele teologice, să identifice 
subzistentii cu Formele sau Ideile divine, aceasta fiind diferența față de 
teoria din Comentariul la Isagoga lui Porfir. Dacă, conform Comentariului, 
universaliile sunt inerente lucrurilor, înseamnă că mintea umană le poate 
abstrage prin propria ei putere. 

Admitànd calitatea de Idei divine sau Forme pure a universaliilor, 
teoria cunoaşterii va avea la rândul ei conotații neoplatoniciene: este 
nevoie de o teorie a iluminării pentru a putea explica formarea noțiunilor 
în intelectul uman. 

Evul Mediu latin al secolelor XI-XIII nu va discuta, însă, problema 
universaliilor, din această a doua perspectivă, ci folosind traducerea şi 
comentariul la Porfir. Fără a bănui cineva „frustrarea“ lui Porfir şi fără a lua 
în discuție opțiunea din tratatele teologice boethiene, Scolastica se va lăsa 
pătrunsă, practic, de o problemă „re-inventată“. „Uluirea“ Scolasticii va fi 
cu atât mai profundă, însă, în momentul în care peripatetismul neoplato- 


nic o va invada pur şi simplu dinspre filozofia arabă. 


* 
x x 


Poate într-o măsură mai mare decât Augustin, Boethius reprezintă 
un moment crucial de legătură între antichitatea greco-latină şi gândirea 


scolastică. Timp de mai multe secole, însă, această legătură va fi întrerup- 


105 Boethius, Cum este treimea un singur Dumnezeu..., în loc. cit., p. 93. 

A 
tă de către supliciile istoriei. In secolul IX, prin loan Scotus Eriugena, 
această legătură va fi reluată temporar pentru ca abia în secolul XI, atun- 
ci când începe scolastica propriu-zisă, efortul lui Boethius să-şi găsească, 


A A . (14 
în sfârşit, „consolarea“. 

7. PRELIMINARII LA FILOSOFIA SCOLASTICA 


7.1. Mostenirea teoretica a Scolasticii: platonism, 


aristotelism, neoplatonism. 


Întelegerea problematicii filosofici medievale este conditionatà de 
apelul permanent la câteva idei centrale ale platonismului şi ale aristote- 
lismului. Filosofia medievală este o gândire creştină, fără îndoială, însă 
educaţia acestor gânditori, mediul lor de formare, era axat în jurul tra- 
ditiilor platonică si aristotelică. S-a spus, de multe ori, că efortul medie- 
valilor a fost unul de „încreştinare“ a filosofiei lui Aristotel, după cum, pe 
de altă parte, nota generală a patristicii fusese aceea de a-l încreştina pe 
Platon. Poate că, mai mult decât atât, efortul acestor gânditori a fost unul 
de încreştinare a lor înşişi, de asumare, înţelegere şi sistematizare a tra- 
ditiei evanghelice. Cum, însă, singurele surse de educaţie academică pe 
care le aveau la dispoziţie erau platonismul, aristotelismul şi neoplatonis- 
mul, acest efort a avut ca rezultat si o filtrare, prin creştinism, a tradiții- 


lor filosofice pomenite. 

Sursa problemelor gândirii medievale o reprezintă, prin interme- 
diul celor trei tradiții menționate, câteva presupozitii ale întregii filosofii 
greceşti: a) ceea ce are ființă cu adevărat poate (şi trebuie) să fie cunoscut; 
b) ceea ce poate fi cunoscut, există; c) obiectele cunoaşterii şi cunoaşterea 
prin natura sa au caracter necesar şi imuabil, asemeni adevărurilor mate- 
matice; d) lumea fizică este în continuă schimbare, deci nu poate fi cunos- 
cută (cunoașterea ei este sursa opiniei, nu a principiilor); e) lumea fizică 


nu are o existenţă autentică, fiind domeniul devenirii, nu al fiinţei. 


7.1.1. Platonismul în Evul mediu latin. 


Filosofia lui Platon a avut un efect constitutiv asupra gândirii şi 
mentalitàtii medievale, în toate formele sale: lumea bizantină, occidentul 
latin, gândirea arabă şi cea iudaică au fost influențate la modul esenţial de 
platonism. Destinul filosofiei lui Platon în lumea medievală este unul 
sinuos, marcat de renuntàri şi reveniri spectaculoase. 

Dacă aristotelismul avea să acrediteze interesul exclusiv pentru 
adevărul gândit şi enunțat, Platon este gânditorul care transmite mai degra- 
bă interesul pentru de ceea ce este autentic. Filosofia platonică şi întreaga 
tradiţie care îi urmează este dominată de un interes major pentru etică, 
înţelepciune şi valori. Omul lui Platon nu are timp nici dispoziţie pentru 
trivial, trecător, multiplu, material. Tensiunea platonismului este construi- 
tă pe un program de viaţă, pe o auto-didactică a autenticului şi a ontolo- 
giei adevărului. 

Presupozitiile fundamentale ale platonismului postulau că: a) sufle- 
tul poate sà existe separat de corpul fizic; b) Ideile contemplate de suflet 
în existenţa sa separată au fost uitate din cauza influenţei nefaste a simţu- 
rilor corporale; c) ceea ce noi numim învăţare — a Ideilor — este de fapt 
o reamintire; d) existenţa autentică aparţine Ideilor, ele reprezentând fiin- 
ta prin excelenţă; e) Ideile sau formele sunt neschimbătoare, fixe, eterne 
şi necesare; f) prezenţa sufletului în trup este nefastă, trupul este pentru 
suflet o „închisoare“, moartea reprezentând o eliberare. 

Platonismul medieval latin nu s-a desfăşurat însă numai în contex- 
tul descris de aceste presupoziţii fundamentale. În primul rând, contactul 
cu ideile lui Platon a fost, multă vreme, unul oral. Multă vreme (până în 
secolul al XII-lea), de la Platon a existat doar o parte a dialogului Timaios, 


într-o traducere al cărei autor de secol 3-4 d.H., Chalcidius, lăsase si un 

comentariu destul de eclectic. Deoarece dialogul Timaios conține cosmo- 
logia lui Platon, acesta a fost numit în Evul Mediu „Physicus“, adică fizi- 
cianul sau filosoful naturii. În orice caz, traducerea lui Chalcidius a circu- 
lat ca text unic şi fundamental în Evul Mediu, supraviețuind până azi circa 
180 de exemplare manuscrise. 

Au existat apoi rezumate si mărturii conţinute în scrierile vechilor 
autori latini, cum ar fi Sf. Augustin, sau filosofii păgâni (Cicero, Seneca). 
O oarecare circulaţie a avut şi compendiul intitulat De platonis pluribus 
libris compendiosa expositio, nepublicat, dar cunoscut, se pare, de Albert cel 
Mare si Toma din Aquino. Consolarea filosofiei a lui Boethius contine, de ase- 
menea, numeroase relatàri ale ideilor platonice, ca si Isagoga lui Porfir 
(tradusă în secolul al VI-lea) şi textele areopagitice. Operele lui Aristotel 
(cunoscute şi traduse mult mai repede) conţin, de asemenea, numeroase 
referiri la opiniile lui Platon în legătură cu anumite probleme. Caracterul 
indirect al acestor surse a avut o influenţă hotărâtoare: Platon a fost per- 
ceput prin mijlocirea unor medii sceptice, stoice, aristotelice, neoplatoni- 
ce, ceea ce a atras, în numeroase rânduri, suspiciuni. 

În secolul al nouălea, Scotus Eriugena cunoaşte cu siguranţă dialo- 
gul Timaios, comentează pe Boethius, traduce din Pseudo-Dinisie 
Areopagitul, Maxim Marturisitorul, pentru ca în perioada următoare să 
întâlnim dezbateri aprinse asupra caracterului secular — deci primejdios 
— al platonismului (datorate prezenţei unor doctrine platonice în 
Consolarea filosofiei a lui Boethius). 

În secolul al XII-lea (între 1154 si 1160), Henricus Aristippus, arhi- 
diacon de Catania, traduce dialogurile Menon şi Phaidon, se pare necitite 
multă vreme sau având o circulaţie restrânsă, fără influenţe majore. Nici 
traducerea din secolul XIII a dominicanului William de Moerbeke (efec- 
tuată la cererea lui Toma din Aquino) la comentariul lui Proclus la 
Parmenide, incluzând şi o parte substanţială a dialogului, nu a avut un 
impact semnificativ, datorită tehnicii precare de traducere şi a caracteru- 
lui său obscur!°, 

Efectul acestei precaritati la nivel textual a fost o confuzie genera- 
la. Deoarece gândirea lui Platon a fost cunoscuta mai mult din surse indi- 


recte, lui Platon i s-au atribuit deseori doctrine false. 


106 A se vedea o expunere detaliată a problemei platonismului medieval (nu numai latin) 
în J. Hankins, „Plato in the Middle ages“, Dictionary of the Middle Ages, ed. J. Strayer, 
vol. IX, New York, 1987, pp. 694-704. 

În secolele XII şi XIII Universitàtile se dezvoltă şi devin centrele 
principale de învăţământ, orientate spre un studiu sistematic, axat în jurul 
unor discipline fundamentale. Nevoia de sistemicitate a atras după sine 
adoptarea aristotelismului ca model didactic, platonismul fiind abandonat 
pentru câteva motive care-l faceau incompatibil cu idealul paideic scolas- 
tic: a) caracterul dialogal, deci nesistematic, adică dificil de abordat în 
maniera scolastică bazată pe quaestio; b) deficienţele morale ale dialoguri- 
lor, cum ar fi pasajele din Republica, unde Platon pledează pentru posesia 
în comun a femeilor şi copiilor; c) incompatibilitatea teologică între pla- 
tonism şi crestinism (dată de teze ca preexistenta şi transmigratia sufletu- 
lui, creaţia dintr-o materie primordială — contrazicând creaţia ex nihilo 
biblică). Abia Renaşterea va recupera platonismul prin contactele cu 


Bizanțul si apoi prin traducerile lui Marsilio Ficino. 


7.1.2. Autoritatea aristotelismului. 


Aristotel este, prin forţa conjuncturii, singurul autor cunoscut (şi 
el parţial) de către medievali. Boethius traduce lucrările logice în secole- 
le V şi VI, din care se păstrează doar Categoriile şi Despre interpretare, motiv 
pentru care Aristotel primeşte numele de „Logicus“. Acestea sunt singu- 
rele texte citite până târziu, în secolul XIII, când se recuperează restul 
lucrărilor logice plus alte câteva cum ar fi Fizica şi Metafizica, moment în 
care se înregistrează o adevărată revoluţie în acest sens. 

Spre deosebire de cazul lui Platon, corpus-ul lui Aristotel a putut fi 
organizat tematic, existând astfel posibilitatea studierii lui selective în 
cazul în care se constatau incompatibilitàti cu dogma creştină. Textele sale 
logice, de exemplu, neutre din punctul acesta de vedere, nu au fost inter- 
zise niciodată. Episcopul Parisului a interzis, în 1210, textele de filosofia 
naturii, la care s-a adăugat, în 1215, Metafizica, lucru ce a condus de fapt 
la popularizarea lor şi, în urma unor „purificări“ de erori, la accesul liber. 
La mijlocul secolului al XIII-lea doctrina lui Aristotel devine conţinutul de 
bază al ariei curriculare în artele liberale. Noi interdicții, apărute în 1270 
şi 1277, de această dată nu asupra unor texte ci asupra anumitor teze, fac 
din studiul aristotelismului o atracţie absolută la Universitatea din Paris. 

Filosofia lui Aristotel are un caracter sistematic în sensul că toate 
domeniile de care se ocupă sunt părţi ale unei diviziuni care nu ridică pro- 


blema autenticităţii şi, prin excludere, a inautenticității unuia sau altuia din 

nivelurile universului, ci mai degrabà pe cea a unei ierarhii ale gradelor de 
fiinţă. 

Principiul fiintàrii lucrurilor este imanent, cunoaşterea are carac- 
ter progresiv, pornind de la experienţă, de la cunoaşterea sistematică a 
naturii şi tinzând spre posesia intelectuală a principiului. Astfel, însăşi 
esenţa lumii fizice este o formă neschimbătoare şi necesară, ce impune un 
scop devenirii: atingerea stării de entelehie. Natura lucrurilor nu este alt- 
ceva decât puterea sau posibilitatea realizării esenței lor. Între lucrurile fizi- 
ce şi principiile lor nu se mai postulează o prăpastie care, la Platon, nu 
putea fi depăşită decât prin moarte. Materia este principiul realităţii 
Multiplului. Lucrurile multiple au însă o unitate generică, realizabilă, scop 
al devenirii înseşi. 

Lucrurile care nu au materie (entităţile nemateriale) sunt numite 
substanţe, la fel ca lucrurile compuse din materie şi formă, cu deosebirea 
că, neavând materie, aceste substanţe nu devin, căci nu au nimic în potență 
(datorită lipsei materiei, deci a oricărei coruperi, multiplicări, privatiuni 
de formă), forma sau esenţa lor fiind în act, adică manifestându-se în mod 
deplin. Pentru că nu au materie, ele sunt separate (natura lor inteligibilă 
este separată de orice natură materială) şi se află deasupra circumferinței 
sferei Lunare, fiind astfel sfere superioare. Substanțele materiale sunt sublu- 
nare. 

Pentru că nu devin, substanţele supralunare (sau separate) nu au 
mişcare (căci mişcarea înseamnă schimbare, tendinţă spre un scop). 
Totuşi, nefiind divine (ci doar „mai aproape“ de divinitate) ele nu pot fi 
întru totul fixe; au o mișcare circulară, mişcarea perfectă, proprie 
substanţelor care nu devin. Mişcarea circulară a substanţelor nemateriale 
antrenează mişcarea liniară a substanţelor aflate în devenire. Singura acti- 
vitate proprie acestor substanţe supralunare este gândirea (activitatea 
superioară prin excelenţă), de fapt aceste substanţe fiind gândire. 

Cea mai înaltă formă de activitate omenească este cea intelectuală, 
căci prin intelect noi putem avea acces la esenţă (gnoseologic, identică cu 
principiul). Cunoaşterea este obiectivă şi universal valabilă deoarece 
conţinutul mental este identic cu forma cunoscută. Pentru că obiectul 
cunoaşterii, cu care intelectul devine identic, este forma, natura intelectu- 
lui este separată de materie, sufletul însuși fiind înţeles ca formă a corpului. 

Omul este o substanţă compusă, deci sufletul său nu poate exista 
separat, căci nu ar mai fi un suflet uman (deci nu ar mai fi forma unei subs- 


tante compuse). Viaţa omului ca individ se sfârşeşte odată cu dispariţia 

corpului, adică o dată cu dispariţia condiției de posibilitate a substanţei com- 
puse respective. Ceea ce rămâne după moarte, dacă rămâne ceva (şi 
Aristotel îşi pune la un moment dat, fugitiv, această problemă) nu mai este 
de natura unei substanţe compuse, deci nu mai are nimic comun cu natu- 
ra umană. Dacă rămâne sufletul — poate sub forma intelectului identic cu 
ceea ce a cunoscut — acesta rămâne ca alt-ceva, ca o natură inteligibilă, 
ca o substanţă separată. Identic cu principiul, separat de materie, intelec- 
tul nu mai este un intelect uman ci o substanţă separată, de natură supra- 
lunară. Problema dispare pur şi simplu întrucât obiectul ei — intelectul 
— devine ceva de altă natură, supraumană, deci obiect al unei teologii. 
Această doctrină, expusă sistematic de Aristotel, în texte ce puteau 
fi studiate scolastic, oferea medievalilor o sursă inepuizabilă de întrebări şi 
răspunsuri abordabile din perspectivă creştină. Divinul este gândire pură, 
deci prin excelenţă inteligibil, ceea ce, pentru teologia sau filosofia scolas- 
tică, însemna că omul poate accede la o cunoaştere raţională a lui 
Dumnezeu. Logica, iniţiată de Aristotel, a constituit modelul absolut al 


îndreptării minţii către cunoaşterea lui Dumnezeu şi a creaţiei lui. 


7.1.3. Plotin si neoplatonismul. 


Alături de platonism şi de aristotelism, filosofia scolastică 
moşteneşte problematizările neoplatonismului, acel corp de doctrine 
parţial contemporane cu ceea ce numim convenţional gândire medievală. 
Nici Plotin nu s-a bucurat însă de o audienţă directă mai mare decât 
Platon. Enneadele sale s-au pierdut aproape complet. Se spune că un 
anume Marius Victorinus a tradus câteva fragmente în secolul al patrulea, 
pierdute şi ele imediat. Influenţa neoplatonică asupra gândirii medievale a 
avut loc însă pe două căi. Mai întâi, prin Augustin şi prin textele areopa- 
gitice traduse de Eriugena. Nu este vorba, în acest caz, de o preluare 
explicită şi conştientă a neoplatonismului, cât de o infuzie discretă a câtor- 
va elemente ce tin de ideea ierarhiei lumii si de problema impredicabili- 
tàtii lui Dumnezeu. A doua cale este, însă, decisivă pentru ceea ce se va 
numi „cearta pariziană“ a secolului XIII latin: neoplatonismul arab, prin 


comentariile averroiste asupra lui Aristotel. 

7.2. Scolastica: teologie sau filosofie creştină. 


Creştinismul este cealaltă sursă a filosofiei medievale. În fond, aces- 
ta este specificul gândirii medievale şi în acelaşi timp elementul care o iden- 
tifică, deosebind-o de filosofia greacă târzie. Se poate spune, fără nici o 
exagerare, că filosofia medievală este de fapt o gândire filosofică creștină. 
Toate problemele, fie ele preluate de la filosofi ca Platon sau Aristotel, 
intră în atenția medievalilor pe un fond creştin, miza discutării lor fiind de 
cele mai multe ori una dogmatică. Aşa se explică faptul că, spre exemplu, 
medievalii calificau drept „eronată“ orice filosofie care intra în contradic- 
ție cu adevărurile religiei creştine. Expresia „filosofi medievali“ stă în fond 
pentru gânditori care se considerau în primul rând teologi. Ceea ce nu 
înseamnă altceva decât faptul că, studiind filosofia lor, noi operăm o abs- 
tragere, ţinând însă cont permanent de premisele doctrinale şi metodolo- 
gice specifice acestei gândiri. 

Marea problemă a filosofiei medievale, după părerea lui Jan 
A.Aertsen!%, este că obiectul ei este rezultatul unei intervenţii herme- 
neutice, al unei lecturi moderne şi al unei interpretări de texte care, de 
cele mai multe ori, nu s-au văzut pe sine drept reflecţie filosofică pură, în 
sensul modern al cuvântului. Sf. Bonaventura sau Toma din Aquino, de 
exemplu, nu ar fi deplin mulţumiţi să-şi vadă operele publicate într-o 
serie de „texte filosofice“. Istoricul contemporan doreşte să găsească în 
textele lor discuţii despre problema întemeierii cunoaşterii în genere, 
despre om ca „animal natural“, etc, nefiind propriu-zis interesat de obiec- 
tul pe care aceşti gânditori şi l-au propus (cunoaşterea lui Hristos, ilumi- 
narea divină, etc). 

Primul exeget care a atras atenţia asupra necesităţii de a lua în 
serios nu numai specificul gândirii medievale dar existenţa unei filosofii a 
Evului Mediu, a fost Etienne Gilson!9%. Până la el se acceptau două mari 
perioade ale istoriei filosofiei: antică şi modernă. Gilson atrăgea atenţia, 


pe la începutul secolului XX, că gândirea medievală trebuie să fie întelea- 


107 Jan A.Aertsen, Medieval Philosophy and the Transcendentals. The Case of Thomas Aquinas, 
E.].Brill, Leiden, NewYork, Köln, 1996, p. 2. În limba română, un volum recent apă- 
rut grupează câteva studii fundamentale asupra problemei identității filosofiei medie- 
vale: Bogdan Tătaru-Cazaban (cord.), Pluralitatea metafizicii medievale. Istorie şi structu- 
ri, Editura Polirom, Iaşi, 2005. 

E. Gilson, Le philosophe et la théologie, Paris, 1960. De asemenea, L’esprit de la philoso- 
phie médiévale, Paris, 1969. 


108 


115 


scolastica.qxp 4/24/2005 10:03 Page Lie 


să ca o perioadă de sine stătătoare a istoriei filosofiei, odată cu eliberarea 
de prejudecata că „gândirea creştină“ este non-filosofică. Propunând chiar 
termenul de filosofie creștină, Gilson elaborează teza conform căreia perioa- 
da Evului Mediu a avut meritul de a transforma gândirea antică sub impul- 
sul creştinismului, astfel încât modernitatea, oricât de ingenuă ar părea, 
nu poate fi înţeleasă fără aceste transformări. Până şi felul în care această 
modernitate percepe filosofia antică, atunci când vrea să o asimileze, este 
profund influenţat de scolastică. 

Ontologia medievală vorbeşte, ce-i drept, în termeni asemănători 
celei greceşti. Temele ei favorite sunt, ca şi în cazul celei dintâi, ființa, bine- 
le, adevărul. Nimeni, însă, după Evul Mediu, nu va mai fi capabil să preia 
aceste teme în sensul lor antic deoarece ființa, de exemplu, pentru medie- 
vali, deşi pusă în termenii lui Platon sau ai lui Aristotel, este înțeleasă în 
termenii lui Moise: „ego sum qui sum“. 

Toate acestea nu înseamnă deloc că gândirea medievală nu este una 
autentic filosofică sau că ea nu este o gândire liberă, aşa cum au încercat 


să sugereze autori precum Fernand Van Steenbergen!’ 


, pornind de la 
ideea unei incompatibilitàti între filosofie şi creștinism. Şi aceasta în pri- 
mul rând deoarece, dacă o anumită perioadă a gândirii a reuşit să transfor- 
me conţinutul unor concepte filosofice până la modificarea semnificativă 
a sensului în care acestea sunt folosite de către o altă perioadă a filosofiei, 
în cazul de faţă modernitatea, nu înseamnă altceva decât tocmai că acea 
intervenţie care a adus modificările este de fapt una filosofică. 

În acest sens, problema autenticităţii gândirii filosofice este inde- 
pendentă de sursele acesteia tocmai pentru că nu există nici o gândire filo- 
sofică fără surse sau punct de pornire. În fond, gândirea filosofică nu se 
desfăşoară niciodată în mod pur autonom. Există în fiecare perioadă a filo- 
sofiei presupozitii care infuzează reflectia gânditorilor. Fiecare filosofie 
este o gândire autonomă care se raportează într-un fel sau altul la nişte 
principii, asumându-și anumite temeiuri. Renunţând la a mai considera 
revelaţia ca sursă ultimă a adevărului, filosofia modernă, spre exemplu, 
trece la postularea științei ca sursă a întemeierii legitimitàtii. 

Un alt tip de legitimare a interesului pentru filosofia medievală îl 
reprezintă, paradoxal, tocmai redescoperirea unor teme moderne şi chiar 


contemporane în textele vechi, cum ar fi teorii ale limbajului, logica sau 


109 E. Van Steenbergen, Introduction à l’étude de la philosophie médiévale, Louvain / Paris, 
1974. Apud Jan A. Aertsen, op. cit., p. 5. 

semantica. Este „turnura lingvistică“ a filosofiei în general, în faza ei con- 
temporanà, care a justificat un nou interes pentru gândirea scolastică. 
Inclusiv termenul „scolastică“ a putut fi astfel redefinit: dacă initial el era 
înţeles într-un mod normativ, noul său sens contextual este acela de „filo- 
sofie a unor şcoli“ de gândire. În acest sens, se poate vorbi despre filosofia 
medievală dintr-o abordare lingvistică, adică dintr-un interes pur tematic, 
nu numai istoric!10. 

În fine, există un al treilea tip de justificare al interesului pentru 
filosofia medievală, cel etic, conform căruia filosofia ca program de viață 
face din textele medievale o sursă inepuizabilă de doctrine cu valoare 
practică. Ceea ce Alain de Libera (exponentul acestei direcţii) numea 
„deprofesionalizarea filosofiei“ semnifică desprinderea unor gânditori de 
angajamentele universitare „scolastice“ şi asumarea unei gândiri „libere“, 
cum a fost cazul lui Dante sau Meister Eckhart, pentru care gândirea conta 
ca experiență asumată ca atare, liberă de constrângeri! I 

Jan A.Aertsen, încercând să înglobeze toate aceste legitimări, atra- 
ge atenţia că nici una dintre ele nu ţine cont de o unitate tematică a filo- 
sofiei medievale şi de un specific filosofic al acesteia. O adevărată legiti- 
mare a interesului pentru scolastică l-ar reprezenta astfel, în opinia exege- 
tului olandez, abordarea din perspectiva doctrinei transcendentaliilor, acea 
„reducţie epistemologică“ pe care medievalii o profesau sub autoritatea 
fiinţei ca unu, adevăr şi bine. Va fi, într-adevăr, imposibil să înţelegem argu- 
mentele lui Anselm sau gândirea lui Toma din Aquino fără a ţine cont de 
acest specific, deşi el se va reconstrui, de fiecare dată, pornind de la pre- 
mise platonice sau aristotelice. 

Pentru a completa acest cadru preliminar al gândirii medievale, 


este legitim să ne întrebăm care sunt presupozitiile fundamentale sau, mai 


110 Acest tip de legitimare a interesului pentru filosofia medievală îl subliniază Alain de 
Libera, în Gândirea Evului Mediu, traducere de Mihaela si Ion Zgărdău, Editura 
Amarcord, Timişoara, 2000 (ediţia originală, 1991), pp. 26-30. Jan A. Aertsen (în 
op. cit., p. 11) consideră că „codificarea“ de manual a acestei abordări este ilustrată de 
volumul: N.Kretzmann, A.Kenny, J.Pinborg, The Cambridge History of Later Medieval 
Philosophy. From the Rediscovery of Aristotle to the Desintegration of Scholasticism 
1100-1600, Cambridge, 1982. 

!!! Această justificare este ilustrată de lucrările lui Alain de Libera: Mistica renană. De la 
Albert cel Mare la Meister Eckhart, (traducere de Cristian Badilità, note, bibliografie şi 
notite individuale traduse de Robert Lazu, Ion şi Mihaela Zgărdău, Editura 
Amarcord, Timişoara, 1997), Gândirea evului mediu (ed. cit.). 

degrabă, problemele majore ale unui gânditor creştin din evul mediu. 
Mostenirea greacă funcționa ca un mediu general de gândire, constituind 
educaţia omului elevat, cadrele sale mentale. 

Prima noastră nedumerire poate fi legată de posibilitatea convietui- 
rii moştenirii greceşti, o gândire şi o mentalitate păgână, cu doctrina 
creştină. De fapt aceasta era şi problema primilor creştini educati. Era 
problema majoră a neoplatonicilor, a fost tensiunea destinală a lui 
Augustin şi a multor altora. Care puteau fi problemele unui platonic, ale 
unui neoplatonic şi ale unui creştin din primele secole ale noului mileniu? 


Să luăm pe rând câteva. 


7.3. Problemele Scolasticii. 


Problemele importante care au străbătut gândirea scolastică au fost, 
printre altele, raportul ratiune-credintà, statutul raţiunii umane (determi- 
nată sau liberă), raportul vointà-intelect, statutul universaliilor (disputa 
nominalism-realism), dovedirea existenţei lui Dumnezeu, eternitatea 
lumii şi statutul intelectului. Putem vedea, din această enumerare, că pre- 
ocuparea fundamentală a gânditorilor medievali viza o problematică esen- 
tialmente evanghelică, statutul creaturii şi raportul ei cu divinitatea. Ca 
metodă, filosofia Evului Mediu este dominată la început de influente ploti- 
niene şi augustiniene, pentru ca ulterior tipul specific de abordare să devi- 
nà aristotelismul. În ciuda diversităţii indiscutabile si a dinamismului isto- 


]!12 


ric şi intelectual 4, câteva caracteristici generale ale scolasticii ar putea fi 


desprinse. Astfel, se distinge o metodă silogistică de expunere, dominantă în 
majoritatea textelor. Avem apoi o subordonare a filosofiei față de teologie si 


religie completată de o dependență a teologiei față de filosofie. Există apoi ten- 


Lia Eugen Munteanu oferă câteva repere în favoarea ideii de dinamism istoric şi intelectual 
în Evul Mediu. Astfel, din punct de vedere istoric, Evul Mediu a fost dominat de trei 
poli de putere (papalitatea, Imperiul şi comunele libere), a cunoscut instituţia cava- 
lerească, cruciadele, redescoperirea lumii greceşti şi a orientului arab. Din punct de 
vedere cultural, avem de-a face cu o sinteză a gândirii aproape nebănuită: interferen- 
ta a trei culturi majore (latino-crestinà, Greco-bizantină şi arabă), întemeierea uni- 
versitàtilor care au oferit cadre instituţionale pentru dispute doctrinale, etc. Viaţa 
universitară se bucura de libertate de gândire şi exprimare, de autonomie atât faţă de 
autoritatea eclesială cât şi de cea laică, având metode proprii şi identitate culturală. 
Vezi Eugen Munteanu, „Introducere la De ente et essentia“, în Thomas de Aquino, De 
ente et essentia / Despre fiind și esenţă, Editura Polirom, laşi, 1998. 

dinta de acceptare a unui corp de doctrine comune, căutarea universalitàtii 
învăţăturii. Nu în ultimul rând, specifică scolasticii este unitatea terminolo- 
gică datorată unei limbi unice în cultură, latina. 

Aceste caracteristici comune nu se întâlnesc însă fără excepţii. În 
fond, scolastica este o perioadă caracterizată de un dinamism extraordi- 
nar. Din punct de vedere istoric, se poate vorbi de trei poli de putere: 
Papalitatea, Imperiul şi Comunele libere. Cruciadele, instituţia cavalere- 
ască, redescoperirea lumii greceşti şi a orientului arab, sunt date în plus 
care fac din Evul Mediu o perioadă deloc facil de surprins în cadre des- 
criptive stabile. Din punct de vedere intelectual, Evul mediu este o întâl- 
nire a trei culturi majore: latino-creştină, greco-bizantină (împreună cu 
influenţele slave şi orientale) şi arabă. Disputele medievale, atât de cele- 
bre, poartă apoi pecetea unei interferenţe vii între Universitate şi Biserică. 
Unitatea scolasticii stă, mai degrabă, în starea de spirit şi în idealuri decât 
în opţiunile doctrinare sau metodologice. Fiecare perioadă importantă a 
scolasticii este străbătută de dispute majore, care adesea iau forma unor 
dezbateri pur dialectice, cum este „cearta universaliilor“, toate având însă 
un substrat comun, dat de miza fundamentală a dogmaticii creştine şi de 


existenţa unor probleme specifice ei. 


7.3.1. Problema sufletului. 


Oricum ar sta lucrurile, „vederea faţă către faţă a lui Dumnezeu“ 
predicată de Sf. Pavel este, pentru medieval, cea mai puternică atracţie. 
Sufletul este de natură divină şi trebuie să se întoarcă la Creator fie 
printr-o viaţă mistică, aşa cum indicau unele ordine călugărești, fie 
printr-o viaţă laică dar profund morală. În fond, viaţa laică, atât cât se 
putea, trebuia să fie înțeleasă în mod mistic. În orice caz, creştinismul 
conţine o problematică morală asemănătoare cu cea platoniciană. Atunci 
când un platonic consecvent îşi punea problema sufletului, era preocupat 
în primul rând de viaţa sa morală, dar mai ştia că viziunea mistică sau inte- 
lectuală a Unului este scopul cel mai înalt al omului. Poate cel mai impor- 
tant lucru este credinţa în nemurirea sufletului si în subzistenta acestuia, 
o credinţă comună platonismului si creştinismului. 

Platonicul ştie că trupul este o închisoare, un mormânt pentru 
suflet şi că, o dată cu moartea (pentru care trebuie să „ştim să ne pregă- 


tim“), sufletul este eliberat. Doctrina Învierii de Apoi spune că în ziua din 

urmă morții vor învia în trupurile lor („trupuri de slavă“). Mai mult, 
această înviere în trup este un lucru dezirabil, pe care trebuie să-l aștep- 
tăm. Unui platonic îi este greu să înţeleagă această dezirabilitate a Învierii 
în trup. Aristotelic vorbind, problema este la fel de absurdă, ca şi pentru 
un Neoplatonic de altfel. Secolele următoare vor prelua această dificulta- 
te, încercând să o depăşească. Va fi o problemă importantă pentru gândi- 


torii medievali. 


7.3.2. Problema lui Dumnezeu. 


O altă chestiune dificil de asimilat este însăşi problema divinităţi. 
Cum poate un gânditor educat cu ajutorul textelor lui Platon, Aristotel 
sau Boethius să-şi asume în acelaşi timp, fără eroare, ideea Dumnezeului 
creştin? Demiurgul lui Platon, din dialogul Timaios, Binele Suprem, Unul 
neoplatonician, substanţa separată a lui Aristotel, sunt câteva concepte 
greu de abandonat şi aproape imposibil de asimilat Dumnezeului personal 
şi Treimic al religiei creştine. 

Dumnezeul creştin este Fiinţă prin excelenţă, spre deosebire de 
Unul lui Plotin, care e deasupra acesteia. Apoi Dumnezeul Creştin s-a 
întrupat prin Fiul său, cosubstanţial şi situat pe o treaptă echivalentă ierar- 
hic, în vreme ce Demiurgul lui Platon, substanţa separată a lui Aristotel şi 
Unul lui Plotin nu mai puteau fi întelesi într-o astfel de ipostază. Plotin va 
identifica Unul cu Binele, cea mai înaltă formă, situată deasupra celorlal- 
te, ceea ce induce o nouă tensiune: cum trebuie înţeleasă Fiinţa Unului? 
Superioară celorlalte fiinţe? Filosofia Evului Mediu va reţine, sub diferite 


forme, această idee a suprafiintàrii lui Dumnezeu. 


7.3.3. Problema creaţiei. 


În fine, poate cea mai importantă problemă din punctul de vedere 
al credinţei Creştine este problema creaţiei. Ne putem da seama cât de 
dificil este de asimilat din punct de vedere aristotelic, de exemplu, episo- 
dul veterotestamentar al creaţiei omului. 

În esenţă, doctrina creştină spune că Dumnezeu a creat lumea ex 
nihilo, fiind cauza directă a tuturor lucrurilor şi fiinţelor. Actul creaţiei este 
un act liber, Dumnezeu aflându-se în afara oricărei constrângeri şi, mai 


mult, neexistând nici un „model“ pe care Dumnezeu să-l fi avut la dispo- 

ziție atunci când a creat, în afara propriului „chip“. Pe de altă parte, 
Demiurgul lui Platon creează având la dispoziţie o materie primordială şi 
Formele pre-existente. Este vorba de un act de impunere a ordinii mai 
degrabă decât de unul de creaţie, astfel încât creaţia ex nihilo devine încă 
o preocupare majoră a medievalilor. 

Altă dificultate este dată de problema caracterului contingent sau 
necesar al lumii. Grecii crezuseră în destin, Demiurgul lui Platon crease 
în mod necesar, substanţa separată a lui Aristotel cauzase devenirea de ase- 
menea în mod necesar, în vreme ce Dumnezeul iudeo-creştin pare să alea- 
gă între posibilitatea de a nu crea şi posibilitatea de a crea, sesizând că cre- 
atia este bună. 

O problemă din cele mai dificile este însă cea a materiei şi — strâns 
legată de ea — cea a materialitàtii cerului. Nici Platon nici Aristotel nu 
puteau concepe materia ca pe o creaţie a lui Dumnezeu. Cerul este, după 
Aristotel, o substanţă eternă având mişcare circulară. Lumea este eternă, 
participând la eternitatea Primului Motor, prin intermedierea cerului. 
Gânditorii medievali vor trata această problemă ca pe una de maximă 
importanţă, mai ales după ce Augustin încercase să aducă unele argumen- 
te împotriva eternității lumii. Universitatea din Paris va fi tulburată, în 


jurul anului 1277, de disputele în jurul acestei probleme. 


7.3.4. Cunoașterea. 


Un alt set de dificultăţi provine din problematica cunoaşterii. 
Crestinismul se lansează ca o religie a devotiunii şi a revelatiei, în care 
cunoaşterea este cauza căderii omului. Filosofia greacă este un cult al 
raţiunii, al unei lumi divine pur inteligibile, model pentru o antropologie 
axată pe teza caracterului divin al intelectului uman. Ritualul separat de 
viaţa intelectuală înseamnă irationalitatea în sensul ci peiorativ. Care este 
statutul gândirii, al facultăţilor cognitive? Este intelectul uman totuna cu 
Cerul inteligibil? Are fiecare om intelectul său sau există un Intelect uni- 
versal, de aceeaşi natură cu Cerul nematerial, la care accede fiecare indi- 
vid conform desăvârşirii sale? 

Ce legitimitate are preocuparea pentru cunoaştere şi pentru ins- 
trumentul ei — atât de perfecţionat de către Aristotel — logica? Este 
posibilă recuperarea dialecticii şi a moralei platoniciene, a logicii aristote- 


lice în interiorul credinţei creştine? Dumnezeul creştin, milostiv şi născut 


121 


—$— 


scolastica.qxp 4/24/2005 10:03 Page ae 


din trup omenesc, venea ca un Dumnezeu caracterizat prin personalitate şi 
iubire, în vreme ce ierarhiile celeste, sferele şi substanţele anticilor erau 
impersonale, esențialmente raţionale. În plus, atât la Platon cât şi la 
Aristotel, omul era prin esenţa sa capabil de a cunoaşte Formele şi de a 
practica un mod de viaţă cât mai apropiat de cel divin. Cât anume poate 
omul să cunoască în conformitate cu noua doctrină? 

Ca o consecinţă a problemelor creaţiei şi cunoașterii, apare proble- 
ma răului, mai întâi ca o problemă nouă. Pentru antici, răul era o chestiu- 
ne de ignoranță, corigibil prin cunoaştere, mai degrabă un dezechilibru, 
un hybris pe care omul avea toată puterea si responsabilitatea de a-l evita 
fără a-l putea totuşi distruge, din moment ce nici Demiurgul nu părea a 
avea această putere. Răul putea fi asimilat materiei, iar în acest caz el cons- 
tituia însuşi principiul devenirii. 

Pe de altă parte, Dumnezeu fiind creatorul materiei, nu putea fi 
făcut responsabil de existenţa răului, deci materia nu mai putea fi întelea- 
să ca principiu al său. Răul dobândeşte un caracter misterios, căderea intră 
într-o economie divină tainică. Omul nu mai poate evita răul prin 
cunoaștere, conform tezei socratice. Răul ţine acum de voință, de liberul 
arbitru, şi aceasta devine problema fundamentală a unei părţi însemnate 
din gândirea medievală. Aici stătea marea problemă: răul ţine de liberul 
arbitru, deci de o opţiune conștientă, şi totuşi omul este incapabil să-l evite. 
Răul va exista atâta timp cât omul îl va produce, cu bună ştiinţă, asumân- 


du-şi această vinovăţie fundamentală. 


7.4. Specificul Scolasticii 


Apelativul de „scolastică“ (sau, mai general, „filosofie medievală“) 

desemnează tipul de speculație filosofică apărută în Europa occidentală în 
P P P P 
perioada Evului Mediu, limitele temporale ale acesteia fiind însă greu de 
precizat. O încadrare pur istorică s-ar putea face spunând că filosofia 
medievală este un curent subîntins perioadei cuprinse între căderea 
P P 
Imperiului Roman (sec. IV-V) şi Renastere (sec. XV). Fixarea unui inter- 
P $ $ 

val pur cronologic nu spune însà mai nimic despre specificul acestei 
perioade, din punct de vedere filosofic. Strâns legată de gândirea teologi- 
că creştină (principalii gânditori fiind reprezentanţi ai bisericii, învăţători 


ai doctrinei creştine, temele gândirii medievale conţinând probleme de 

interes în primul rând teologic), filosofia medievală apare de fapt mai întâi 
ca o trecere de la gândirea antică păgână la gândirea preocupată de proble- 
me ale noii religii, creştinismul (perioada începuturilor, cu Ambrozie, 
Victorinus, Sf. Augustin, care asimilează Neoplatonismul doctrinei 
Creştine cu scopul de a da acesteia din urmă o interpretare raţională, de 
a arunca lumină asupra adevărurilor şi tainelor credinţei). „Scolastica“ 
propriu-zisă nu înseamnă, totuşi, întreaga gândire medievală. 

Denumirea de scolastică provine din latinescul schola (şcoală), sco- 
lastica desemnând astfel filosofia care se preda în şcoli sau chiar profesorii 
(scholasticus) care predau această învăţătură. S—a observat, pe de altă parte, 
că acest termen, desemnând mai mult o manieră şi o metodă, este artifi- 
cial şi că nu caracterizează, prin conţinutul său, filosofia Evului Mediu, 
temele şi opţiunile doctrinare ale vremii. Totuşi termenul are virtutea de 
a reda un anumit sens profund al filosofiei medievale: idealul de realizare 
a unei Doctrine, a unei Învăţături esenţial unitare şi catolice. Principalele 


metode de predare a filosofiei erau lectio (lectura) şi disputatio (dezbaterea). 


7.5. Periodizarea Scolasticii 


Nu putem vorbi de o periodizare a scolasticii decât într-un sens foar- 
te relativ, întrucât continuitatea disputelor filosofice, pe de o parte şi 
cadrele istorico-culturale, pe de altă parte, se întretaie adesea, neper- 
mitànd delimitări temporale stricte. Se poate vorbi, în mare, de două 
perioade ale scolasticii: scolastica timpurie (sec.IX-XII), în care apar prime- 
le universităţi şi scolastica clasică sau propriu-zisă (sec. XII-XIV), perioada 
cea mai fecundă şi activă, dominată de rivalitatea a două ordine 
călugăreşti, franciscanii şi dominicanii, susținători ai celor două poziţii, 
realistă respectiv nominalistă. Există şi alte împărțirii, în trei sau chiar 
patru perioade. Am putea delimita, pentru completitudine, o scolastică târ- 
zie, de secol XIV, în care gândirea medievală operează unele reevaluări şi 
face trecerea spre Renaştere. 

8. SCOLASTICA TIMPURIE. 


Scolastica (filosofia medievală) timpurie (sec. IX-XII) reprezin- 
tă trecerea de la gândirea patristică şi influenţele acesteia (filosofia antichi- 
tàtii greco-romane) la filosofia medievală sau scolastica clasică şi se întin- 
de până prin secolul al XII-lea. Este o perioadă complexă, care a cunoscut 
invaziile barbare asupra Imperiului roman, căderea civilizaţiei romane şi 
construcţia graduală, în Europa occidentală, a noii culturi creştine, cons- 
tructie întreruptă la rândul ei de invazia islamului şi a vikingilor. Aceste 
din urmă invazii au reuşit să aducă Europei ceea ce aceasta n-ar fi făcut, 
poate, prin propriile ei idealuri, decât mult mai târziu: ocupând Marea 
Mediterană (arabii) şi mările nordice (vikingii), au obligat civilizaţia euro- 
peană să-şi găsească resursele în propriul său teritoriu, să-şi dezvolte căile 
de comunicaţie pe uscat, contribuind astfel la consolidarea unităţii cultu- 


rale a continentului !13. 


113 Henri Pirenne formulează chiar paradoxul conform căruia „fără Islam, imperiul franc 
nu ar fi existat niciodată, iar Carol cel Mare, fără Mahomed, ar fi fost de neconce- 
put“. Henri Pirenne, Orașele evului Mediu, traducere de Cristiana Macarovici, Editura 


Dacia, Cluj-Napoca, 2000, p. 21. 

Reuşind să se izoleze atât de pericolele războiului cât şi de starea 
culturală precară a laicatului, mănästirile au fost, în acest context, princi- 
palele centre de învăţătură si educație, menținându-și acest statut până la 
apariţia catedralelor şi universităților din secolele XI şi XII. Rolul cel mai 
important în această reconstrucţie culturală a Europei l-a avut Carol cel 
Mare, care şi-a asumat misiunea de continuator, în timp, al Imperiului 
Roman. Idealul său politic de reconstrucţie a Imperiului sub sigiliu 
Catolic a condus la o adevărată „Renaştere“ culturală a Europei latine de 
secol IX. 

Reprezentanţi ai Scolasticii timpurii ar putea fi considerati şi Sf 
Augustin (354-430) sau Boethius (470-525), dacă includem aici şi perioa- 
da Patristică în calitate de sursă directă, dar, în mod direct, loan Scottus 
Eriugena (810-877), Avicenna (Ibn Sina, 980—1037), Avicebron (Ibn 
Gabirol, 1025-1058), Anselm de Canterbury (1033-1109), Abelard 
(1079-1142), Averroes (Ibn Ruschd, 1126-1198), Moise Maimonide (Mose 
Ben Maimon, 1135-1204). 

9. IOAN SCOTTUS ERIUGENA 


9.1.Viata si opera. 


loan Scottus Eriugena (810-877) poate fi considerat primul mare 
ganditor scolastic. El a dominat toate constructiile speculative ale timpu- 
lui său, un timp în care textele antice erau cunoscute numai fragmentar 
iar controversele teologice vizau probleme încă limitate. Importanţa şi 
caracterul inedit al operei lui Eriugena stau în cunoaşterea şi efortul 
remarcabil de a introduce în lumea creştină scrierile dionisiene. 

Numele lui arată locul de provenienţă. Astfel, Scottus sau Scotus 
înseamnă „scoţianul“ iar Eriugena sau Frigena, nume construit, se pare, de 
către el însuşi, înseamnă „născut în Irlanda“ („eriu“ desemnează Irlanda în 
limba celtà). Uneori cele două nume sunt comprimate sub forma 
„Scotigena“. În orice caz, alăturarea acestor două toponime provine din 
faptul că în secolul al IX-lea Irlanda era o parte a Scoției, numită „Scotia 
Major“, deci Scottus Eriugena trebuia să însemne „Scoţianul irlandez“ sau 
„Scoţianul născut în Irlanda“. 

În jurul anului 851 soseşte la Paris, trăind o perioadă în Franţa, la cur- 
tea lui Carol cel Pleşuv, iniţial ca profesor de gramatică şi dialectică, aceasta 


fiind perioada sa activă şi, de altfel, cea mai cunoscută. Eriugena era cunos- 

cător de limbă greacă, astfel încât a tradus cu pricepere din Pseudo-Dionisie 


Areopagitul şi alte texte, fiind influenţat de gândirea greacă! se, 


La Paris devine foarte prețuit pentru înţelepciunea sa, celebritatea 
A . * A v Àv 4 vw . . . 

având a i se dovedi însă nefastă. Indemnat de către Hincmar, arhiepiscopul 
de Reims, care îl aprecia, să se angreneze în respingerea doctrinei dublei 
predestinări divine: spre salvare, a aleşilor, respectiv spre osânda veşnică, 
a damnaţilor (doctrină susţinută de un călugăr saxon pe nume 
Gottschalk), Eriugena scrie lucrarea De divina praedestinatione liber (în 851) 
în care utilizează silogismul, construieşte un tablou al ierarhiei lumii şi 


introduce câteva teze îndrăzneţe (argumentarea sa mergând până la rela- 


115 


tivizarea doctrinei augustiniene a gratiei divine! >), ce îi aduc faima de 


sofist şi eretic. Prudentius de Troyes, atacatorul său, se pronunţă şi împo- 
triva episcopului Hincmar, care nu mai recunoaşte că îl îndemnase pe 
Friugena să scrie tratatul cu pricina. Tratatul nu s-a bucurat de succes, 
fiind „executat“ imediat de către Prudentius prin însemnarea fiecărei pro- 
poziţii problematice cu semnul condamnării la moarte!1€. Tratatul nu va 


depăşi statutul de manuscris până în secolul al XVII-lea, când va fi tipărit 


117 


la Paris’, o a doua ediţie fiindu-i sortită abia în secolul al XIX-lea. Nu va 


scăpa, însă, niciodată de epitetele de „elucubraţii cu tendinţe pelagiene, 


114 Problema influențelor asupra gândirii lui Eriugena este una controversată. Ca şi la 
orice autor medieval, ea suportă trei niveluri: al accesului direct la texte, al accesu- 
lui indirect (la texte citate de către Sfinţii Părinţi sau de filosofii romani păgâni), res- 
pectiv al accesului la anumite idei vehiculate fără suport textual. În cazul lui Eriugena 
se pare că textele greceşti antice la care a avut acces au fost puține. Nici măcar tra- 
ducerea din Timaios a lui Chalcidius, din secolul IV, nu se poate spune cu certitudine 
că o cunoştea. Eriugena îl cunoştea pe Platon nu ca pe un scriitor ci ca pe un erou 
eponim al platonismului de tradiție. Aristotel îi era cunoscut prin Boethius, iar asu- 
pra contactului cu texte neoplatonice nu există nici o evidenţă. Eriugena dovedeşte 
în schimb o familiaritate cu textele lui Augustin, Origen, Sf. Vasile, Grigore din 
Nazianz, Sf. Maxim Mărturisitorul, Grigore de Nissa, Sf. loan Chrisostomul, 
Epifanius. Cf. I.P. Sheldon-Williams, „Eriugena's Greek Sources“, în: ].].O'Meara, 
Ludwig Bieler (ed.), The Mind of Eriugena. Papers of a colloquium, Irish University Press 
for Royal Irish Academy, Dublin, 1973, pp. 1-15. 

115 Diana Stanciu, „Grace and Free Will Within the Ninth-Century Debate On 
Predestination“, în Xwpa revue d'etudes anciennes et medievales, 1/2003, Meridiane, 
Bucuresti, pp. 115-127, mai ales pp. 119-121. 

116 Cf, Goulven Madec, „L'augustinisme de Jean Scot dans le «De praedestinatione»“, în: 
René Rocques (ed.), Colloques Internationaux du C.N.R.S., no. 561: Jean Scot Érigène et 
Phistoire de la philosophie, 1977, pp. 183—190 (p. 183). 

117 Prima ediție este: G. Mauguin, Veterum auctorum qui IX saeculo de praedestinatione et gra- 


tia scripserunt opera et fragmenta, Paris, 1650. Apud G. Madec, op. cit., p. 184. 

naturaliste şi panteiste“, pe care i le atribuia un dicţionar de teologie! 15. 


Rămas fără protecţie, Eriugena este condamnat de conciliile regionale (nu 
ecumenice) de la Valencia (855) şi Langres (859). 

Înainte de venirea la Paris şi, ulterior, după moartea lui Carol, bio- 
grafia sa nu este foarte cunoscută, nici măcar povestea morţii sale nefiind 
fără echivoc, dimpotrivă, mai mult decât bizară. Se spune, deci, fără ca 
informaţia să se bucure de credit, că, la un moment dat, proprii săi stu- 
denti, nemaiputând să accepte doctrina ciudată a maestrului, l-au atacat cu 
penitele şi l-au întepat până şi-a dat sufletul. 

Eriugena a scris foarte mult, lista scrierilor sale conţinând şi titluri 
cu autenticitate incertă. A tradus din Pseudo-Dionisie Areopagitul (având 
convingerea că este vorba despre discipolul Apostolului Pavel), Maxim 
Mărturisitorul, Grigore de Nisa şi Martianus Capella, a scris Comentarii 
la Evanghelia după Ioan si o predică la prologul ei, apoi comentarii la De 
consolatione philosophiae şi la tratatele teologice ale lui Boethius. Titlurile 
cele mai importante păstrate de la el sunt Despre predestinare şi Despre divi- 
ziunea naturii (De Divisione naturae). Tratatul Despre diviziunea naturii va fi 
condamnat, la rândul lui, în secolul al XIII-lea, pe motivul că ar conţine 
erezii, cum ar fi părerea că toate lucrurile sunt Dumnezeu, apoi teza că 
„Ideile“ sau „cauzele primordiale“ creează şi sunt create iar apoi, în al trei- 
lea rând, pentru afirmaţia că la sfârşitul lumii va avea loc o anulare a dife- 
renţierii oamenilor pe sexe, o asexuare. În paralel cu redactarea tratatelor 
sale teologice, Eriugena a predat artele liberale. 

Eriugena este adesea considerat ca fiind marele rationalist al Evului 
Mediu, capabil de a rezista într-o lume a dogmei şi superstitiei, accen- 
tuând rolul libertăţii şi raţiunii în faţa credinţei oarbe, spunând chiar că 
filosofia este singura cale către salvare. Nici o autoritate, fie ea Scriptura 
ori textele Părinților, nu trebuie să ne îndepărteze de uzul raţiunii, deoa- 
rece adevărata rațiune nu poate intra niciodată în conflict cu autoritatea 
care este într-adevăr legitimă. Totuşi, Eriugena nu procedează la o exalta- 
re a raţiunii în detrimentul autorităţii, încercând să menţină o armonie 


între cele două. 


118 B. Lavaud, articolul „Predestinare“, în Dictionnaire de theologie catholique, 12, 2911. 
Apud G. Madec, loc. cit. Evaluările mai recente, printre care şi cea a lui G. Madec, vor- 
besc despre textul lui Eriugena ca despre „unul dintre cele mai rare încercări de cri- 
tică a limbajului şi discursului teologic“. În plus, el are o importanţă semnificativă 
pentru studiul formării doctrinale a lui Scottus. 


129 


—$— 


scolastica.qxp 4/24/2005 10:03 Page se 


9.2. Raportul ratiune-credintà. 


S-a considerat! !? 


că elementul esenţial al doctrinei lui Eriugena este 
concepţia despre raportul rațiune-credință. Este o problemă cu adevărat impor- 
tantă nu numai pentru Eriugena, ci pentru întreaga filosofie scolastică. 
Răspunsul lui Eriugena la această problemă conţine trei niveluri, în funcţie 
de diferitele stări succesive ale omului faţă de Adevăr. Fiecare stare a omului 
faţă de Adevăr întâlneşte un anumit tip de răspuns la problema cunoaşterii. 
Încă înainte de venirea lui Christos, când omenirea căzută în păcat nu 
se afla în posesia adevărului evanghelic revelat, raţiunea a fost singura călău- 
zitoare a înţelepciunii şi, în mod autonom, fără nici o autoritate exterioară, 
a reuşit să explice prin ea însăşi natura şi existenţa cauzei sale prime, a 
Creatorului, ajungând la edificarea unei Fizici. Rațiunea a fost singurul spri- 
jin aflat la îndemâna omului şi, neînsotità de revelaţie, a reuşit să construias- 
că Filosofia (un dar pe care Dumnezeu însuşi l-a dat grecilor, cum sustinuse 
Iustin Martirul). Rațiunea autentică nu poate da greş, căci este de fapt logos, 
rațiune universală. Astfel, încă în starea pre-evanghelică, numită prima stare a 
omului faţă de adevăr, raţiunea necălăuzită de revelaţie a putut să fie instru- 
mentul indispensabil pentru cunoaşterea creaturilor lui Dumnezeu. 
Identitatea creaturii cu Dumnezeu însuşi este un adevăr mai adânc 
la care omul va avea acces în cea de-a doua stare a sa față de adevăr, starea 
evanghelică, începută odată cu venirea lui Cristos. Acum raţiunea nu mai 
este singură, ci însoţită de Adevărul revelat. Adevărata înțelepciune constă 
în acceptarea acestui Adevăr ca sursă sigură dezvăluită de Dumnezeu. De 
această dată credinţa precede exercitarea raţiunii, care însă nici nu dispare 
nici nu este minimalizată; scopul ei constă într-un dublu efort: impregna- 
rea credinţei în faptele noastre şi examinarea raţională a credinţei prin 
intermediul contemplaţiei. Avem la dispoziţie o rațiune călăuzită de revelaţie. 
Credinţa este condiţia înţelegerii, deoarece trebuie să credem ceea ce 
Dumnezeu a vorbit şi să înţelegem ceea ce credem. Această subordonare a 
raţiunii faţă de credinţă nu vizează însă o marginalizare, o transformare a 
raţiunii în „slujnică“ ci, dimpotrivă, are ca miză sprijinirea ei pe adevărurile 


prime, aflate acum în proximitatea sa prin intermediul Scripturii 20. 


119 Etienne Gilson, Filozofia în Evul Mediu, traducere de Ileana Stănescu, Humanitas, 
1995, p. 187. 

120 Trebuie să observăm fascinația cu care Eriugena încearcă să stabilească un echilibru 
perfect între rațiune şi credinţă. El nu este nici un “pretins raţionalist“, aşa cum notează 
retoric E. Gilson, dar nici un “pretins mistic“, cum s-ar putea interpreta cu aceeaşi 

Credința e un principiu, „pornind de la care începe să se dezvolte, în crea- 
tura înzestrată cu rațiune, cunoaşterea propriului ei Creator“. Rațiunea la 
rândul ei, este instrumentul cu ajutorul căruia Mântuitorul însuşi ne cere 
să-L căutăm. Fără rațiune, înțelegerea Scripturilor ar suferi erori grosiere. 
Aceeaşi complementaritate, dusă până la identificare, o găsim în 
registrul raportului dintre religie şi filosofie. Nici una nu este autentică 
fără cealaltă; nu ne putem atinge țelul spre care ne îndrumă religia decât 
călăuziţi de speculatia filosofică. Adevărata filosofie are acelaşi conţinut cu 
credinţa, adică adevărul suprem şi acelaşi scop cu religia, adică salvarea 
finală. De aceea ele, într-un anumit sens, coincid. Întreaga operă a lui 
Scottus Eriugena este de altfel o exegeză filosofică a Sfintei Scripturi, ide- 
alul său fiind înţelegerea cât mai apropiată de desăvârşire a Bibliei. 
Cuvântul lui Dumnezeu este adevărat indiferent dacă raţiunea 
umană îl înţelege sau nu; autoritatea divină este absolută, rolul raţiunii fiind 
acela de a o înţelege adecvat. Cuvântul oamenilor, pe de altă parte, este 
adevărat numai dacă raţiunea îl încuviinteazà; autoritatea oamenilor (şi a 
Părinților) se întemeiază pe rațiune, motiv pentru care poate fi corijată. 
Ar fi o eroare să transformàm acest raport într-un relativism. 
Ratiunea şi credinţa îşi exercită autoritatea în funcţie de situaţie, de dome- 
niul de competenţă al fiecăreia. Credinţa oferă raţiunii un punct de por- 
nire, un sprijin absolut şi în acelaşi timp un tel; raţiunea, la rândul ci, 
luminează acest ţel, îl face (int)eligibil. Scopul filosofiei este acela de a 
„trezi“ fiinţa umană, de a o aduce la o stare de conştiinţă deplină a poten- 
tialitàtilor sale. lar dacă natura adevărată a omului este aceea de imagine a 
lui Dumnezeu, filosofia înseamnă conştientizarea acestei naturi ca 
echivalență om-Dumnezeu, adică deificarea (dei icatio)!?!. Totodată, ratiu- 
nea poate îndrepta credinta aflatà în derivà, în vreme ce credinta poate 
îndrepta raţiunea pe calea Adevărului revelat. 
Nici legitimitatea cunoaşterii naturii nu încetează în starea 


evanghelică, deoarece, după cum ne-o confirmă apostolul Pavel, cele 


îndreptàtire. Rațiunea şi credinţa îşi au, fiecare, un loc bine precizat, o funcţie pro- 
prie, neputàndu-si lipsi una alteia. 

121 Dermot Moran, „«Officina omnium» or «notio quaedam intellectualis in mente divi- 
na aeternaliter facta». The problem of the definition of man in the philosophy of John 
Scottus Eriugena“, în: Wenin Christian (ed.), L’homme et son univers au Moyen-Âge. Actes 
du septième Congres international de philosophie médiévale, 30 août — 4 sept 1982, vol. I, 
col. «Philosophes médiévaux», t. XXVI, Louvain-La-Neuve, Ed. de Institut 
Supérieur de Philosophie, 1986, pp.195—204 (p. 197). 

nevăzute „se văd din făpturi“ (Romani, 1, 20). Ca făptură, totul este un 
semn al lumii nevăzute; lumea materială ca şi creaţie a lui Dumnezeu este 
pentru rațiune un semn al mâinii divine. Există, de fapt, două tipuri de 
teofanii, Scriptura şi natura. Pe Dumnezeu îl putem găsi în ambele deopo- 
trivă, folosind instrumentul potrivit: credinţa pentru scriptură şi raţiunea 
pentru natură. Cuvântul divin, spune el, are „două picioare“: raţiunea si 
revelaţia, cu o sursă unică, înţelepciunea lui Dumnezeu. 

Creaţia lui Dumnezeu poate fi înţeleasă folosind ca metodă dialec- 
tica, cu cele două operaţii fundamentale, diviziunea (descinderea de la uni- 
tatea genurilor înspre specii şi indivizi) şi analiza (calea inversă diviziunii, 
de la indivizi înspre specii şi genurile supreme). Cele două operaţii sunt 
complementare, constituind de fapt un singur drum dus-întors, 
cunoaşterea adevărată neputându-se dispensa de nici una dintre ele. În 
Despre diviziunea naturii, Eriugena foloseşte această metodă pentru a arăta 
care sunt nivelurile naturii şi ce înseamnă creaţia. 

În sfârşit, a treia stare a omului față de Adevăr este cea care va să vină, 
în care vom vedea Adevărul în sine iar credinţa va dispărea în fata Marii 


Viziuni, obiectul actual al credinţei devenind certitudine absolută văzută. 


9.3. Despre diviziunea naturii. 


Un interes special a manifestat Friugena pentru dialectică, rolul 
acesteia fiind acela de a diviza natura lucrurilor şi de a o organiza. Despre 
diviziunea naturii este astfel o lucrare de dialectică, preocupată cu natura 

ao oaia METRO: I x ” 
ca principiu şi cu diviziunile sale. Diviziunea înseamnă desfăşurare, expli- 
citare, calea opusă ei, cea ascendentă, fiind analiza. Ele sunt complemen- 


A 
tare, astfel încât dialectica este un singur drum dus-întors. Într-o manieră 


considerată adesea neoplatonică!??, structura lucrării conţine un traseu 


122 Există autori care neagă influenţele neoplatonice asupra lui Eriugena. De exemplu, 
Goulven Madec (op. cit.,p. 184) argumentează că nu există nici un indiciu care să arate 
că Eriugena ar fi avut acces la textele canonice ale neoplatonismului, ceea ce duce la 
concluzia (împărtăşită şi de J. Trouillard, în „Erigene et la theophanie créatrice“, în The 
Mind of Eriugena, p. 98) că Eriugena ar fi „reinventat“, pornind de la documente mino- 
re, intuitiile cele mai originale ale neoplatonismului. Pe de altă parte, discuţiile meto- 
dologice relevă procedee neoplatoniciene în opera lui Eriugena. Jean Trouillard, „La 


notion d' «analyse» chez Érigène“, în René Rocques (ed.), Op. cit., pp. 349-356. 

descendent si unul ascendent, o diviziune si o analizà, o poveste a creatiei 
gi resurectiei sau, în alti termeni, a raportului dintre Unu şi multiplu. 
Sensul dialecticii erigeniene este multiplu. Universul însuşi este o 
structură raţională ierarhică, deci dialectica înseamnă în primul rând o divi- 
ziune şi o analiză proprii universului şi naturii, universul însuşi fiind o dia- 
lectică. Dialectica este apoi metoda folosită de raţiunea omenească, con- 
form căreia diviziunea intrinsecă a universului poate fi cunoscută. De aceea, 
în acest al doilea sens, dialectica raţiunii nu este o simplă metodă logică de 
operare cu idei abstracte. Există o unitate aproape parmenidiană între a 
gândi şi a fi!?3. Diviziunea naturii este deci o diviziune cu ajutorul raţiunii si 
metodei ei, însă genurile supreme şi indivizii aparţin naturii înseşi. Regulile 
gândirii sunt reguli ale ordonării naturii, logica fiind de fapt şi o fizică sau, 
în termenul lui Eriugena, o fiziologie. „Natura“ reprezintă, în această cons- 
tructie, un nume generic pentru tot ceea ce este și tot ceea ce nu este“ 12%, 
Criteriul fundamental al diviziunii naturii, principiul suprem al 
diviziunii este capacitatea de a crea. Se conturează astfel o ierarhie în onto- 
logia lui Eriugena, ale cărei nivele se delimitează tocmai prin raportul 
generat de această calitate primordială. Natura se divide în următoarele 


patru niveluri, existând astfel patru naturi: 


NATURA 
1. Dumnezen ca origine: necreatà creatoare 
2. Cauzele primordiale: creată creatoare 
3. Creaturile: creată necreatoare 
4. Dumnezen ca scop final: necreată necreatoare 


Am folosit până aici termenul de diviziune fără să ne întrebăm asupra 
semnificației lui. Privind acest tabel, sesizăm că, dacă înţelegem diviziunea ca 
pe o împărţire, adică o separare a unor părţi, Dumnezeu devine o parte a 
naturii în ansamblu, adică a propriei sale creaţii. Trebuie să înţelegem, în acest 


123 Conform principiilor gândirii lui Eriugena, se poate afirma că tot ceea ce se poate 
gândi, este. Iată un citat preluat după E. Gilson: „se poate afirma în mod rațional că 
există tot ce cade sub simțurile corpului sau perceperea intelectului“. În consecinţă, 
natura perceptibilă sau inteligibilă este şi nu poate decât să fie. În acest sens, diviziunea 
naturii expusă mai jos este atotcuprinzătoare. Totuşi, există şi un sens al neființei la 
Eriugena, ca şi consecinţă la fel de firească a aceleiaşi sintagme. Ceea ce nu cade sub 
simţurile corpului sau perceperea intelectului, nu este. 

124 I, Scottus Eriugena, De divisione naturae, 441A (apud Ştefan Vianu, „La doctrine erige- 

nienne des causes primordiales“, în Xwpa revue d'etudes anciennes et medievales, 


1/2003, Meridiane, Bucureşti, pp. 129—160). 

moment, un lucru fundamental: diviziunea naturii nu înseamnă, la Eriugena, 
o diviziune în părți constitutive, conform căreia s-ar putea afirma că 
Dumnezeu (natura necreată) este o parte a naturii în general. Diviziunea 
înseamnă explicitare, procesiune, creaţie. Este sensul primordial al dialecticii, 
care nu „divide“ pe părți ci explicitează, analizează, face inteligibil ceea ce e 
numai implicit. Natura este Dumnezeu „explicitat“, diviziunea însemnând 
actul divin de auto-desfăşurare, un act prin care Dumnezeu devine manifest. 
Este vorba despre un act prin care, cum vom vedea la sfârşitul acestei expu- 
neri, Dumnezeu se manifestă mai degrabă ca ceva decât ca „nimic“. 

Cele patru niveluri ale naturii nu au nimic autonom, ele sunt 
„momente“ sau „sensuri“, „înfăţişări“ ale unităţii care este Dumnezeu. În 
acest fel trebuie să înțelegem că aşa cum creaţia nu necesită justificare 
(fiind modul de manifestare a lui Dumnezeu însuşi), tot aşa resurectia 
finală este non-problematică, fiind actul firesc prin care Dumnezeu îşi 
încheie manifestarea, adică reversul gestului iniţial. 

Observăm că, în esenţă, natura se „divide“ (!) în două părți mari: 
Creatorul şi creatura. Natura creatoare şi necreată (1) este Dumnezeu 
considerat ca principiu al tuturor lucrurilor (creatorul ca principiu) iar 
natura necreatoare şi necreată (4) este acelaşi Dumnezeu înţeles ca scop 
final al lumii. Dumnezeu nu conţine această diferenţă, ea e dată de modul 
nostru de a-L concepe. Între aceste două ipostaze distincte ale Creatorului 
este cuprinsă natura creată cu nivelurile sale: natura creată şi creatoare 
(2), ce conţine Ideile-arhetipuri, create de Dumnezeu, temeiuri ale lucru- 
rilor în acelaşi timp, şi natura creată dar necreatoare (3) corespunzând 
lucrurilor create de Idei. 

Această diviziune cuprinde întreaga natură, ceea ce nu ne îndrep- 
tàteste să o percepem în sens panteist. Am precizat că diferenţierea nive- 
lurilor se face în funcţie de criteriul creaţiei. Eriugena însuşi a anticipat şi 
respins această interpretare a diviziunii operate de el. Natura nu este nici 
gen suprem nici întreg care s-ar diviza în părţi. Sensul diviziunii este acela 


de creație, adică de producere a multiplului de către Unul. 
9.3.1. Natura necreată. 
Natura necreatà este, asa cum am spus, Dumnezeu însusi, înteles 


în cele două ipostaze ale sale, de început şi sfârșit, prima ipostază fiind crea- 


toare iar cea de-a doua necreatoare. Unul şi acelaşi Dumnezeu este pe de 

o parte sursă a întregii naturi, deci o creează, dar pe de altă parte este scop 
final, telos, ipostază în care nu mai creează. Este distincția între Dumnezeu 
ca punct de plecare şi Dumnezeu ca ţel mistic, o distincție cu un consistent 
substrat neoplatonic, în acord cu care există o purcedere şi o întoarcere, o pro- 
cesiune şi o conversiune (în termenii lui Plotin), o diviziune şi o analiză. 
Creaţia este de fapt chiar analiza sau procesiunea, de aceea calea inversă, a 
conversiei, calea ascendentă, nu mai poate fi numită creaţie ci resorbție. 

Prin creație, totul descinde din Dumnezeu iar Dumnezeu este 
exprimat cu desăvârşire în creaţia Sa (creaţia însemnând teofanie; prin 
urmare Dumnezeu se creează pe El însuşi atunci când creează fiinţele), 
ceea ce însă nu ne Îndreptàteste să afirmăm doar că Dumnezeu este ceea 
ce a creat. Similar problemei aristotelice a raportului dintre Fiinţă şi cate- 
gorii („Fiinţa se spune în atâtea feluri câte categorii sunt“, nefiind însă doar 
ceea ce se poate afirma prin categorii şi nereducându-se la acestea), pro- 
blema cunoaşterii lui Dumnezeu la Scottus Eriugena ridică unele dificul- 
tàti filosofice şi teologice. 

Putem să afirmăm cu îndreptàtire că Dumnezeu este substanţă, că 
Dumnezeu este bun, este mare, etc. Nu poate să nu fie în toate aceste felu- 
ri, dar nu-l putem, totuşi, reduce numai la atât. Dacă esenţa lui 
Dumnezeu ar putea fi concepută şi numită, Creatorul n-ar mai fi absolut. 
Esenţa sa este în sine incognoscibilă, neputând fi numită în mod complet 
şi adecvat. Discursul teologic este deci esenţial negativ (apofatic); conside- 
rat din perspectiva ontologică a creaturii, Dumnezeu nu este, căci nu 
putem rămâne la afirmarea, despre Dumnezeu, a categoriilor specifice 
creaturii!??. Totuşi, în acelaşi timp despre Dumnezeu se poate afirma tot 
ceea ce există, fiind cauză a toate. Pentru a nu-l identifica cu vreun lucru 
anume, reducându-l astfel, dar pentru a-i exprima în mod pozitiv măre- 
tia, Eriugena optează pentru un discurs catafatic la superlativ, obţinând 
astfel o depăşire a afirmației şi negatiei, ambele parţiale şi la fel de îndrep- 
tàtite. În acest sens, Dumnezeu este şi nu este esenţă, adică este hiperesengial, 
adică dincolo de esenţă, ceea ce înseamnă a enunta o propoziţie în formă 
afirmativă, dar cu conţinut negativ: Dumnezeu este dincolo de toate cate- 
goriile şi esentele, nefiind niciuna dintre ele. 

În acest fel înţelegem şi un alt sens al dihotomiei aparente postula- 


tă în Dumnezeu prin diviziunea naturii: Dumnezeu creează şi nu creează. 


125 Vezi mai sus, nota despre sensul nefiintei la Eriugena. 

A crea şi a nu crea nu se aplică lui Dumnezeu în acelaşi fel în care aceşti ter- 
meni se aplică creaturii. Creatura creatoare (Prototipurile sau cauzele pri- 
mordiale) este alta decât creatura necreatoare (omul), în vreme ce creato- 
rul necreat şi necreatorul necreat este unul şi același, fără a se postula prin 


aceasta o contradicţie şi fără a se opera o diviziune în Dumnezeu. 


9. 3.2. Natura creată. 


Conform dublului sens al dialecticii, totul este creat de către Unul 
şi se întoarce la EI. Multiplul sau creatura este imaginea lui Dumnezeu, 
fiintànd atâta timp cât păstrează această imagine. Creatura are însă, la rân- 
dul ei, două diviziuni: creatura care creează şi creatura care nu creează. 

a) Creatura care creează sau cauzele primordiale sunt idei- 
le divine, ideile prototip; ele se află în mintea lui Dumnezeu, ca „voliţiuni“ 
divine. Sunt create „în Fiul“ şi constituie cauzele a tot ceea ce este sau nu 
este; în calitate de cauze, ele sunt multiplicate prin efectele lor, prin inter- 
mediul Duhului Sfânt. Altfel spus, Dumnezeu creează prin intermediul 
acestor cauze primordiale, paradigme (deci perfectiuni) pentru toate lucru- 
rile. Prin urmare lucrurile nu participă direct la Dumnezeu („Bunătatea 
necreată“) ci numai prin intermediul Ideilor. În mod analog, Dumnezeu nu 
comunică şi nu se revelează esenţial lucrurilor sensibile, decât prin inter- 
mediul cauzelor. 

Ideile sunt dependente de Dumnezeu şi inferioare, prin urmare 
sunt eterne (fiind Idei divine) dar nu coeterne lui Dumnezeu (fiind create). 
Create de Tatăl în Cuvânt, Ideile îi împărtăşesc veşnicia. Totuşi ele sunt şi 
nu sunt coeterne Tatălui, întrucât, pe de o parte, subzistă în Dumnezeu 
dintotdeauna iar pe de altă parte nu de la ele însele încep să existe ci de la 
Creator. Prin urmare Ideile sunt concomitent eterne si finite, ele sunt şi 
nu sunt creaturi. 

Acestea sunt la rândul lor creatoare în sensul că reprezintă mode- 
lele după care lumea este formată. Deşi create, ele nu sunt în timp, căci 
creaţia lor nu este identică cu cea a lucrurilor. Ideile sau cauzele primor- 
diale, create şi eterne, au existat dintotdeauna, sensul în care le numim 
creaturi fiind cel al unei dependențe de Dumnezeu, al unei posesii. 

Înţelegând faptul că Ideile sunt nu numai prototipurile lucrurilor ci 
şi volitiuni divine (deoarece Dumnezeu vrea ca lucrurile să fie cauzate con- 


form lor), înseamnă că ele reprezintă perfectiunile pentru lucruri: la nivelul 

acestor cauze, Dumnezeu creează lucrurile perfect, asa cum vrea şi în 
momentul în care vrea. În momentul în care Dumnezeu concepe creaturile în 
El însuşi, acestea sunt deja create ca şi cauze primordiale; cauzele, la rân- 
dul lor creatoare, se multiplică în genuri şi specii, proces finalizat cu crea- 
turile spaţiale şi temporale. 

b) Lumea vizibilă este formată şi ordonată, existând numai prin 
participare la Idei. Diviziunea naturii, în concepţia lui Eriugena, nu este 
numai operaţie logică şi lege a ordinii universale; este în acelaşi timp şi 
modalitatea creaţiei. Ideile apar printr-o diviziune a primului principiu dar 
Dumnezeu, prin chiar faptul că le creează, începe să existe în ele. Aceasta 
este deja o analiză, prin care Ideile se identifică cu Creatorul. Diviziunea 
continuă şi astfel multiplicarea fiinţelor ajunge la indivizi. În acord cu ordi- 
nea ierarhică de la universal la particular, explicitarea Ideilor în multiplici- 
tatea indivizilor are loc prin genuri, subgenuri, specii şi substanţe. Dacă 
producerea Ideilor aparţine Tatălui, acțiunea de producere a multiplului din 
unitate este opera Duhului Sfânt, Fiului corespunzându-i virtutea activă. 

Relaţia între cauze şi efecte nu este unilaterală: Ideile cauzează 
lucrurile (aşa cum Dumnezeu cauzează Ideile), în timp ce lucrurile, la 
rândul lor, au cu Ideile o relaţie de participare. Participarea nu constă în 
„receptarea“ unei părți, ci în primirea darului divin înţeles ca efect. 

c) Concepţia despre om. Omul aparţine celei de-a treia diviziu- 
ni a naturii — creată şi necreatoare, esenţa sa fiind Ideea de om. El nu este 
o creatură oarecare, ci imaginea lui Dumnezeu, astfel încât reprezintă — 
prin analogie şi în calitate de imagine — totalitatea creaţiei. Toate creatu- 
rile se regăsesc în om deoarece Dumnezeu a voit ca omul să pre-continà 
totalitatea naturilor create. Omul nu este deci o parte a naturii create, ci, 
într-un anume sens, totalitatea însăşi, imaginea perfectă a Creatorului. 
Această definiţie eriugeniană a omului („imagine a lui Dumnezeu“) trebuie 
înţeleasă în două sensuri: atât ca substanţă asemănătoare cauzei cât şi ca 
„imagine în mintea lui Dumnezeu“ (notio intellectualis in mente divina). Prin 
urmare, cea mai sigură cale de a-L cunoaşte pe Dumnezeu este chiar 
cunoașterea de sine, a naturii umane universale. Aceasta nu înseamnă doar 
cunoaşterea sinelui individual ci, mai ales, cunoaşterea umanităţii din noi, 


ca natură generică! 26, 


126 Este ceea ce D. Moran (loc. cit., p. 204) înţelege ca fiind o cunoaştere umană recipro- 
că prin „dialectică intersubiectivă“. 

Natura umană, la modul esenţial, înseamnă Hristos, omul-model, 
prototipul întrupat; Hristos fiind Verb (Dumnezeu a creat ideile în EI, 
înseamnă că esența omului este Intelectul. Prin propria sa alegere, omul 
corporal este însă o fiinţă căzută, dar, prin propriul său efort, se poate 
reîntoarce la starea sa originară. Lumea fiind organizată ierarhic, omul 
poate reparcurge, în sens invers, treptele decăderii sale. 

Spiritul este partea nobilă şi originară a fiinţei umane iar corpul, 
rezultat al decăderii, conţine cele patru elemente. În mila lui, Dumnezeu 
a desfăşurat în jurul omului lumea corpurilor, pentru ca omul să aibă un 
semn si un suport sensibil pentru a se întoarce la El. Sufletul este unitar 
însă capabil de trei operaţii cognitive (imagine a trinitàtii) care îl diversi- 
fică fără a-l diviza. Astfel, (1) intelectul sau gândirea pură (animus, mens, inte- 
Ilectus purus, nous), un demers în esenţă mistic si sprijinit de har, este esen- 
fa, facultatea prin care omul se îndreaptă spre Dumnezeu; (2) rațiunea 
(ratio, virtus, logos, dynamis) este operaţia prin care îl definim pe Dumnezeu 
ca şi cauză a tuturor lucrurilor, ca şi concept, legând noţiunile inteligibile 
ale tuturor lucrurilor dezvăluite de Dumnezeu în calitate de teofanii; (3) 
cunoașterea prin simțuri este operaţia care se aplică asupra esentelor lucru- 
rilor sensibile, obţinând mai întâi imagini directe (impresii pur corporale), 
pe care ulterior le sintetizează sub formă de imagini formate sau senzaţii. 

Calea reală a cunoaşterii este atât descendentă cât şi ascendentă, în 
ordinea celor trei operaţii. Descendent, este vorba de o diviziune simila- 
ră celei a naturii iar ascendent are loc analiza, sensul întoarcerii la 
Dumnezeu. 

Imaginea mentală (phantasia!”) este nivelul epistemologic interme- 
diar, cu statut dual şi precar, prin care omul își manifestă statutul său contra- 
dictoriu: phantasia se apropie când de fals, când de adevăr; uneori ţine de 
halucinație, alteori de teofanie, astfel încât ereticii găsesc în imaginaţie ten- 


taţii damnabile, în timp ce fericiţii viziuni divine. Este „locul“ celei mai pro- 


127 Termenul grec gavtaota are o istorie vastă şi o ambiguitate inerentà, el însemnând 
atât „imagine întemeiată pe realitate“ cât şi „imaginaţie vidă, stearpă“. Eriugena a pre- 
luat termenul din lucrările lui Grigore de Nissa, Pseudo-Dionisie Areopagitul, 
Maxim Mărturisitorul, iar în forma sa latină de la Sf. Augustin. Cf. şi pentru inter- 
pretare, Jean-Claude Foussard, „Apparence et apparition. La notion de «phantasia» 
chez Jean Scot“, în: Rene Rocques (ed.), Colloques Internationaux du C.N.R.S., no. 561: 
Jean Scot Erigene et histoire de la philosophie, 1977, pp. 337-348 (pp. 338-339). 
Autorul menţionat vorbeşte chiar despre o „dublă origine“ a phantasiei, sensibilă şi 
inteligibilă. 

funde drame spirituale: omul „mort“ este cel care nu găseşte în aparente 
decât solitudinea separării, sentimentul himeric al paternității imaginilor; 
fericitul este cel pentru care aparența echivalează cu apariția. În acelaşi sens 
trebuie înțeles şi faptul că omul este un „chip“ (imagine) a lui Dumnezeu: în 
mod autentic, omul este o teofanie. Desigur, necredinciosul „citeşte“ acelaşi 
lucru ca însemnând, orgolios, că el (omul) este un Dumnezeu. 

Intelectul uman (operaţia cognitivă cea mai nobilă) este în sensul 
cel mai pur o imagine (phantasia, în sensul de „viziune“, „chip“) a lui 
Dumnezeu; astfel intelectul poate fi considerat la rândul lui creator — 
desigur, nu în mod identic Ideilor divine, ci prin efectele pe care acestea le 
au asupra lui. Participarea lui la puterea creatoare divină înseamnă calita- 
tea acestuia de a (re)crea. Nu este creator la modul absolut (fiind creatu- 
ră non-creatoare), ci numai prin imitarea intelectului divin; el nu creează 
ex nihilo ci de aliquo, adică „din ceva“: pornind de la contemplarea cauze- 
lor primordiale pe care le produce Creatorul!?8, În aceasta constà virtu- 
tea supremà a omului. 

Aceastà participare sau imitare limiteazà intelectul uman în sensul 
cà, desi el trebuie considerat (asemeni lui Dumnezeu) creator, constitutiv 
pentru esentele lucrurilor, el nu poate constitui decât esențe secunde. Esenţa 
primă sau hiperesentialitatea aparţine Intelectului divin şi este, principial, 
impenetrabilă. Prin urmare esentele accesibile intelectului uman sunt de 
ordin secund faţă de adevărata esenţă!7?. 

Nu există altă consecinţă a acestei teze decât ideea că intelectul 
uman nu se poate cunoaşte nici pe sine însuşi cu adevărat, în esenţa sa. 
Pentru că este o imagine a lui Dumnezeu, omul se află în aceeaşi situaţie 
de incomprehensibilitate absolută şi faţă de sine însuşi: „Căci, dacă natura 
imaginii este să fie conformă cu Prototipul său principial, ea trebuie să 
depăşească [asemeni prototipului —n.n.] orice întelegere“!30, Astfel, esen- 
ta omului este Intelectul; Intelectul este asemeni lui Dumnezeu, 


hiperesential, adică incomprehensibil. 


128 Carlos Steel, „La création de lunivers dans Phomme selon Jean Scot Érigène“, în: 
Wenin Christian (ed.), „L'homme et son univers au Moyen-Âge. Actes du septième Congrès 
international de philosophie médiévale, 30 août — 4 sept 1982, vol. I, col. «Philosophes 
médiévaux», t. XXVI, Louvain-La-Neuve, Ed. de l’Institut Supérieur de Philosophie, 
1986, pp.205-210 (p. 209). 

129V, Stefan Vianu, Loc.cit., p. 155. 

130 IS, Eriugena, De divisione naturae, 788D-789A (Apud. $.Vianu, Op.cit., p. 157). 

În aceastà situatie, omul nu se poate manifesta conform esenței lui 
(necunoscând-o), de aceea are la dispoziţie rațiunea, prin care să se mani- 
feste. Prin ea, omul are acces la esențele secunde ale lucrurilor, acestea fiind 
doar efectele cauzelor prime sau Prototipurilor. Este adevărat însă cà ratiu- 
nea nu poate cunoaşte cauzele secunde prin ea însăşi, în mod autonom 
(nimic nu este autonom într-o ierarhie a creaturilor!). Ceea ce noi numim 
cunoaşterea raţiunii este de fapt creaţia intelectului (uman, dar în calitate 
de imagine a lui Dumnezeu) în rațiune: Intelectul constituie noţiunile 
deoarece numai el le cunoaşte propriu-zis. Rațiunea nu este decât forma 
de manifestare a intelectului. Astfel, omul este în primul rând intelectul 
său, iar faptul că raţiunea poate cunoaşte esentele secunde numai prin 
acţiunea descendentă a intelectului arată că omul nu este un agent cunos- 
cător autonom. Ceea ce raţiunea reconstituie din senzaţii, prin ca însăşi, 
sunt imaginile mentale (fantasme), al căror caracter autonom înseamnă 
non-unitate cu Dumnezeu. Dumnezeu şi Ideile divine (incluzând Omul şi 
spiritele angelice) sunt singurele substanţe adevărate (ousiai). Orice altce- 
va înseamnă fantasmă (în sensul de produs autonom al raţiunii), semn şi 
cauză a despărțirii noastre de Dumnezeu!3!. 

În acest fel, omul nu se poate cunoaşte pe sine la modul esenţial, 
numai ca existenţă (sau manifestare). Este sensul unei fraze, extrem de 
surprinzătoare, din De divisione naturae: 

„Sufletul uman știe că el este o natură raţională si intelectuală, dar nicio- 
dată nu poate sti în ce constă intelectul si rațiunea sa... Prin urmare, eu am stiin- 
{d de existența mea, de conştiinţa existenţei mele, precum si de conștiința faptului 
că îmi ignor propria quidditate“15?. 

Această quidditate nu va putea fi cunoscută decât la sfârşitul timpu- 
lui, atunci când toate lucrurile (şi Intelectul) se vor întoarce complet la 
creator. Până atunci, omul nu poate şti decât că este; la limită, maxima sa 


cunoaştere constă în conştiinţa ignoranței sale cu privire la ceea ce este!33, 


131 Dermot Moran, Op. cit., p. 198. 

132 1.S.Eriugena, Op. cit., 776BC. 

133 Ignoranta principială faţă de sine este pentru Eriugena un argument pentru asemăna- 
rea omului cu Dumnezeu şi pentru necesitatea întoarcerii la Creator. Trebuie remar- 
cat că, spre deosebire de Augustin, unde conştiinţa imperfectiunii era una ontologi- 
că (omul are mai puţină fiinţă şi mai puţin bine), la Eriugena, pe linie areopagitică, 
conştiinţa imperfectiunii este una gnoseologică. Aceeaşi idee (nu fără legătură cu 
doctrina erigeniană, cel puţin la nivel de surse) va da, la Nicolaus Cusanus, titlul unei 


cărţi : Docta ignorantia. 

Eriugena spune: „Natura umană ar fi avut puterea cunoaşterii abso- 
lut perfecte de sine, dacă nu ar fi comis păcatul originar“!4, Dar cum se 
explicà aceastà ignorantà, din moment ce despre omul perfect, Hristos, 
nu se poate afirma cà nu se cunostea pe sine în esentà? Mai mult, nu a anu- 
lat oare Hristos păcatul originar, ştergând astfel şi consecinţele căderii 
omului (deci şi ignoranta de sine)? Acesta este momentul crucial al doc- 
trinei despre om: începând cu momentul hristic, ignoranta umană nu mai 
este întemeiată sau cauzată de Dumnezeu: omul posedă libertate (tot prin 
asemănare cu Dumnezeu). Prin urmare, deşi păcatul originar (cu tot cu 
efectele lui) a fost şters prin patimile lui Hristos, unii oameni aleg în con- 
tinuare să ignore nu numai propria lor natură dar şi misiunea pe care o au: 
aceea a urmării modelului hristic. Ei rămân în continuare sub semnul 
păcatului originar deoarece eliminarea efectelor acestuia este condiționată 
de urmarea lui Hristos!35, 

Omul este un microcosm, o sinteză a întregului univers. Statutul său 
de „noţiune intelectuală în mintea divină“ afirmă omul fără să-l distingă de res- 
tul creaţiei! 36. Această teză a omului ca microcosmos era evident foarte răs- 
pândită în gândirea medievală, însă la Eriugena ea devine axială în concepţia 
fizică şi antropologică. Lucrurile naturale au realitate prin ideile lor (notiones) 
mai degrabă decât prin ele însele deoarece substanţa veritabilă a lucrurilor 
este dată de ideea gândită; lucrurile naturale nu sunt decât o manifestare a 
esenței din mintea divină, în sensul în care, pentru Dumnezeu, a gândi este 
echivalent cu a crea. Omul ca imagine a lui Dumnezeu reproduce acest proces 


şi în consecință intelectul uman este un creator al noţiunilor lucrurilor!37. 


134 1.S.Eriugena, Op.cit., 777BC. 

135 Ş. Vianu, în încheierea studiului său (loc. cit., pp. 159-160), atrage atenţia asupra fap- 
tului că soluţia erigeniană la această problemă nu este univocă: Eriugena a dorit sà 
rămână fidel în acelaşi timp la două idealuri: cel grec-augustinian, al cognoscibilitàtii 
principiale de sine şi cel pseudo-areopagitic, al teologiei negative. Ambele asumate 
cu entuziasm, nu fac decât să introducă o indecizie la nivelul soluţiei erigeniene dato- 
rità incompatibilităţii lor. Sugestia este demnă de luat în seamă. Totuşi, teoria ace- 
luiasi Eriugena cu privire la cele trei stări ale omului faţă de adevăr rezolvă contra- 
dictia prin proiectarea idealului cognoscibilitàtii în A treia stare. In acest fel, deşi la 
prima vedere soluţia lui Plotin (identificarea a două ipostaze distincte pentru fiecare 
din idealuri) pare mai inteligentă, cea a lui Eriugena trebuie înţeleasă în legătură cu 
un „al treilea“ ideal: subsumarea primelor două unei înţelegeri creştine asupra res- 
taurării finale. 

136 Dermot Moran, Op. cit., p. 203. 

137 Atunci când vorbeşte despre intelectul uman si despre cunoaştere, Eriugena utilizează 
termeni ca creare, praecreare, gignere, formare, efficere. Prin urmare intelectul uman este unul 
creator, pre-creator, generator, formator, eficient. Cf. Carlos Steel, Op. cit., p. 209. 

Este vorba aici, evident, despre omul perfect, omul-prototip. Ceca ce nu 
înseamnă altceva decât că omul căzut este însuşi agentul coruperii întregii 
naturi înconjurătoare iar dacă se poate spune că universul întreg a fost 
creat în om, înseamnă că numai prin om se va putea întoarce întreaga cre- 
atie la Dumnezeu. 

Prin urmare, tot ceea ce se întâmplă cu umanitatea este o expresie 
particulară a unui fenomen de proporţii universale. Cosmosul este un 
organism armonios, ale cărui părţi evoluează în strânsă proporţie. Păcatul 
adamic a însemnat căderea întregii creaţii (nu numai a unui om individual 
şi nu numai a speciei umane), deci resurectia va fi o resurectie Universală. 
De fapt, amintindu-ne concepţia lui Eriugena despre naturile create şi cre- 
atoare (Ideile divine), înţelegem că păcatul sau căderea înseamnă o pără- 
sire a stării de Prototip, de Idee, altfel spus, căderea din starea de Idee de 
Om în starea de om actual. Adevăratul om este însă Ideea sau prototipul de 
om, ideea divină care, conţinând în sine tot universul (deoarece omul este 
un microcosm) dă o definiţie a omului ca Univers. Omul autentic este pur 
şi simplu Ideea de om, adică rațiune (logos), un Univers-logos şi anume 
Hristos. Toate celelalte caracteristici ale oamenilor care suntem noi — 
determinări materiale, sexuale, rasiale etc — sunt consecinţe ale căderii, 
ale păcatului originar. La sfârşitul acestei lumi, omul va fi iar Prototipul 
originar, Ideea de om. 

Ne putem da seama foarte uşor că, ceea ce pentru neoplatonici era 
procesiune sau emanatie, pentru Eriugena este dialectică sau cădere iar 
conversiunea plotiniană înseamnă pentru Eriugena analiză sau Mantuire. 

d) Lumea sensibilă. Păcatul. „Analiza“ finală. Universul 
sensibil este în acelaşi timp o creaţie divină şi umană. Pentru a înţelege 
acest aparent paradox trebuie să pornim de la faptul că natura umană este 
prin definiţie o imagine a divinității şi că, în acest sens, activitatea creatoa- 
re de prototipuri, specifică lui Dumnezeu, se regăseşte în intelectul uman. 
Universul prototip (ca diviziune, ordine, act divin) este în primul rând o 
manifestare a lui Dumnezeu în om. În acest prim sens se poate spune că 
omul însuşi este o „noţiune divină“ ce include universul; omul este crea- 
tor. 

Pe de altă parte, însă, omul nu este o natură creatoare. Acest para- 
dox, ilustrat biblic prin păcatul mândriei sau orgoliului, vrea să spună că 
păcatul primordial este cauzat de suferința omului-prototip cu privire la 
natura sa: o natură creată şi necreatoare care însă creează numai „de facto“, 


prin asemănarea cu Dumnezeu. Această „tristeţe“ primordială este ceea ce 

Eriugena numeşte „păcatul ascuns“ în natura umană. Urmează, conform 
revelaţiei veterotestamentare, păcatul manifest, adică manifestarea suferin- 
tei sub forma părerii de rău a omului cum că nu poate fi natură creatoare. 
Manifestarea suferinţei ca părere de rău înseamnă în mod nemijlocit un 
act imperfect şi irațional al omului, o depărtare faţă de Dumnezeu. Acest 
lucru are drept consecinţă directă dez-orientarea, o inversare de sens: 
omul devine atras de ceea ce nu poate crea prin sine, adică de lucruri. Este 
un „apetit mortifiant“, cu alte cuvinte, căderea. Această „ignoranță“ princi- 
pială aduce după sine temporalizarea, materializarea, căderea în istorie 138 
a omului ca univers. 

În acest fel, prin propria sa cădere, omul creează universul mate- 
rial; este însă tot Dumnezeu cel care, în bunătatea sa absolută, dă sens 
acestei îndepărtări: corporalitatea şi natura sensibilă vor trebui sà serveas- 
că omului drept limită a căderii sale. Dincolo de universul sensibil nu se 
mai află nimic, omul nu poate cădea mai mult de atât. Această teză l-a con- 
dus pe Eriugena la consecinţa că infernul nu există ca loc distinct de lumea 
sensibilă. Infernul este în esenţă conștiința neputinței, frustrarea de a nu 
putea părăsi starea de eroare. Infernul este „eroarea devenită temniţă“ !3?, 
după cum ne arată — spune Eriugena — chiar etimologia termenului 
grecesc Hades: „tristeţe“I10. 

Căderea sau transformarea omului din Prototip în individ are ca 
punct terminus moartea, descompunerea trupului, astfel încât momentul 
extrem al căderii coincide de fapt cu începutul analizei. Dincolo de moar- 
tea trupului nu mai este cădere ci, deja, ascensiune, mântuire. Punctul 


«141 


final al căderii noastre este de fapt începutul Întoarcerii (,analiza“*'), ce 


are loc însotità de iubirea si chemarea divinà. 


138 Am utilizat interpretarea lui Avital Wohlman, „La matière et le péchè de Phomme“, 
în: Wenin Christian (ed.), „L'homme et son univers au Moyen-Âge. Actes du septième Congrès 
international de philosophie médiévale, 30 août — 4 sept 1982, vol. I, col. «Philosophes 
médiévaux», t. XXVI, Louvain-La-Neuve, Ed. de l’Institut Supérieur de Philosophie, 
1986, pp.211-219. 

139 J5, Eriugena, De divisione naturae, 936A (apud A. Wohlman, op. cit., p. 217, n. 43). 

140 Idem, 955A. 

141 Termenul eriugenian de „analiză“ provine din grecescul &văivoLg, pe care îl utilizea- 
ză, de altfel, ca atare. El este inversul diviziunii şi are drept echivalenți „resolutio“, 
„resolvo“, descriind procesul de „revenire“ a lucrurilor la cauzele lor. Sufletul, de 
pildă, se „analizează“ în substanță, potentà şi activitate, acestea fiind cauzele sale (fiin- 
ta, viaţa si gândirea. Jean Trouillard, Op. cit., p. 349. 

Există cinci etape ale întoarcerii, prima coincizând cu ultima etapă 
a căderii: moartea trupului, corupţia sa prin restituirea celor patru ele- 
mente. A doua etapă este resurectia universală de la sfârşitul lumii, când 
fiecare dintre noi îşi va primi trupul înapoi, glorificat şi asexuat; etapa a 
treia va însemna transformarea trupului în spirit prin reintegrarea progre- 
sivă a vieţii, simţurilor, raţiunii şi gândirii pure. A patra, cea în care spiri- 
tul devine din nou Cauză primordială, Prototip. Ultima etapă, a cincea, 
este cea în care întreaga natură şi toate cauzele primordiale vor fi resorbi- 
te în Dumnezeu. Este punctul final al marii analize. 

Analiza este, asemeni diviziunii, un demers dialectic (în sensul de 
operaţie a spiritului uman), unul ontologic (de resorbire a elementelor în 
principii) şi unul teogonic, în sensul că Dumnezeu se re-creează pe el 
însuşi, transfigurând toate lucrurile. Diviziunea şi analiza sunt cele două 


sensuri ale negării şi afirmării dumnezeirii ca univers devenit verb divin!*?, 


9.4. Nefiinta. 


Diviziunea naturii pe care o efectuează Eriugena se referă la ceea ce 
este, adică natura, în felul în care este. Am văzut însă că Dumnezeu nu 
poate fi caracterizat pozitiv, prin atribute, căci acestea l-ar limita. Nici 
pura negatie nu este potrivită, căci Dumnezeu este, totuşi, în toate modu- 
rile care îi pot fi atribuite. Soluţia hiperesentialitàtii la care recurge 
Eriugena aduce în discuţie conjunctia între afirmarea şi negarea concomi- 
tentă a atributelor lui Dumnezeu, spunându-se că El este şi nu este într-un 
fel sau altul, aflându-se de fapt deasupra. 

Deci Dumnezeu €, într-un fel anume, neființă, în aceeaşi măsură în 
care este fiinţă. Din acest punct de vedere este foarte important să întele- 
gem că Eriugena nu are în vedere neantul absolut ci pura alternativă logi- 
că la predicaţie, care nu este o sferă vidă ci mai degrabă una fără determi- 
nări. Pentru Eriugena Dumnezeu nu este co-generic fiinţei, căci atunci ar 


însemna să-l determinăm, ceea ce este de fapt imposibil. Ca şi neoplato- 


4 
142 J Troullard, Op. cit., p. 350. În încheierea studiului său (p. 356), autorul caracterizează 
Ad . pe so SER Sar pe i 

gândirea eriugeniană drept quietistă (analiza înseamnă purificare şi eliberare), intelec- 
tualistă (fiinţa este identică cu manifestarea, care înseamnă iluminare formatoare), 
apofatică (manifestarea se sprijină pe o comunicare nemijlocită a divinității care trans- 
cende şi cunoaşte fiinţa, iar prin aceasta o întemeiază) şi simbolică (analiza înseamnă 
descifrarea misterelor şi simbolurilor, sensibile şi inteligibile, ale verbului divin). 

nicii, Eriugena consideră că Dumnezeu este suprafiintial, adică situat dea- 
supra fiinţei, deci este ceva care nu poate fi cuprins în nici o predicatie. 

Dacă nu este (doar) o fiinţă, înseamnă că Dumnezeu nu este nici 
inteligibil, deci noi nu îl putem înţelege. Fiind însă în sine un neinteligibil 
(tot ce se spune despre Dumnezeu este în sine, necesar şi esenţial), nici 
măcar Dumnezeu însuşi nu se înţelege pe sine prin sine!*5, de aceea 
Eriugena spune că întreaga creaţie este de fapt efortul lui Dumnezeu de a 
se înţelege în mod mijlocit, ca într-o oglindire. Ceea ce nu înseamnă, 
totuşi, că Dumnezeu este ignorant, ci doar că Dumnezeu nu se poate înte- 
lege deoarece nu are ce să înţeleagă, El nefiind ceva anume ci deasupra tutu- 
ror fiinţelor. Astfel că Dumnezeu se înțelege pe sine din creaţia sa, văzând 
că este. Omul poate, la rândul său, să înţeleagă acelaşi lucru, anume că 
Dumnezeu este, dar niciodată ce este. 

Dumnezeu nu este un gen sau o specie, nici nu aparține unui gen ori 
unei specii, pentru simplul motiv că numai creaturile sunt divizibile astfel. 
Dumnezeu nu poate fi asociat cu creaturile, nici ca întreg, nici ca parte a 
ei tu) 

Înţelegând modul în care Dumnezeu poate să fie o neființă, putem 
accepta teza creaţiei ex nihilo în sensul eriugenian: creaţia provine de la 
Dumnezeu, adică din nimic, cu sensul de „nu din ceva anume“. Nici nu se 
pune problema unei materii primordiale căci Eriugena nu crede în aşa 
ceva. Sensul lui ex nihilo este aici nematerial, fiind vorba de un nimic ca 
lipsă de determinare, adică Dumnezeu nemanifestat. Creaţia ex nihilo înscam- 
nà actul prin care Dumnezeu devine manifest, adică devine ceva anume, 
pentru el însuşi şi, odată manifestat, pentru ceea ce este manifest, creaţia. 
Înainte de a se manifesta, Dumnezeu este nimic, căci nu este ceva anume. 

Devine acum şi mai clar criteriul creaţiei folosit de Eriugena în 
Diviziunea naturii. Natura creată şi creatoare, de exemplu, este natura care 
reprezintă o manifestare a lui Dumnezeu şi are la rândul ei o manifestare. 
Este cazul Prototipurilor. Natura creată dar necreatoare, adică omul, este 


o manifestare a lui Dumnezeu care, la rândul ei, nu se mai manifestă 


143 Bernard Mc Ginn, „The Negative Element in the Anthropology of John the Scot“, în: 
René Rocques (ed.), Colloques Internationaux du C.N.R.S., no. 561: Jean Scot Érigène et 
Phistoire de la philosophie, 1977, pp. 315—325, sintetizează funcţia negatiei la Eriugena 
astfel: 1. omul nu poate cunoaşte pe Dumnezeu; 2. Dumnezeu nu se poate cunoaşte 
pe sine; 3. omul nu se poate cunoaşte pe sine. 

144 Acest fel de a respinge orice identificare a lui Dumnezeu cu creaturile face ca acuzaţia 
de panteism adusă lui Eriugena să fie nevalidă. 

(omul — căzut — nu mai este un act de auto-explicitare divină), fiind, 
cum ni se spune, necreator, adică non-activ. Încetând să mai fie un purtător 
al imaginii lui Dumnezeu, omul nu este. 

Această idee a ființei ca act capătă la Eriugena consecința că 
non-actul este neființă. Dumnezeu înainte de a se manifesta este neființă, 
după cum toate lucrurile, nemanifestate, sunt neființă. Dacă natura este 
fiinţă iar diviziunea ei înseamnă de fapt o diviziune a fiinţei, lipsa de act 
sau de manifestare a lui Dumnezeu înseamnă non-natură, deci neființă. 
Activitatea divină sau natura parcurge diviziunea celor patru momente 
descrise până acum. Lipsa de activitate divină, non-natura, este o 
non-diviziune, o non-desfăşurare, o lipsă de „ceva anume“. Felurile în care 
putem vorbi despre neființă sunt clasificabile la Eriugena în funcţie de 
cinci criterii!%5, 

1. După criteriul gnoseologic, putem spune că ceea ce, din cauza 
excelentei sale, scapă simţurilor şi înţelegerii noastre (de exemplu 
Dumnezeu si esentele lucrurilor, care nu ne sunt cunoscute decât prin 
accidentele lor), nu este. Prin urmare, incognoscibilul şi imperceptibilul 
sunt neființă. Putem spune că, dacă sensul întregii creaţii sau diviziuni a 
naturii este acela de autocunoastere a lui Dumnezeu, criteriul gnoseolo- 
gic este unul fundamental. Fiinţa însemna deci a fi cognoscibil sau percepti- 
bil, de către Dumnezeu şi, apoi, de către om. Eriugena spune cà necognos- 
cibilul si imperceptibilul sunt neființa. Acesta este sensul în care 
Dumnezeu însuşi, ca inefabil şi imposibil de cuprins în categorii, este 
neființă. 

2. După criteriul logic al non-contradictiei, ni se spune că ceea ce o 
fiinţă este implică nefiinta a ceea ce ea nu este. Acest criteriu are de fapt o 
funcţionare mai mult decât formală, căci el se aplică seriei ierarhice a ființe- 
lor, conform căreia afirmarea inferiorului este negarea superiorului şi 
invers, astfel încât putem spune că nefiinta este diferența. În ordinea divi- 
ziunii, negarea superiorului poate însemna de exemplu negarea speciei, 
ceea ce, ca afirmare a individului, a acelor note care sunt proprii individu- 
lui, înseamnă anihilarea speciei. Invers, negarea individului înseamnă 
negarea notelor sale proprii şi deci afirmarea notelor specifice. 

3. Un criteriu de natură temporală, ţinând de ordinea devenirii, ne 


spune că tot ceea ce, încă neactualizat, se află în stare de potentialitate sau 


145 Apud. É. Gilson, op. cit., p. 192. Cf, de asemenea, J. Chevalier, Histoire de la pensée, vol 
3, Flammarion, Paris, 1956, p. 111, n.2. 

de ratiune seminalà, nu este încă. Dacă fiinţa este ceva actual, atunci nefiin- 
ta este ceva viitor. Această a treia formulare a nefiintei are rădăcini aristo- 
telice, în celebra dezbatere a „bătăliei navale“, adică a viitorilor contin- 
genţi. De asemenea, problema evenimentelor viitoare fusese un punct 
crucial şi pentru Boethius, care ieşea cu dificultate din ca, în măsura în 
care viitorii contingenti, cunoscuţi fiind de Dumnezeu, anulează liberta- 
tea voinţei. Pentru Friugena nu există nici o problemă în a spune că viito- 
rii contingenti, nefiind încă, nu au fiinţă, deci nu se află nici în intelectul 
lui Dumnezeu, prin urmare libertatea voinţei este intactă. Această teză nu 
este o impietate deoarece noi nu afirmăm că Dumnezeu nu ştie despre 
ceva existent ci doar că, neființă fiind, evenimentele viitoare nu pot fi deja 
existente, nici măcar în intelectul divin. Omniscienta nu implică si 
cunoaşterea evenimentelor viitoare, a nefiintei, care este incognoscibilă. 
Este evidentă legătura acestui criteriu cu cel dintâi. Nemanifestatà, ratiu- 
nea seminală sau potentialitatea este nefinfà, cum însuşi Dumnezeu poate 
fi astfel, în afara procesului dialectic. 

4. Putem numi fizic (în sensul lui Eriugena) criteriul conform 
căruia tot ceea ce se află supus naşterii şi coruperii, în comparaţie cu Ideile 
veşnice şi imuabile nu este. Dacă fiinţa este identificată cu imuabilul sau 
incoruptibilul, nefiinta este ceea ce devine, se schimbă, degenerează. Am 
văzut că natura creată care nu creează a încetat a mai fi o manifestare a lui 
Dumnezeu în sensul în care a nu crea înseamnă a face excepție de la procesul 
cunoaşterii de sine a lui Dumnezeu, scopul însuşi al creaţiei. Prin opoziţie cu 
acest scop al diviziunii, cele coruptibile se supun şi criteriului 2, negând 
superiorul, adică natura care creează. 

5. În ultimul rând, după criteriul soteriologic, omul este doar ca pur- 
tător al imaginii lui Dumnezeu, iar în cazul în care pierde această imagine 
din vina sa, nu este. Prin urmare neființă este şi păcatul. Avem aici presupo- 
zitia (tot neoplatonică) conform căreia fiinţa este Binele, iar în consecinţă, 
ceea ce este în afara binelui (în mod absolut sau gradual, ca la Augustin), 
este neființă. Acest criteriu este confirmarea tuturor celorlalte, întrucât 
omul care pierde imaginea lui Dumnezeu (nu îl mai manifestă) stă şi sub 
primul criteriu (se sustrage scopului diviziunii, autocunoaşterea divină), şi 
sub al doilea, negând natura superioară, şi sub al treilea (prin nemanifes- 
tarea lui Dumnezeu nu mai este un act ci o pură virtualitate), şi sub al 
patrulea (păcatul fiind o degenerare). 

Nu ar fi eronat să spunem că în aceeaşi măsură în care acestea sunt 


criterii ale nefiintei, ele sunt şi criterii ale fiinţei. Ele trebuie îndeplinite 

împreună pentru ca ceva să nu fie, după cum negarea lor împreună înseam- 
nă că ceva este ființă. Negarea lor este chiar o condiție pentru a putea 


vorbi despre diviziunea naturii. 


x x 


Accentele neoplatonice pe care le-a suferit doctrina lui Eriugena 
i-au determinat pe contemporani să-l considere un vir barbarus, 
(„străin/barbar“), sursă a multor neliniști (De divisione naturae va fi condam- 
nată de Biserică la 1210). Deşi a trăit în Occident, Scottus Eriugena trece 
drept „descoperitor al teologiei greceşti“, opera sa rămânând destinată unei 
supravietuiri mai degrabă subterane, ca o adevărată „ispită“ ascunsă, 
influențând, totuşi, la rândul ei, pe misticii occidentali şi pe gânditorii seco- 
lului al XIII-lea. O adevărată „redescoperire“ a antropologiei eriugeniene 


va avea loc în secolul nouăsprezece de către idealiştii germani !*6. 


146 Dermot Moran, Op. cit., p.195. Autorul menţionează lucrarea lui W. Beierwaltes, The 
Revaluation of John Scottus Eriugena in German Idealism, în J.J. O'Meara & L.Bieler 
(eds.), The Mind of Eriugena, Dublin, 1973, p. 190. 

10. RENASTEREA SECOLULUI XI 


10.1. Disputa în jurul dialecticii în secolul XI 


În clasificarea clasică a artelor liberale, dialectica făcea parte, alătu- 
ri de gramatică şi retorică, din grupul disciplinelor numite trivium, repre- 
zentând un nivel pregătitor pentru educaţia tinerilor, înainte ca aceştia să 
aibă acces la quadrivium (geometria, aritmetica, astrologia şi muzica sau 
ştiinţa armoniei). Dezvoltarea instituţiilor de educaţie, alături de 
emergenta studiilor de drept civil şi eclesiastic (studii canonice), facilitate 
de Reforma Gregoriană şi de recuperarea codului civil al lui Justinian, au 
constituit condiţiile unei „insurecţii“ a dialecticii. 

O componentă importantă a renaşterii secolului XI a fost astfel 
logica sau dialectica. Dacă Augustin fusese retor (folosind, ca instrument 
fundamental, analogia si comparatia), dacă Pseudo-Dionisie Areopagitul, 
Boethius, chiar Scottus Eriugena, se folosesc de adevăruri dogmatice fun- 
damentale fără a încerca să argumenteze nimic în privinţa lor, odată cu 
Anselm întâlnim o nouă manieră de înţelegere a menirii textului. Anselm 
caută rațiuni necesare pentru esenţa naturii divine. 

Nevoia de argumentare devine una din marile probleme ale Evului 


Mediu. Traducerile şi comentariile lui Boethius încep să circule intens, 

constituind corpus-ul standard până în 1150 când se traduce si restul 
Oragnon-ului. Abélard, de exemplu, este unul din ganditorii care influen- 
teazà enorm preocuparea pentru dialectică si fascinația pentru valoarea ei 
instrumentală, având la dispoziţie numai ceea ce lăsase Boethius. 

Ca şi Abelard, mulţi au crezut că dialectica le poate permite să 
întreprindă mai mult decât o simplă explorare a adevărurilor de credinţă: 
o argumentare a lor, adică, dovedirea adevărului enunturilor conţinute în 
revelații, fără considerarea lor iniţială. S-a ajuns astfel chiar la teza că 
nimeni nu are nevoie de revelaţie pentru a deveni credincios, deoarece 
dialectica poate permite oricui să deducă adevărul biblic. În acest fel, 
păgânii nu au nici o scuză pentru necredinta lor. 

Dacă Teologia din prima perioadă construise un discurs întemeiat 
pe citarea Bibliei şi a Sfinţilor Părinţi, acum există tendinţa de a găsi 
temeiuri în raţiunea pură. Anselm, de exemplu, nu numai că aduce argu- 
mente pentru natura divinității, dar nu citează autorităţi decât extrem de 
rar. 

Evident, această ascensiune a rolului dialecticii îşi va avea oponenții 
ei, ceea ce va duce la nenumărate „certe“ medievale. Era şi firesc, dacă ne 
gândim la Abelard, de pildă, care, în textul său Sic et non („Da şi nu“) pune 
faţă în faţă autorităţi care se contrazic, ilustrând caracterul precar al tra- 
ditici! Intenţia lui Abelard, după propria lui mărturisire, fusese cu totul 
alta: aceea de a încerca să rezolve contradicţiile respective prin rațiune, cu 
ajutorul distinctiilor, al observării atente a implicatiilor. El considera că 
autoritatea tradiţiei este indiscutabilă, dar contradicţiile apar pentru că 
noi nu reflectăm îndeajuns asupra ei. Sic et non este, prin urmare, o încer- 
care de a salva tradiţia. 

Deşi nu este cel dintâi (fusese precedat de Boethius şi Anselm), 
Abelard foloseşte, primul, la modul exemplar, forma medievală de redac- 
tare a manuscriselor, numită quaestio. Ea consta în formularea unei între- 
bări dialectice, de tipul ,da-nu“ sau „ori-ori“, urmată de elaborarea unor 
argumente pentru ambele variante de răspuns (aceste argumente puteau 
fi pur raţionale sau bazate pe autorităţi). Urma apoi poziţia autorului faţă 


de variantele descrise anterior, oferind soluţiile finale!*7. 


147 Această formă de redactare era specifică şi canoanelor sau codurilor de legi care se 
elaborau la vremea respectivă, încercând să armonizeze fie canoanele Bisericii, în 
Coduri unitare, fie legi laice. Astfel, din 1140 datează un Decretum sau Concordia dis- 
cordantium canonum (« Concordia canoanelor discordante »), elaborat de un anume 
Gratianus, în care se urmărea unificarea tuturor legilor şi decretelor Conciliilor. 

Intenţiile lui Abélard, însă, nu fuseseră destul de clare. În plus, uti- 
lizarea dialecticii în alt tratat al său, Etica, a îngrijorat pe unii, astfel încât 
cazul său a fost adus la cunoştinţa lui Bernard de Clairvaux, o figură 
importantă a momentului, mistic şi autor al unor texte de teologie misti- 
că. Acuzat de erezie, Abelard a fost urmărit şi anatemizat tot restul 
vieţii !%8. 

Exista, prin urmare, în aceeaşi perioadă, un puternic curent 
anti-dialectic. Petru Damian, o figură semnificativă a perioadei imediat 
anterioare reformei gregoriene, a scris un text numit Scrisoare despre omni- 
potenţa divină, a cărui problemă principală era dacă Dumnezeu poate rea- 
duce o femeie la virginitate după ce ea a fost coruptă. Sfântul Ieronim, 
contemporan cu Augustin, spusese că nu. Evident, nu era vorba despre o 
problemă biologică, ci despre una logică: „poate Dumnezeu schimba tre- 
cutul?“, adică, este posibilă restaurarea unui eveniment după ce acesta s-a 
petrecut? Răspunsul negativ al lui leronim se bazase pe faptul că ceea ce 
s-a petrecut deja are caracter necesar şi că pentru Dumnezeu nici unul din 
evenimentele deja petrecute nu este dezirabil să fie schimbat. 

Un astfel de răspuns era întemeiat pe legătura puternică între tem- 
poralitate şi noţiunile modale. Viitorul este contingent deoarece nici unul 
din evenimentele viitoare nu s-a întâmplat încă, deci este posibil ca ele să 
se întâmple sau nu. Dar, odată întâmplate, ele devin necesare: nu se mai 
poate schimba nimic, ele nu mai pot fi subiect al unei decizii. Boethius dis- 
cutase şi el aceste probleme, în Consolarea filosofiei, din perspectiva liber- 
tăţii voinţei. În fiecare moment există o pluralitate de posibilități pentru 
viitor, dar numai o singură cale înspre trecut: cea a evenimentelor întâm- 
plate. 

Damian, personajul de secol XI, nu este mulţumit cu acest gen de 
răspunsuri, considerând că ele atentează la omnipotenta lui Dumnezeu. 
După părerea lui, Dumnezeu poate face orice, inclusiv să schimbe trecu- 


tul. Dumnezeu este atemporal, în El nu există trecut, prezent şi viitor, 


193 Mai exista, alături de influenţa lui Boethius, şi tradiţia augustiniană. Pentru Augustin, 
Dumnezeu nu se afla deasupra fiinţei ci era gradul maxim de fiinţă şi, în acest fel, prin- 
cipial inteligibil. Dialectica poate fi, deci, folosită pentru cunoaşterea lui Dumnezeu. 
În acest sens, nu se pune problema unei limitări a lui Dumnezeu prin logică deoare- 
ce Dumnezeu este însăşi raţiunea. Legile logicii, Formele naturii, sunt parte a fiinţei 
şi se află în mintea divină. 

prin urmare nici evenimente trecute; în acest fel, pentru Dumnezeu totul 
este încă posibil, deci El poate schimba ceea ce pentru noi este deja trecut. 

Putem contraargumenta, spunând că, în acest caz, Dumnezeu ar 
trebui să schimbe toate lucrurile rele în lucruri bune, toate eşecurile în 
reuşite. Dacă n-o face, acceptă răul, deci este un Dumnezeu rău. Damian 
nu este însă un om al dialecticii, el e „de modă veche“, critică utilizarea 
dialecticii în teologie şi consideră că aceasta nu trebuie să aibă decât cel 
mult un rol instrumental: cel de „ancilla theologiae“. Acest Damian a fost, 
se pare, cel ce a stat la baza utilizării sintagmei de ancilla theologiae, loc 
comun al limbajului medieval. 

Un alt antidialectician a fost Wilhelm de St. Thierry (1085-1148), 
cel care a formulat plângerile împotriva lui Abelard, într-un text numit 
Disputatio adversus Petrum Abelardum („Discuţie împotriva lui Abélard“). El 
spune că gândirea umană este exprimată prin categorii, or, acestea nu se 
pot aplica lui Dumnezeu (o teză a lui Pseudo-Dionisie Areopagitul, dar si 
a lui Boethius, din Despre unitatea sfintei treimi, cap. IV). Nu numai catego- 
riile, dar legile logicii însele sunt create şi pot fi schimbate oricând. Nimic 
nu poate constrânge pe Dumnezeu în nici un fel, întrucât totul este creat. 

Dar poate Dumnezeu să construiască un cerc pătrat? Este 
Dumnezeu nevoit să ţină cont de natura cercului şi de natura pătratului? 
Trebuie admis că Dumnezeu este deasupra oricărei naturi şi, din acest 
punct de vedere, ar putea face orice. 

Aceste teze nu sunt simple atacuri, cu orice preţ, asupra dialecticii. 
Ele vin din traditia vie de la neoplatonici, Grigore de Nyssa, 
Pseudo-Dionisie Areopagitul: pentru ei, Dumnezeu se aflà deasupra fiintei 
şi deasupra oricărei inteligibilitàti. Deci, logica, prescriind legi pentru 
adevărurile inteligibile, nu poate fi aplicată asupra lui Dumnezeu. 
Conform acestei tradiţii, a judeca despre Dumnezeu, cu ajutorul logicii, 
înseamnă a-L coborî pe Dumnezeu la nivelul creaţiei. Dumnezeu nu poate 
fi înţeles, El poate fi doar obiect al voinței. 

Această dispută între dialeticieni şi antidialecticieni era, prin tra- 
ditie, una între dionisieni, pe de o parte, si augustinieni sau boethieni, pe 
de altă parte. Prin tradiţie doar, căci actorii principali ai disputei nu îşi 


asumau explicit vreo apartenenţă. 

11. ANSELM DIN CANTERBURY 


11.1. Cadrul istoric. 


Anselm de Canterbury a trăit între 1033 şi 1109. Odată cu el, ne 
situăm la aproximativ 250 ani după Eriugena, un interval nu atât de bogat 
în realizări filosofice pe cât de plin în evenimente istorice. 

În primele secole ale erei creştine, popoarele migratoare cutreiera- 
seră Europa iar vizigoții cuceriseră cetatea Romei în 410, provocând o 
criză majoră în spiritualitatea europeană. Mai ales în rândul populaţiei 
păgâne, se răspândise zvonul că Roma a căzut datorită mâniei zeilor faţă 
de instaurarea religiei creştine ca religie de stat, ceea ce provocase — 
printre altele — răspunsul lui Augustin numit Despre cetatea lui Dumnezeu. 
Boethius a fost încă unul dintre puţinele capete luminate în această perioa- 
dă de dezastre. Aceasta este perioada ce poate sta, pe bună dreptate, sub 
numele de „Evul întunecat“. 

Pentru o vreme scurtă, în timpul domniei lui Carol cel Mare şi a 
succesorilor săi (secolul al IX-lea, perioadă cunoscută şi sub numele de 
„Renaşterea carolingiană“), lucrurile păreau să se îndrepte: este perioada 


lui loan Scottus Eriugena. 

Totul avea să cadă însă din nou în urma măcelului viking. Nu mulți 
puteau desluşi literele, iar cei care ar fi putut, călugării, purtau mereu 
grija ascunderii obiectelor de cult de mânia invadatorilor păgâni. Nu exis- 
ta răgaz pentru speculatia filosofică. Toate acestea durează până în jurul 
anului 1000, când civilizaţia europeană intră într-o nouă perioadă de calm 
şi reconstrucţie. Renasc cu adevărat arhitectura, muzica, şcolile, statele şi 
organizarea politică. Acum începe construcţia bisericilor şi catedralelor în 
întreaga europà. Reflectia filosofică trece într-o nouă etapă. Încă plato- 
nic-augustiniană, până la marea înflorire pariziană din secolul XII, ea devi- 
ne totuşi mai puţin vizionară, câştigând enorm în virtuţi argumentative. 


Este cazul lui Anselm, gânditorul reprezentativ al acestei perioade. 


11.2. Repere biografice 


Deşi numit uneori „din Canterbury“!%, Anselm era originar din 
Aosta, Italia, unde s-a născut în 1033. Şi-a început educaţia sub tutela 
benedictinilor din locul natal. După moartea mamei sale cunoaşte o scur- 
tă perioadă de rătăcire, dar, atras fiind de celebritatea abatelui Lanfranc 150 
al abației benedictine din Bec, Normandia, Anselm pleacă într-acolo şi 
devine călugăr în 1060. După ce Normandia cucereşte Anglia, Lanfranc 
devine Arhiepiscop de Canterbury (1063) iar Anselm, în locul acestuia, 
abate la Bec. Mai târziu, în 1093, şi Anselm va pleca la Canterbury ca 
arhiepiscop şi va muri în 1109. Elevul său, Eadmer, va scrie o biografie 
amplă a lui Anselm, păstrată. 

Textele sale celebre, Monologion şi Proslogion, au fost scrise în 
perioada de la Bec (primul, terminat în 1076 iar al doilea scris în 
1077-1078). A mai scris, tot la Bec, De grammatico, De veritate, De libertate 
arbitrii între 1080 şi 1085), De casu diaboli (între 1085 şi 1090), Epistola 
de incarnatione verbi sau De fide trinitatis (1092-1094). Ulterior, la 
Canterbury, a scris Cur deus homo (De ce s-a făcut Dumnezeu om, în 1098) si 


De conceptu virginali et de originali peccato (Despre concepţia imaculată si despre 


149 Corect ar fi: „de Canterbury“, pentru a desemna, în acest fel, faptul că a fost arhiepis- 
cop în acest oraş şi nicidecum că s-ar fi născut aici. 

150 Ca abate de Bec, Lanfranc a transformat abația într-un important centru intelectual. 
Prieten cu Wilhelm Cuceritorul, după cucerirea Angliei Lanfranc este trimis la 


Canterbury ca Arhiepiscop şi Primat al Angliei. 

păcatul originar, în 1099—1100). De asemenea, mai există rugăciuni şi 
meditații, scrisori oficiale. 

Anselm se încadrează în tradiția augustiniană specifică epocii 
(reprezentând chiar punctul culminant al acestei tradiţii), fiind influntat 
însă şi de Boethius, a cărui autoritate creştea progresiv şi prin intermediul 
căruia se fac simţite, încă în Monologion, o serie de idei aristotelice. Anselm 
cunoştea prima parte din dialogul Timaios al lui Platon (până la 53c, tra- 
dus şi comentat de Chalcidius), ca şi, foarte probabil, textele areopagiti- 
ce!5l. Există, de asemenea, în De ce s-a facut Dumnezeu om, o referire la 
celebrul argument aristotelic al „bataliei navale“, pe care Anselm, necu- 
noscător de greacă, putea să-l ştie tot din textele lui Boethius. De altfel, 
tot în acest text este prezentă şi distincţia boethiana dintre necesitatea 


simplă şi necesitatea condiţionată. 


11.3. Ratiune şi credinţă. 


Preocupat, ca şi alti predecesori ai săi (de exemplu Scotus 
Eriugena) de problema raportului dintre rațiune şi credinţă, Anselm 
încearcă să demonstreze anumite adevăruri ale credinţei, căutând 
aşa-numite rationes necessariae (raţiuni necesare) pentru acestea. În 
Proslogion încearcă să găsească astfel de raţiuni necesare pentru existenţa şi 
natura lui Dumnezeu, după ce în Monologion adusese raţiuni pentru ideea 
de Trinitate. De ce s-a făcut Dumnezeu om este o încercare similară privind 
întruparea. Miza acestor încercări este o punere a raţiunii în situaţii simi- 
lare ascezei, motiv pentru care textele lui Anselm nu abundă în citate sau 
referiri biblice cât mai ales în argumentatii dense, menite a confirma com- 
patibilitatea totală dintre rațiune şi credinţă. Foarte important este faptul 
că, pentru Anselm, argumentum nu înseamnă „argument logic“ ci mai 
degrabă dovedirea cu ajutorul unei experienţe. 

Dacă Augustin, de exemplu, se multumise să explice, să facă mai 
accesibile adevărurile credinţei, apelând cel mult la analogii (el „luminea- 
ză“ problema Trinității operând o analogie între aceasta şi raportul 


cunoastere-memorie-vointà), Anselm încearcă să demonstreze totul, 


151 Pentru o discuţie asupra surselor (certe şi incerte) lui Anselm, vezi Alexander 
Baumgarten, Sfântul Anselm gi conceptul ierarhiei, Editura Polirom, Iaşi, 2003, pp. 
83-86. 

inclusiv existența Trinității. Toate acestea, fără a considera că nu mai tre- 
buie să rămână nici un mister sau taină în credință, demonstrațiile lui 
Anselm nefiind întotdeauna complete. El demonstrează că Dumnezeu 
este treimic dar nu explică modul în care se raportează Persoanele divine 
una la alta (ceea ce încercase Augustin prin analogia menționată). 

Pe de altă parte, Anselm nu confundă demonstrarea (oferirea de 
„rațiuni necesare“) cu ideea de cauzalitate. Este foarte important, pentru 
Anselm, doar faptul că adevărurile credinței pot fi demonstrate, ceea ce 
nu înseamnă şi stabilirea vreunei cauzalitàti în raportul omului cu 
Dumnezeu, sau anularea ideii de voinţă liberă. Raţiunile necesare nu aduc 
în discuţie necesitatea absolută ci, în termenii lui Boethius, necesitatea con- 
diționată: dat fiind faptul că omul există, că el a fost creat pentru fericirea 
eternă, că a căzut prin alegere proprie, era necesară Întruparea; altfel, ea 
nu ar fi avut loc. 

Apoi, trebuie să înţelegem faptul că, pentru Anselm, ratiunile 
necesare nu aveau rolul de a demonstra lucruri care altfel ar fi putut fi 
contrazise. El nu porneşte de la îndoială sau nesiguranţă pentru a ajunge 
să se convingă de adevărul — altfel incert — al unor propoziţii. 
Demonstrând — în Proslogion — existenţa lui Dumnezeu, Anselm nu 
porneşte de la afirmaţia că Dumnezeu nu există, pentru a ajunge în final 
să afirme contrariul. Anselm crede cu tărie, de la bun început, în adevă- 
rurile pe care le demonstrează. Altfel spus, el nu urmăreşte să construias- 
că proptele pentru credinţă, ci să exploreze raţional adevăruri în care 
crede deja, cu scopul întăririi rațiunii însăşi. Demonstratiile lui Anselm au 
rolul unor explorări; el îşi doreşte să vadă ceea ce știe deja că există. Credo 
ut intelligam, cred pentru a putea înţelege, este celebra axiomă pe care ne-a 
lăsat-o Anselm. Sau, pentru a completa: „fides quaerens intellectum“ (credin- 
ta căutând înţelegerea), acesta fiind titlul initial al Proslogion-ului. Credinţa 
este condiția înţelegerii adevărurilor, lipsa credinţei putând însemna un 


handicap pentru exercitarea corectă a raţiunii. 


11.4. Ratiunile necesare ale naturii lui Dumnezeu. 


Identificarea unor „raţiuni necesare“ pentru natura şi existenţa lui 
Dumnezeu reprezintă preocuparea fundamentală a lui Anselm. 
P P pP 


Argumentul ontologic anselmian va face parte din aceeaşi serie de încer- 

cări menite a argumenta adevăruri de credință, în efortul de a supune 
rațiunea unui exercițiu de purificare, unei meditații, cu scopul de a „lumi- 
na“ minţii sale ceea ce Anselm crede deja. 

Ceea ce Kant a numit „argumentul ontologic“ al lui Anselm este de 
fapt o succesiune de mai multe capitole, aflate atât în Monologion, cât şi în 
Proslogion, în care Anselm încearcă să argumenteze caracterul absurd al 
necredintei în Dumnezeu. Este vorba despre mai multe argumente sau 
mai multe secvenţe ale argumentului, fiecare în parte necesitând o anali- 
ză distinctă. Problematica legată de acestea este destul de complexă. În 
primul rând, există suficiente neclaritàti privind natura „argumentului“: 
este un argument într-adevăr ontologic sau nu? Despre ce anume vorbeşte 
Anselm: despre concepte, realităţi, sau termeni? Şi, nu în ultimul rând, 
rămâne marea întrebare: reuşeşte Anselm cu adevărat să demonstreze 
existenţa lui Dumnezeu? 

Monologion este primul text scris de Anselm în abația din Bec si 
prima formulă a argumentului ontologic se află aici. Structura lucrării 
cuprinde următoarele elemente: a) dovezi ale existenţei şi naturii lui 
Dumnezeu (capitolele 1-8); b) despre cunoaşterea divină, Cuvântul 
divin, doctrina trinitàtii. Sunt prezente elemente augustiniene din De tri- 
nitate, Anselm considerând, în plus, că această discuţie trebuie să identifi- 
ce ratiunile necesare ale existenţei trinităţii, ceea ce Augustin nu făcuse 
(capitolele 9-12); c) despre natura lui Dumnezeu, raportată la spaţiu şi 
timp (capitolele 13—28); d) din nou despre trinitate apoi despre viaţa după 


moarte, nemurirea sufletului. 


11.4.1. Dumnezeu există gi este unica fiinţă autosubzistentă. 


În capitolele 1 şi 2 din Monologion Anselm oferă primul său argu- 
ment pentru existenţa lui Dumnezeu, un argument construit pe un princi- 
piu platonic realist, utilizând şi o terminologie aristotelică (de provenienţă 
bocthiană). Este de remarcat, în acest loc, faptul că Anselm foloseşte ter- 
minologia platonică: explicit, el demonstrează existenţa necesară a unui 
bine suprem, nu a lui Dumnezeu. Echivalenta între Dumnezeu şi binele 
suprem este însă vădită, în acord cu gândirea platonic-augustiniană. 

Observăm că de fapt argumentul conţine două părţi distincte: 
prima este o afirmare a teoriei platonice a Formelor, iar cea de a doua, o 


digresiune cu ecou aristotelic menită să precizeze cum înţelege Anselm 

ideea de Bine suprem. Astfel, lucrurile sunt bune nu prin ele însele ci prin 
altul, adică prin Binele suprem. Uneori însă se pare că aceleaşi lucruri sunt 
numite „bune“ unul prin altul, luàndu-si, adică, numele în chip impropriu 
(prin accident sau în chip omonimic, cum spusese Aristotel), ca în exem- 
plul: „Acest tâlhar este bun“. Această a doua parte vine să confirme faptul 
că „binele“ nu poate fi atribuit lucrurilor decât conform Binelui suprem, 
altfel s-ar încălca sensul cuvintelor şi s-ar altera noţiunea de „bine“. 

De fapt, cele două părţi ale argumentului se completează reciproc 
prin faptul că prima parte arată existenţa Binelui unic, fără a demonstra 
faptul că acesta este bun prin sine. A doua parte arată existenţa unui Bine 
suprem, bun prin sine, dar nu arată unicitatea lui. Cele două părţi functio- 
nează numai împreună pentru ca argumentul să fie complet. 

Un element interesant prezent aici este felul în care Anselm 
reuşeşte să evite problema „celui de-al treilea om“, care, la Platon, nu a 
fost depăşită. Fără a cunoaşte dialogul Parmenide al lui Platon, Anselm 
spune că toate lucrurile sunt bune prin altul, adică prin Binele suprem. 
Spre deosebire de Platon, Anselm evită nevoia de a considera Bunătatea ca 
intermediar între lucruri şi Ideea de Bine. Binele suprem este bun prin sine 
(nu prin altul), ceea ce face ca problema regresului la infinit să dispară. 
Distincția dintre „prin sine“ şi „prin altul“, de sorginte aristotelică, func- 
tioneazà în mod strălucit în acest context anselmian pentru evitarea unei 
dificultăţi platoniciene. Toate acestea, în condiţiile în care Anselm avusese 
contact doar cu textele lui Boethius. 

Argumentul continuă în capitolul 3 al Monologionului. Faptul că 
Binele suprem nu este bun prin participare la altceva ci prin el însuși îl con- 
duce pe Anselm la o altă discuţie, care completează şi mai mult cele spuse 
anterior. În primele două capitole s-a demonstrat că Binele este unic şi că 
este bun prin sine. Rămâne de demonstrat că acest Bine este şi suprem. Cu 
alte cuvinte, această instanţă a argumentului încearcă să arate că nu se mai 
află nimic altceva deasupra Unului şi că, în scara ierarhică a creaţiei, Unul 
stă pe poziţia superioară. 

Prima observaţie este că nimicul nu există prin nimic, deoarece 
toate trebuie să existe prin ceva (prin sine sau prin altul). Dacă toate tre- 
buie să existe prin ceva anume, înseamnă că trebuie să fie acest ceva, (unul 
sau plural), prin care există toate celelalte (totalitatea). Ceca ce îşi propu- 
ne Anselm să demonstreze este că totalitatea nu poate exista printr-un 


plural ci printr-o unitate; principiul sau sursa fiinţei este unică. Remarcăm 

reluarea, aproape în parafrazà, a discutiilor similare din dialogurile plato- 
nice de bătrâneţe. 

Anselm poartă această discuţie folosind câţiva termeni esentiali: 
unu, pluralitate, multiple, natură. Acest ultim termen (natura) este foarte 
important pentru a înţelege deosebirea dintre pluralitate şi multiple, deose- 
bire ce susţine argumentul în întregimea lui. Anselm spune: 

„Dacă însă multiplele însele sunt fiecare prin sine, înseamnă că există o 
natură sau o putere de a fi prin sine pe care o deţin astfel încât să fie prin sine. 
(...) Prin urmare este mai adevărat ca toate să fie întregi prin unul însuși decât 
prin multiple, care nu pot, în lipsa lui, să fie unul: nu există nici un motiv de a 
susține că multiplele există prin sine la rândul lor, deoarece [a spune că] vreun 
lucru există prin cel căruia îi dă fiinţă reprezintă o cugetare lipsită de rațiune.“ 15? 

Lucrurile (pluralitatea) există prin ceva, fiind absurd să susţinem că 
ele ar putea exista prin nimic. Acest ceva, prin care lucrurile există, poate 
fi unic sau multiplu. Aici începe adevăratul argument. Dacă lucrurile (plu- 
rale) există prin ceva multiplu, înseamnă că temeiul lucrurilor este de 
aceeași natură cu acestea (natura multiplului), adică ele se pot întemeia reci- 
proc, ceea ce este absurd. Depăşirea acestei situaţii are loc prin acceptarea 
ideii că temeiul are un caracter unic şi nu multiplu. Acelaşi argument 
demonstrează şi unicitatea principiului. Unul este însă şi prin sine, spre deo- 
sebire de toate celelalte, care sunt prin el, adică, raportat la ele, prin altul. 
Tot ceea ce îşi are fiinţa de la altceva este inferior celui care îşi are fiinţa 
prin sine, deci toate lucrurile plurale sunt inferioare Unului. Unul este 
deci fiinţa supremă („există singur în mod maxim şi suprem“), numită în 
acelaşi timp esenţă, substanţă şi natură. 

În termeni formali, Anselm caută să explice existenţa oricărui 
lucru (a clasei tuturor lucrurilor) prin intermediul celei mai mici clase 
posibile, încercând să arate că această clasă conţine un singur element. 
Dacă fiecare element al clasei este autoconsistent, atunci clasa nu poate fi 
explicată, deoarece fiecare element al ei este independent şi nu poate 
primi o explicaţie „prin altceva“. În acest caz nu se mai justifică nici măcar 
reunirea lucrurilor într-o clasă, deoarece criteriul de clasificare lipseşte, 
lipsind orice element exterior care poate constitui explicaţia sau definiţia 
clasei. Am avea cel mult „clasa tuturor elementelor autoconsistente“, care 


ar include oricum toate lucrurile; dar fiecare asemenea lucru este auto- 


152 Sf. Anselm din Canterbury, Monologion despre esenţa divinității, traducere din limba lati- 
nà, note şi postfață de Alexander Baumgarten, Biblioteca Apostrof, Cluj, 1998. 

consistent (s-ar explica pe sine şi numai pe sine), astfel încât noțiunea de 
clasă ar avea oricum un temei unic: proprietatea autoconsistentei. Deci 
pluralismul ontologic este absurd. 153 

Prin urmare clasa lucrurilor trebuie să aibă un temei de o natură 
superioară ei. Acest temei nu poate fi însă nici multiplu, deoarece, 
existența unei clase de temeiuri ar atrage după sine, din nou, admiterea aces- 
teia din urmă drept temei. Oricum am încerca să evităm unicitatea temeiu- 
lui, ajungem la absurd sau la un regres la infinit. Concluzia pasajului de 
față anticipează terminologia argumentului ontologic din Proslogion: 


„..„.este acela mai mare şi mai bun şi desăvârşit dintre toate cele ce sunt“. 


11.4.2. Dumnezeu este simplu, atemporal si aspaţial. 


Argumentul se completează pe parcursul Monologionului prin adău- 
garea altor elemente ale demonstraţiei. Astfel, în capitolul 17 se demons- 
trează simplicitatea lui Dumnezeu, adică faptul că temeiul suprem nu este 
compus. Ceea ce este compus, depinde de părţile sale pentru a fi (nu în 
sensul că acestea îl întemeiază, ci în sensul că îi condiţionează existenţa ca 
substanţă, în felul în care argumentase Boethius principiul individuatiei). 
Chiar şi aşa, dacă Dumnezeu ar depinde de ceva, nu ar mai exista „prin 
sine însuşi“, ci existenţa sa ar fi condiţionată de altceva, de părţile sale. Or, 
s-a arătat că Dumnezeu există prin sine şi nu prin altceva. Deci nu poate 
depinde de nimic, prin urmare nu trebuie să aibă părți. Ceea ce era de 
demonstrat. 

În capitolul 18 se demonstrează că Dumnezeu este atemporal, 
adică nu are început sau sfârşit în timp. Dacă Dumnezeu ar avea un înce- 
put, înseamnă că a existat un moment anterior în care Dumnezeu nu exis- 
ta. În momentul în care a început să existe, Dumnezeu ar fi putut să fie 
născut sau generat (să primească fiinţă) în trei feluri: (a) din nimic, ceea ce 
este absurd, căci din nimic nu se poate naşte decât tot nimic; (b) din altce- 
va, ceea ce ar însemna că Dumnezeu ar fi cauzat, deci nu ar fi o fiinţă 


auto-cauzată, ceea ce ar contrazice natura sa; (c) din sine însuși, ceea ce nu 


153 Există şi implicaţii morale ale pluralismului absolut: dacă ar fi autoconsistente, toate 
lucrurile ar fi ori contingente, ori necesare, în mod exclusiv, ceea ce ar face să dispa- 
ră orice ierarhie. Nu ar mai exista libertatea deciziei, întrucât ar lipsi responsabilitatea 
opțiunii: orice am alege să facem, ar fi indiferent, fără consecinţe (căci rezultatul 
acţiunii noastre ar fi un alt lucru autoconsistent), deci am putea face orice, inclusiv 
acte imorale sau criminale. 

înseamnă altceva că Dumnezeu exista înainte de a apărea, ceea ce era de 
demonstrat. 

Pe de altă parte, Dumnezeu nu are nici sfârşit. Dumnezeu fiind 
identic cu adevărul (o axiomă augustiniană), adevărul nu are început si 
nici nu se va sfârşi, căci enunţul care descrie o stare actuală de lucruri a 
fost dintotdeauna adevărat (formulat la timpul viitor) şi va continua să fie 
adevărat după ce lucrurile s-au întâmplat (formulat la timpul trecut). 
Dacă, măcar în această formă particulară, adevărul etern este posibil, este 
cu atât mai mult necesară acceptarea eternității adevărului absolut, care 
este Dumnezeu. 

Dar poate fi Dumnezeu în spaţiu? Se pot formula câteva enunturi 
(vezi cap. 20, 21, 22) în acest sens: (a) Dumnezeu există peste tot şi întot- 
deauna; (b) Dumnezeu există undeva şi uneori; (c) Dumnezeu există nicăie- 
ri şi niciodată. Ultimele două posibilităţi sunt absurde. Dacă (c) Dumnezeu 
nu există nicăieri şi niciodată, atunci nici lucrurile multiple n-ar exista, 
pentru că le-ar lipsi temeiul. Dar lucrurile există (adevăr empiric), deci 
Dumnezeu trebuie să existe (fie şi la un moment dat, pentru a crea 
lumea), ceea ce înseamnă că varianta (c) este contrazisă. 

Dar Dumnezeu nu este nici numai undeva şi uneori. Dacă Dumnezeu 
ar exista numai în anumite locuri şi numai la anumite momente, ar însem- 
na că numai în aceste locuri şi la aceste momente ar mai exista şi altceva 
decât Dumnezeu (lumea: lucrurile, fiinţele). În alte momente şi în alte 
locuri ar fi nimicul. De fapt, aceste locuri şi momente, ele însele, n-ar 
putea exista, din moment ce, nefiind autosubzistente, au nevoie de 
Dumnezeu ca să existe. Or, Dumnezeu nefiind în ele, existenţa lor e anu- 
lată. Dar dacă aceste locuri şi momente nu există, înseamnă că rămân doar 
cele în care este Dumnezeu. Deci Dumnezeu este peste tot şi întotdeau- 
na, ceea ce înseamnă că numai enunţul (a) este adevărat. 

Următoarea întrebare este: cum anume poate Dumnezeu să existe 
peste tot şi întotdeauna? În ce fel? De bună seamă că Dumnezeu este oriun- 
de şi oricând ca un tot, căci El nu are părţi. Dar cum anume poate exista, ca 
un tot, oriunde şi oricând? Anselm va arăta că este absurd să ne întrebăm 
astfel, deoarece Dumnezeu nu poate fi într-un fel anume. 

Sunt numai două posibilităţi: (a) întregul există în toate locurile în 
acelaşi timp, respectiv, (b) întregul există în toate locurile la momente 
diferite. 

Dacă (a), atunci înseamnă că Dumnezeu sau natura supremă se află, 


simultan, în fiecare dintre locuri, adică există mai multe naturi supreme 

în fiecare dintre locurile existente. Deci Dumnezeu nu poate fi întreg în 
fiecare dintre locurile existente. 

Dacă (b), atunci Dumnezeu se află peste tot la momente succesive, 
ceea ce duce la concluzia că ar exista momente (anterioare şi viitoare faţă 
de prezenţa naturii supreme) în care Dumnezeu nu e. Dar s-a arătat că 
acest lucru e imposibil (e nevoie de prezenţa lui Dumnezeu pentru ca 
orice altceva să existe), deci e imposibil să existe momente în care 
Dumnezeu e absent. Deci Dumnezeu nu poate fi peste tot la momente dife- 
rite. 

Dacă Dumnezeu nu este, pretutindeni si mereu, nici în fiecare din- 
tre locuri, nici în fiecare dintre momente, înseamnă că întregimea Lui nu este 
în nici un mod. Astfel, se conchide că este imposibil ca natura supremă să 
fie pretutindeni şi întotdeauna în vreun fel anume. Ea este eternă şi peste tot 
în alt fel decât lucrurile, într-un mod nedeterminat. „Pretutindeni“ şi „ori- 
când“ nu sunt, pentru natura supremă, determinări spatio-temporale. 
Spaţiul şi timpul sunt cauzate de Dumnezeu, adică nu pot fi fără 
Dumnezeu, de aceea Dumnezeu „se află în ele“. El nu este însă determinat 
de ele, căci aceasta ar însemna că ele condiționează pe Dumnezeu. Altfel 
spus, Dumnezeu le cuprinde pe ele, dar ele nu-l cuprind pe Dumnezeu. În 
acest sens, Dumnezeu nu lipseşte de nicăieri (întemeiază, cuprinde 
spaţiul), dar nu este undeva anume (nu este determinat sau cuprins de 
spaţiu); totodată, nu lipseşte nicicând (întemeiază timpul), fără a fi cândva 
(nu este determinat de timp). 

Numai lucrurile sunt determinate prin spaţiu şi timp, putând avea 
loc astfel cuprinderea lor mentală în categoriile spatio-temporale. Dacă 
Dumnezeu ar fi la rândul Său determinat, ar putea fi cunoscut ca orice 
lucru, dar aceasta ar însemna că Dumnezeu ar fi de aceeaşi natură cu cre- 


atia, idee respinsă chiar la începutul Monologionului. 


11.4.3. Există, totuși, predicate ale lui Dumnezeu? 


Şi totuşi, dacă Dumnezeu nu este determinat, cum putem noi vorbi 
despre El? Această problemă revine, iarăşi şi iarăși, după Boethius şi 
Pseudo-Dionisie Areopagitul, apoi loan Scotus Eriugena, acum, la Anselm 
şi după el, la Maimonide şi Toma din Aquino. În capitolul 15 din 


Monologion, Anselm spusese: „nu fără rost mă frământă întrebarea: cât de 

atent pot cerceta ce anume ar putea să i se potrivească ei în mod substan- 
tial, dintre cele care se pot rosti cu privire la ceva?“15* 

Cele ce pot fi rostite în mod relativ (prin subiect şi predicat, deci 
prin enunturi) nu aparţin în mod semnificativ substanţei divine deoarece 
aceasta transcende lucrurile. A enunta înseamnă a atribui un predicat unui 
subiect, dar numai lucrurile create au predicate exprimabile în limbaj. De 
aceea, orice relaţie enuntiativà (de genul „P este Q“) nu se referă la natu- 
ra divină. 

De obicei, limbajul descrie stările de lucruri adăugând subiectului 
ceea ce el nu are prin sine, ci prin altceva. Spunând: „Socrate este om“, 
asertăm un enunţ care arată că Socrate este ceea ce este nu prin sine, adică 
nu prin faptul de a fi Socrate, ci prin altceva, adică prin umanitate sau prin 
ideea de om. Acest enunţ se referă la ceea ce este esențial în Socrate, de 
aceea, asertând umanitatea, noi înțelegem mai bine pe Socrate. 

Despre Dumnezeu nu am putea construi asemenea enunturi întru- 
cât nu există nimic care să poată fi atribuit naturii divine, aceasta având 
totul prin sine si nu prin altceva. Esenţa divinității nu poate fi asertată. 
Spunând: „Dumnezeu este suprem“ noi nu numim nemijlocit esenţa lui 
Dumnezeu, termenul de „suprem“ având sens numai în raport cu lucruri- 
le faţă de care Dumnezeu este suprem. Fiind prin sine si nu prin altceva, 
esenţa lui Dumnezeu nu este cauzată de nimic exterior ei (este neseparată 
de subiect), în acest caz, limbajul nu mai are ce să unifice în enunţ. Acolo 
unde esenţa este neseparată, limbajul nu mai este util. 

Totuşi, dacă Dumnezeu nu poate fi numit prin ceca ce este, limba- 
jul îl poate aproxima numind ceea ce nu este El, sau felul în care nu este, 
având certitudinea că „nefiinţa“ Lui într-un anumit mod este mai bună 
decât „fiinţa“ în modul respectiv. În alti termeni, am putea spune că este 
mai bine că Dumnezeu nu este într-un anumit fel, decât dacă ar fi în felul 
respectiv. Avem la dispoziţie enunturile care elimină atributele ce ar altera 
ideea de Dumnezeu. 

Acest fel de situaţie îl întâlnim si în cazul unor enunturi despre lucru- 
rile create. De exemplu, putem considera următoarele două enunturi: 

(1) „Este mai bine pentru om să nu fie de aur“; 


(2) „Este mai bine pentru plumb să fie de aur“!®>, 


154 Anselm, Monologion, editia citatà, p. 39. 
153 Exemplele lui Anselm, în Monologion, ed. cit. (cap. 15, p. 41). 

Sensul enunturilor se sprijină pe o ierarhie a ființelor: specia „om“ 
este superioară speciei metalelor, deci este mai bine pentru om să nu fie 
un metal; în acelaşi timp, în cadrul speciei metalelor, aurul este superior 
plumbului, prin urmare ar fi mai bine dacă plumbul ar putea fi aur. 

În primul enunţ se afirmă o „neființă“ mai bună decât o „fiinţă“: „a 
nu fi aur“ este ceva superior lui „a fi aur“, în cazul omului. În al doilea 
enunţ, o „fiinţă“ este mai bună decât o „neființă“, înţelese analog. Ambele 
enunturi sunt relative, ele afirmând sau negând ceva prin relaţie la ceva 
situat pe o altă treaptă ierarhică. 

La fel stau lucrurile şi în ce priveşte raportul dintre om şi 
Dumnezeu. A afirma ceva despre Dumnezeu (că este „suprem“, că este 
„cel mai bun“, „cel mai mare“, etc) nu înseamnă altceva decât a presupu- 
ne că Dumnezeu are aceste atribute în raport cu omul. Ele nu numesc esen- 
ta lui Dumnezeu ci ceea ce ar fi mai bine pentru om să fie. 

Despre esenţa lui Dumnezeu nu putem însă afirma decât că este 
necesar să fie tot cea ce este, întrucât ceva mai bun decât ea nu există iar ceva 
inferior nu poate fi atribuit lui Dumnezeu. Formulate despre esenţa divi- 
nă, adică raportate la Dumnezeu însuşi, cele două propoziţii de mai sus ar 
putea avea forma următoare: 

(1°) Este necesar ca Dumnezeu să nu fie mai putin decât ceea ce este; 

(2”) Este necesar ca Dumnezeu să fie tot ceea ce este. 

Cu alte cuvinte, pentru Dumnezeu „este mai prejos tot ceea ce El 
nu este“. În acest fel se poate afirma că Dumnezeu nu poate fi nedrept ci 
drept, nu este neviu ci viu, nu este neîntelept ci înţelept etc. Toate acestea 
se afirmă însă la modul absolut (cap. 16): Dumnezeu nu „are dreptate“, ci 
este dreptatea existentă, nu „are viaţă“ ci este viaţa existentă, etc. Fiintele infe- 
rioare, create, nu au aceste atribute prin ele însele, de aceea ideea sau con- 
ceptul nostru de dreptate şi, în general, toate noţiunile noastre, par a nu 
avea decât realitate mentală: ele nu pot fi indicate decât ca atribute. În 
raport cu Dumnezeu, însă, ele nu sunt atribute ci existențe. Dumnezeu nu 
este „bun“ în sensul că ar avea atributul binelui în modul cel mai complet, 
ci este binele suprem, adică binele existent. Binele suprem sau maxim nu mai 
este un simplu atribut ci o esenţă, adică o existență. 

Cu acestea putem înţelege mult mai bine, în cadrul argumentului 
său ontologic din Proslogion, distincţia între „a avea atributul existenţei“ şi 
ya exista“. „Ceva faţă de care altceva mai mare nu mai poate fi conceput“ 
nu desemnează ceva care are doar atributul existenţei ci o existență reală, 


neputând fi gândit altfel. 

11.5. Argumentul ontologic din Proslogion. 


Anselm scrisese deja Monologionul, la abația din Bec, în care oferi- 
se, în toată complexitatea lor, argumentele despre natura şi existenţa lui 
Dumnezeu. La cererea unor frati călugări, ni se spune în prefața 
Proslogionului, Anselm încercase să ofere un model de meditaţie „asupra 
rostului credinţei“ punându-se în locul „celui care, gândind cu sine în tăce- 
re, cercetează cele neştiute“!5€. Suntem avertizaţi că Proslogionul conţine 
„un singur argument“, spre deosebire de Monologion, care se desfăşurase pe 
mai multe planuri şi oferise argumente distincte pentru fiecare aspect al 
naturii supremel5 A 

În Proslogion, Anselm îşi pune în faţă un interlocutor virtual (,,neso- 
cotitul“) cu care însă nu realizează un dialog direct dar de care se foloseşte 
ca de o entitate discursivă imaginară, un fel de alter-ego al propriei sale 
raţiuni 98. După terminarea Proslogionului, însă, un alt călugăr, Gaunilon, 
nu din abația lui Anselm ci de la Marmoutier, citeşte textul şi îi răspunde 
printr-un opuscul intitulat Cartea lui Gaunilon pentru apărarea smintitului. 
Anselm va răspunde, motiv pentru care Proslogionului i se va adăuga o 
Apologie. 

Aşa-numitul „argument ontologic“ din Proslogion (numit astfel de 
Kant, nu de Anselm), este una din temele marilor dispute ulterioare din 
istoria filosofiei. El este de obicei respins pe motivul imposibilității prin- 
cipiale de a deduce existenţa unui lucru din conceptul său. Deşi am văzut 


deja care este sensul acestei „reificări“ la Anselm, putem considera, pen- 


156 Sf. Anselm din Canterbury, Proslogion sau discurs despre existenţa lui Dumnezeu, traduce- 
re din limba latină, note şi postfață de Alexander Baumgarten, Biblioteca Apostrof, 
Cluj, 1996. 

157 Proslogionul constituie deci o încercare de a simplifica argumentele din Monologion. 

158 Acelaşi exerciţiu îl întreprinsese si Augustin în De libero arbitrio, II, 5, unde, prin inter- 
mediul personajului Evodius, a propus un fel de „strategie“ de dialog cu „smintitul“. 
Pornind de la ideea că un dialog nu este posibil decât dacă cei doi parteneri „se 
încred“ unul în altul, acceptându-şi, adică, reciproc premisele drept verosimile, per- 
sonajul Evodius rezolvă dilema discuţiei cu „smintitul“ impunând o disciplină a dia- 
logului conform căreia, dacă credinciosul cade de acord să discute cu smintitul 
înseamnă că porneşte de le ideea lipsei de absurditate a necredintei acestuia. 
Reciproc, smintitul trebuie să facă la fel. Pentru Anselm problema pare să se pună în 
termeni similari: credinciosul concede smintitului clauza de non-referentialitate a 
noţiunii de Dumnezeu, iar smintitul acceptă la rândul lui un conținut al acestei no- 
tiuni. Anselm va demonstra caracterul autocontradictoriu al necredintei. 


165 


—$— 


scolastica.qxp 4/24/2005 10:03 Page se 


tru început, că Anselm se referă la entități logice (noţiuni) şi nu la realități. 
Pentru a rămâne inteligibil pentru noi, putem să admitem că el se referă 
la entități mentale, la concepte, nicidecum la realități postulate. De altfel, 
Anselm nu vorbeşte despre lucruri ci despre noțiuni conceptibile, iar în 
această măsură, nu demonstrează existența lui Dumnezeu ci lipsa de absur- 
ditate a ideii că Dumnezeu există. 

Pe de altă parte, pentru a înţelege şi mai mult exercițiul anselmian, 
trebuie să acceptăm că statutul „celor din minte“ (al conceptelor) nu se 
reduce la ceva separat de domeniul divinului (deci al realului). Rațiunea 
umană nu este o facultate deconectată de registrul divin: ea este creația lui 
Dumnezeu în aceeaşi măsură în care omul, ca ființă integrală, este creaţie 
a Lui; rațiunea este posibilă ca activitate umană în aceeaşi măsură în care 
credinţa, ca act uman, este incontestabil manifestă. 

În cele din urmă, totuşi, nu este vorba doar despre o infirmare — 
pe cale logică — a ideii că nu există Dumnezeu, ci despre un efort de 
exercitare a raţiunii în registrul credinţei. Dacă omul este creatură divină 
şi, prin aceasta, se poate lăsa impregnat de divinitate prin actul ascetic, 
înseamnă că şi raţiunea, ca facultate umană, poate fi supusă unei asceze 
specifice. Dacă există o asceză a trupului şi una a sufletului, asceza ratiu- 
nii nu mai este un non-sens ci o recuperare necesară. 

În acest fel, putem porni cu ideea că exerciţiul anselmian — căci 
exerciţiu este — nu îşi propune combaterea vreun necredincios anume, ci, 
în mod intim, purificarea propriei raţiuni de tentatia gândului impiu. 
Rațiunea, „lăsată în voia ei“, cum avea să spună Bacon, în cu totul alt con- 
text, este capabilă de „ispită“, la fel cum trupul si sufletul pot fi ispitite, 
fiecare în felul lor. În ce poate consta ispita raţiunii dacă nu în gândul că 
Dumnezeu nu este sau, mai sofisticat, gândul că existenţa lui Dumnezeu 
este un concept absurd? S-ar găsi destule argumente pentru un asemenea 
gând (la fel cum trupul dispune de mult mai multe impulsuri spre neno- 
rocire iar sufletul de mult mai multe pofte nimicitoare), ceea ce nu 
înseamnă însă că aceeaşi rațiune nu este capabilă să-şi contrazică „voia de 
comoditate“. 

Putem înţelege deci, pentru început, argumentatia lui Anselm în 
registru pur mental: ca încercare de a demonstra consistenţa unei noţiuni, 
lipsa ei de absurd, fără a mai lua în considerare încercarea de reificare a 
conceptului. Ceea ce însă nu putem lăsa deoparte este statutul logicului, 
natura raţiunii şi a productelor ei: cea de creatură. Şi atunci, dacă raţiunea 


ar putea, în vreun fel, să găsească şi să recunoască pe Dumnezeu în ea 

însăşi, ca gând nestràin de ea (ceea ce înseamnă: lipsit de absurditate), ar 
fi suficient pentru realizarea ascezei pomenite. 

Cuprinderea raţională a lui Dumnezeu este limitată, omul fiind 
creatură, dar — tocmai de aceea — legitimă. Putinta acestei cuprinderi 
— în limitele date — este semnul acestei legitimitàti şi mai ales a faptu- 
lui că raţiunea, la rândul ci, se poate lăsa cuprinsă de propriul ei creator. 

Interlocutorul virtual din Proslogion („smintitul“ sau „nesocotitul“) 
nu acceptă decât un discurs la nivel notional, refuzând să creadă că ceea ce 
mintea umană poate concepe există şi în realitate. Se porneşte astfel de la 
ipoteza implicită a autonomiei minţii umane, a separării ci de divin, deci 
de creator, deci de registrul fiinţei. Este vorba, în alte cuvinte, de un pro- 
fil al necredinciosului care poate admite doar ceea ce este verosimil sau 
necontradictoriu. Acest interlocutor imaginar este, în viziunea lui 
Anselm, „smintitul“ sau nesocotitul, adică cel Lipsit de credinţă, dar care, 
în limitele raţiunii sale, gândeşte absolut corect. Rațiunea este singurul 
element comun între credincios şi necredincios şi deci singura legătură ce 
poate fi stabilită între aceştia. Tocmai din acest motiv, Anselm va porni de 
la premisele raţionale ale „nesocotitului“. Îi va propune un exerciţiu men- 
tal desfăşurat în mai multe etape, astfel încât, la sfârşit, raţiunea singură va 


putea înțelege ceea ce iniţial i se păruse străin. 


11.5.1. Considerarea unei notiuni-limità a minții 


Neadmiţând existenţa lui Dumnezeu, necredinciosul nu va putea 
admite faptul că ideea noastră de Dumnezeu are un corespondent în rea- 
litate. Va considera că, indiferent cum descriem conceptul de Dumnezeu, 
el nu se referă la nimic. Nu va putea respinge însă descrierea ca atare, de 
exemplu expresia: „ceva faţă de care altceva mai mare nu poate fi conce- 
put“. Aceasta este o descriere cu sens şi se referă, din punctul de vedere al 
necredinciosului, la o limită principială a minţii umane. 

„Smintitul“ a fost astfel pus în faţa situaţiei de a admite că ceea ce 
Anselm gândeşte despre Dumnezeu nu este contradictoriu dacă eliminăm 
existenţa. Astfel, chiar şi „smintitul“ poate înțelege — cel puţin — expresia 
„ceva faţă de care nimic mai mare nu poate fi conceput“. Această expresie 
este cel mai cuprinzător enunţ pe care noi îl putem formula, deci o vom 
putea utiliza chiar şi ca pe un nume convenţional al lui Dumnezeu. Mai 


putem admite că ea nu se referă la vreun lucru sau realitate, ci doar la un 

conţinut mental, la o „noţiune maximală“, numind astfel, cu cuvintele 
noastre, un concept dincolo de care mintea umană nu mai poate trece. 

Ce ar putea însemna un astfel de concept lărgit până la limita la 
care mintea umană nu mai poate face faţă? Fie: a) adăugarea succesivă de 
note sau atribute, la orice concept, ceea ce ar duce la particularizarea lui 
(un drum de la general la individual), până la limita la care acest individual 
ar putea însemna practic orice; fie b) sustragerea de note, fapt ce ar duce la 
generalizare excesivă, până la limita la care el nu ar mai avea determinaţii 
(o noţiune fără sferă). 

Este puţin probabil ca Anselm să fi gândit „mărimea“ conceptului în 
termeni de adăugare de note întrucât formaţia sa augustiniană şi areopa- 
gitică îi permitea să înţeleagă specificul cunoaşterii prin predicate ca fiind 
unul particularizant. Fapt este, însă, că termenul de „mare“ (magnus) utili- 
zat de Anselm funcţionează într-un registru ontologic ierarhic (de tip 
pseudo-areopagitic sau augustinian) în care „mărimea“ aparţine niveluri- 
lor superioare în ordinea fiinţei. Conform acestui vocabular, ceva este 
„mai mare“ (maius) dacă se situează pe un grad superior în ierarhia lumii; 
aceasta înseamnă, atât pentru Augustin cât şi pentru Pseudo-Dionisie 
Areopagitul (iar Anselm nu face excepţie), înțelepciune, temei, realitate, bine, 
adică nicidecum un particular ci mai degrabă un universal. Mai mult, par- 
ticularul nu este o limită a minţii ci mai degrabă ar putea fi una a simturi- 
lor sau a imaginaţiei. 

Ceea ce ne propune Anselm este deci un inteligibil. De care fel? 
Tocmai aici este punctul de sprijin al accesului la argumentul său. El 
porneşte de la un concept-limită („maximal“) pentru intelectul necredincio- 
sului, adică ceva faţă de care mintea nu poate concepe altceva mai mare. 
Ceea ce urmează este o analiză a acestui concept. Întrebarea care dă sens 
argumentului anselmian este: „Ce înseamnă acel ceva faţă de care altceva 
mai mare mintea nu poate concepe?“ Primul pas este să admitem, odată 
cu „smintitul“, că este vorba de o noţiune pură, o limită a minţii înţeleasă 
ca şi construct. 

Un asemenea concept, dacă este admisibil ca și concept (şi nu există 
motive de respingere), va exista în mintea „smintitului“, dar nu va desem- 
na nimic în realitate deoarece Anselm trebuie să respecte principiul con- 
form căruia ceea ce este raţional (conceptibil) nu este neapărat şi real. Prin 
urmare, acest „smintit“ va putea înţelege şi admite sensul expresiei, chiar 
dacă nu va fi de acord că ea desemnează o ființă, ci doar un conţinut men- 
tal. Prin urmare, putem considera ca premisă a argumentului următoarea 

propozitie: „În minte se află ceva faţă de care altceva mai mare nu poate fi 
conceput“15?. Să numim acest ceva „D“. 

Evident, „a exista în înţelegere“ sau în minte nu înseamnă nimic 
mai mult decât că „pot gândi“, fără nici o implicatie asupra existenței reale 
a ceea ce pot gândi. Este un caz similar cu cel în care spunem: „pot gândi 
despre lucrurile imposibile“, în măsura în care pot cel puţin afirma impo- 
sibilitatea lor. Sau, luând un alt exemplu, pot gândi (construi) conceptul 
unui „pătrat rotund“, chiar dacă nu-i pot determina existenţa. Este un 
concept-limită al minţii mele şi îi pot chiar „alcătui“ un fel de definiţie 
matematică!€0, 

Este limpede că acest ceva — D — nu există în realitate, decât în 
minte. Este presupozitia pe care poate să şi-o asume „smintitul“, în măsu- 
ra în care poate concepe „D“: „da, în măsura în care pot să concep D, D se 
află în mintea mea“. Aici, „smintitul“ ar întări: „numai în mintea mea“. Nici 


Anselm nu se grăbeşte să-l contrazică. 


11.5.2. Contrazicerea noțiunii iniţiale. 


Anselm ar putea însă să întrebe: „am putea conveni că acest D exis- 
tă în realitate?“ — întrebare la care smintitul nu poate răspunde decât afir- 
mativ, deoarece o convenție pură nu încalcă premisa sa iniţială. Nimic nu ne 
opreşte, va spune deci Anselm, să afirmăm că D „poate fi gândit că este şi 
în fapt“. Putem să luăm acest pas anselmian ca pe un exerciţiu de imagi- 
nație. D avea sens ca afirmare a unei limite intelectuale, or, ceea ce se 
petrece acum schimbă întreaga perspectivă: s-a admis că D „poate fi gân- 
dit ca existând şi în fapt“. Deşi ştim că nu e aşa, nimic nu ne opreşte să gân- 
dim pe D ca fiind real, aşa cum putem gândi că „Pegas“ este real, că extra- 


tereştrii sunt reali sau că Sirenele trăiesc în mare. Anselm nu a încălcat 


159 Utilizarea acestei sintagme nu apare pentru prima dată la Anselm. Vorbind despre 
Zeu, Seneca o folosise şi el în forma „nimic mai mare decât el nu poate fi conceput“ 
(Quaestiones naturales, 13). O mai întâlnim la Boethius, în Mângâierile filosofiei, I, 10 
(„cine s-ar îndoi că nu este bun cel decât care nu există nimic mai bun?“), dar şi la 
Augustin în De vera religione, 35 („acela decât care nu este nimic mai simplu“), De libe- 
ro arbitrio, II, VI, 14 („ceva decât care nimic nu este mai presus“). O discuţie pe aceas- 
tă temă, în Alexander Baumgarten, Sfântul Anselm şi conceptul ierarhiei, ed.cit., pp. 
109-111. 

160 Să zicem: „pătratul rotund este o figură geometrică având patru unghiuri de 90 de 
grade, patru laturi egale trasate printr-o inie continuă ale cărei puncte sunt identic 
depărtate faţă de centru“. 

convenţia iniţială a smintitului dar a reuşit să contrazică sensul lui D, care 
era „ceva faţă de care altceva mai mare nu poate fi conceput“. Tocmai a fost 
conceput ceva mai mare decât D: între „noţiunea de Sirenă“ şi „noţiunea 
unei Sirene existente în fapt“, cea de a doua este mai mare. 

Am obţinut astfel un nou concept, să spunem DI, care, alături de 
„ceva faţă de care altceva mai mare nu poate fi conceput“, mai afirmă şi 
existenţa reală. Este de la sine înţeles că DI depăşeşte pe D, în sensul că, 
afirmând ceva în plus — „existenţa“ — este „mai mare“, ceea ce nu era 
cazul lui D. Nivelul mental, căruia îi aparţine premisa 1 (,D“ este ceva „faţă 
de care altceva mai mare nu poate fi conceput“), este păstrat: existenţa pe care 
o asertăm acum este considerată tot ca noţiune. 

„Sminteala“ interlocutorului imaginar al lui Anselm consta tocmai 
în refuzul de a concepe atributul existenţei, sub pretenţia absurditàtii sale, 
asumând faptul că „ceva faţă de care altceva mai mare nu poate fi conce- 
put“ este un conţinut mental (un fel de limită superioară a puterii minţii 
omenești) ce nu poate exista decât în minte. „D“ este astfel un concept 
maxim care, fiind numai concept, nu conţine temeiul postulării realității 
conţinutului său. Argumentatia lui Anselm nu depăşeşte aceste condiţii, 
dar atrage atenţia asupra unui fapt elementar: „existenţa în fapt“ poate fi şi 
ea concepută, ceca ce nu înseamnă deloc o reificare. 

Dacă pot gândi ori concepe pe „D1“ (care înseamnă „D“ conceput ca 
existent), înseamnă că am contrazis pe „D“, deoarece am putut concepe ceva 
„mai mare“ decât „ceva faţă de care altceva mai mare nu poate fi conce- 
put“. Dar posibilitatea de a fi contrazis pe „D“ nu înseamnă altceva decât 
că „D“ este absurd şi deci existenţa trebuie admisă ca făcând parte din el. 
Eliminarea ei fusese tocmai cauza pentru care D a putut fi contrazis. Am 
ajuns astfel să spunem că „D“ (însemnând: acel „ceva faţă de care altceva 
mai mare nu poate fi conceput“), pentru a avea sens, trebuie să includă şi 
existenţa, căci existenţa este conceptibilă, prin urmare „D“ are sens numai 
dacă este acelaşi cu „D1“. 

Concluzia este că „cel faţă de care altceva mai mare nu poate fi gân- 
dit“ conţine existenţa. Aici am putea să ne oprim, căci raţiunea a ajuns la 
un rezultat important: noţiunea noastră de Dumnezeu (căci „D“ n-a fost 
decât un nume convenţional al Lui) poate include şi existenţa. Altminteri, 
conceptul nostru de Dumnezeu („D“) ar fi incomplet: n-ar fi ceva „faţă de 
care altceva mai mare nu poate fi gândit“, ci ar fi depăşit de „D1“. Dar 


atunci cel „faţă de care altceva mai mare nu poate fi gândit“ devine „D1“ 

însuşi, căci îndeplineşte două condiţii: 1) este mai mare decât D şi 2) poate 
fi conceput. 

Acesta nu este însă sfârşitul argumentului, abia acum urmează par- 
tea sa importantă. Am putea să observăm că până aici Anselm nu a obţinut 
decât faptul că noţiunea de Dumnezeu are sens în acelaşi mod cu alte 
noţiuni cum sunt „Pegas“, „Sirenă“, „extraterestru“: ştim că nu există dar 
le putem gândi ca existente. Oprindu-ne aici, i-am putea reproşa lui 
Anselm exact ceea ce i-au reproşat o seamă de gânditori, printre care şi 
Kant: anume că din concept nu decurge în mod necesar existenţa. Pe 
acelaşi temei am putea vorbi despre toate „fiinţele“ imaginare, ba chiar 
despre „El Dorado“ sau Atlantida, insula pierdută. Anselm nu are în vede- 


re însă aşa ceva şi argumentul său continuă. 


11.5.3. „Dumnezeu“ ca existenţă necesară 


Noţiunea DI înseamnă acum „ceva faţă de care altceva mai mare nu 
poate fi gândit dar a cărui existenţă poate fi gândită“. DI are prin urmare 
sensul de existenţă contingentă: ea poate fi gândită ca fapt. Dumnezeu sau 
Atlantida pot fi gândite în egală măsură ca fiind sau ca nefiind, şi acesta este 
sensul în care am admis anterior că existenţa gândită funcţionează ca o con- 
ventie. Noi avem o noțiune de Dumnezeu, aşa cum avem o noțiune de 
Atlantida; nu ştim dacă Dumnezeu sau Atlantida există sau nu, de aceea le 
putem gândi fie că există, fie că nu există. A le gândi ca existente este de 
bună seamă un concept mai mare decât a le gândi ca inexistente. 
Existenţa, în acest sens, este însă una contingentă, ca a oricărei fiinţe ima- 
ginare. 

Este posibil mai mult decât atât? Anselm va construi un nou pas 
argumentativ. Dacă în loc de existenţa posibilă am putea gândi o existență 
necesară, ar însemna că am obţinut un nou concept, D2, care îndeplineşte 
la rândul lui cele două condiţii: 1) este mai mare decât DI; 2) poate fi con- 
ceput. Este mai mare decât DI deoarece existenţa necesară este ierarhic 
superioară celei contingente şi poate fi conceput întrucât nici măcar smin- 
titul nu-şi va nega capacitatea de a înțelege acest concept. Existenţa înseam- 
nà „a exista în mod necesar“, ceca ce, din nou, nu este deloc imposibil de 
conceput. În termenii lui Anselm, acest D2 este astfel încât „nu poate fi 


gândit că nu este“ (existenţă necesară). 

Obtinem astfel un nou concept care, incluzând şi semnificaţia auten- 
tică a noţiunii de existenţă („a exista în mod real“ — din moment ce nu 
poate fi gândit că nu este), este mai mare decât „D1“. Dar atunci D2 devi- 
ne „cel faţă de care nimic mai mare nu poate fi conceput“, astfel încât tre- 
buie să admitem că acel „ceva faţă de care nimic nu este mai presus“ tre- 
buie să se afle si în intelect şi în realitate, pentru ca noțiunea să aibă sens. Cu 
alte cuvinte, fie putem nega existenţa, dar atunci nu operăm cu un con- 
cept de Dumnezeu ci cu unul de „fiinţă imaginară“, fie nu putem nega 
existenţa, ceea ce înseamnă cu adevărat un concept de Dumnezeu. Ceea 
ce ar trebui să înțelegem din argumentul anselmian este că fără existenţă 
noţiunea de Dumnezeu nu are sens (este practic o altă noţiune). 

Acesta este momentul în care se spune că Anselm face trecerea 
„nepermisă“ de la logic la ontologic, reificând „ceea ce poate fi doar con- 
ceput“, adică o noţiune. De fapt, Anselm nu conchide existenţa lui 
Dumnezeu din argumentul său ci corijează o noţiune greşită despre 
Dumnezeu: dacă prin Dumnezeu înţelegem ceva ce poate să nu existe, 
atunci noţiunea noastră de Dumnezeu este greşită. Acest rezultat repre- 
zintă exact sensul postulatului său, „credo ut intelligam“: absenţa credinţei 
înseamnă lipsa unui obiect al înţelegerii; lipsind acest obiect, intelectul se 
îndreaptă către altele, cum ar fi fiinţele imaginare sau posibile. 

Pentru a înţelege coerenţa acestui pas, trebuie să ţinem cont de 
ceea ce spusese Anselm în capitolul 16 din Monologion: Dumnezeu, care nu 
este prin altul ci prin sine, nu poate primi atribute, ca şi lucrurile create, 
deoarece aceasta ar însemna că Dumnezeu nu are aceste atribute în mod 
intrinsec. Or, nici un atribut divin nu se află „despărţit“, ca şi în cazul 
lucrurilor, pentru a fi nevoie de o atribuire prin enunţ. În acest sens, lui 
Dumnezeu nu se poate „atribui“ nimic: totul se află deja în El. Mai mult, 
ceea ce se află deja în Dumnezeu nu este noțiune, ci temeiul oricărei notiu- 
ni: nu „binele“ predicat ci temeiul binelui (Binele ca existenţă de facto), nu 
„mărimea“ ci temeiul mărimii, etc. Temeiul binelui nu înseamnă „atribut“, 
ci prezența, existenţa binelui, binele existent (nu binele atribuit). 

Acceptând aceste condiţii de verosimilitate a conceptului de 
Dumnezeu, înţelegem că Anselm nu face o reificare a tuturor atributelor 
posibile, ci o întemeiere: în Dumnezeu nimic nu mai este atribut (concept), 
ci totul este existenţă, întrucât, numai pe o existenţă îşi pot întemeia fiin- 
ta celelalte realităţi. 

Pentru ilustrare, putem considera încă o dată exemplul lui Anselm: 

(1) „Este mai bine pentru plumb să fie de aur“. 

Aceasta înseamnă că, deşi plumbul nu este aur, dacă i s-ar putea 
atribui această calitate, plumbul ar trece pe o treaptă superioară în ierar- 
hia realităţilor!€!. Pentru plumb, „aurul“ nu este decât un atribut, în timp 
ce, pentru metalul aur, „aurul“ este o realitate. 

În mod similar trebuie înţeles raportul dintre om şi Dumnezeu: tot 
ceea ce pentru om este numai atribut, pentru Dumnezeu este ființă. Este 
ceea ce spune Anselm la începutul capitolului 3 din Proslogion: „Acesta 
[Dumnezeu — n.n.] oricum există cu adevărat astfel încât nu poate fi gân- 
dit că nu este“. Cu aceasta, argumentul se întoarce asupra lui însuşi: 
Dumnezeu nu are atributul existenţei (o contingentà), dar nu poate fi gân- 
dit că nu este. „D1“ devine astfel D2: „ceea ce nu poate fi conceput ca 
nefiind“. Acest D2 este cu siguranţă „mai mare“ decât orice D sau DI, care 
puteau fi concepute numai cu atributul existenţei, adică fără existenţa 
necesară (puteau fi gândite ca nonnexistente). Am obţinut următoarea 


amplificare: 


D = („Ceva față de care nimic mai mare nu poate fi conceput“, „existenţă mentală“). 
DI = 4„D“, „existența posibilă sau contingentă“, „mai mare decât D“). Rezultă că D a fost contrazis. 


D2 = („D1“, „existenţa necesară“, „mai mare decât DI“). DI a fost contrazis. 


Această succesiune duce inevitabil la concluzia că „ceva faţă de care 
nimic mai mare nu poate fi conceput“ este de fapt D2, adică un „D“ a cărui 
existenţă este gândită ca necesară şi care nu poate fi conceput ca nefiind. 
Acest D2 verifică şi condiţia lui D, deoarece „dacă vreo minte ar putea 
gândi ceva mai bun (...), s-ar sui creatura deasupra creatorului (...); ceea 
ce este cu totul absurd“. 

În capitolul 4 ni se spune că adevărata problemă care a stat la ori- 
ginea necesităţii argumentului fusese faptul că „smintitul“ nu a fost capa- 
bil să înţeleagă ce este Dumnezeu. Altfel spus, argumentul nu a demonstrat, 
propriu-zis, că Dumnezeu există, ci a obţinut un concept analitic de 
Dumnezeu. Ceea ce a arătat Anselm este că existenţa trebuie să fie cuprin- 
să în conceptul de Dumnezeu pentru ca acesta să aibă sens. Conceptul 


161 Se poate revedea reprezentarea grafică a „gradelor de realitate“ la Sf. Augustin în volu- 


mul de faţă. De altfel, exemplul cu aurul şi cu plumbul este augustinian: în Despre 
natura binelui, I, 5, Augustin utilizează acest exemplu exact în contextul în care 
vorbeşte despre ierarhia lumii (v. Augustin, Despre natura binelui. Contra maniheilor, tra- 
ducere, note şi comentarii de Cristian Şoimuşan, postfață, cronologie şi bibliografie 


de Bogdan Tătaru- Cazaban, Editura Anastasia, Bucuresti, 2004, p. 20) 

analitic de Dumnezeu nu a extins cunoasterea (cum va spune Kant), ci a 
făcut explicit conţinutul său. 

Din acest moment, respingerea existenţei lui Dumnezeu este 
iraţională, mai degrabă decât afirmarea ei. Rațiunea a găsit, în ea însăşi, 
temeiul compatibilităţii sau convergentei ei cu credinţa. „Dumnezeu nu 
există“ devine un enunţ nelegitim, o contradicţie în termeni 162. El este 


echivalent cu enunţul: „Existenţa nu există“, 


11.5.4. Obiectia lui Gaunilo 


Prima obiectie adusă vreodată argumentului anselmian a fost cea a 
călugărului contemporan Gaunilo din Marmoutier, imediat după termina- 
rea lucrării. Anselm a răspuns acestei obiecţii într-o Apologie contra lui 
Gaunilo, pe care, împreună cu obiectia propriu-zisă, a adăugat-o textului 
iniţial al Proslogionului, rugând copiştii să nu-i multiplice cartea decât înso- 
tità de cele două texte suplimentare. 

Obiectia lui Gaunilo este un text scurt şi dificil, lăsând pe alocuri 
impresia unor erori de înţelegere. Cel mai reprezentativ pasaj este cel în 
care călugărul Gaunilo încearcă să respingă argumentul prin contestarea 
„saltului ontologic“ pe care îl face Anselm în finalul argumentului său: „În 


ce fel mi se arată, prin urmare, că acest ceva mai mare subzistă în realita- 


162 Kant va considera că este o eroare să considerăm judecata de existenţă ca analitică, ca 
fiind întotdeauna sintetică. Pentru Anselm, însă, judecata de existenţă este analitică 
numai în privinţa lui Dumnezeu. Pentru restul lucrurilor, ca rămâne totuşi sintetică 
deoarece lucrurile nu-și conțin temeiul existenței. În privinţa lui Dumnezeu nu putem 
considera existenţa decât analitic, deoarece, altfel, conceptul însuși de Dumnezeu nu 
ar mai fi consistent (căci Dumnezeu îşi are temeiul existenţei în sine). Mai mult, 
Kant va respinge aşa-numita „teologie raţională“ invocând eroarea a trei argumente 
ale acesteia: argumentul ontologic, cosmologic şi fizico-teologic. Semnificaţia argu- 
menntului ontologic la Kant nu este însă aceeaşi cu cea a argumentului lui Anselm. 
Kant spune că argumentul ontologic deduce existenţa Fiinţei perfecte din ideea noas- 
tră de perfecţiune. În timp ce, pentru Anselm, valabilitatea argumentului stă în alt- 
ceva: în conceptul de temei existenţial (deci nu cauzal şi nici armonic). Pentru Anselm, 
Dumnezeu nu este capătul unei serii cauzale altfel infinite, ci existenţa reală a ceca 
ce, altminteri, este numai atribut, noțiune, sau, în termeni augustinieni, lipsă. 
Argumentul anselmian presupune necesitatea unui temei, deci lipsa de autonomie onto- 
logică a lucrurilor, implicit heteronomia cognitivă, în vreme ce respingerea kantiană 
presupune necesitatea autonomiei lucrurilor, pentru evitarea heteronomiei cognitive. 
Anselm acceptă heteronomia cognitivă pentru coerenţa cu heteronomia ontologică, 
în vreme ce Kant sacrifică heteronomia ontologică pentru autonomia cognitivă. 

te doar pentru că este în mod evident acela mai mare dintre toate, pe când 
eu neg aceasta încă sau mă îndoiesc de ea că este pentru ca să nu spun că 
se află în intelectul sau mintea mea cel puţin în felul în care se găsesc 
multe îndoielnice şi nesigure?€193 

Cu alte cuvinte, Gaunilo respinge tocmai esenta argumentului 
anselmian. Pentru a ilustra obiectia adusà, Gaunilo construieste un exem- 
plu, sugerându-i lui Anselm că, în acelaşi mod, s-ar putea încerca demons- 
trarea existenţei unei insule perfecte, plină cu bogății, nedescoperità încă, 
pe simplul temei că, existând în intelect, conceptul de „insulă perfectă“ ar 
trebui să cuprindă şi el nota existenţei şi deci să ne convingem că această 
insulă este reală. 

Gaunilo pare să nu fi înţeles statutul distinct al conceptului de 
Dumnezeu faţă de orice alt concept posibil, statut dat tocmai de faptul că 
Dumnezeu trebuie conceput ca temei ontologic. În răspunsul său, Anselm se 
va mulțumi să elaboreze un uşor sarcasm: „Presupunând aceasta, spun: 
dacă cineva mi-ar pune în vedere ceva existent fie în faptul însuşi, fie doar 
în cugetare, în afara căruia nimic nu poate fi gândit mai mare, care ar 
putea fi pus în legătură cu argumentarea mea, voi găsi şi voi oferi aceluia 
insula pierdută, mai bine decât să rămână pierdută“!S*. 

Extrem de eliptic, răspunsul la obiectia lui Gaunilo vrea să spună 
că, în afară de „cel faţă de care altceva mai mare nu poate fi conceput“, nici 
un alt lucru nu poate fi subiect al argumentatiei. Dacă s-ar putea demons- 
tra existenţa insulei perfecte prin acelaşi argument, Anselm însuşi ar pleca 
în căutarea ei şi ar găsi-o cu siguranţă, dând-o apoi în dar celui care i-ar 
demonstra că ea există! 

Deşi formularea nu este riguroasă, ea pare să spună două lucruri: 
fie că argumentul ar putea fi utilizat pentru demonstrarea existenţei unei 
insule perfecte, dar atunci acea insulă ar întruni toate condiţiile divine, ar 
fi o existenţă necesară (şi Anselm ar fi gata oricând să caute Raiul ca, găsin- 
du-l, să-l dăruie imediat Fratelui care-l confundă cu o insulă oarecare, spre 
a nu-l mai pierde!), fie, dimpotrivă, argumentul nu funcţionează pentru 


lucrurile create şi contingente (pentru motivul că acestora, într-adevăr, 


163 „Răspuns în locul nesocotitului împotriva rationamentului din Proslogion, scris de 
Gaunilon, călugăr al mănăstirii din Marmoutiers“, în Anselm, Proslogion, ed. cit., p. 65. 
164 Paul Vincent Spade traduce: „pentru ca ea să nu mai fie pierdută niciodată“, ceea ce 


accentuează sarcasmul. 

nu li se aplică demonstraţia), şi atunci Anselm nu va mai trebui să porneas- 


că în căutarea insulei. 


* x 


Felul în care argumentul ontologic anselmian a fost şi este în con- 
tinuare respins se rezumă, de obicei, la teza că „este imposibil a deduce 
existența unui lucru din conceptul său“. Aceasta a fost teza lui Gaunilo, pe 
care o va relua Kant şi apoi majoritatea filosofilor moderni. Această axio- 
mă este valabilă în cazul oricărui lucru. Dacă, principial, ar exista posibi- 
litatea de a deduce existenţa unui lucru din conceptul lui, atunci nimic nu 
ne-ar opri să deducem existenţa unicornului, a pătratului rotund, a Insulei 
Perfecte sau a Muntelui de Aur. Problema constă însă în faptul că, în cazul 
conceptului de Dumnezeu, natura argumentului se schimbă, cum am 
văzut mai sus: conceptul de Dumnezeu nu este consistent decât dacă îl 


considerăm ca echivalent cu existenţa. 

12. PIERRE ABELARD 


12.1. Schità biobibliografică. 


Abelard s-a născut la Palais, în Bretania, în 1079, ca primul fiu al 
unui cavaler pe nume Béranger, proprietarul satului natal. De aceea nume- 
le său de botez este Pierre de Palais (latinizat, Petrus Palatinus), nume la 
care însă renunţă mai târziu, odată cu abandonarea dreptului succesoral, 
spre a se dedica studiului. Îşi va lua numele de Abélard (de la cuvântul latin 
bajulus, tutore, sau poate de la frantuzescul abeille, albină) 165 . 

Primul sàu profesor de filosofie este Roscelin, un nominalist irecu- 
perabil, care avea o şcoală în Bretania. Al doilea profesor al lui Abélard, 
Guillaume (lat. Guilelmus) din Champeaux, Arhidiaconul şcolii catedrale 
din Paris, a fost realist, având deci încredințarea că universaliile sunt însăşi 


esenţa existenţei. 
los Philip Schaff, ed., A Religious Encyclopaedia or Dictionary of Biblical, Historical, Doctrinal, 
and Practical Theology, 3rd ed., Vol. 1. Toronto, NewYork & London: Funk & Wagnalls 
Company, 1894. pp.12. De altfel, se pare că versiunea corectă a acestui nume este 
„Abailard“ (Ralph Mclnerny, A History of Western Philosophy, the University of Notre 
Dame Press, 1963). 

Între aceste două poziţii extreme, Abelard a încercat să afirme o 
opţiune proprie, exprimată însă în cadrul unor polemici aprinse si, din 
acest motiv, formulată oscilant, insuficient de clar. Filosofia sa este de alt- 
fel o veşnică polemică, simţul său critic aducându-i adesea probleme în 
raporturile sociale. La numai câţiva ani după sosirea la Paris începe să 
polemizeze tăios cu Guillaume de Campeaux, profesorul său, devenindu-i 
nesuferit si provocându-i acestuia reacţii duşmănoase. Abélard încearcă 
să-şi constituie propria sa şcoală la Melun, undeva în vecinătatea Parisului 
tocmai pentru a sta în coasta maestrului dar o boală neaşteptată îl împin- 
ge spre casa natală pentru câţiva ani. După ce se însănătoşeşte află că 
Guillaume de Champeaux intrase în rândul clerului monastic şi devenise 
Episcop de Chalons, unde continua să predea dialectica. 

Abelard îl caută şi acolo pentru „a învăţa mai multă retorică din 
gura sa“ dar îşi reia vechiul obicei de a-şi contrazice profesorul. De data 
aceasta cu mult mai mult succes, căci îl determină (Abelard având doar 
vreo 25 de ani) să-şi revizuie doctrina despre universalii în asemenea 
măsură încât acesta renunţă cu totul la a mai susţine realismul clasic!99, 
trecând la o poziţie diferită care afirma diferenţa de manifestare a esenței 
în lucruri. Practic, dificultatea în care este pus de către incisivitatea elevu- 
lui său constă tocmai în transformarea cursului său de dialectică într-un fel 
de monolog axat exclusiv pe problema universaliilor, ceea ce îi 
prilejuieşte, din nou, lui Abelard, o observaţie sarcastică: „cursurile sale 
s-au adâncit într-o stare de raţionament neglijent care numai cu greu s-ar 
mai fi putut numi predarea ştiinţei dialecticii“. 

După acest succes, tocmai succesorul lui Guillaume la catedra din 
Paris îi oferă lui Abelard scaunul său. Se spune că succesul lui Abelard a 
fost răsunător, reuşind să adune în jurul său câteva mii de studenţi, însă 
Guillaume află şi numeşte un alt succesor la catedrală iar Abelard se înto- 
arce la Melun şi-şi reia activitatea în prima sa şcoală privată. Profitând de 
o perioadă de retragere a lui Guillaume, Abelard revine la Paris şi predă 


într-o şcoală improvizată din vecinătatea oraşului (Catedra fiind ocupată), 


166 poziţia iniţială a lui Guillaume de Champeaux este un realism conform căruia aceeaşi 
calitate formează esenţa comună a speciei şi a tuturor individualilor, astfel încât între 
indivizi nu există nici o diferenţă esenţială decât cele date prin accidente. V. Peter 
Abelard, Historia calamitatum. The story of my misfortunes, translated by Henry Adams 
Bellows, Macmillan, New York, 1972 (accesibil pe Internet, url= http://www.ford- 
ham.edu/halsall/sbook.html) 

dar nu pentru multă vreme deoarece Guillaume se întoarce în forţă, pro- 
vocând, de această dată, dezgustul întregii comunităţi studenţeşti. 
Prin 1113 Abelard se decide să studieze teologia şi apelează la renu- 


mitul Anselm din Laon!9? 


„o autoritate a vremii. După un timp Abélard 
rămâne dezamăgit de nepotrivirea între faima şi calităţile reale ale lui 
Anselm („dacă veneai la el mânat de îndoială asupra vreunui subiect, ple- 
cai şi mai nelămurit“ — constată Abélard în autobiografia sa, insistând 
malitios, poate si cu un anumit tâlc, că nu era în stare nici să aprindă o can- 
delă: „reuşea să umple casa de fum fără să obţină nici o iluminare“). Pentru 
a-l înfrunta, Abelard începe să scrie nişte glose la Profetiile lui Ezechiel 
(unul din cele mai obscure pasaje din Biblie). Relaţiile cu maestrul se ten- 
sionează iar Abelard devine şi mai faimos. 

Întors din nou la Paris, continuă să predea câţiva ani în şcoala cate- 
drală („cea care odinioară îmi fusese destinată, ba aş spune oferită, dar din 
care fusesem dat afară“ — scrie Abélard), continuându-și glosele începu- 
te la Laon şi ajungând o autoritate respectată atât în teologie cât şi în filo- 
sofie. Acesta este momentul în care intervine celebra sa relaţie cu Heloise, 
ce-i întrerupe din nou cariera. Heloise era fiica nelegitimă a unui canonic, 
trăind sub îngrijirea unchiului său, tot canonic, Fulbert din Paris. Fire 
foarte studioasă, Heloise este încredinţată de către unchiul său lui 
Abélard, pentru continuarea educaţiei !*5. O pasiune incurabilă izbucneşte 
între cei doi, care îşi găsesc refugiu în casa surorii lui Abelard. Aici Heloise 
naşte un fiu, Astralabius. Abelard şi Heloise se căsătoresc, încercând să-l 
îmbuneze pe unchiul Heloisei, Fulbert, care începuse să-şi manifeste deza- 
măgirea faţă de turnura evenimentelor. Cariera eclesiastică promițătoare 
a lui Abelard era în contradicţie cu ideea de căsătorie, motiv pentru care 
ei se decid să o ţină în secret. O va duce pe Heloise la o mănăstire bene- 
dictină de maici din apropierea Parisului. Fulbert nu consimte la acest 
lucru şi, crezând că Abelard încearcă să scape de Heloise, caută răzbuna- 
rea. Dă buzna, noaptea, şi îl mutilează, asigurându-se în acest fel că 


167 Nu este aceeaşi persoană cu Anselm de Canterbury. Uneori se spune totuşi că acest 
Anselm din Laon ar fi fost elev al lui Anselm din Canterbury. Anselm din Laon este 
cel care inaugurează practica alcătuirii culegerilor de texte din Părinţii Bisericii, 
numite Cărți de sentințe. După modelul său vor scrie asemenea sentinţe şi Abélard, 
Petrus Lombardus (1100-1160) şi alţii. Sentintele lui Petrus Lombardus vor fi cele 
mai utilizate în şcolile secolelor XII şi XIII, motiv pentru care Lombardus va fi supra- 
numit „Maestrul sentinţelor“. 

168 se pare, chiar la sugestia lui Abelard, acesta va locui tocmai în casa lui Fulbert, pen- 


tru a se ocupa îndeaproape de educaţia Heloisei. 


179 


—$— 


scolastica.qxp 4/24/2005 10:04 Page se 


Abelard va fi nevoit să renunțe definitiv la cariera eclesiastică. Acoperit de 
ruşine, Abélard se retrage la mănăstirea benedictină St. Denis, unde 
trăieşte în linişte până în 1118, predând călugărilor. 

Aici Abelard îndrăzneşte să se îndoiască de faptul că Dionisie 
Areopagitul este acelaşi cu patronul spiritual al mănăstirii, aşa cum cre- 
deau călugării 6%; acest lucru i-a adus un nou conflict. Pleacă, este obligat 
să revină pentru retractări, apoi se retrage în ţinutul Champagne, unde 
construieşte un mic oratoriu pe care îl numeşte Paracletus, subordonat 
mănăstirii St. Denis. Are atâta audienţă încât la un moment dat oratoriul 
său este reconstruit din piatră. Între timp (1121), una din lucrările sale, 
De Unitate et Trinitate Divina, este condamnată la Conciliul din Soissons. 
Abelard se simte în pericol, crezând că va fi persecutat. Lucru care se şi 
întâmplă oarecum după ce, fiind ales ca abate la mănăstirea Sf. Gildasius 
din Ruys, Bretania, călugării de acolo se arată recalcitranti, încercând 
Chiar să-l otrăvească şi să-l stranguleze 70, 

Pleacă din nou la Paracletus, unde o întâlneşte pe Heloise. Stau un 
timp împreună, lucru scandalos, Abélard trebuind din nou sà plece. Înce- 
pe să-şi scrie autobiografia, Historia calamitatum. 

Peste câţiva ani începe o altă polemică majoră, dusă până la con- 
flict, cu Bernard de Clairveaux. Acesta îl acuză pe Abelard, la Conciliul de 
la Sens, în 1141, de erezie. Motivele acestei acuzaţii sunt mai multe, cel 
mai important, se pare, constând în considerarea Trinității ca simplu atri- 
but divin (ca teolog, Abélard a fost adept al dialecticii, fapt ce l-a condus 
mereu la formularea unor enunturi bizare despre adevărurile de credinţă; 
el trata, de pildă, dogma trinitàtii în conexiune cu teoria atributelor divi- 
ne). Un alt punct fierbinte al activităţii sale îl constituie cartea Sic et non, 
constând în citate din Sfinţii Părinţi, aranjate astfel încât să contrazică ade- 


vărurile teologiei, fără a oferi o soluţie la aceasta. 


16 De fapt Sf. Denis, patronul spiritual al mănăstirii, este un martir creştin din secolul 
al III-lea, fără nici o legătură cu Dionisie Areopagitul. Ținând însă să precizeze acest 
lucru, Abelard a ofensat grav pe călugări; mănăstirea St. Denis era locul de odihnă 
veşnică al regilor Franţei prin excelenţă (azi se găsesc înhumați aici nu mai putin de 
patruzeci şi trei de regi şi treizeci şi două de regine ale Franţei, începând cu regele 
Dragobert). 

170 Este vorba despre o mănăstire decăzută, în care călugării ţineau ibovnice şi apelau la 
fapte reprobabile repetate. Abelard cere o investigaţie papală. Îşi dă seama că fusese 
invitat acolo numai în speranţa că, având succes la studenţi, va încasa taxe pentru 
mănăstire (apud Ralph Mclnerny, Loc.cit.) 

Abélard părăseşte Conciliul fără să se apere, apelând direct la Papa 
Inocenţiu al III-lea. Între timp, Bernard scrie şi el Papei, formulând un 
denunt asupra unui susţinător de-al lui Abélard. Papa îi interzice lui 
Abelard să mai scrie, ordonând ca restul textelor sale să fie arse. 

La intervenţia abatelui din Cluny, lui Abelard i se permite să-şi 
petreacă restul vieții în abația respectivă. Moare la 63 de ani, în 1142, 
fiind înmormântat la Paracletus. În 1164 moare şi Heloise, trupul său fiind 
aşezat alături de cel al lui Abelard. 

Opera sa poate fi împărţită în trei mari categorii: poezii şi scrisori, 
texte logice, respectiv texte teologice. În plus, el a mai scris Historia cala- 
mitatum („Istoria nenorocirilor mele“), o autobiografie. 

Scrierile logice includ: Introductiones parvulorum (1114), constând în 
glose despre Porfir, Aristotel, Boethius; Logica ingredientibus sau Glosele de 
la Milano!”! (1120), constând în comentarii la Aristotel şi Porfir; Logica 
nostrorum petitioni sau Glosele de la Lunel!?? (1124), un comentariu foarte 
amplu al Isagogei lui Porfir; Dialectica (redactată în perioada în care Abélard 
se afla la Cluny, constând într-un tratat de logică din patru cărţi, în care 
expune teoria diviziunii şi definiţiei, comentează pe Porfir, Boethius şi 
Categoriile lui Aristotel), Glossulae in Porphyrium, 

Textele teologice sunt: De unitate et trinitate divina („Despre unita- 
tea şi treimea divină“, 1120, tratatul condamnat la Conciliul de la 
Soissons), Sic et non („Da si nu“, 1122—23), Theologia Christiana, Theologia 
(1124-1136), Expositio ad Romanos (Expunere despre [Epistola lui Pavel] 
către romani), Ethica seu Scito teipsum („Etica sau cunoaste-te pe tine 
însuţi“), respectiv Dialogus inter Philosophum, Judaeum, et Christianum 
(„Dialogul dintre un filosof, un evreu şi un creştin“). 

Primul interes al lui Abelard, în ordine cronologică, a fost logica. 
Urmează apoi operele teologice şi, în final, etica (cu tratatul Ethica seu 


Liber dictus Scito te ipsium, scris după 1125). 


171 Titlul „Logica ingredientibus“ este titlul dat după primele cuvinte ale tratatului iar 
„Glosele de la Milano“ arată locul unde a fost descoperit manuscrisul. 

172 Ambele denumiri indică acelaşi manuscris, în aceeaşi manieră ca Glosele de la Milano 
sau Logica ingredientibus (pentru ambele cazuri, cf. Jean Jolivet, Abélard ou la philoso- 
phie dans le langage, présentation, choix de textes, bibliographie, Éditions 
Universitaires Fribourg Suisse, Editions du Cerf, Paris, 1994, pp. 47, 60). 

12.2. Ratiune şi credinţă sau teologia ca dialectică. 


La Abélard, ca şi pentru toţi gânditorii medievali, între rațiune si 
credinţă există o legătură foarte strânsă. Spre deosebire de ceilalţi, Abelard 
consideră însă că teologia este reductibilă la dialectică, în sensul că adevă- 
rurile de credinţă, inclusiv misterele, pot fi înţelese de către intelect. 
Astfel, dacă principiul lui Friugena fusese Credo ut intelligam, „cred ca să 
înţeleg“, Abélard insistă pe forma inversată a acestei formule. Pentru el este 
mai importantă înţelegerea, pătrunderea dialectică a adevărurilor: credinţa 
trebuie să se bazeze pe rațiune. Identificarea filosofiei cu teologia are loc la 
Abelard în alt sens: nu în sensul urcării filosofiei la rangul de teologie (ca 
la Eriugena), ci în sensul coborârii teologiei la nivelul logicii sau dialecticii. 
Până şi Trinitatea divină este comparată, la un moment dat, cu un silogism. 

Toate acestea nu înseamnă că Abelard ar fi voit să pună în criză 
importanţa credinţei sau că nu a fost conştient şi atent la pericolul căderii 
în erezie. Dimpotrivă, ar fi spus el, dacă dialectica ar însemna îndepărta- 
rea de Sf. Pavel şi de Hristos, ar renunţa la ele, chiar dacă l-ar chema 
Aristotel, nu Abelard. Ceea ce şi-a propus este de fapt apărarea credinţei 
cu ajutorul unui instrument mai puternic: logica. Şi, cu nici un preţ, nu 
putea să accepte renunţarea la ea, fiind convins că cei care o resping fac 
astfel numai pentru că nu o înţeleg. 

Convingerea lui Abelard este că credinţa nu trebuie să însemne asu- 
marea oarbă a unor propoziţii pe care nu le înţelegem. A crede înseamnă 
id quod mente firmiter tenemus (ceea ce mintea consimte cu putere). Trebuie 
să înţelegem ceea ce credem si, în consecinţă, credinţa vine din rațiune. 
Poziţia lui Abelard este deci aceea a unui rationalist incurabil, ceea ce 
poate explica, cel puţin parţial, poziţia sa mereu duală în majoritatea pro- 
blemelor de care s-a ocupat. Prima sa convingere, totuşi, este aceea că 
Logica constituie instrumentul indispensabil al Teologiei. 

Acest lucru trebuie însă înţeles numai ţinând cont de cultura şi tex- 
tele la care avusese acces Abelard; el nu alege nominalismul şi logica sau 
dialectica în detrimentul unui platonism sau al unui realism per se. Prin 
educaţie, Abélard este un dialectician care se opune realiştilor contempo- 
rani cu el si de aceea, în măsura în care respinge realismul, o face cu sco- 
pul de a respinge poziţiile unor oponenți ca Guillelmus din Champeaux 
sau Gilbert de Poitiers. Abelard nu face parte din acea categorie de filoso- 


fi a căror problemă este dacă are dreptate Platon sau Aristotel; pentru el 

este esențial dacă are dreptate Abélard sau Guillelmus din Champeaux. 
Pentru a învinge, Abélard se foloseşte cu succes de Aristotel; faptul — însă 
— că nu se avântă în teme platoniciene (oricum prea putin cunoscute la 
vremea lui) este mai degrabă o strategie de ocultare a surselor oponenti- 


lor săi decât o desconsiderare directă a lui Platon173. 


12.2. 1. Natura logicii. 


În Dialectica, Abélard numeşte şapte lucrări utilizate de latini în tex- 
tele de logică: Isagoga lui Porfir, Categoriile şi Despre Interpretare de Aristotel 
şi patru lucrări de Boethius: Cartea despre diviziuni, Topica, Silogismele catego- 
rice si Silogismele Ipotetice. Îndatorat profund lui Boethius, Abélard va folo- 
si textele acestuia în toate interpretările sale asupra lui Aristotel şi Porfir. 
De altfel, se pare că el nici nu avusese contact decât cu cele două lucrări 
aristotelice menţionate, despre restul Organon-ului ştiind numai prin 
intermediul lui Boethius. 

În orice caz, problema pe care şi-o pune şi aici, ca şi în alt text, 
Logica ingredientibus, este dacă Logica este o parte autonomă a filosofiei sau 
un simplu instrument al acesteia. Miza acestei întrebări este foarte impor- 
tantă. Dacă este ştiinţă separată, atunci ea poate fi „pusă la lucru“ în mod 
autonom, existând posibilitatea, de pildă, de a descoperi adevăruri în mod 
independent de revelaţie. Cazul lui Anselm din Canterbury, care găsise acele 
rațiuni necesare pentru adevărurile de credinţă, fără a apela la autorităţile 
tradiţiei (sfinţii părinţi), formulând chiar şi celebrul său argument ontolo- 
gic, îi era cunoscut 7. 

Antecedentele acestei întrebări se găsesc în disputa dintre Stoici şi 
Şcolile peripatetice, dispută pe care Boethius o solutionase (adoptând, 
probabil, poziţia lui Ammonius). Stoicii sustinuserà că Logica este o parte 
autonomă a filosofiei, cu obiect şi finalitate proprie, la fel cum sunt Fizica 
şi Etica (cum se ştie, Stoicii postulau această tripartitie a Filosofiei). Pe de 
altă parte, tradiţia Peripatetică susţinea caracterul instrumental al logicii: 


ea nu face decât să ne ajute în elaborarea filosofiei practice şi teoretice. 


173 Jean Jolivet avansează ipoteza că Abélard cunoştea principalele surse platoniciene dis- 
ponibile contemporanilor săi dar le ignoră din principiu: voia să-şi combată adversa- 
rii numai pe terenul dialecticii (loc. cit.), pp. 53, 60, 61-62. 

174 Discuţii similare aveau loc şi în spaţiul bizantin, între partidele „platonice“ şi cele 
„aristotelice“. 

Urmându-l pe Ammonius, Boethius optase pentru ambele variante. 
Invocând analogia cu părțile corpului omenesc (de exemplu mâna), spusese 
că logica este şi parte a filosofiei dar şi instrument al acesteia. La fel procedea- 
ză şi Abélard. Logica este, cu alte cuvinte, atât o ştiinţă particulară, cu obiect 
de studiu propriu, cât şi o metodă generală pentru toate celelalte ştiinţe. 

Astfel, logica este, pentru Abélard, dialectică, fie în sens restrâns (cel 
care se referă la dialectica în calitate de instrument pentru elaborarea 
argumentelor probabile, instrument al retorului sau oratorului), fie în sens 
larg (stoic), pentru care dialectica înseamnă logică, adică o ştiinţă. În acest 
sens larg, logica se ocupă cu construirea argumentelor (de ratione argumen- 
torum compenenda), putând fi definită ca știință a discursului (ratio disserendi). 
Sarcina sa este aceea de a stabili adevărul şi falsitatea într-un discurs (atât 
în sensul de construcţie, de descoperire a argumentelor, cât şi în cel de con- 
firmare a lor, de identificare a valorii de adevăr). 

Valoarea de adevăr a unui argument depinde de două lucruri: dispo- 
zifia termenilor şi natura lucrurilor. Pentru aceasta, logica are în vedere nume- 


le, propoziţiile, descoperirea argumentelor şi, în final, confirmarea lor. 


12.3. Problema universaliilor: critica realismului. 


Deşi celebritatea lui Abelard datorează mult implicării sale în 
marea dispută asupra universaliilor, nu este uşor de precizat care a fost 
poziţia sa, în definitiv. Modul său de participare la această discuţie este 
unul polemic, argumentele pe care le-a formulat fiind în primul rând 
menite a respinge poziţiile altora, mai degrabă decât a le întregi pe ale sale. 
Se poate spune, cu siguranţă, că Abelard s-a opus în egală măsură nomina- 
lismului lui Roscelin şi realismului lui Guillaume din Champeaux. 

În Logica ingredientibus Abélard comentează celebrul text porfirian în 
care acesta formulează problema universaliilor (în traducerea latinească şi 
comentariul lui Boethius), menţionând cele trei întrebări puse de Porfir şi 
adăugând o a patra, ce avea să ajungă la fel de celebră: „Ar mai avea sens nume- 
le universale dacă ar dispărea toţi individualii?* (de exemplu, ar mai exista 
numele „trandafir“ dacă toţi trandafirii ar dispărea?) 175 . Prima întrebare a 
175 Abelard formulează de fapt mai multe întrebări suplimentare faţă de cele trei ale lui 

Porfir: 1) În acord cu ce există o asemănare între lucruri?; 2) au genurile şi speciile 


ca atare în mod necesar un corespondent pe care să-l numească? Faţă de aceasta din 
urmă, întrebarea privitoare la dispariţia individualilor reprezintă o particularizare. 

lui Porfir dă cheia tuturor celorlalte. Ceea ce face Abélard nu este de fapt 
expunerea unei poziții proprii, în mod direct. Opțiunea sa se configurează 


în urma respingerii unor poziţii pe care le expune si analizează succesiv. 


12.3.1. Universaliile ca esente comune nu au realitate. 


În primul rând, Abelard demonstrează că universaliile nu sunt lucru- 
ri (res). Pentru a demonstra aceasta, el utilizează definiţia universalului 
dată de Aristotel în Despre interpretare (17a, 37-40): un universal este ceea 
ce, prin natură, poate fi predicat despre mai multi, în sensul că există mai 
mulţi individuali în fiecare specie (fără a exclude posibilitatea existenţei 
unor specii cu un singur individ). Particularul este înţeles după Porfir: 
ceea ce se poate predica despre un singur subiect (Aristotel spusese doar 
că individualul nu este predicabil despre mai mulţi). 

Astfel, Abelard îşi propune să respingă, pentru început, ceea ce el 
numește „teoria veche a universaliilor“ (antiquam de universalibus senten- 
tiam), adică poziţia realistă a lui Boethius (de fapt, a lui Guilelmus din 
Champeaux), conform căreia trebuie admis că toţi indivizii unei specii au 
în comun esența speciei respective („toţi oamenii au în comun esenţa de 
om“), dar diferă prin multiplicitatea accidentelor. Astfel, Socrate este dife- 
rit de Platon numai prin înălţime, formă, culoare, etc (totalitatea acciden- 
telor şi combinațiilor lor). Dacă aceste accidente ar fi îndepărtate, nu ar 
mai exista nici o diferenţă între indivizi deoarece diversitatea lor ar fi înlă- 
turată odată cu ele. Una şi aceeaşi substanţă, să zicem umanitatea, se află şi 
în Socrate şi în Platon, diferenţele fiind date de către accidente. 

Abelard aduce patru obiecţii acestei teorii. În primul rând, dacă 
indivizii au în comun, la modul esenţial, specia lor, înseamnă că speciile, la 
rândul lor, au în comun genul din care fac parte. La noţiunea de „fiinţă 
însufleţită“ participă deci, alături de oameni, toate animalele, cum ar fi 
„Brunellus-asinul“ (exemplul favorit al lui Abelard). Prin urmare între 
Socrate, Platon şi Brunellus există ceva comun: „animalitatea“ (faptul că 
sunt vieţuitoare). Umanitatea este esența pentru Socrate si Platon deopo- 
trivă, dar, la un alt nivel, animalitatea devine esenţă pentru Socrate, Platon 
şi Brunellus asinul. În acest fel, mai multe specii, cum ar fi „Om“ şi „Asin“, 
au în comun faptul de a fi animale (ca gen al ambelor). 

În cadrul aceluiaşi gen, speciile se diferenţiază deci prin trăsături 


contradictorii, cum sunt „raţional“ şi „irațional“. Ceea ce înseamnă a spune 
$ » » 

că acelaşi universal, „animal“ (care există în întregime atât în specia „om“ 
cât şi în specia „asin“), este în același timp şi raţional şi irațional. Ca om, 
animalul este raţional dar, ca asin, el este irațional. Unul şi acelaşi Jucru 
(căci universaliile sunt lucruri, în această ipoteză) este şi nu este, în acelaşi 
timp, identic cu el însuşi, deoarece are caracteristici contrarii. Or, con- 
form definiţiei contrarietàtii, contrariile nu pot exista în acelaşi lucru în 
acelaşi timp. Nici un lucru nu poate fi totodată alb şi negru, raţional şi 
irațional. Or, dacă Guilelmus susţine poziţia sa drept una realistă, ar 
însemna că există lucruri, ca animalitatea, în care se regăsesc contrarii: 


rationalul si irationalul. În genul „animal“ intră si Socrate si Brunellus, pri- 


mul fiind raţional iar al doilea irational!?°. 


A doua obiecţie atacă tocmai principiul diferentierii prin accidente 
şi spune că, la nivelul cel mai elementar, însușirile sunt în număr de zece: 


substanţa, calitatea, cantitatea şi aşa mai departe, conform listei aristote- 


176 Mai mult, ne putem imagina şi alte consecinţe ale obiectiei lui Abelard. Dacă „umani- 

tatea“ se găseşte în același timp, identică în toţi oamenii, aceştia nedeosebindu-se decât 
prin accidente, care sunt indiferente, înseamnă că unul şi acelaşi om poate avea acci- 
dente incompatibile între ele, fără ca „umanitatea“ lui să fie alterată. Astfel, nu numai 
că Socrate poate fi alb şi negru în acelaşi timp (accidente de calitate), dar el se poate 
afla în acelaşi timp la Atena şi la Roma (accidente de loc). Obtinem astfel o contradic- 
tie în natură, ceea ce ne obligă să renuntàm la a acorda realitate actuală universaliilor. 
Cu toate acestea, obiectia lui Abelard pare a fi una lipsită de înţelegere faţă de termi- 
nologia clasică la care se referă. Termenii de materie, esenţă, accident, ajung la Abelard 
prin intermediul traducerii lui Boethius, pe care, din diverse motive, Abelard pare să 
o interpreteze deficitar. O simplă revenire la sensul exact al termenilor, cu precizări- 
le de rigoare, ar face respingerea formulată de Abelard fără obiect. De exemplu, 
obiectia cum că, dacă universaliile sunt reale, atunci, întrunirea unor caracteristici 
contrare (ca „raţional“ şi „non-raţional“) este nelegitimă, nu se susţine deoarece acce- 
ptiunea clasică a teoriei universaliilor nu admite o realitate sensibilă a universaliilor. Un 
lucru sensibil nu poate avea două caracteristici contrare deoarece nu poate face parte 
din două specii concomitent. Genul, însă, poate include astfel de caracteristici, toc- 
mai pe baza lor având loc diviziunea genului. Abélard tratează realitatea substanţelor, a 
genurilor şi speciilor în mod nediferentiat şi confuz, considerând că toate caracteris- 
ticile speciilor unui gen sunt conţinute şi de către indivizii unei singure specii. 
O altă obiectie a lui Abélard denotă o confuzie şi mai mare (dacă nu este cumva o spe- 
culatie de tip sofistic intenţionată), anume, atribuirea diferenţei specifice genului. Astfel, 
el spune că definiţia prin gen proxim şi diferenţă specifică implică apelul la un termen 
(diferenţa specifică) care se referă şi la gen. De exemplu, sintagma „animal raţional“ 
conţine termenul „raţional“, care nu înseamnă altceva decât „animal care are facultatea 
de a fi raţional“, adică tot „animal raţional“. Sintagma iniţială („animal rațional“) s-ar 
putea explicita astfel: „animal animal rațional“, la infinit. Desigur, Metafizica lui Aristotel 
(unde se face precizarea că diferenţa specifică nu caracterizează genul) nu se tradusese 
încă în latină, deci Abélard nu o cunoştea. Eroarea este, una peste alta, semnificativă. 

lice a categoriilor. Chiar dacă „combinarea“ sensibilă a acestor însuşiri 
diferenţiază indivizii, totuşi ele sunt reductibile la cele zece „generalissi- 
me“ care rămân nemultiplicate. În esența ci, cantitatea este una şi aceeaşi, 
calitatea la fel etc. Dacă, deci, Socrate şi Platon posedă realităţi semnifica- 
te prin fiecare din cele zece predicamente, realităţile în sine fiind aceleaşi, 
înseamnă că toate formele unuia sunt aceleaşi cu formele celuilalt. Prin 
urmare Socrate nu diferă de Platon nici prin categoria cantităţii, nici prin 
cea a calităţii, nici prin celelalte categorii, deoarece formele în sine nu 
sunt diferite una de alta, cum nu sunt nici substanţele cărora le sunt 
ataşate!77. Astfel, în profunzimea lor, indivizii nu diferă între ei, ceea ce 
înseamnă că nu există principiu de individualizare. 

A treia obiectie încearcă să atace principiul multiplicării pornind de 
la definiţia universalului. Dacă înţelegem universalul ca fiind unic şi totuşi 
„comun pentru mai mulți“, dacă ţinem seama că multiplul nu se numeşte 
„multiplu“ pe baza universalului ci pe baza accidentelor din el, atunci, prin 
aceeaşi operaţie, am putea să numim „comun pentru mai mulţi“ si pe 
Socrate, întrucât şi el, precum universalul, este unic dar are o multitudi- 
ne de accidente. Astfel, criteriul multiplicării unicitàtii prin accidente ar 
putea fi aplicat la fel de bine şi în cazul universalului şi în cazul individua- 
lului, ceea ce anulează diferenţa între ele!?8, 

În fine, a patra obiectie atacă însăşi relevanta ontologică a principiului 
individuatici prin accidente. Dacă indivizii datorează accidentelor existenţa 
lor, înseamnă că accidentele ar trebui considerate anterioare indivizilor prin 
natură şi, la fel, diferenţele anterioare speciilor. În acest sens, accidentele tre- 
buie să fie independente de substanţele individuale, ceea ce este absurd. 

Aşadar, din toate acestea reiese, spune Abelard, că teoria conform 
căreia „o esenţă absolut unică rezidă în același timp în lucruri este com- 
plet lipsită de rațiune“. Toate aceste respingeri formulate de Abélard sunt 
problematice cel putin din perspectiva fidelității faţă de sensul originar al 
unor termeni utilizaţi. Se pare, însă, că departe de a miza pe corectitudi- 
ne, scopul lui Abelard a fost acela de a ataca cu orice preţ pretenţia de rea- 


lism a lui Guilelmus. 


177 Abelard, Logica ingredientibus, (ed. B.Geyer, pp. 9-20), apud. J. Jolivet, Op. cit., p. 129. 

178 Abélard forţează aici un sofism de limbaj conform căruia ceea ce se enunţă despre uni- 
versal poate fi enunțat şi despre individual. El vrea să spună că, asa cum determinatii- 
le multiplică specia, tot astfel ele multiplică şi individualul, lăsând la o parte faptul că 
diferenţa dintre specie şi individual constă tocmai în faptul că determinatiile au fost 
deja aplicate la specie pentru a se obţine individualul. 


187 


—$— 


scolastica.qxp 4/24/2005 10:04 Page 26 


12.3.2. Universaliile ca „indifferentiae“ nu au sens. 


O altă posibilitate de a afirma realitatea universaliilor este aceea care 
admite că individualii nu se deosebesc numai prin accidentele lor, ci chiar 
prin esenţă. În acest fel, indivizii sunt separati la modul esenţial, ci nu se asea- 
mănă, practic, prin nimic, nici prin materie, nici prin formă. Indivizii împăr- 
tăşesc, fiecare, propria sa umanitate, după cum, trecând la următorul nivel, 
propria raționalitate, apoi propria „animalitate“. Cu alte cuvinte, ceea ce se 
numeşte „universal“ aparţine individului într-un mod absolut distinct. De 
această dată Abélard nu ar mai avea ce combate, dacă unii din cei care susti- 
neau acest punct de vedere nu ar fi încercat totuşi să găsească un „înlocuitor“ 
pentru esenţa comună, ci sunt în continuare realisti. Dacă esenţa nu este uni- 
versală, cum este posibilă totuşi asemănarea între indivizii speciei? Trebuie să 
existe un temei al aspectelor comune (Chiar de natură sensibilă, deci ca dat 
empiric) chiar dacă acesta nu va fi de natura vreunei esente. 

Abelard descrie trei răspunsuri la această întrebare, echivalente cu 
tot atâtea teorii adverse pe care la va respinge. Primul răspuns aparţine tot 
lui Guilelmus din Champeaux: indivizii nu sunt similari prin esenţă 
(aceasta fiind unică pentru fiecare dintre ci) ci prin indiferență. Indivizii 
esenţial diferiţi între ei („umanitatea“ lui Socrate este alta decât „umanita- 
tea“ lui Platon) sunt totuşi asemănători prin „absenţa de diferenţă“, adică 
pur şi simplu prin lipsa de diferenţiere. Aceasta este de fapt a doua poziţie 
pe care şi-o asumase Guilelmus din Champeaux în urma respingerii celei 
dintâi de către Abélard. Semnificaţia termenului de „indiferenţă“ este des- 
tul de obscură, părând a fi o invenţie terminologică arbitrară sau o prelua- 
re inadecvată din Boethius!7?. Abélard o respinge destul de simplu, spu- 
nând că a nu fi diferit este totuna cu a se potrivi cu sau a fi similar, ceea ce 


readuce în discuţie dificultăţile respinse anterior. 


179Termenul „indiferenţă“ provine de fapt de la Boethius (Despre Unitatea Sfintei treimi..., cap. 
I), care îl utilizase pentru a caracteriza unitatea persoanelor Treimii, spunând că cele trei 
Persoane nu sunt identice, dar sunt indiferente, adică nu există nici o diferenţă între ele. 
Sensul este cel de „non-multiplu“. Cu alte cuvinte, poziţia pe care o înfăţişează aici 
Guilelmus încearcă să trateze genurile şi speciile ca pe persoanele Sfintei Treimi: diferi- 
te dar «indiferente». Neclaritatea este majoră, deoarece la Boethius această „indiferenţă“ 
însemna lipsă de „gen, specie şi număr“, adică tocmai absenţa universaliilor (vrând să 
sugereze că persoanele Sfintei Treimi nu reprezintă specificări ale unui gen). Guilelmus, 
deci, probabil fără să ştie, fie tratează universaliile ca pe non-universalii, fie asimilează 
indivizii cu Creatorul. O altă interpretare, cu grad mai mare de inteligibilitate, ar fi cea 
conform căreia indiferența ar însemna ceva similar cu indiscernabilitatea (pe care o va res- 
pinge Leibniz prin principiul identităţii indiscernabililor). 

12.3.3. Colectiile nu sunt universalii. 


A doua soluţie la problema asemănării în ciuda caracterului indivi- 
dual al speciei postulează că universalul este o colecție de lucruri: toţi 
oamenii sunt esenţial unici dar, consideraţi împreună, alcătuiesc colecția 
numită umanitate, apoi toate animalele considerate împreună alcătuiesc 
colecția numită animalitate, etc. Sensul acestui termen, de asemenea neclar 
la prima vedere, este lămurit prin precizarea lui Abelard că „Boethius pare 
să le dea dreptate“ acestor oponenți ai lui atunci când spune: „prin specie 
nu trebuie înţeles decât gândul «colectat» [„compus“] plecând de la o ase- 
mănare substanţială între indivizi; prin gen, de asemenea, gândul «colec- 
tat» [„ycompus“] plecând de la asemănarea speciilor“ 150. 

Această a doua variantă pare să aparţină lui Joscelin de Soissons, 
după mărturia lui loan de Salisbury. Sintetic, ea spune că universalul este 
o „colecţie“ a tuturor individualilor. Obiectiile construite de Abelard arată 
că nici unul din sensurile termenului „colecţie“ nu este aplicabil universa- 
lului. lată argumentele sale: 

1. Dacă universalul este „colecţie“ şi ştim că un universal trebuie să 
fie predicabil despre fiecare individ al speciei, ar trebui ca orice „colecţie“ 
să fie predicablă despre indivizi. Or, este vădit că nu putem predica „colec- 
tia“ despre indivizi (de exemplu: „Socrate este toţi oamenii“). Prin urma- 
re universalul nu poate fi înțeles drept „colecţie“. 

2. Dacă „colecţia“ este o alcătuire a tuturor indivizilor de aceeaşi 
specie, înseamnă că ea are părți fără de care colecţia ca atare nu ar mai 
exista. Acest lucru contrazice însă statutul universaliilor, care nu au „părţi“ 


181 


ci sunt predicabile în mod neîmpărţit ® . Oricum, chiar dacă am accepta 


180 Citatul lui Abélard este din Al doilea comentariu la Isagoga lui Porfir de Boetius: „Nihilque 
aliud species esse putanda est, nisi cogitatio collecta ex individuorum dissimilium numero substan- 
tiali similitudine, genus vero cogitatio collecta ex specierum similitudine. Sed haec similitudo cum 
in singularibus est, fit sensibilis: cum in universalibus, fit intelligibilis [Col. 0085C]“ (apud. 
ediţia Migne). Abélard citează pe Boethius ca autoritate ce ar „îndreptăţi“ poziţia pe 
care tocmai vrea să o critice. Totuşi, sensul dat de Boethius aici acestui termen este unul 
realist-gnoseologic, conform căruia speciile sunt cunoscute ca inteligibile dar percepute ca 
sensibile. Doctrina pe care vrea să o critice Abelard aici, cea a lui Joscelin din Soissons, 
pare însă a accepta colecţia ca realitate obiectivă, a posteriori (de tipul grupurilor, 
popoarelor etc). Dacă totuşi ar fi citat întregul pasaj, Abelard ar fi obţinut răspunsul lui 
Boethius, extrem de convenabil pentru respingerea realiştilor dar incomod pentru afir- 
marea nominalismului său. Astfel încât nu este exclusă ipoteza că Abélard ocultează 
soluţia lui Boethius tocmai pentru a-şi putea construi propria sa respingere. 

181 În acest punct Abélard face aluzie la un alt pasaj din Boethius, A] doilea comentariu la 
Isagoga lui Porfir, 83c-d (Migne — v. supra), unde se vorbeşte despre felurile în care 

universalul ca o totalitate de părţi, atunci şi Socrate (un individual oareca- 
re) poate fi înţeles ca totalitate a părţilor sale. Deci Socrate este un uni- 
versal, ceea ce anulează însăşi distincţia dintre universal şi particular. Deci 
universalul nu poate fi o „colecţie“. 

3. Dacă universalul este o colecţie, atunci omul nu ar fi o infima spe- 
cies, aşa cum se ştie că este, ci ar mai exista şi sub-specii ale omului, cons- 
truite arbitrar (de exemplu popoare, armate, elevi, etc). Prin urmare 
această definiţie a universalului nu ar distinge între speciile naturale şi 
mulțimile concepute artificial. Deci universalul nu poate fi o colecţie. 

4. Înţelegând universalul ca o colecţie, el ar depinde în mod exten- 
sional de numărul, respectiv prezenţa sau absenţa indivizilor pe care-i 
reunește. Astfel, ori de câte ori o substanţă individuală ar dispărea, con- 
ceptul general de substanță ar fi altul (diferit de cel iniţial), deoarece colec- 
tia este pur şi simplu alta. În timp, prin dispariţia şi apariţia unor substan- 
te individuale, am avea mai multe concepte de substanţă, toate diferite între 
ele. Am ajunge astfel la o „colecţie de colecţii“, o noţiune de maximă 
generalitate („substanţă“) care ar include alte noţiuni de „substanţă“, la 
rândul lor de maximă generalitate (întrucât includ toți indivizii la un 
moment dat). Ceea ce este o încălcare a ierarhiei genurilor. Deci univer- 
salul nu poate fi „colecţie“. 

5. Din alt punct de vedere, orice universal este prin natură anterior 
indivizilor. Or, colecţia nu are sens decât ca alcătuire din indivizi, ceea ce 
înseamnă că indivizii sunt anteriori colecţiei. Acest lucru contrazice natu- 
ra universalului, prin urmare universalul nu poate fi o colecţie. 

6. În fine, conform ierarhiei genurilor şi speciilor, ar trebui ca orice 
individ să facă parte în egală măsură atât din specia sa cât şi din genul său. 
De exemplu, Socrate este om sau „animal raţional“ dar, în aceeaşi măsură, 
este şi „animal“ (în sensul că face parte din acele animale care sunt rationa- 
le). Dar dacă înţelegem universaliile ca şi colecţii, este imposibil să con- 
cepem vreo identitate sau subordonare a colecţiei oamenilor faţă de colec- 


tia animalelor. Este deci absurd să concepem universalul ca şi colecţie. 


universalul poate fi „comun“ mai multora: pe părți, în timp respectiv simultan. La 
Boethius nici una din aceste sensuri nu se aplică universalului deoarece este nevoie în 
plus de un raport de întemeiere substanţială. Abelard îl interpretează din nou pe 
Boethius pur dialectic, fără a ţine cont de partea „realistă“ a gândirii sale. Este o stra- 
tegie de discurs des întâlnită în textele medievale, aceea de a ataca un adversar sub- 
minându-i (în cazul acesta chiar prin deformare) sursele sau utilizându-le parţial. Va 
proceda similar şi Toma de Aquino în disputele sale cu averroistii latini, 
raportàndu-se partial sau bivalent la textele lui Averroes. 

12.3.4. Universaliile ca esente individuale sunt contradictorii. 


Argumentele aduse de Abélard împotriva întelegerii universalului 
ca si colectie conduc inevitabil la cea de a treia variantà de realism, cea 
care evită problema „asemănării“ între indivizi şi în care genurile si specii- 
le nu sunt comune ci egale numeric cu indivizii. În această variantă, „spe- 
cie“ înseamnă de fiecare dată un singur individ, în măsura în care acesta 
deţine de exemplu umanitate. Individul Socrate este în acelaşi timp indivi- 
dual, specie şi gen: el este individual în măsura în care este Socrate, este 
specie în măsura în care este om („animal raţional“) şi este gen în măsura în 
care este animal. În acest sens, un individ deţine mai multe universalii, care 
îl diferențiază fatà de el însuşi. De exemplu, Socrate, în măsura în care este 
om, este diferit de sine însuşi ca Socrate. 

Această variantă pare derivată direct din cea de a şasea obiectie 
adusă de Abelard teoriei colecţiilor, cu nuanţa că aici nu se mai încearcă 
respectarea ierarhiei universaliilor. Ceca ce face ca Socrate să fie, respec- 
tiv, „Socrate“, „om“ şi „animal“, este unul şi acelaşi „lucru“: animalitatea sa, 
o animalitate raţională cu determinatiile individuale ale lui Socrate (com- 
binatia de accidente suprapuse). Diferitele grade de generalitate la care 
putem construi enunturi despre Socrate provin din nivelul la care dorim 
să-l caracterizăm. Totul depinde de nivelul la care ne referim, lucrul fiind 
însă unul şi același. Este, se pare, poziţia susţinută de alti doi contempora- 
ni ai lui Abelard: Walter de Mortagne şi Bernard din Chartres, la care va 
adera, însă, şi Guilelmus din Champeaux. 

1. Primul argument împotriva teoriei universaliilor ca esente indi- 
viduale este că universalul, redus la individual, nu mai poate fi „predicat 
despre mai mulţi“, ceea ce contrazice tocmai definiţia lui Aristotel; „omul“, 
în măsura în care este Socrate, nu poate fi predicat decât despre Socrate. 
Invers, acelaşi Socrate, în măsura în care este om, poate fi predicat despre 
„mai mulţi“, căci la acest nivel Socrate este identic cu umanitatea sa. Astfel, 
individualii şi universalele devin inter-predicabile, ceea ce anulează distinc- 
tia dintre ele. Deci universalul ca esenţă individuală este contradictoriu. 

2. Mai departe, dacă Socrate este un individual, o specie şi un gen 
în acelaşi timp, atunci orice universal este un individual şi viceversa. 
Aceasta înseamnă că individualul şi universalul sunt identice şi nu se mai 


justifică distincţia între ele. Realismul se autosubminează. 

12.4. „Cuvintele“ si „lucrurile“ 


Observăm că argumentele lui Abélard se bazează pe definiţia pre- 
dicativă a universalului, care spune că acesta poate fi predicat despre mai 
multe lucruri. Dacă, asa cum vor realistii, universalul este un lucru, indi- 
ferent cum înţelegem aceasta, predicabilitatea unui lucru despre mai multe 
lucruri devine problematică. Abelard nu admite o realitate inteligibilă a 
universalului, una de tip platonician sau boethian, el fiind prin excelenţă 
un practicant al dialecticii care este principalul instrument de control al 
gândirii şi singura metodă acceptabilă, constând în acceptarea provizorie a 
unei teze şi a o combate prin ducerea ci la consecinţe absurde. Din acest 
motiv nu găsim la Abelard încercări de a demonstra direct că nu există 
realităţi inteligibile. Îi este suficient să demonstreze caracterul autocon- 
tradictoriu al realismului, conform principiului că dacă o teorie poate 
duce la propoziţii absurde sau la contradicții, teoria nu se susţine. Cu aju- 
torul legilor logice, considerate absolute, Abelard ajunge la concluzia că 
„nici un lucru, nici un ansamblu de lucruri, nu poate fi predicat despre o 
pluralitate de subiecte luate unul câte unul, ceea ce înseamnă că proprie- 
tatea principală a universalului nu se regăseşte în lucruri. Universalul tre- 
buie deci să fie de altă natură decât lucrurile. Din moment ce universali- 
tatea nu poate fi înţeleasă ca lucru, ea aparţine termenilor. Nu este altceva 
decât funcţia logică a unor cuvinte 182, 

Este important să înţelegem argumentele lui Abelard ţinând cont 
de faptul că ele sunt conduse de două principii fundamentale: o concepţie 
despre natura lucrurilor, respectiv una privind natura predicatului!83. 
Acestea două sunt limitele dar şi punctele de sprijin ale criticii sale. 

Primul principiu presupune o teorie despre ceea ce înseamnă un 
lucru. Conform naturii, un lucru se caracterizează prin identitate de sine 
şi o separație absolută faţă de orice altceva care nu este același cu lucrul 


E A 3 A . A A 
respectiv: ceea ce este In sine nu poate fi în NIC un fel n altceva sau in 


182 Scopul pe care şi-l propune Abelard este cel de a critica poziţia lui Guilelmus, fostul 


lui profesor, Master la Şcoala catedrală din Paris şi apoi la Şcoala Sf. Victor, lângă 
Paris. Guilelmus sustinuse o poziţie realistă pe care Abelard o va ataca din punct de 
vedere metafizic, dovedind că este de nesustinut. Guilelmus îşi va modifica poziţia, 
dar Abelard îl va ataca încă o dată, spunând că de data aceasta poziţia sa este coeren- 
tă dar nu şi realistă, cum credea Guilelmus. În final acesta va renunţe la problema ca 
atare şi va pierde orice atenţie din partea studenţilor săi. 


183 CF. Jean Jolivet, Op. cit., pp. 55-58. 

relație cu altceva. O „fizică“ abelardiană nu ar admite nici o comuniune de 
materie sau de formă între lucruri; ele sunt complet autonome, izolate, 
iar în acest sens ceea ce realiştii numesc universalii nu îndeplinesc nici o 
funcţie în afara celei nominale. 

Al doilea principiu conducător al lui Abelard este teoria despre 
cuvinte si mai ales sensul în care el acceptă noţiunea de predicat. Prin „a fi 
predicat“ nu putem înţelege altceva decât capacitatea unui termen de a fi 
unit cu un subiect în conformitate cu adevărul, prin intermediul verbului 
a fi enunțat la timpul prezent. Este limpede că, în acord cu această defi- 
nitie, nici un lucru real nu poate fi predicat, decât cuvintele. Problema 
universaliilor este discutată numai în interiorul cadrului stabilit de cele 
două principii, adică în sfera artei limbajului. 

În afara cuvintelor şi a lucrurilor, nu există alte realităţi compatibi- 
le cu dialectica, ceea ce înseamnă că pentru un dialectician orice realitate 
este fie lucru individual, fie termen. Universaliile sunt termeni, iar ter- 
menii universali nu reprezintă altceva decât cuvinte inventate pentru a 
servi predicării despre mai multe subiecte deodată. Problema universalii- 
lor este o problemă dialectică şi nici nu există o altă alegere din momen- 
tul în care realismul a fost respins. 

În spiritul nominalismului lui Abelard, fizica şi dialectica sunt două 
ştiinţe complementare: prima are ca obiect lucrurile, iar ca obligaţie, aceea de 
a arăta că nici un lucru nu poate fi predicat. A doua, dialectica, se ocupă de 
predicare. lar din moment ce, fiind termeni, universaliile nu au realitate, însăşi 
„problema“ universaliilor este de fapt o non-problemă. În acest sens nici nu se 
mai poate spune că Abelard adoptă o poziţie în problema universaliilor: el mai 
degrabă o desfiinţează. Din acest motiv Jean Jolivet este de părere că Abelard 


este impropriu numit „nominalist“; el este, simplu, un anti-realist!84, 


12.4.1. „Vox“ si „sermo“. 


Cu aceasta însă problema nu s-a rezolvat. Critica realismului este 
pentru Abélard doar un pas iniţial care trebuie urmat de o construcţie 
pozitivă. Spunând că universaliile sunt cuvinte, el nu a făcut decât să 
migreze problema dinspre ontologie spre dialectică. Abia acum urmează 
cu adevărat soluția la întrebarea despre universalii. Este adevărat, o soluție 


la o altă problemă decât cea a realiştilor: pentru ei întrebarea era: ce fel de 


184 Jean Jolivet, Op. cit., p. 57. 
» OP P 

realitate au universaliile? Pentru dialectician, întrebarea devine una despre 
termeni şi enunturi: cum pot cuvintele să numească şi cum pot predicate- 
le să corespundă stării lucrurilor? Această întrebare sugerează faptul că uni- 
versaliile nu sunt „cuvinte“ într-un sens pur sintactic sau fonetic, nu sunt 
„simple cuvinte“ (flatus vocis, cum spusese Roscelin), ci sermones, adică 
„enunţări cu sens“. Opoziția vox-sermo este o distincţie semantică cu ajuto- 
rul căreia Abelard încearcă să stabilească faptul că termenii au două 
dimensiuni distincte: un „suport“ fonic, sunetul natural (deci un fapt fizic, 
un „lucru“), respectiv sensul sau înţelesul. Raportul dintre vox şi sermo este 
analog celui dintre materie şi formă. „Materia“ sau sunetul natural (vox) 
este un dat corporal căruia omul îi instituie un sens (sermo). Ele sunt prin 
urmare diferite prin origine, primul fiind natural iar al doilea artificial: 
„materia“ provine de la Dumnezeu iar „forma“ de la om. 

Sunetul este un eveniment întotdeauna particular (o „noutate abso- 
lută“, fiind un lucru) şi, precum lucrurile, nu poate fi universal în nici un 
fel. Dovada este simplă: oricine poate emite sunete fără înţeles, chiar şi 
animalele 185. Sensul este legat substanţial de sunet dar are statutul unei efi- 
gii, distincte de materia sa; o „efigie“ impusă convenţional, ceea ce 
înseamnă că limbajul este un artefact. În consecinţă, a semnifica înseamnă 


a face să apară o idee în spiritul auditorului. 


12.5. Universaliile nu sunt simple cuvinte, ci 


denumirile unor „stări“. 


În sensul distinctiei anterioare, universaliile nu sunt voces, ci sermones. 
Dar care este temeiul acestui sens? Dacă „a predica“ înseamnă a lega un pre- 
dicat de un subiect în acord cu adevărul, înseamnă că nu orice predicatie 
corectă este şi adevărată. Cu ce se deosebeşte o propoziţie corectă grama- 
tical de una adevărată? Care este diferenţa între propoziţia „Omul este pia- 
tră“ şi propoziţia „Omul este animal“, ambele corecte gramatical dar numai 
a doua fiind adevărată? Cu alte cuvinte: care este cauza comună, principiul 
numelor universale? 

Prin urmare problema lui Abelard este: „la ce ne determină universa- 


liile să ne gândim atunci când le folosim?“ Nu la entităţi universale, căci ele nu 


185 Cu aceasta Abélard încearcă să urmeze teoria lui Aristotel despre limbajul convenţional. 

există. Dar nici la lucruri individuale, căci atunci când auzim cuvântul „om“ 
nu ne apare în minte nici un om particular, cum ar fi „Socrate“. Cu atât mai 
putin ne gândim la toți oamenii, căci aceasta ar însemna să-i cunoaștem pe toţi. 

Opţiunea sa este că această corectitudine a enuntàrii este validată 
de către lucrurile însele. Dacă universaliile nu există în afara lucrurilor (nu 
sunt „separate“), înseamnă că temeiul universaliilor este chiar în lucrurile 
particulare. În ce fel? 

Dacă un universal se poate atribui sau nu unui anumit lucru, aceas- 
ta depinde de modul propriu de a fi al fiecărui lucru în parte, sau, în termenul 
lui Abelard, de „starea“ (status) lucrului respectiv 18. „Potrivirea“ mai mul- 
tor indivizi sub un singur termen general se petrece datorită faptului că 
acei indivizi se află în aceeași stare, de exemplu starea de om (in statu homi- 
nis). Nu este vorba despre o „esenţă“ ci despre faptul simplu că indivizii se 
află într-o anumită „stare“, mai mulţi în acelaşi timp. 

„Numim starea de om faptul de a fi om, care nu este un lucru si care este 
cauza comună ce permite atribuirea numelui „om“ tuturor, luaţi unul câte unul, în 
măsura în care ei sunt în acord unul cu altul!” 

Pentru a obţine universaliile nu trebuie decât să adunăm asemănarea 
tuturor fiinţelor care se află în aceeaşi stare şi să-i dăm un nume. Felul în care 
operăm această „adunare“ este unul simplu: imaginea noastră mentală despre 
un anumit lucru este de două feluri: cea dată organele de simţ, o imagine vie 
şi detaliată, respectiv cea dată de memorie sau imaginaţie, o imagine vagă şi 
confuzà!88, Atunci când numesc cu un termen general mai multe lucruri, 
termenul nu conţine nimic din vivacitatea şi detaliul imaginilor directe, 
senzoriale, ci conţine numai acele elemente din memorie, confuze, dar 
care sunt comune lucrurilor individuale. Ele sunt mai puţine, ce-i drept, 
dar sunt exact acele elemente care ne permit atribuirea unui nume 
comun. Universalul nu este deci altceva decât un nume dat acestei imagi- 


ni confuze, comună mai multor lucruri. Ea este „starea“ lor. 


186 Se poate interpreta termenul de „status“ al lui Abélard ca o simplă înlocuire a „nedi- 
ferentierii“ lui Guilelmus. E drept, status este ceva mai inteligibil. Oricum, Ockham 
va spune, pe acest temei, că şi Abélard este realist (Cf. E. Gilson, Op. Cit., p. 272). 

187 Abélard, Logica ingredientibus, propoziţia 92 în ediţia P.V.Spade, Five Texts on the 
Mediaeval Problem of Universals, Hackett Publishing Company, Inc, Indianapolis, 
Cambridge, 1994, p.42. 

188 Această distincţie între imagini sau reprezentări „vii“, respectiv „vagi“ sau „confuze“, 
va reveni în terminologia modernă, atât în rationalism (de exemplu la Descartes) cât 
si în empirism (la Locke). 

Această „stare“ nu este acelaşi lucru cu Ideea platoniciană, divină şi 
unică. Este o generalizare specifică minţii umane, care nu poate ajunge la 
Ideile lui Dumnezeu tocmai datorită piedicii pe care i-o pun accidentele 
sensibile, detaliile din lucruri. Intelectul nostru nu poate face abstracţie 
totală de aceste accidente, el poate ajunge doar la aceste „stări“, care nu 
sunt nicidecum idei ci, în fond, tot imagini. Sunt imagini vagi sau confuze 
(res ficta), generalizabile, dar nicidecum idei. Mai mult, oricât am vrea, 
aceste imagini nu sunt reale şi nici nu descriu fidel lumea lucrurilor. 
Statutul lor este unul intentional sau fictiv deoarece intelectul nostru îşi 
reprezintă lumea conform lor, deşi, propriu-vorbind, această reprezenta- 
re este inadecvată. 

Idei propriu-zise despre lume nu poate avea decât Creatorul ci. 
Omul, nefiind creator, nu are acces la aceste idei. Totuşi, în măsura în care 
omul creează artefacte, el are idei despre acestea (o armă, o casă etc). Nu, 
însă, despre lucrurile create de Dumnezeu. 

Consecințele epistemologice ale acestei poziţii sunt semnificative. 
Omul nu poate înţelege adecvat decât lucrurile particulare, generalul 
nefiind decât de natura opiniei. Ceea ce simţurile nu ating, omul nu poate 
cunoaște. Prin urmare, universaliile nu reprezintă o cunoaștere, tot asa cum 
imaginea pe care ne-o formăm despre un lucru pe care nu l-am văzut 
niciodată este întotdeauna deformată. Distincția aceasta reprezintă răstur- 
narea totală a teoriei platonice a cunoaşterii. Pentru Abelard, universalul 
este întotdeauna simplă opinie, în vreme ce particularul este obiectul 
cunoașterii adecvate. E drept, nu neapărat al cunoaşterii autentice, dar, cel 
puţin, al celei posibile între limitele naturii umane. 

Avem astfel o distincţie între o cunoaştere adecvată şi reală, a lucru- 
rilor particulare (altfel spus o numire a ceea ce este accesibil simţurilor) şi 
o cunoaştere confuză, inadecvată, dar comună tuturor indivizilor, al cărei 
obiect este numai imaginat, deci fictiv (adică o reprezentare inexactă a 
ceea ce se găseşte numai în Dumnezeu). 

În primul caz, Abelard spune că termenii numesc (adică trimit îns- 
pre obiecte percepute), iar în al doilea caz termenii semnifică. 
Epistemologic vorbind, numirea este întotdeauna adecvată, în timp ce 
semnificarea este falsă. 

În acord cu aceste distincţii, răspunsul la cele patru întrebări initia- 
le (cele trei ale lui Porfir plus cea a lui Abelard), este formulat în termeni 


de numire respectiv semnificare. 

(1) Întrebarea „dacă universaliile au existenţă reală sau numai men- 
tală“ este reformulată, astfel încât răspunsul este: ca semnificaţii, ele sunt 
numai în intelect (stări reprezentate), dar ca nume, ele numesc fiinţe par- 
ticulare reale. 

(2) Dacă universaliile sunt corporale sau incorporale: ca nume, ele 
stau pentru lucruri corporale (particulare), deşi, propriu-vorbind, ele 
semnifică doar ficțiuni sau obiecte intentionale. 

(3) Dacă universaliile există în lucrurile sensibile sau în afara lor: 
iarăşi, în calitate de nume, universaliile semnifică ceva aflat în lucrurile 
sensibile (de exemplu „umanitatea“); strict vorbind, ceca ce semnifică ele 
este numai în mintea noastră, adică în afara lucrurilor sensibile. 

(4) Dacă ar mai exista universaliile în absenţa indivizilor (întreba- 
rea adăugată de Abelard): ca nume ce semnifică indivizi, ele ar înceta să 
mai existe întrucât ar înceta şi existenţa acelor imagini vii din mintea 
noastră, deci şi indivizii care să fie numiţi; ar continua însă să existe semni- 
_ficaţiile ca atare, deoarece omul ar putea păstra acea imagine vagă şi ar 
putea denumi în continuare „starea“ din memorie, semnificaţia. De pildă, 


nimic nu ne-ar putea împiedica să spunem: „Trandafirul nu există“ 189. 


* 
x * 


Poziţia lui Abelard legată de statutul universaliilor nu este atât de 
simplu de fixat. Teoria sa despre status pare a fi în acelaşi timp nominalis- 
tă şi realistă, explicată de Paul Vincent Spade!% în două sensuri diferite. 

Nominalismul lui Abélard este unul predicational: ca predicate, univer- 
saliile nu au nici o realitate, sunt simple nume date unor stări. Aceste stări, la 
rândul lor, nu sunt nici esente (deci se evită realismul de tip platonic), nici 
indivizi (cu aceasta se evită anularea completă a problemei universaliilor). 

Dar universaliile numesc, totuşi, ceva trans-individual, stările, care, 
deşi nu au caracter esenţial, ca la Boethius, sunt totuşi realităţi. Cu aceas- 
ta se evită — în mod formal — încălcarea definiţiei aristotelice a univer- 
salului („predicabil despre mai mulţi“). Formal, deoarece Abelard nu 


admite o realitate esenţială a universaliilor ca stări, ci una relativă, depen- 


189 Această distincţie a lui Abélard oferă o cheie esenţială de interpretare pentru celebrul 
roman al lui Umberto Eco, Numele trandafirului. 

190 Paul Vincent Spade, A Survey of Mediaeval Philosophy, Volume 1: Survey, August 29, 1985, 
Copyright 1985 Paul Vincent Spade, All rights reserved, la url=http//pvspade.com, 
p. 250. 

dentà de limitele cunoaşterii umane!?!. Termenii universali formează o 
imagine mentală a lucrurilor generale, dar nu a universalului în sens aris- 
totelic. Aristotelic vorbind, imaginea mentală dată de universal era una 
metafizic adecvată, căreia lucrurile particulare (aflate în stare de corupere şi 
devenire) nu îi corespundeau decât în potentà. Pentru Abélard, ca este o 
imagine metafizic imposibilă, căreia lucrurile particulare îi corespund în act: 
„realismul“ lui Abelard se aplică lumii pe care ne-o reprezentăm 
(non-esentialà), în vreme ce realismul de tip aristotelic se aplica lumii 
esenţiale. 


12.6. Etica 


În ultimii ani ai săi, Abelard a compus un voluminos comentariu la 
Epistola către Romani precum şi cartea sa de morală intitulată „Etica sau 
cunoaste-te pe tine însuţi“ (Ethica seu liber dictus: Scito teipsum). 
Preocupàrile în domeniul moralei erau mai vechi: în corespondenta sa cu 
Heloise încercase să răspundă unor întrebări ridicate de aceasta si, nu în 
ultimul rând, întreaga sa viaţă, marcată de această relaţie, fusese în sine o 
sursă de asemenea probleme. 

Titlul cărţii fixează ca obiect principal autoexaminarea în vederea 
constientizàrii surselor culpei, astfel încât principala problemă vizează ràs- 
punsul la întrebarea: „Ce este păcatul?“ O întrebare-simptom, am putea 
spune, pentru faptul că spiritualitatea europeană pare a redescoperi tema 
socratic-augustiniană a întemeierii interioare a moralei. „Multe din actele 
noastre par rele fără a fi astfel în realitate, deoarece nu sunt precedate de 
o intenţie rea!“ — scrisese Papa Urban al II-lea, o exclamatie sub semnul 
căreia se regăseşte şi cartea lui Abélard. 

La începutul capitolului al treilea ne surprinde o frază al cărei substrat 
dialectic (nu trebuie să ignorăm nici în acest context etic că Abelard era un 
dialectician) este profund: „această consimtire o numim la propriu păcat, adică 
vina sufletului prin care acesta ne face pasibili de învinovăţire“. Suntem încre- 


dintati că Abélard ştia foarte bine, de la Porfir, ce înseamnă ,propriu“!??: ceva 


191 Abélard nu neagă realitatea esențială a stărilor. Ideile lui Dumnezeu sunt de fapt ade- 
văratele stări, dar ele sunt inaccesibile omului. Stările reprezentate „în ordine umană“ 
sunt însă vagi, inadecvate. 

192 Observatia, extrem de fină, aparţine lui Jean Jolivet (op. cit., p. 99). 

ce apartine unei singure specii, în totalitatea ei si întotdeauna. Cu alte 
cuvinte, păcatul este o înclinaţie proprie întregii specii umane, numai ei şi 
fără limitare temporală. Intenţia lui Abelard este prin urmare aceea de a 
defini păcatul în mod riguros: este altceva decât viciul şi altceva decât fapta 
rea. Întelegem astfel că păcatul nu aparţine naturii si nici corporalitàtii. El 
trebuie înţeles ca o consimțire faţă de ceva ce, fiind un propriu, nu aparține 
naturii sau esenței noastre. 

Există prin urmare o deficiență proprie omului nu ca natură în sine 
ci ca natură căzută. Aceasta este o condiţie dată, o precaritate cu care ne 
nastem ca indivizi şi care se numeşte viciu. Faţă de ceea ce ar trebui să fie 
natura umană generică, individul conţine o „viciere“ sufletească (animi 
vitiuim), pe care poate alege să o perpetueze sau să o repare. Dacă alege să 
o perpetueze înseamnă că cedează în fata acestei precaritàti, adică îşi dă 
consimţământul faţă de ea, ceea ce este echivalent cu a refuza natura umană 
în sine. Acest refuz înseamnă a nega autenticitatea naturii umane origina- 
re, adică a ofensa pe Dumnezeu. Acesta este păcatul iar lui îi urmează, pe 
cale de consecinţă, abținerea de la a face ceea ce ar trebui făcut în acord cu 
natura originară, dacă nu ar fi existat refuzul. 

Discutia are loc deci pe temeiul a trei termeni centrali: viciu (animi 
vitium), păcat (peccatum) şi făptuire rea (actio mala). Viciul este precaritatea 
moştenită care dă înclinația sau posibilitatea de a ne împotrivi naturii noas- 
tre, păcatul este însăşi consimfirea la această posibilitate, fiind echivalent cu 
„a nu face ceea ce credem că trebuie să facem pentru Creatorul nostru“. 
În acest sens, păcatul reprezintă o non-făptuire, o abţinere de la ceea ce ar 
fi firesc să facem, deoarece păcatul nu are o cauză propriu-zisă, este 
non-substantial („nulla esse substantiam peccati”). În consecintà, faptuirea rea 
(actul exterior al păcatului ca şi consimtire) reprezintă o „abţinere“ de la 
a face ceea ce trebuie făcut. Altfel spus, făptuirea rea nu este un păcat în 
sine, este numai materia păcatului; păcatul are loc înaintea făptuirii, în 
interior, sub forma consimtàmantului. 

Înteles asttel, ca non-făptuire sau abţinere, păcatul nu este o acţiu- 
ne ci O „pasivitate“, o cădere, o inerție. Este prin urmare evident că el nu 
reprezintă o interacţiune cu Dumnezeu. Dimpotrivă, a inter-acfiona cu 
Dumnezeu ar trebui să însemne refuzul (activ) de a păcătui. Or, fiind 
vorba de o non-actiune, nu putem spune cà prin păcat aducem vreo daună 
lui Dumnezeu. Acesta este motivul pentru care păcatul nu este o catego- 


rie juridică si deci relaţia omului cu Dumnezeu nu poate fi înţeleasă ca una 

de drept (ca nu presupune daune). Păcatul este un dispreţ: consimţind la 
viciu omul disprețuiește, prin refuz, pe Dumnezeu. 

„Această consimţire o numim la propriu păcat, adică vina sufletului prin 
care acesta ne face pasibili de învinovăţire, sau care este socotită răspunzătoare în 
fata lui Dumnezeu. Căci ce este oare această consimtire dacă nu disprețul față de 
Dumnezeu, o ofensă adusă Lui? Căci ofensa adusă lui Dumnezeu nu constă în vreo 
daund, ci în dispreţ, deoarece El este puterea supremă pe care nici o daună n-o 
poate leza dar care pedepseşte disprețul față de ea“. 19 

Consecinta este cà actiunile exterioare sunt, în sinea lor, moral 
indiferente. Ceea ce le dă valoare morală este intenția şi consimțământul. 
Dumnezeu nu priveşte asupra faptei ca atare ci asupra intenţiei, prin 
urmare nu pedepseşte actul ci intenţia. Un act comis din ignoranță sau 
prin forţă nu poate fi rău, dacă nu este însoţit de consimtàmant. Criteriul 
moralei este, în acest fel, propria noastră conştiinţă, deoarece păcatul 
înseamnă consimţire, nu lucru. 

Este imposibil să nu remarcăm faptul că şi în etică Abelard este con- 
secvent cu principiul său ontologic: toate lucrurile sunt individuale. Ele 
nu au un sens universal iar numele care stau pentru mai multe lucruri 
reprezintă convenţii mentale (intenţii). Prin urmare faptele particulare nu 
pot fi considerate „păcate“ în sine, deoarece nu există un temei universal 
al acţiunii. Fiecare act are în spate o intenţie si un consimtàmînt, fără de 
care fapta („lucrul“) nu are valoare morală. 

Pe de altă parte, este limpede că nutrirea intimă a dorinţei în lipsa 
satisfacerii efective a poftelor nu ne absolvă de păcat. Tocmai pentru că 
păcatul nu este acţiunea în sine, nu înseamnă că abtinerea de la acţiune 
ne-ar pune în afara păcatului căci, o dată cu nutrirea poftei, sufletul nos- 
tru poate consimți la dezirabilitatea actului de satisfacere a ei. Virtutea (ca 
virtute sufletească) înseamnă eliminarea dorinței, lupta cu viciul. Păcatul 
este deci ceva strict interior, el nu poate fi nici sporit, nici scăzut prin can- 
titatea actelor. Una din propoziţiile abelardiene condamnate la conciliul 
din Sens a fost aceea că cei care l-au crucificat pe Hristos nu au comis un 
păcat deoarece au acţionat din ignoranță. 


4 
191 Abélard, Etica, cap. III. În limba română: Pierre Abélard, Etica sau cartea intitulată 
Cunoaste-te pe tine însuți, traducere şi note de Dan Negrescu, Editura Paideia, 


Bucureşti, 1993, p. 11. 

13. SCOLASTICA CLASICĂ 


Scolastica clasică sau propriu-zisă este perioada cea mai activă si de 
maximă fecunditate a filosofiei medievale. Acum încep să fie traduse în 
limba latină operele lui Aristotel (Metafizica, Etica Nicomahicà, Despre 
Suflet) care fuseseră cunoscute mai întâi doar prin filieră arabă. Este 
perioada în care cultura arabă impregnează, prin comentatorii săi aristo- 
telicieni (Avicenna, Averroes), gândirea şi tendinţele filosofiei scolastice 
occidentale. 

Alături de instituţiile tradiţionale, polemicile sunt dominate acum 
de cele două ordine rivale, franciscanii (de tradiţie augustiniană) şi domini- 
canii (aristotelicieni), la care se adaugă tabăra avveroistilor latini (adepti ai 
unui aristotelism arabizat laic, independent de biserica catolică). 
Disputele adâncite vor duce la crize majore, atât la nivel eclesial cât şi uni- 
versitar. 

Reprezentanţi: Albert cel Mare (Albertus Magnus, 1206-1280), 
Sigerus din Brabant (+1283), Roger Bacon (1215-1292), Sf. Bonaventura 
(1221-1274), Toma d'Aquino (1224/5-1274), Raymundus Lullus 
(1232-1315), Duns Scotus (1265-1308). 

13.1. „Cearta universaliilor“. 


Una din cele mai importante probleme ale perioadei de mijloc a 
Scolasticii este aşa-numita „ceartă a universaliilor“. Problema aflată în dis- 
cutie este aceea a naturii conceptelor generale sau, altfel spus, a tipului de 
existenţă pe care o au ideile. Ce raport există între obiectele individuale 
şi universali!’ (în limba latină: universalia)? Istoric vorbind, nu este vorba 
de o problemă strict medievală. Ea fusese discutată pe larg în Antichitate, 
o „ceartă“ analogă fiind cea dintre Platon (conform căruia universaliile — 
Ideile — sunt reale şi transcendente) şi Aristotel (după care universalul 
are realitate şi imanentà). În al doilea rând, ea nu aparţine numai perioa- 
dei numite „scolastica clasică“ ci întregului Ev mediu, chiar istoriei filoso- 
fiei în general. Perioada de mijloc a Scolasticii cunoaşte, însă, cele mai 
ample şi mai interesante dezvoltări ale problemei. 

Medievalii nu cunoşteau direct substanţa acestor tematizări antice. 


195 (tradusă în latină de 


Sursa lor este fragmentul din Isagoga lui Porfir 
Boethius) în care acesta, comentând Categoriile lui Aristotel, sesizează pro- 
blema în toată amploarea sa dar evită să dea un răspuns: „în ce privește genu- 
rile si speciile, fie că subzistă, fie că sunt simple gânduri, fie că, subzistente fiind, 
sunt corpuri sau lipsite de corp, gi, în sfărșit, dacă sunt separate sau se află în lucru- 
rile sensibile si sunt imanente acestora, md voi feri să o spun, deoarece o asemenea 
problemă este cât se poate de adâncă și are nevoie de o altă cercetare, mai întinsă“. 

Oricum, formulată de Porfir in extenso, problema cu cele trei între- 
bări ale sale va fi preluată de scolastici prin intermediul lui Bocthius şi 
pusă în centrul unor discuţii durabile. După Boethius, chestiunea univer- 
saliilor nu a încetat să apară, sub diverse forme, pe tot parcursul scolasti- 
cii. Disputele în jurul ei sunt atât de consistente încât putem considera că 
„problema universaliilor“ reprezintă unul din pretextele fundamentale ale 
gândirii scolastice. 

Trebuie să observăm că fiecare întrebare din fragmentul lui Porfir 
suportă două sensuri diferite: unul logico-semantic, conform căruia între- 
bările despre universalii pot viza cel mult o realitate inteligibilă de tip 


imanent (esenţa de tip aristotelic), respectiv un sens neoplatonic conform 


194 Semnificaţia scolastică precisă a universalului era, după Albertus Magnus, următoarea: 
ceea ce prin natura lui este în mai mulți şi ceea ce este predicat despre mai mulți. 

19% Traducere Gabriel Chindea, în Porfir Fenicianul, Isagoga, Editura Univers enciclopedic, 
Bucuresti, 2002. 

căruia întrebările pot viza realităţi inteligibile de tipul Ideilor aflate în 
Intelectul divin. Traducerea şi interpretarea latină a lui Boethius acreditea- 
ză prima variantă şi sub acest văl vor cunoaşte medievalii latini întreaga 
problemă. 

Chiar şi aşa, opţiunile deschise de către aceste întrebări conţin pro- 
funde implicaţii teologice şi metafizice, motiv suficient ca gânditorii sco- 
lastici să le abordeze în continuitate cu credinţele lor fundamentale. Mai 
întâi, aceste întrebări conţin câteva probleme ontologice şi gnoseologice. 
Apărarea obiectivitàtii cunoaşterii implică postularea existenţei unor 
„lucruri“ generale care să corespundă conceptelor generale, ceea ce atrage 
după sine unele complicaţii metafizice, o „înmulţire“ a entităţilor, cum 
avea să spună Ockham. Pe de altă parte, menţinerea unei metafizici coe- 
rente, fără entităţi „suplimentare“, atrage după sine complicaţii gnoseolo- 
gice. Opțiunile scolasticilor au fost împărţite în ce priveşte răspunsul for- 
mulat!9. 

Realismul este, poate, poziţia scolastică cea mai firească, gândin- 
du-ne nu numai la tradiţia filosofică neoplatonică dar si la implicaţiile sale 
direct teologice!”. Iniţial unanim acceptată, poziţia realistă susţine că uni- 
versaliile au existență reală şi preexistà obiectelor individuale, conform unei 
ierarhii ontologice tradiţionale. Universaliile au mai multă realitate decât 
indivizii, reprezentând arhetipurile acestora, în acord cu doctrina creaţiei 
prin Verb. Reprezentanţi ai realismului au fost loan Scottus Eriugena si 
Anselm de Canterbury (în perioada scolasticii timpurii), Guillaume de 
Champeux, Bernard de Chartres, loan de Salesbury, Raymundus Lullus. 

Au existat autori în viziunea cărora numai realismul este compati- 
bil cu doctrina creştină, întrucât numai postulând realitatea genurilor şi 
speciilor se pot înţelege chestiuni fundamentale cum ar fi moştenirea 
păcatului originar. Un astfel de caz este Otto (sau Odo) din Tournai (sec 
XII). Există o continuitate biologică (o moştenire corporală), spune el, 
între Adam şi noi. Totuşi, sufletul nu este moştenit, fiind unic pentru fie- 
care individ (creat de către Dumnezeu la începutul vieţii fiecărui individ 
uman). În ce fel se mai poate susţine, în acest caz, că păcatul primordial 
este moștenit, dacă sufletul nostru apare doar în momentul nașterii biolo- 
gice? Otto explică aceasta prin faptul că este posibilă existenţa unor acci- 
196 Conform unei clasificări aparţinând lui loan de Salesbury (1159), soluţiile adoptate ar 

fi, cu toate nuanțele, în număr de treisprezece. Noi ne oprim aici la cele trei poziţii 


fundamentale: realismul, nominalismul şi conceptualismul. 
197 Ilustrativà este, în acest sens, ontologia lui Scottus Eriugena. 

dente la fiecare individ al unei specii, fără ca aceste accidente să aibă sta- 
tutul de esențe (ceca ce Aristotel numise proprii). Se poate spune astfel că, 
dacă fiecare individ al speciei are un anumit accident, specia însăşi are acel 
accident. Păcatul face parte din această categorie: el este moştenit de către 
fiecare individ al speciei, desi nu este definitoriu pentru specia „om“ (ase- 
meni facultăţii de a râde, considerată de Aristotel în mod similar şi numi- 
tă „propriu“). În acest fel, fiecare individ, indiferent de momentul naşterii 
sale şi indiferent de modul său de viaţă, moşteneşte acest „accident speci- 
fic“ (sau „propriu“). Sufletul nostru nu provine direct de la Adam, ci de la 
Dumnezeu, dar el este oarecum „infectat“ de acest accident indus la nive- 
lul întregii specii de către protopàrinti!?8, 

Pe de altà parte, cxistà si motive filosofice pentru sustinerea realis- 
mului. Unul dintre acestea este nevoia asiguràrii unei corespondente între 
intelect (judecăţi, raționamente) si realitate, altminteri adevărul judecăți- 
lor noastre nu ar avea nici un fundament. Trebuie, deci, ca forma judecăți- 
lor noastre adevărate să fie identică cu forma logică a lumii. Doctrina 
transcendentaliilor provine tocmai din acest deziderat de izomorfism între 
lume şi intelect: este nevoie ca orice cunoaştere să „înceapă“ dintr-un 
punct stabil, invulnerabil. „Ceea ce intelectul concepe în primul rând, ca 
fiind cel mai bine cunoscut şi pe care întemeiază toate celelalte cunoştinţe 
este fiindul (ens)“, va spune Toma din Aquino în textul său De veritate!??. 
Există o conformitate între fiinţă şi intelect numită adevăr, între fiinţă şi 
voinţă, numită bine, respectiv a fiinţei cu sine (unitatea). Acestea sunt 
transcendentaliile. 

Desigur, există şi dificultăţi ale realismului, atât filosofice cât şi teo- 
logice. Una din cele mai acute este dată de problema termenilor privativi 
şi de termeni ca „păcat“, „rău“, „eroare“. Acceptând un realism nenuantat, 
se ajunge din nou la maniheism, ceea ce, evident, nu este dezirabil pentru 


scolastica medie. Nu este întru totul sigur dacă o asemenea formă pură a 


198 Presupozitia acestei teorii este că, dacă toţi indivizii unei specii au, la un moment dat, 
un anumit accident, se poate spune că întreaga specie are accidentul respectiv. El nu 
devine o notă esenţială, deoarece specia respectivă nu poate fi definită prin ca şi, mai 
mult, ar putea continua să existe, ca specie, fără nota respectivă. Ea rămâne deci acci- 
dent, dar, găsindu-se la toți indivizii, este un accident specific. Adam şi Eva au fost, la 
momentul iniţial, singuri, deci reprezentau toți indivizii speciei om. Păcatul lor a 
însemnat păcatul speciei om. Fiecare dintre noi îl moştenim, nu ca esenţă ci ca acci- 
dent specific. 

realismului a fost vreodatà sustinutà în Evul Mediu dar ea a fost cu 
sigurantà utilizatà cel putin din motive polemice. 

Nominalismul. Dovada cà medievalii percepeau, din traducerea 
şi comentariile lui Boethius, un sens pur dialectic al problemei, este fap- 
tul că într-un context eminamente religios cum este gândirea medievală 
s-a putut ajunge şi la adoptarea poziţiei opuse, cea nominalistă. 
Nominalismul contestă realitatea universaliilor; acestea sunt „flatus vocis“, 
simple cuvinte fără corespondent obiectiv. Termenul „flatus vocis“ înseam- 
nă pur şi simplu „sunete goale“, vocis fiind termenul pentru „sunet articu- 
lat“, nu neapărat însă şi semnificativ (un vox semnificativ este numit sermo la 
Abélard). Un exemplu medieval pentru „vocis“ este Bu ba blitrix (sau, alt 
exemplu, de data aceasta din logica matematică a secolului XX: „a caru- 
la“). Astfel încât devine limpede că nominalismul încerca discreditarea 
realismului printr-o sintagmă cu un puternic accent ironic200, 

Studiul realităţii devine astfel un studiu al individualului concret, 
cu care avem contact empiric. Acesta este motivul pentru care poziţia 
nominalistă, cel puţin în formele sale excesive, a fost considerată absurdă. 
Roscelin, primul nominalist, a fost caracterizat de Abelard drept 
pseudo-christianus şi pseudo-dialecticus, iar Abelard scria că nominalismul lui 
Roscelin nu admite nici măcar existenţa părților, acestea fiind, ca şi genu- 
rile şi speciile, simple cuvinte. Teologic, pericolul era reprezentat de fap- 
tul că, neadmitànd realitatea universaliilor şi părţilor, Divinitatea trebuia 
concepută ca un individual, anulându-i-se aspectul absolut şi cel treimic. 
Alţi reprezentanţi ai nominalismului au fost Duns Scotus şi William 
Ockham. 

Conceptualismul reprezintă poziţia intermediară adoptată de 
Abelard conform căreia universalul, fiind „predicabil despre mai multi“, 
nu poate fi în lucruri, căci atunci lucrurile s-ar putea predica între ele, 
ceea ce ar constitui o eroare semnalată chiar de Aristotel. Universalul nu 
poate fi redus nici la un simplu cuvânt, deoarece nu cuvintele sunt gene- 
rale ci judecăţile. Universalul nu este real, el apare prin atribuire fiind o 


creaţie a intelectului uman, un simplu concept. 


199 Toma din Aquino, De veritate, 1.1. 
200 Paul Vincent Spade precizează cà „flatus vocis“ s-ar putea traduce şi prin «vânturi» ver- 
bale, amintind că în Evul Mediu nu exista încă rafinamentul abtinerii faţă de un ase- 


menea termen şi precizând că nu este deloc sigur că nu acesta ar fi fost sensul avut în 


vedere de Abelard. 

Un lucru important pe care trebuie să-l menţionăm este cà optiu- 
nea pentru una sau alta dintre aceste poziţii nu a fost niciodată o simplă 
joacă a ipotezelor. De cele mai multe ori, miza alegerii era una teologică 
şi pe acest motiv calificarea gânditorilor dinaintea secolului XIV (când 
aceste opţiuni au devenit explicite) drept „nominalişti“ sau realisti“ este 


uneori considerată un anacronism?0! 


. M.D. Chenu a arătat de exemplu că 
nominalismul secolelor XI şi XII nu este unul logic sau filosofic ci în pri- 
mul rând teologic, având drept miză ideea că predicatia nu afectează conti- 
nutul credinţei?0?. Odată cu apropierea de cultura arabă, evul mediu latin 
cunoaşte însă versiuni inedite ale realismului. O astfel de nuantare o 
reprezintă realismul trimodal, conform căruia universalul are existenţă 
reală, dar nu numai transcendentă. Filosoful Al-Farabi (870-950), consi- 
derat de arabi drept „al doilea magistru“ după Aristotel şi înaintea lui 
Avicenna, fusese promotorul distinctiei între cele trei modalităţi ale uni- 
versalului — ante rem (anterior lucrului, ca existenţă metafizică transcen- 
dentă), in re (imanent lucrului) şi post rem (posterior lucrului, universalul 
din intelect). Avicenna adoptă această distincţie şi o dezvoltă, de la el pre- 
luând-o la rândul său Albert cel Mare. Toma d' Aquino, elevul lui Albert, 
va opta pentru o soluţie nuanţată: natura nu e universală în sine, universa- 


liile sunt reale dar de natură intelectuală (realism moderat). 


13.2. Renaşterea secolelor XII si XIII. 


Învăţământul şi traducerile. 


13.2.1. Învăţământul medieval 


După anul 1000 în Occidentul european are loc o înflorire fără 
precedent a vieții sociale si culturale, un rol important avându-l şi Carol 
cel Mare care, în secolul al nouălea, încurajase învăţământul. Două secole 
mai târziu, această emergentà a literelor şi vieţii spirituale este în culme. 


În primul rând, Europa cunoaşte o dezvoltare a instituţiilor de educaţie. 


201 De exemplu Jean Jolivet, „Trois variations médiévales sur l’universel et l’individu: 
Roscelin, Abélard, Gilbert de la Porrée“, în Revue de Métaphysique et de Morale, 
1/1992, pp. 11-155. 

202 M.D. Chenu, „Grammaire et théologie“, în: La théologie du douzieme siècle, Paris, 1957, 
pp. 90—107. Apud Jean Jolivet, Op. cit., p. 113. 

Trei scoli au fost, de-a lungul timpului, faimoase la Paris: scoala 
palatină, Şcoala Notre-Dame şi Şcoala de la Sainte-Geneviève. Şcoala pala- 
tină le-a eclipsat mai întâi pe celelalte două pentru ca după secolul XI 
acestea din urmă să câştige mai multă notorietate datorită unor profesori 
celebri ai vremii. În secolul XI îl întâlnim la Notre-Dame pe Anselm din 
Laon, profesorul lui Abelard. Aceste două şcoli atrăgeau elevi din toate 
părţile formând majoritatea oamenilor iluştri ai timpului. Instructia de 
bază era una de tip umanist, incluzând gramatica, retorica, dialectica, arit- 
metica, geometria, muzica, astronomia (trivium şi quadrivium). Cursurile 
superioare continuau cu teologia dogmatică şi morală, textele de bază 
fiind scriptura şi Sfinţii Părinţi, totul completându-se cu dreptul canonic. 

Şcolile mănăstirești sunt primele centre de cultură ale Evului 
Mediu, destinate formării tinerilor călugări dar şi a copiilor de nobili, 
încredintati spre creştere mănăstirească. Un rol important în apariţia tim- 
purie a acestor şcoli l-a avut succesorul lui Boethius la funcţia de Magister 
officiorum, Cassiodorus. Una din aceste şcoli a fost si cea din Bec, în care 
Anselm şi-a scris Monologionul şi Proslogionul. Cea mai importantă pare însă 
să fi fost cea de la Abația Sfântul Victor din Paris, fondată (sau reorganiza- 
tă) chiar de către Guillaume de Champeaux, acel profesor al lui Abelard 
care fusese nevoit să se refugieze deoarece elevul său câştigase o mai mare 
notorietate la Şcoala Episcopală de la Notre-Dame. Aici au activat câteva 
figuri celebre ale secolului XII: Hugh de St. Victor (mistic speculativ, auto- 
rul unui Didascalion despre artele liberale) şi Richard de St. Victor. 
Mănăstirile nu erau dependente nici de nobilul feudei, nici de Episcopi, 
călugării trăind după anumite reguli interne, specifice fiecărui ordin. 

Şcolile Catedrale sau Episcopale erau şcoli care funcționau pe 
lângă o catedrală, adică în centrele episcopale. Acestea erau conduse de un 
magistru şi erau destinate educaţiei clericilor laici (preoţilor care nu erau 
călugări). Perioada de activitate intensă a Şcolilor catedrale a fost cuprin- 
să între secolele XI-XIII, exact perioada numită Scolastica clasică sau 
medie. Cele mai importante şcoli catedrale au funcţionat la Paris şi 
Chartres. Aceste tipuri de şcoli au fost cunoscute sub denumirea de stu- 
dium generale. 

În astfel de şcoli activează la început Guillaume de Champeaux 
(primul profesor al lui Abélard), apoi Abélard însuși, dar şi Petrus 
Lombardus. Apariţia lui Abelard duce la retragerea lui Guillaume de 
Champeaux, care înfiinţează Şcoala mănăstirească de la abația 
Saint-Victor. 

Numărul studenţilor devenea din ce în ce mai mare, aceste școli 
atrăgând tineri din toate regiunile. Cronicarii numeau Parisul cetatea lite- 
relor prin excelenţă, punându-l înaintea Atenei, Alexandriei şi Romei. Cu 
timpul se impune crearea unor reguli de menţinere a ordinii şi mai ales de 
reglementare a raporturilor profesorale. Mai întâi profesorii formează o 
asociaţie unică în care puteau intra cei care obțineau licenţa. Studenţii se 
organizează pe provincii, în funcţie de proveniența lor geografică. Împreu- 
nă cu profesorii formau o asociaţie comună care se bucura de anumite pri- 
vilegii. 

Cele trei şcoli (Notre-Dame, Sainte-Geneviève si St-Victor) pot fi 
considerate drept punctele de pornire a ceea ce ulterior se va numi 
Universitatea din Paris, initial Universitas scholarium, înteleasà ca o asociatie a 
profesorilor si elevilor din toate cele trei şcoli, de unde numele de 
Universitate, existentă de facto pe la 1208. 

Pentru a ajunge profesor trebuiau îndeplinite două condiţii: com- 
petenta şi numirea. Prima se dovedea prin examinări iar numirea se obti- 
nea de la examinatorul însuşi care de obicei era şi conducătorul şcolii, 
cunoscut sub denumirea de scolasticus sau, ulterior, cancelar. Această numi- 
re însemna obţinerea licenţei sau facultății de a preda. Fără această autoriza- 
re nimeni nu putea preda în şcoală iar acordarea ei trebuia să fie absolut 
gratuită. Din acest motiv, cel care o obținea nu avea dreptul să o refuze 
(licenţa însemnând de fapt o recunoaştere, nu o atribuire). 

Existau anumite diferente de autonomie: Şcolile mănăstirești cum 
era cea de la Saint-Victor se bucurau de imunitatea pe care o avea abația 
de care depindeau, motiv pentru care puteau conferi licenţa pe cont pro- 
priu. În schimb, Şcoala de la Notre-Dame depindea de dieceză iar în acest 
sens dieceza trebuia să trimită un cancelar pentru acordarea investiturilor 
de profesor în toate şcolile din teritoriul său. Un licenţiat putea înfiinţa 
propria sa şcoală, funcţionând astfel ca profesor individual, dar numai sub 
jurisdicţia diecezei. 

Profesorii individuali au reprezentat o altă instituţie de edu- 
catie medievală, activă între 1050 şi 1150. „Magiştrii“ cum au fost Abélard 
sau Roscelin înfiintau o şcoală proprie a cărei faimă depindea de cea a 
maestrului, motiv pentru care aceştia erau preocupaţi să-şi întreţină o 
„imagine publică“ şi să se facă cunoscuţi. Uneori ei se deplasau dintr-un 
loc în altul. 

Universitățile s-au dezvoltat din şcolile catedrale în jurul anului 


1150, în Italia (Bologna), apoi pe la 1200, în Franţa (Paris), puţin mai târ- 

ziu în Anglia (Oxford si Cambridge). Ele au apărut prin extinderea unor 
şcoli catedrale care au ajuns să atragă mai multi studenti, din întreaga 
Europă, distingându-se de celelalte prin faptul că beneficiau de o Cartă 
(oferită de rege sau de Biserică), adică un statut prin care Universităţii îi 
era recunoscută o formă de auto-guvernare. Termenul de „Universitate“ 
(universitas) se referă la caracterul universal, adică la totalitatea studenţilor 
şi facultăţilor care formau instituţia. 

Universitatea din Paris a fost cea mai importantă. Statutul său 
(existent dinainte) a fost aprobat de către legatul papal Robert de 
Courdcon, în 1215. El prevedea şi o serie de norme ce trebuiau să asigu- 
re securitatea studenţilor din Paris; de pildă, ei nu puteau fi supuşi decât 
jurisdicției eclesiale. Aceasta însemna că autorităţile civile nu aveau drep- 
tul să aresteze un student; puteau, cel mult, să-l reţină în cazuri de delic- 
te extreme dar numai pentru a-l preda autorităţilor bisericeşti. Justiţia 
civilă putea doar să ia la cunoştinţă şi să înregistreze verdictul autorităţii 
canonice de drept divin. Din aceeaşi perioadă datează şi universităţile din 
Oxford si Cambridge, deşi perioada lor de maximă dezvoltare este 
sfârşitul secolului XIII şi începutul secolului XIV. În 1229 este înfiinţată, 
prin cartă papală, Universitatea din Toulouse. Prima, în ordine cronologi- 
că, pare să fi fost Universitatea din Bologna (având particularitatea că era 
condusă de studenţi). 

Universitățile erau împărţite în Facultăţi, cele mai importante fiind 
patru: Arte, Drept, Medicină şi Teologie. Facultatea de Arte asigura pregă- 
tirea de bază, înainte ca studenţii să înceapă una din celelalte facultăţi, 
considerate superioare. Nu toate universităţile aveau patru facultăţi, 
majoritatea fiind specializate fie în Medicină, fie în Drept. Parisul avea 
toate cele patru facultăţi, Teologia fiind situată deasupra tuturor. 

Studiile începeau la vârsta de paisprezece ani cu Facultatea de Arte 
care dura şase ani şi asigura pregătirea în „Artele Liberale“, ceea ce însem- 
na studiul gramaticii şi logicii, adică textele lui Aristotel. 

La terminarea Facultăţii de Arte (nu înainte de vârsta de 21 de ani) 
se obținea licenţa în arte, adică dreptul de a preda Artele liberale. Aceasta 
includea însă angajamentul unui profesorat de cel puţin doi ani, perioadă 
în care licentiatul trebuia să răspundă personal de un număr de studenti 
pe care-i pregătea pentru obţinerea licenţei. În această perioadă de doi ani 
în care licentiatul profesa sub obligaţii, el se numea „Master“ sau magistru. 
Abia după împlinirea celor doi ani, un Master putea să intre la o Facultate 
superioară. Din acest motiv, poziţia de Master nu reprezenta o carieră 


209 


—$— 


scolastica.qxp 4/24/2005 10:04 Page E 


propriu-zisă, profesorii de la Arte schimbându-se prin plecarea unui 
Master (loan Buridan a fost, se pare, o excepţie, el rămânând ca Master la 
Facultatea de Arte din Paris vreme de patruzeci de ani). 

După îndeplinirea obligaţiilor de Master, un licenţiat în arte putea 
începe să studieze la una din celelalte Facultăţi. Dacă alegea Teologia, pre- 
gătirea sa mai dura încă cel puţin opt ani: primii patru pentru studiul 
Bibliei, alti doi ani pentru a comenta Sentinfele lui Petrus Lombardus (o 
culegere de texte standard, compilată în secolul al XII-lea, constând în 
texte din Sfinţii Părinţi — mai ales Augustin), şi încă doi ani pentru a 
preda, în calitate de Baccalaureus în teologie, Biblia. Se adăuga apoi un an 
pentru predarea Sentinţelor, după care se putea obţine titlul de Master în 
teologie. Pentru o astfel de poziţie (echivalentă practic cu cea de profe- 
sor), vârsta minimă era de 30 de ani. Textele de bază care se studiau erau, 
alături de Biblie şi Sfinţii Părinţi, Etica lui Aristotel şi cartea a patra a 
Topicii. Era însă interzisă predarea Metafizicii si Fizicii, sau chiar prescurtà- 
ri ale lor. Licenţa în teologie se acorda în urma unui examen specific şi în 
mod necondiţionat. 

Condiţiile sociale ale studentimii tindeau deseori spre pauperitate. 
Numărul lor creştea continuu astfel încât problema întreţinerii şi a unui 
loc de cazare se acutizau. Este felul în care apar colegiile (colligere, a se 
aduna), la început simple asocieri de studenţi de aceeaşi naţiune şi la 
aceeaşi facultate care, plătind anumite taxe, beneficiau de drepturi de 
cazare. Aşa apare pentru prima dată denumirea de Sorbonne, ca denu- 
mire a unui astfel de colegiu. Se accentuează în timp o coeziune pe cole- 
gii iar Universitatea din Paris va ajunge în final să fie recunoscută ca o 
structură de şapte colegii (patru colegii de arte, conform celor patru 
naţiuni — francezi, englezi, normanzi şi germani — , şi încă trei colegii 
corespunzătoare facultăţilor de Medicină, Drept şi Teologie). 

Şcolile laice au apărut pe la mijlocul secolului al XII-lea, sub 
patronajul „Consiliilor municipale“, pentru a asigura educaţia elementară 
(scris şi citit) copiilor orăşenilor burghezi. Era vorba de o necesitate prac- 
tică apărută în burgurile în care meşteşugurile şi comerţul se dezvoltase- 
ră atât de mult încât cea de a „treia stare“, cum se numea clasa socială a 


acestor orăşeni, şi-a impus propriile sale instituții??? ; 


203 Henri Pirenne, Orașele evului mediu, traducere de Cristina Macarovici, Editura Dacia, 


Cluj-Napoca, 2000, p. 149. 

13.2.2. „Invazia“ traducerilor. 


La Facultatea de Arte a Universităţii din Paris își fac apariţia, în pri- 
mii ani ai secolului XIII, traduceri noi din Aristotel, altele decât tratatele 
de Logică, stiute din traducerile lui Boethius. Mult diferite de „Doctrina 
Sacră“, aceste texte noi au fost interzise pentru consecitele lor eretice şi 
pentru dificultăţile pe care le ridicau din punct de vedere teologic. 

Cum se ştie, în secolele III şi IV cunoaşterea limbii greceşti în occi- 
dent dispăruse brusc; Augustin avea abia rudimente iar unii traducători ca 
leronim (347-420) sau Rufinus (345-410) n-au putut lăsa decât versiuni 
de slabă calitate. Versiunea dată de Chalcidius, în secolul IV, dialogului 
Timaios a rămas, vreme de opt secole, singura traducere latină din Platon, 
pentru ca apoi proiectele lui Boethius de a traduce Platon şi Aristotel să fie 
curmate de execuţia sa. Contactul cu limba greacă pe care l-a avut, în acest 
interval, occidentul latin, a fost unul local şi fără impact major. Unele teri- 
torii occidentale rămăseseră totuşi bizantine până târziu: Sicilia, până la 
cucerirea arabă din secolul IX (aici s-au tradus texte din Euclid), iar alte 
teritorii ale Italiei de sud (Calabria, Apulia), până la cucerirea Normandă 
din secolul XI. Normanzii au favorizat studiul culturii greceşti. După prima 
cruciadă (1076) au fost aduse texte din Siria”0* (în principal texte oculte). 

Tot ceea ce va însemna însă „Renaşterea“ secolelor XII şi XIII în 
occident şi mai cu seamă marile dispute din secolul XIII vor avea ca punc- 
te de pornire noile achiziţii de texte traduse abia acum în latină. 

Invazia traducerilor începe în secolul al XII-lea. Doi traducători se 
remarcă în mod deosebit, Iacob din Venetia si Burgondius din Pisa. Fi călă- 
toresc la Constantinopol cu scopul de a căuta manuscrise teologice şi filo- 
sofice. Iacob va traduce restul operelor logice ale lui Aristotel (rămase 
netraduse de Boethius), cum ar fi Analiticile şi Respingerile Sofistice, comple- 
tând astfel Organonul cunoscut până atunci de lumea latină fără aceste 
lucrări. Traducerea lui lacob din Veneţia va aduce în atenţia latinilor ceea 
ce va purta numele de logica nova („logica nouă“), în contrast cu lucrările 
cunoscute până atunci (Categoriile şi Despre interpretare de Aristotel, Isagoga 


de Porfir şi comentariile lui Boethius), numite logica vetus („logica veche“). 


204 Nu întâmplător, deoarece, după închiderea şcolilor greceşti păgâne de către împăratul 
creştin Iustinian, după moartea lui Proclus, intelectualii greci au emigrat înspre Persia şi 
Siria. Multe din textele greceşti au fost traduse apoi în Siriacă. De aici arabii le-au pre- 
luat şi le-au tradus în arabă iar acum, în secolul XII, o parte din ele sunt traduse din arabă 
în latină (deseori prin intermediul spaniolei, cum se întâmplă la Şcoala din Toledo). 

În Sicilia, arhidiaconul Henricus Aristippus, traduce cartea a patra 
a cărţii lui Aristotel Despre meteori, ca şi dialogurile platoniciene Menon şi 
Phaidon. Tot în Sicilia secolului XII se mai găsesc lucrări traduse din Euclid, 
Ptolemeu, Proclus. 

În Spania a existat o importantă şcoală de traducători la Toledo, 
condusă de Arhiepiscopul Raymond (1126-1151). Aici s-au tradus în spe- 
cial texte din limba arabă, utilizându-se o metodă orală şi folosindu-se spa- 
niola ca limbă intermediară. Un anume loan din Spania traduce astfel 
Logica lui Avicenna, Dominic Gundissalinus este traducătorul 
Metafizicii lui Avicenna, a Fizicii, De sufficientia, De Caelo et mundo, De Mundo. 
Tot aici se traduc texte din Ibn Gabairol sau Avencebrol (Fons Vitae). 

Tot la Toledo şi-a început munca de traducător Gerard din 
Cremona. El a tradus din arabà (dupà Iacob din Venetia, care tradusese 
direct din greacă) Analitica Secundă a lui Aristotel împreună cu comenta- 
riul lui Themistius, Fizica, Despre cer si lume, Despre generare și corupere, Despre 
meteori (toate acestea fuseseră de asemenea traduse deja din greacă). A mai 
tradus din Alkindi (De intellectu, De somno et visione, De quinque essentiis). De 
asemenea, foarte importantul tratat arab Liber de causis, un comentariu de 
secol VIII al tezelor lui Proclus din Institutio theologica, atribuit initial în 
mod fals lui Aristotel. 

Un alt membru al şcolii din Toledo a fost Michael Scotus. El a 
tradus din Aristotel (Despre cer si lume, Despre suflet, Parva naturalia), 
Averroes (comentariile la De caelo et mundo şi De anima ale lui Aristotel), 
Avicenna (compendiul De animalibus). Hermanus Alemannus, un alt 
traducător format la Toledo, a lăsat traduceri din Averroes (comentarii la 
Etica nicomahică, Retorica şi Poetica). 

În secolul XIII are loc o adevărată revoluţie aristotelică. Apar tra- 
duceri noi (William de Moerbeke, la Roma), dar se citeşte Aristotel şi în 
original (Robert Grosseteste şi Roger Bacon în Anglia). Robert 


Grosseteste?” 


a fost episcop la Lincoln şi a tradus Etica nicomahică (c. 
1240), un comentariu la Etica scris de autorul grec Eustratius din Nicaea, 
comentator considerat atât de important încât, dacă Averroes va fi numit 
în general „Comentatorul“ operei lui Aristotel, în privința Eticii nicomahi- 
ce acest loc îl deține Eustratius. Magna moralia de Aristotel a fost tradusă 


de Bartolomeu din Messina. 


205 Numele său se traduce prin „cap gras“. 

William de Moerbeke (c. 1215-1286), a fost unul din traducă- 
torii cei mai importanti ai secolului XIII, căruia Toma din Aquino i-a dato- 
rat mult, comentariile tomiste fiind în mare măsură bazate pe traducerile 
lui. Nu numai că a tradus texte noi (direct din greacă), dar a refăcut unele 
din traducerile existente. A tradus Metafizica lui Aristotel (la 1260), înlo- 
cuind traducerea anterioară a lui Gerard din Cremona. De asemenea a dat 
o nouă versiune tratatului De anima, a tradus pentru prima dată Politica, 
precum şi Elementele de teologie a lui Proclus. Acesta din urmă este textul 
care i-a permis lui Toma din Aquino să-şi dea seama că Liber de causis nu îi 


aparţine lui Aristotel?96. 


13.3. „Cearta pariziană“ a secolului XIII. 


13.3.1. Câteva premise. 


Contextul cultural al secolului XIII este dominat de o controversă 
aproape ireconciliabilă între trei „tabere“ intelectuale. Prima dintre ele 
este cea a averroistilor laici?07, profesori la Universitatea din Paris, 


susţinători ai unui aristotelism arabizat si considerat eretic (prin doctrina 


206 Acelaşi text de Proclus îi va permite lui Lorenzo Valla, în perioada Renaşterii italiene, 
să-şi dea seama că Pseudo-Dionisie Areopagitul nu poate fi unul şi acelaşi cu persona- 
jul evanghelic. Această „Renaştere“ scolastică oferă, astfel, premise esenţiale pentru 
ceea ce se va numi adevărata Renastere, cea italiană din secolul XV. In secolul XIV con- 
tinuă contactele dintre Roma şi Constantinopol. Petrarca cumpără un manuscris 
bizantin cu texte homerice (deşi nu ştia să le citească), umanisti de la Padova proce- 
dează la fel. Intelectualii bizantini vin ei înşişi în occident. În 1397 Manuel Chrysoloras 
vine în Italia şi înfiinţează o şcoală de limba greacă la Florenţa. Între 1438—1445 (putin 
înainte de căderea Constantinopolului) are loc Conciliul Ecumenic la 
Ferrara-Florenta, unde se cade de acord — numai temporar — asupra reunificării 
Bisericii Creştine. Bizantinul Georgios Gemistos Plethon (1355—1450, neoplatonist 
din Mistra) este prezent la Conciliu împreună cu elevul său, loan Bessarion din 
Trebizond (1403—1472). Bessarion va continua să lupte pentru unificarea Bisericii dar, 
când acordul stabilit la Conciliul de la Ferrara-Florenta este repudiat, el se va conver- 
ti la Catolicism. A rămas în Italia, a devenit Cardinal, aducând cu el o cantitate imen- 
să de manuscrise. Alti italieni (Francesco Fielfo, Giovanni Aurispa) vor călători în est 
aşa încât, în momentul căderii Constantinopolului sub turci (1453), un fond impresio- 
nant de texte greceşti fuseseră deja transportate în occident. 

207 Aceştia creau mari probleme Bisericii Catolice, motiv pentru care aceasta decide 

înfiinţarea, în perimetrul Universităţii, a mănăstirii dominicane Sfântul Iacob în care 

va fi primit şi Toma. Unul din reprezentanţii importanţi ai averroismului laic este 

Sigerus din Brabant. 

unităţii intelectului, doctrina dublului adevăr etc.), apărută în anii 1260, 
grupată în jurul magistrilor de la arte care, prin preocupările lor acade- 
mice, erau înclinați sà recepteze corpus-ul aristotelic tocmai intrat în 
lumea latină în integralitatea lui. Aceşti profesori-cercetàtori își propuneau 
să recupereze şi să transmită studenţilor doctrina integrală, pe cât posibil, 
a lui Aristotel şi a altor filosofi peripatetici, animati fiind de un ideal isto- 
riografic de restaurare a doctrinei ca „intenţie a filosofilor“ (intentio philo- 
sophorum)?98, Este „tabăra“ aristotelicienilor radicali ai epocii. 

Cea de a doua tabără aparţine teologilor care doreau o recuperare 
prudentă a aristotelismului, opunându-se interpretărilor incongruente cu 
doctrina creştină. Aceştia sunt dominicanii lui Albert cel Mare si Toma 
de Aquino, care încercau o recuperare creștină a lui Aristotel şi, cu epurări, 
chiar a lui Averroes. Albert cel Mare promovează la Paris, ca profesor, o 
astfel de reactivare ortodoxă, fidelă învăţăturii creştine, a doctrinei lui 
Aristotel. 

Radicalilor averroişti, în mod vehement, dar si dominicanilor, li 
s-au opus teologii din gruparea franciscană, conservatoare, reprezenta- 
tă de Sf. Bonaventura, de tradiţie augustiniană. Lor li s-au alăturat şi anu- 
miti magiştri seculari, refractari la „noutăţile“ filosofice. Biserica, ce dorea 
să se apere şi ea de aceste influenţe, recurge în mod repetat la interzice- 
rea predării în Universitate a doctrinei lui Aristotel (iniţial la 1210, 1215 
şi 1231, dar, mult mai consistent, la 1270 şi 1277). 

Aceste dispute axate în jurul unor dificultăţi teologice fuseseră 
provocate de pătrunderea în latină a textelor aristotelice necunoscute 
până atunci, împreună cu comentariile lor arabe. Se poate vorbi astfel des- 
pre o conjunctură de cauze ale disputei universitare pariziene în care vor 
fi implicati nu numai Toma şi maestrul său Albert cel Mare, ci întreaga 
lume teologică. Prima cauză este însuşi faptul apariţiei textelor comenta- 
te, traduse din arabă. În acest sens, secolul XIII este şi un secol al disputei 
traducătorilor. Nu era întotdeauna posibilă şi identificarea exactă a autori- 
lor anumitor texte, datorită faptului că proveneau din interiorul unor şcoli 
care funcționau după o organizare de tip traditional. I se va întâmpla lui 
Toma, de pildă, să creadă temporar că acel compendiu arab de secol VIII, 


Liber de causis, este un text aristotelic. 


208 CF, David Piché et Claude Lafleur (ed.), La condamnation parisienne de 1277, nouvelle 
édition du texte latin, traduction, introduction et commentaire, ]. Vrin, Paris, 1999, 


pp. 65—170. 

În al doilea rând, pătrunderea acestor texte dă prilejul unor profe- 
sori să utilizeze într-un mod incontrolabil Fizica şi Metafizica, ajungându-se 
la interpretări care generau teze incompatibile cu creştinismul. Facultatea 
de Teologie cere Bisericii să interzică utilizarea în Universitate a cărţilor de 
filosofie naturală ale lui Aristotel, ceca ce se şi întâmplă în repetate rânduri. 
Facultatea de arte protestează şi intră într-un conflict de durată cu Teologia. 
Pe acest fond au loc încercări de „purificare“ a filosofiei aristotelice de acele 
teze problematice teologic, contracarate permanent nu numai de înmulti- 
rea incontrolabilă a traducerilor noi dar si de profesorii înşişi care preluau 
aristotelismul împreună cu comentariile arabe (averroiste). Aceşti profeso- 
ri enciclopedişti, de obicei laici (în sensul că nu făceau parte din cler), cum 
este Siger din Brabant, erau tentati să asume integral un „aristotelism“ mai 
degrabă presupus decât identificat, adunat sub denumirea generală de 
Peripatetism, dar care nu era, în fond, decât o tradiţie interpretativă arabă. 
În numele şi din interiorul acestui Peripatetism himeric care, acum, iată, 
putea fi în sfârşit recuperat, se va angaja şi Albert cel Mare în disputa cu 
averroiştii. Nici pentru ei, dar nici pentru Albert, nu se putea concepe o 
demarcaţie între un peripatetism originar şi cel arab. 

În al treilea rând, mai merită spus că toate aceste dispute se vehi- 
culau în termeni numai în aparenţă comuni ambelor tradiţii (creştină şi 
arabă). Luând de pildă problema universaliilor, terminologia specifică era 
familiară latinilor într-o anumită formă: cea lansată de Boethius în comen- 
tariile la Isagoga lui Porfir, adică o formulare dialectică, ce păstrase un 
anume iz din aristotelismul grec iniţial. Pentru dialecticienii latini de secol 
XI cum era Abelard, problema universaliilor fusese formulabilă în terme- 
ni logico-semantici: anume dacă genurile şi speciile sunt numai în mintea 
noastră, sau au un mod de existenţă separat. Acest mod de existenţă „sepa- 
rat“ ar fi putut să fie acceptabil eventual în manieră pseudo-areopagitică, 
drept Verbul Divin. Noua tradiţie peripatetică utilizează aceeaşi termino- 
logie dar cu sensuri ce subminează dialectica latină: în texte ca Liber de cau- 
sis sau în interpretările averroiste universaliile sunt cauze fizice de natura 


sferelor celeste care acţionează mecanic asupra evenimentelor sublunare. 


13.3.2. Averroes şi averroismul latin. 


Averroes (Ibn-Rushd), ultimul mare filosof arab al Evului mediu, 


astronom şi jurist, s-a născut în Spania maurà, la Cordoba, în 1126 şi a 


215 


—$— 


scolastica.qxp 4/24/2005 10:04 Page ase 


murit în Maroc, la 1198. A beneficiat de educaţie în oraşul natal, unde tatăl 
şi bunicul său au deţinut poziţia de cadiu (judecător civil), jucând un rol 
important în istoria politică a Andaluziei. A studiat teologia, jurisprudenţa, 
medicina, matematica şi filosofia, îndeplinind, la rândul său, funcţia de jude- 
cător. Comentariile sale la Aristotel i-au adus, între latini, supranumele de 
„Comentatorul“, aşa cum lui Aristotel i se spunea „Filosoful“. Poziţia lui în 
interpretarea textelor lui Aristotel va constitui cauza acelor dezbateri acute 
în lumea creştină. Averroes urmărea să purifice aristotelismul de influente- 
le platonice şi neoplatonice şi în acest sens era în mod programatic un aris- 
totelician prin excelenţă. Cu toate acestea, latinii, care doreau un Aristotel 
creştin, l-au înţeles în alt mod iar numele său a fost asociat cu erezia. 

Punctul de pornire al filosofiei lui Averroes este consideratia cà psi- 
hologia lui Aristotel fusese complet răsturnată de către Avicenna atunci 
când acesta operase o separație între intelectul activ şi intelectul pasiv. 
Mostenirea averroistă în materie de interpretare aristotelică va consta deci 
în semnificaţia acordată acestei doctrine. 

Predecesorul său, Avicenna, învățase că Intelectul activ este univer- 
sal şi separat, în vreme ce Intelectul posibil este neseparat şi inerent sufle- 
tului individual. Averroes, bazându-se pe faptul că Aristotel susţine uneori 
caracterul separat al intelectului pasiv iar alteori îl neagă, spune că trebuie 
să fie vorba despre lucruri diferite. Există, într-adevăr, un intelect activ şi 
unul pasiv (pe care Averroes îl va numi material sau posibil), dar nici unul 
dintre acestea nu este identic cu sufletul individual ca formă a corpului. 
Forma corpului este individuală şi, precum orice formă corporală, trebuie 
să dispară odată cu corpul, înseamnă că nici intelectul activ, nici cel posi- 
bil, nu au fost niciodată forme ale corpului. Sufletul individual este prin 
urmare muritor în vreme ce intelectele activ şi posibil sunt eterne; ele 
sunt „separate“ de sufletul individual şi sunt universale, ceea ce înseamnă 
unice pentru toţi oamenii. 

Astfel, locurile în care Aristotel vorbise despre un intelect pasiv ca 
parte a sufletului individual şi deci coruptibil, el se referise, spune 
Averroes, la imaginaţie, care este legată de senzaţie, o facultate somatică, 
adică pieritoare. Aceasta este numită intelect pasiv, distinct de cel posibil, 


9 


care este separat. El considera că Alexandru din Afrodisia?% se înşelase 


209 Alexandru din Afrodisia fusese autorul pe care l-a urmat Boethius atunci când a inter- 
pretat Isagoga lui Profir, dar şi Porfir însuşi, atunci când compune Isagoga. Poziţia por- 
firiană fusese una a concilierii între interpretările logică, gramaticală si ontologică la 

P Sica, g 3 S 

atunci când redusese Intelectul posibil la o simplă dispoziţie a sufletului 
individual. Intelectul posibil poate fi înţeles ca o dispoziţie, dar una exte- 
rioară individului. Termenii „posibil“, „material“, utilizaţi în mod traditio- 
nal pentru desemnarea Intelectului pasiv nu reprezintă la Averroes decât 
alte denumiri pentru un Intelect Unic, universal, care este activ atunci 
când abstrage speciile inteligibile şi este posibil sau material atunci când 
este pacientul unui act extrinsec. El furnizează intelectului activ acel ceva 
în care ideile sunt „depozitate“?10. 

Individul nu posedă decât un intelect pasiv, o simplă predispozitie 
naturală de a primi inteligibilele („imaginaţia“), dar care nu este receptivă 
prin sine. Această predispozitie este corporală (deci pieritoare), iar activa- 
rea ei se produce prin contactul cu intelectul agent universal. Astfel încât, 
pentru a fi posibilă cunoaşterea, intelectul pasiv trebuie luminat de intelec- 
tul agent sau activ. Întâlnirea dintre intelectul agent universal şi intelectul 
pasiv al individului pune în funcţiune predispoziția corporală numită inte- 
lect pasiv sau imaginaţie şi dă astfel naştere unei receptivitàti faţă de inteli- 
gibil. Această receptivitate este, de fapt, intelectul pasiv al individului, care 
nu este altceva decât intelectul agent particularizat într-un suflet individual. 

Pentru a desemna intelectul individual ca receptivitate dobândită, 
Averroes utilizează termenul de Intelect dobândit sau adepr”!! (Intellectus 
adeptus sau acquisitus), prin aceasta înțelegând mintea umană individuală 
aflată în comuniune cu Intelectul activ universal. Astfel, în timp ce Intelectul 
activ este numeric Unul, Intelectele adepte sunt numeric egale cu sufletele 
individuale care au reuşit să intre în comuniune cu Intelectul Universal. 
Această comuniune are sensul de contiguitate, adică contact care anulează 
separarea. Intelectele individuale care au atins starea de Intelect adept sunt 
un fel de „oglinzi“, în lume, ale intelectului universal. Ele răspândesc ade- 
vărul unic aşa cum corpurile luminate de soare răspândesc mai departe 


lumina acestuia. 


Categorii, iar comentariul lui Boethius conciliază între realism si conceptualism, bazân- 
du-se pe o definiţie predicationalà a universalului („ceea ce poate fi predicat despre mai 
mulți“). Scolastica latină, influenţată de Boethius, nu va profesa niciodată un realism 
absolut de tipul celui neoplatonic. Arabii, însă, păstraseră interpretările şcolilor pla- 
tonice târzii. 

210 Fără a încerca aici o argumentare, putem urmări în această teorie averroistă a intelec- 
tului universal o posibilă sursă pentru metafizica lui Hegel. 

211 Termenul intelect dobândit provine de la Avicenna. 

Acest tip de doctrină conducea, mai întâi, la anularea conştiinţei 
individuale. Nu se mai poate afirma „eu gândesc“ în momentul în care 
mintea individuală este un fel de vehicul al unui intelect universal. În al 
doilea rând, teoria duce la un monopsihism cosmic, adică ideea că nu exis- 
tă decât o singură minte universală. Nu se mai poate susţine, în acest con- 
text, eternitatea sufletului individual care, pentru creştini, este un dat fun- 
damental. Averroes cunoştea această consecinţă şi spusese că nemurirea 
sufletului individual este numai un adevăr de credinţă, nu unul absolut. 
Adevărul absolut este accesibil numai Intelectului adept, în vreme ce min- 
tea individuală posedă un adevăr secund, util pentru manifestarea credin- 
tei dar neidentic cu primul. Aceasta este teoria „dublului adevăr“. 

Într-o primă etapă interpretările lui Averroes au găsit adepţi în 
lumea creştină pentru ca apoi să fie puse la îndoială. Sfântul Toma din 
Aquino, deşi utilizează intens comentariile sale, avertizează că ele au per- 
vertit tradiţia peripatetică. 

Siger din Brabant este adversarul deschis al lui Albert cel Mare 
şi Toma din Aquino. Lucrarea sa principală, De anima intellectiva („Despre 
sufletul intelectiv“), a fost cauza tratatului tomist despre unitatea intelec- 
tului (De unitate intellectus contra Averroistas). Siger a preluat principiile filo- 
sofiei averroiste, inclusiv monismul universal, susţinând că există un sin- 
gur intelect universal comun pentru toţi oamenii, separat de materie şi că 
acesta se află în legătură cu oamenii numai în măsura în care oamenii înte- 
leg imaginile sensibile ale lucrurilor. Altfel spus, intelectul universal este 
substanțial unul şi numai virtual unit cu intelectul individual. De fapt, inte- 
lectul individual este un intelect posibil care nu înţelege imaginile sensi- 
bile ale lucrurilor printr-un act propriu. Cel ce înţelege imaginile este de 
fapt intelectul universal. Multiplicarea intelectului este imposibilă, ceea ce 
aparţine individului fiind numai imaginaţia. 

„Intelectul intră cu noi în legătură în act grație faptului că intră în legătu- 
rd în act cu conceptele imaginate, deoarece era în potență faţă de acestea. Si din acest 
motiv, deoarece conceptele imaginate în acest fel sunt numărate potrivit cu număra- 


rea oamenilor, intelectul este numărat în noi prin conceptele imaginate“?!?. 


212 Siger din Brabant, „Cercetări asupra cărții a III-a din Despre suflet“, quaestio 9, în 


volumul: Aristotel, Alexandru din Afrodisia, Plotin, Themistius, Averroes, Albert cel 
Mare, Sf. Toma din Aquino, Siger din Brabant, Despre unitatea intelectului. Fragmente sau 
tratate, traducere, tabel cronologic, note şi postfață de Alexander Baumgarten, 


Editura Iri, Bucureşti, 2002, p. 231. 

Omul este muritor dar specia este eternă, ceea ce înseamnă că pro- 
blema vieţii de apoi este falsă, nemurirea nu este personală. Lumea este 
produsă de către o serie de cauze intermediare stricte, ceea ce înseamnă 
că nu există un exerciţiu al providentei cu privire la lucrurile pământeşti. 

Ceea ce se întâmplă pe pământ este rezultatul unei serii de cauze 
intermediare necesare, coeterne lui Dumnezeu, totul fiind guvernat de un 
determinism cosmic şi fizic. Fenomenele cereşti şi conjunctiile planetelor 
controlează succesiunea evenimentelor sublunare deci şi destinul fiecărui 
individ. În consecinţă, omul nu este un agent liber. Există chiar o reversi- 
bilitate eternă a civilizaţiilor şi religiilor, guvernată de reversibilitatea 
ciclurilor stelare. Pentru a-şi întări apartenenţa doctrinară şi mai ales pen- 
tru a se justifica din punct de vedere religios apelează la celebra teorie a 
dublului adevăr, formulând-o într-o manieră disjunctivă: ceea ce rațiunea nu 
poate demonstra se cuvine păstrat prin credință. Altfel spus, pentru Siger exis- 
tă o incompatibilitate între credinţă şi rațiune, rațiune însemnând aici — 
evident — peripatetism averroist. Această disjunctie exprimă mai degra- 
bă o dramă, aceea de a nu putea ajunge prin rațiune la adevărurile credin- 
tei, mai ales pentru că tradiţia peripatetică nu putea fi înţeleasă, de către 
Siger, în afara averroismului. 

Aceeaşi dramă va fi vizibilă şi în cazurile lui Albert cel Mare sau 
Toma din Aquino. Pentru Toma, abia, se va impune cu necesitate proble- 
ma renunţării la averroism sau criticării acestuia, în vederea obţinerii unei 


congruente între adevărul raţiunii şi cel al credinţei. 


13.3.3. „Tradiția peripatetică“, o himeră. 


Drama lui Albert cel Mare, primul luptător pentru recuperarea 
creştină a aristotelismului, provenea din felul în care înţelegea să recupe- 
reze această tradiţie. Pe de o parte este absolut limpede că teologilor la- 
tini cum era Albert, care aveau o educaţie întemeiată pe un set oarecare 
de texte aristotelice, li s-a părut irezistibilă şansa, ce venea acum din 
mediul arab, de a accede la texte noi, până atunci necunoscute. Ei 
cunoşteau Categoriile, Despre interpretare, anumite părţi din Etică si Topica, 
dar din lumea arabă veneau veşti despre o teologie a lui Aristotel, despre 
un sistem cosmologic şi o teorie generală despre cerul inteligibil. 

Pe de altă parte, mai mult decât nimeni, Albert, nu şi-ar fi dorit ca 


aceste texte să constituie o piedică în afirmarea credinţei creştine. 

Problema „epurării“ lor de influenţele arabe nu este o problemă atât de 
simplà si este foarte probabil ca Albert sà nu-si fi pus problema în acest 
fel. Pentru el era semnificativ mai important, fără îndoială, orizontul de 
bogății care îl puteau reprezenta pentru teologii creştini ştiinţa si filosofia 
greco-arabă. Ceea ce a înţeles el este faptul că textele ce trebuiau acum 
recuperate conţineau o ştiinţă superioară celei de care dispuneau creştinii. 
Totuşi, atât de diferită, încât nici măcar nu se putea pune problema unei 
acceptări sau a unei negări. Ea trebuia mai întâi cunoscută. 

În acest sens, cazul lui Albert este văzut de E. Gilson ca unul de 
„Pantagruelism“, si nu fără temeiuri. jil pasiona orice lucru nou şi mai ales 
îşi dorea să aibă acces la cât mai multe cunoştinţe. Din prea multă curio- 
zitate, va ajunge să scrie chiar un manual de grădinărit. Nu ar fi deloc 
greşit să numim cazul lui Albert drept unul de „enciclopedism“. Rațiunea, 
descoperea el, poate fi utilizată legitim într-un mod complementar 
credinţei căci, altfel, dacă nu facem deosebire între ceea ce credem şi ceea 
ce ştim, se compromite stabilitatea credinţei. Rațiunea nu mai trebuia 
pusă în slujba credinţei în sensul idealului anselmian („cred pentru a înte- 
lege“), ci dimpotrivă, adevărurile de credinţă pot fi protejate prin separa- 
rea celor două facultăţi. Dintr-un anumit punct de vedere, această separare 
poate fi privită ca o soluţie ultimă de prudenţă faţă ştiinţa arabă pe care 
Albert îşi propunea să o înţeleagă. 

Un enciclopedism similar, deşi mult mai puţin prudent, îi caracte- 
riza pe adepţii averroismului, cum era Siger din Brabant. Acesta, nici el un 
necredincios, dar furat mai tare de idealul similar de recuperare a 
Peripatetismului, crezuse de cuviinţă să deosebească între adevărul filoso- 
fiei şi adevărul teologiei într-un sens disjunctiv, ceea ce nu era cazul la 
Albert. 

Aceasta este „himera“ numită Peripatetism, atât pentru Albert cât 
şi pentru Siger din Brabant: o tradiţie numită „peripatetică“ dar asimilabi- 
lă, în momentul respectiv, ca un întreg ale cărui părţi cuprindeau si inter- 
pretările neoplatonice arabe. Albert încearcă să-şi asume acel Peripatetism 
integral care nu putea să nu cuprindă comentariile arabe şi, din interiorul 
lui, încercat adesea de perplexitàti, se va strădui să gândească un acord cu 
adevărurile creştine. În acest sens, Albert va încerca să recupereze un 
Aristotel care era, de fapt, mai mult decât atât. 

Problema fundamentală cu care se vor confrunta Albert şi Toma 
este prin urmare cea a raportului dintre filosofia aristotelică si religia 
creștină. Dacă pentru Albert nu este încă destul de clar ce înseamnă filoso- 

fie aristotelica, Toma, bazându-se mult pe ajutorul maestrului său, va 


putea asimila aristotelismul într-o formă mult mai limpede. 


13.3.4. 0 ambiguitate conceptuală si consecințele ei. Problema 


medierii cauzale între Dumnezeu și lumea sublunară. 


A E. 
În acest punct întâlnim si ne explicăm ceea ce Etienne Gilson 
P şi P 

numea „perplexitatea“ lui Albert. Încercând să recupereze şi să asume ceea 
ce el considera a fi un Peripatetism integral, Albert a trebuit să accepte 
interpretările arabe ale textelor aristotelice ca făcând parte, într-un mod 
legitim, din Traditie. Se va strădui să asimileze şi terminologia realistă 
lovindu-se însă de o diferenţă de sens nebănuită: tradiţia arabă urmărise 
un alt substrat al problemei universaliilor, cel neoplatonic. Pentru ci, 

da X A . i A 
genurile şi speciile nu erau înţelese numai ca „esențe“ sau cel mult Idei în 
mintea lui Dumnezeu, în sensul doctrinei Verbului; pentru arabi, ele aveau 
o existenţă reală, de sine stătătoare, nu numai de natură intelectuală, ci 
funcționau în calitate de cauze intermediare între Dumnezeu şi lumea sublu- 

$ 
f a gr daia Ă ; 
nară, cauze înţelese ca sfere astrale care determină, prin intermediul unei 
mecanici subtile, inclusiv destinul uman. 

Ceea ce va fi nevoit Albert să înțeleagă de aici se poate vedea în tra- 
tatul său Despre destin. El va trebui să adopte, în încercarea de asimilare a 
acestui peripatetism, o arhitectură ontologică de tip neoplatonic. Astfel, 
problema destinului, una dintre subiectele disputei pariziene, depinde la 
Albert de patru mari presupoziţii” 13, primele trei neoplatonice iar cea din 

P presup »P P 
urmă boethiană. 

Prima din aceste presupozitii identificabile în tratatul lui Albert 
este existența unei guvernări celeste a sublunarului, intermediară între 
lume si Dumnezeu, care determină astral destinul realitàtilor corporale. 

$ > P 
A 
In legătură cu aceasta, Albert se întreabă dacă raportul cer-pământ este de 
tip cauză-efect sau unul de tipul relației semnificant-semnificat. Va opta 
pentru a doua variantă, adică pentru o relație de semnificare, încercând să 

. . Ca ERP A 
evite o soluţie care ar anula problema responsabilitàtii. In plus, va încerca 


mai mult: faptul că relaţia dintre sublunar şi astral este una semiotică nu 


213 Cf. Alexander Baumgarten, ,Principiul cerului si tratatul Despre destin al lui Albert cel 
Mare“, Comentariu la Albert cel Mare, Despre destin, traducere din limba latinà de 
Cornel Todericiu, note si comentariu de Alexander Baumgarten, Editura Univers 


Enciclopedic, 2001, pp. 105-106. 

legitimeazà, totusi, posibilitatea unei hermeneutici a semnelor ceresti. 
Semnele cereşti nu dezvăluie destinul sub forma unui sistem de predictii, 
ele spun cel mult că există o măsură originară a destinului dar, în calitate 
de cauză extrinsecă, este incomprehensibilă. 

A doua presupozitie este că astrele nu impun o necesitate lucrurilor 
datorită capacităţii imperfecte a acestora din urmă de a participa la ordi- 
nea superioară a sferelor celeste; altfel spus, lumea sublunară nu se ridică 
întotdeauna la demnitatea de a avea un destin. Aceasta este teza participă- 
rii quantum potest („potrivit putinţei“). Cu alte cuvinte, chiar dacă eveni- 
mentele cerului sunt cauze externe ale evenimentelor lumii sublunare, 
acestea din urmă, inferioare fiind, nu se ridică la măsura posibilităţii de a 
recepta în mod perfect aceste cauze. Tot o teză de inspiraţie neoplatonică, 
pe care Albert o însuşeşte, postulând, pe baza ei, destinul ca un nou gen al 
ființei. El este, în termenii lui Albert, un intermediar între necesar si posibil. 
Altfel spus, destinul nu este nici cauză impersonală a actelor umane, nu 
este nici voinţă: este o realitate intermediară între univers şi sine?!4, 

Albert preia şi o a treia presupozitie: există o analogie între suflet 
şi cer conform căreia inteligenţa celestă şi inteligenţa umană sunt un act 
comun. Este din nou vorba despre o idee provenită din mediul arab. 
Averroes postulase unicitatea intelectului posibil pentru toţi oamenii şi 
multiplicarea acestuia după acţiunile individuale ale fiecăruia. Formularea 
lui Albert este rodul unui efort de asimilare critică a acestor idei. El va 
spune că destinul este individuare a sufletului prin propria experienţă, 
fiind în acest sens modul specific uman al libertăţii. 

În fine, a patra presupozitie importantă a tratatului albertian este 
distincţia boethiană între providentà si destin, distincţie care îi serveşte 
drept punct de echilibru între teoriile cauzelor intermediare de sursă 
arabă neoplatonică şi doctrina creştină. 

Dincolo de toate aceste sfortàri albertiene, din continuarea cărora 
Toma îşi va face la rândul său un scop intelectual, Biserica, pentru a depăşi 
anumite momente de criză în care tezele arabe intraseră în discuţia uni- 
versitară, riscând să afecteze educaţia viitorilor preoţi, va respinge expli- 


cit, prin acele liste publice, propoziţiile eretice. 


214 Cf. Ibidem, p. 111. 

13.3.5. Problema unităţii intelectului. 


Când averroismul începuse să influenţeze spiritele, filosofii latini 
întâlnesc marea problemă a decelării între aristotelismul autentic şi influen- 
tele neoplatonice arabe. Una din marile probleme ale „certei pariziene“ 
din secolul XIII priveşte statutul intelectului. Conform vocabularului aris- 
totelic, intelectul activ şi intelectul pasiv sau potenţial nu pot fi înţelese decât 
ca având naturi diferite. Intelect activ înseamnă act separat de materie si 
atunci, omul fiind o substanţă materială („neseparată“) nu poate deţine asa 
ceva. Aceasta înseamnă că intelectul activ trebuie conceput ca universal şi 
unic (conform lui Averroes), ceea ce duce la concluzii indezirabile privind 
imposibilitatea cunoaşterii individuale şi mai ales imposibilitatea întelege- 
rii eternității sufletului. Ce anume este etern din om, din moment ce indi- 
vidul nu are intelect activ, pe de o parte, iar pe de alta, intelectul posibil 
este material, deci efemer? 

Într-o primă fază, Albert cel Mare preia teze averroiste privind 
raportul intelectului agent cu intelectul posibil sau material dar consideră 
că ele aparţin sufletului individual şi sunt multiplicate după numărul indi- 
vizilor. Fiecare persoană are propriul său intelect agent şi propriul său 
intelect posibil, primul fiind o „lumină naturală“ care iluminează fantas- 
mele, abstrage universalul din ele şi îl impune intelectului posibil. Este o 
facultate naturală, în sensul că ţine de natura sufletului să opereze aceste 
funcţii. Totuşi, pentru a face aceasta, intelectul agent individual are nevoie 
de grație, de intelectul divin. Această poziţie a lui Albert este problematică 
întrucât multiplică principiul intelectului activ într-unul individual şi unul 
divin, ceea ce conduce la o dificultate similară cu argumentul celui de-al 
treilea om. Toma îşi va da seama că în acest fel se părăseşte, de fapt, cadrul 
aristotelismului şi va încerca să evite aceste consecinţe operând o disjun- 
ctie între Aristotel si Averroes. 

Toma va protesta împotriva tezei unităţii intelectului printr-o ten- 
tativă de demonstrare din interiorul aristotelismului (mizând deci pe un 
aristotelism pur) a existenţei intelectelor plurale. Nu va reuşi, însă, strict 
filosofic, să argumenteze şi eternitatea individuală a sufletului, astfel că 
anumite pasaje din lucrarea sa Despre unitatea intelectului împotriva 
averroistilor rămâneau suspecte. Limita de care se loveşte Toma este dată de 
însuşi cadrul filosofic al peripatetismului. Din interiorul lui nu va fi posi- 
bilă dovedirea separării intelectului individual întrucât un inteligibil pur 


nu deţine în sine nici o cauză a multiplicării. La rigoare, Toma recunoaşte 

cà acest lucru nu se poate demonstra. Una din cele 219 teze condamnate 
de episcopul Tempier la 1277 pare să-l incrimineze însă tocmai pe moti- 
vul că ar fi susținut unitatea intelectului: „Că, întrucât inteligențele nu deţin o 
materie, Dumnezeu nu poate face mai multe în aceeaşi specie“215. Toma fusese 
departe de orice bănuială că o teză ca aceasta, formulată de el ca simplă 
recunoaştere a unei limite a raţiunii, îi va putea fi vreodată atribuită, din 
moment ce el însuşi, în disperare de cauză, fusese nevoit să apeleze chiar 
şi la argumente exterioare pentru respingerea tezei unităţii intelectului: 
dacă Dumnezeu poate aduce morţii la viață si poate reda orbilor vederea, atunci 
poate face si intelecte plurale? 16. Ce-i drept, în Summa Theologiae, referindu-se 
la îngeri (şi ei substanţe intelectuale), va fi spus că „perfecțiunea naturii 
angelice presupune multiplicarea specifică dar nu si multiplicarea individuală în 
specie“?17. Contradictia se rezolvă însă în antropologia tomistà: fiecare 


intelect este forma unică a corpului său. 


13.3.6. Problema eternității lumii 


În câteva cuvinte, vom spune că problema avea serioase preceden- 
te teoretice în toată filosofia peripatetică. Aristotelic vorbind, dacă există 
un Primum movens („Primul motor“, despre care Aristotel spusese că e 
etern), înseamnă că eternitatea acestuia nu permite existenţa unui prim 
moment sau eveniment temporal în care să putem spune că lumea a înce- 
put. Aceasta obligă concluzia că nici materia nu are un început, preluând 
eternitatea mişcării universale. 

Toma din Aquino discută această problemă în mai multe locuri, 
cum ar fi Summa theologiae, Comentariul la Sentinte, Summa contra gentiles sau 


De potentia, textul special dedicat chestiunii fiind însă De aeternitate mundi 


215 Cele 219 teze condamnate în anul 1277 de Episcopul Tempier al Parisului, la sfatul doctorilor 
în Sfânta Scriptură, propoziţia 81, în volumul: Aristotel, Plotin, Augustin, loan 
Filopon, Toma din Aquino, Alkindi, Avicenna, Avencebrol, Algazel, Averroes, Albert 
cel Mare, Henri din Gand, Siger din Brabant, Boethius din Dacia, Despre eternitatea 
lumii. Fragmente sau tratate, traducere din limba latină, tabel cronologic, note şi post- 
faţă de Alexander Baumgarten, Editura Iri, Bucuresti, 1999, p. 211. 

216Toma de Aquino, Despre unitatea intelectului, 105, în volumul: Aristotel, Alexandru din 
Atrodisia, Plotin, Themistius, Averroes, Albert cel Mare, Sf. Toma din Aquino, Siger 
din Brabant, Despre unitatea intelectului. Fragmente sau tratate, traducere, tabel cronolo- 
gic, note si postfatà de Alexander Baumgarten, Editura Iri, Bucuresti, 2002, p.213. 

217 Toma din Aquino, Summa Theologiae, Q. 50, art. 4. De asemenea, Summa contra gentiles, 


II, 93. 

contra murmurantes. Dezbaterea este una complexà, solutia lui Toma ope- 
rând si aici o discriminare între ceea ce putem cunoaște si ceea ce trebuie să 
rămână un articol de credință. El consideră că eternitatea lumii nu poate fi 
nici demonstrată nici respinsă; pornind de la cartea Genezei, afirmă că 
lumea are un început dar, din punctul de vedere al filosofiei, aceasta nu se 
poate demonstra. Ratiunea nu poate şti decât că lumea are o istorie inde- 
finită, al cărei moment original nu poate fi cunoscut. Ştim numai că acest 


început există, ceea ce este un articol de credintà?!8. 


13.3.7. Condamnarea din 1277 


În 1215, când legatul papal aprobă statutul Universităţii din Paris, 
exista deja, de cinci ani, interdicţia de a se preda metafizica şi ştiinţele 
naturale ale lui Aristotel, precum şi orice summă a lor. În 1231, Papa 
Grigore al IX-lea ordonă încă o dată ca textele interzise în 1210 să nu fie 
predate înainte de a fi examinate de o comisie de teologi pentru a li se eli- 
mina erorile. Din nou, în 1245, Papa Inocent al IV-lea, reformulează 
interdicţia şi pentru Universitatea din Toulouse. Cu toate acestea, nici 
Parisul, cu atât mai puţin Oxfordul, nu au fost afectate în adevăratul sens 
al cuvântului. Pe la 1250 textele lui Aristotel erau predate totuşi în uni- 
versitàti. Va mai exista încă o dublă intervenţie eclesială: condamnările 
pariziene din 1270, respectiv din 1277, cea în care episcopul Tempier al 
Parisului include pe lista celor 219 teze condamnate şi câteva elemente 
care, unor franciscani, li se vor părea a fi enunturi tomiste. În acest fel, cea 
de a treia tabără a „certei pariziene“, cea franciscană, a influenţat decisiv 
întârzierea cu care sfântul Toma va fi corect perceput. Problema este nuan- 
tatà: franciscanii, de tradiţie augustinianà, nu aderau deloc la această pre- 
luare crestinà a peripatetismului iar idealul tomist li se va pàrea indezira- 


bil. Astfel încât, constată destui cercetători, lista propozitiilor condamna- 


218 Problema conţine o ambiguitate dată de cele două sensuri ale „începutului“: tempo- 
ral, respectiv logic. Rațiunea este în timp şi de aceea nu poate cunoaşte decât că 
lumea este o succesiune temporală de evenimente, al cărei „punct zero“ nu poate fi 
demonstrat deoarece raţiunea nu poate ieşi din timp. Prin urmare, pentru rațiune 
lumea pare o succesiune nesfârşită de momente. Tocmai pe acest temei raţiunea este 
obligată să conchidă existenţa unui început logic al lumii (Dumnezeu), fără de care 
succesiunea temporală infinită este absurdă. Aceasta este schema pe care sunt cons- 
truite cele cinci argumente ale existenţei lui Dumnezeu. Cf. şi Brian Davies, The 


Thought of Thomas Aquinas, Oxford University Press, Oxford, 1993, pp. 35—36. 

te la 1277 reflectà, sub umbrela unei decizii eclesiale, numai o anumità 
percepţie asupra problemelor: cea franciscanà?!9, 

Condamnarea de la 1277 nu a fost un eveniment minor. Spre deo- 
sebire de cele anterioare, ea nu mai interzice explicit predarea textelor lui 
Aristotel (ele deveniseră aproape un bun comun), ci vehicularea anumitor 
teze care, de astă dată, aveau proveniente diferite. Devenise clar că texte- 
le lui Aristotel singure nu mai constituiau sursa prin excelenţă a ereziilor. 
Comentariile arabe conţineau un număr mult mai mare de asemenea erori 
şi, oricum, disputele universitare produseseră un set semnificativ de tra- 
tate latine, cum erau cele ale lui Albert, Toma sau Siger din Brabant, care 
ar fi putut oferi surse paralele de neînţelegeri. Astfel, lista celor 219 teze 
condamnate conţine o succesiune de propoziţii care reunesc într-un mod 
greu de decelat toate aceste surse. 

Este greu de spus — cum fusese şi pentru episcopul Tempier — 
dacă tezele eretice fuseseră predate ca atare în universitate sau numai dez- 
bătute într-un mod neangajat. Se pare totuşi că nici unul din autorii vizati 
nu lăsaseră în textele lor dovezi asupra unei eventuale asumări a tezelor. 
Dezbaterile asupra lor deveniseră însă atât de dense încât posibilele con- 
fuzii din partea studenţilor trebuiau oprite. Este sigur că lista lui Tempier 
reuşeşte să pună capăt acestor discuţii şi să marcheze, prin câştigul de 
cauză dat franciscanilor, o cotitură importantă a culturii europene. 
Consecințele ei vor fi de maximă importanţă pentru istoria gândirii ulte- 
rioare, „articolele condamnate la Paris“ devenind în vreme o sintagmă de 
largă utilizare. 

„Cearta pariziană“ este deci evenimentul pe care condamnarea 
episcopului Tempier o încheie prin indicarea cu autoritate a acelor teze 
care fuseseră vehiculate în mediul universitar şi care constituiau „erori evi- 
dente şi execrabile, ba mai degrabă desertàciuni si falsitàti smintite“. Prin 
urmare, continuă textul introductiv al condamnării, 

„pentru ca o vorbire imprudentă să nu fi atragă în eroare pe cei simpli, noi, 
atât dintre doctorii în Sacra Scriptură cât si dintre alti bărbaţi prudenti, fiind 
întrunit sfatul episcopatului, interzicem cu severitate ivirea unor asemenea teze și 


le condamnăm în totalitate, excomunicându-i pe toţi cei care ar propune ca dogmă 


219 Cf, David Piché et Claude Lafleur, Op. cit., pp. 171-173, arată că percepţia medieva- 
lă asupra listei de teze condamnate la 1277 conţine multe neînţelegeri, dintre care 
cea mai gravă este cea conform căreia în listă s-ar găsi enunturi tomiste. Nu este mai 
putin adevărat că nici alti magistri de la Facultatea de arte, vizati mai direct de tex- 
tul condamnării, nu au susţinut niciodată ceea ce li se atribuie. 

erorile numite sau pe vreuna dintre ele, sau și-ar lua îndrăzneala de a le apăra sau 
a le susţine în vreun fel, precum si pe auditorii TiN, 

Un act prudență, după cum se vede, în care se invocă excomunica- 
rea. Aceasta reprezenta pedeapsa maximă, față de care anticele exilări sau 
chiar condamnări la moarte, oricum improbabile în epoca despre care 
vorbim, ar fi reprezentat nişte binecuvântări. Efectul este sigur şi, odată 


cu acest rotul, teologii latini din Paris?! 


nu vor mai putea specula în legă- 
tură cu probleme cum ar fi medierea celestă între Dumnezeu și lumea subluna- 
ră, sub toate formele sale („mecanica“ planetară, universaliile, cunoaşterea 
indirectă sau chiar imposibilă a lumii de către Dumnezeu, caracterul nece- 
sar al evenimentelor particulare), unitatea intelectului universal şi imposibi- 
litatea multiplicării inteligentelor, eternitatea lumii create. 

Una dintre consecinţele cele mai importante ale condamnării este 
reafirmarea omnipotentei divine, a doctrinei creaţiei purificată de ele- 
mentele neoplatonice şi arabe care conţineau tema intermedierii între 
Dumnezeu şi lumea sublunară. Astfel, eliminarea din discuţie sau „slăbi- 
rea“ semnificației cauzelor intermediare a constituit unul din motivele ràs- 
pândirii ulterioare a nominalismului şi, cu toate probabilitățile, a spiritu- 
lui rationalist modern. Privim, de pildă, la propoziţia cu numărul 63 care 
condamnă teza: 

„Că Dumnezeu nu are putere în efectele secundare în lipsa cauzei secunda- 
re înseși 222. 

Această propoziţie extrem de importantă semnifică repunerea în 
drepturi a temei „miracolului“ conform omnipotentei lui Dumnezeu. 
Ceea ce se condamnă aici este afirmarea intermedierii cauzale necesare a 
puterii lui Dumnezeu, altfel spus, a acelei „mecanici“ celeste cu care avu- 
sese destule dificultăţi Albert cel Mare în tratatul despre destin. O even- 
tuală rezistenţă a acestei teze ar fi condus la imposibilitatea intervenţiei 


nemijlocite a lui Dumnezeu în lumea sublunară sau, eventual, explicarea 


220 Cele 219 teze... , în volumul: Aristotel, Plotin, Augustin, loan Filopon, Toma din 
Aquino, Alkindi, Avicenna, Avencebrol, Algazel, Averroes, Albert cel Mare, Henri din 
Gand, Siger din Brabant, Boethius din Dacia, Despre eternitatea lumii. Fragmente sau tra- 
tate, traducere din limba latină, tabel cronologic, note şi postfață de Alexander 
Baumgarten, Editura Iri, Bucuresti, 1999, pp. 199-201. 

221 Edictul are incidenţă numai în teritoriul episcopiei. Averroismul latin va supravieţui 
însă la Padova şi la Bologna pentru câteva sute de ani. 

222 Cele 219 teze..., propoziţia 63, în volumul citat, p. 209: „Quod Deus non potest in effec- 


tum causae secundariae sine ipsa causa secundaria“. 

tuturor miracolelor divine prin intermediul cauzelor secunde. Odatà 
negatà necesitatea acestor cauze, devin posibile problematizàri de tipul 
celor nominaliste, cum ar fi semnificaţia pur mentală a universaliilor si, 
mai ales, interogări de tip modern: dacă Dumnezeu poate interveni direct 
asupra cauzelor secundare, de unde ştim că lumea în totalitatea ci nu este 
rezultatul imediat al unei astfel de intervenţii (tema carteziană a îndoielii 
şi a geniului rău)? Mai mult, ce fel de existenţă mai are lumea externă, 
dacă nu cumva una inteligibilă, cum va sugera Berkeley? 

Desigur, efectele acestei condamnări nu au acţionat direct asupra 
modernităţii; dar ele au putut constitui condiţii de posibilitate. Până 
acolo, însă, au existat filosofi a căror gândire începe nemijlocit sub sem- 
nul acestei propoziţii. Elevul lui Bonaventura, şi el augustinian, Matei din 
Aquasparta (1240-1302), proclamă că omul nu este capabil de nici o 
cunoaştere sigură fără intervenţia Ideilor divine, ceea ce înseamnă că exis- 
tenta lumii externe este şi ea o problemă de credinţă şi iluminare. Henri 
din Gand, unul din consilierii episcopului Tempier cu prilejul elaborării 
condamnării, îşi pune întrebarea dacă omul este capabil de vreo 
cunoaştere. Nominaliştii, ulterior, prin William Ockham (şi el franciscan), 
vor nega orice posibilitate de a întemeia cunoaşterea ca fiind certă 
(cunoaşterea poate fi intuitivă, reprezentând un asentiment, sau abstractă, 
reprezentând o înţelegere). Pentru Ockham, există o corespondenţă natu- 
rală între concepte şi lucruri, neproblematică şi neintermediată de vreo 
„esenţă“, gen sau specie; ideile divine nu sunt cognoscibile de către om, în 
schimb Dumnezeu poate interveni nemijlocit asupra substanţelor şi inte- 
lectului uman, încălcând legile fizicii (şi chiar ale nominalismului). 

Nu le vor rămâne modernilor decât două ipoteze în încercarea de 
a reconsidera posibilitatea obţinerii adevărului: a) Dumnezeu intervine în 
lume sau b) Dumnezeu nu intervine; oricare a treia posibilitate (adică 
intermedierea) fiind exclusă. Dacă Dumnezeu intervine, atunci se poate 
alege fie calea unui rationalism întemeiat direct pe ideile înnăscute (cum 
va face Descartes), fie imaterialismul (Berkeley). Dacă Dumnezeu nu inter- 
vine, trebuie luată în considerare fie ipoteza „armoniei prestabilite“ 
(Leibniz) fie cea a unei autonomii a lumii (în contextul „absenței“ lui 
Dumnezeu) presupusă din considerente metodologice şi fructificată de 


empirism. 


228 


scolastica.qxp 4/24/2005 10:04 Page ZE 


14. TOMA DEAQUINO 


14.1. Repere biografice. 


Toma d’ Aquino este fără îndoială cel mai însemnat gânditor medie- 
val. Vine pe lume la începutul unui secol în care civilizaţia creştină se 
reclădea în urma unei perioade de criză. Secolul al treisprezecelea va fi 
marcat de evenimente furtunoase şi de o dinamică fără precedent: lupta 
dintre Papă şi Împărat, dezvoltarea artelor poetice, campanii de război, 
creşterea puterii ecleziale — dar şi a celei feudale, cultul virtuţilor sfinti- 
lor. 

S-a născut probabil în 1225 sau 1227, în castelul Roccasecca, fiind 
cel de al şaptelea si ultimul fiu al contelui Landolf de Aquino, aproape de 
Napoli, în Regatul Siciliei. Mama sa, Teodora, era contesă de Teano si 
nepoată a lui Frederick Barbarosa (Frederick al II-lea), având numeroase 
alte legături nobile de descendență normandă, însumând mai multe legă- 
turi de sânge cu împărați ca Henric al IV-lea şi cu alti regi de Aragon, 
Castilia sau Franţa. 

Spiritul său neînduplecat dar aplecat spre învăţătură avea să se 
întrevadă încă din pruncie. Prin 1230, la vârsta de cinci ani, după obiceiul 


vremii, este trimis la mănăstirea Benedictină din Montecassino, ca laic, 

pentru învăţământul primar. Abatele de aici, Sinibald, era fratele tatălui 
său. Este repede remarcat datorită cuminteniei în rugăciune şi mai ales 
unei întrebări insistente pe care o punea: „Ce este Dumnezeu?“. Toti spu- 
neau că va deveni un Benedictin de ispravă şi probabil Abate al mănăstirii, 
cum îşi dorea, de altfel, şi tatăl său, Contele, care spera să-şi repare astfel 
păcatul de a fi asaltat şi devastat — nu cu mult timp în urmă, împreună cu 
armatele Împăratului Barbarosa, tocmai mănăstirea cu pricina. Contele 
făcuse chiar şi un legământ cu călugării, o alianţă reciproc avantajoasă. 

Prin 1236 pleacă la Universitatea din Napoli pentru a studia artele 
liberale, foarte probabil la îndemnul abatelui de Montecassino care scria 
părinţilor săi că un copil cu asemenea talent nu ar trebui să fie lăsat în obs- 
curitate. La fel de probabil, însă, şi la îndemnul destinului: Barbarosa 
devastase din nou mănăstirea. Contele îşi retrage fiul care ajunge astfel la 
Napoli. 

Aici învaţă, după tipicul vremii, gramatica (disciplină la care îşi 
depăşeşte profesorul), logica şi retorica (trivium), respectiv muzica, mate- 
matica, geometria şi astronomia (quadrivium). Este un elev de excepţie, 
reuşind să expună lecţiile cu mai multă claritate decât fuseseră predate de 
către profesorii săi, câştigând astfel admiraţia tuturor. 

Dominicanii, înfiintati numai cu vreo 20 de ani mai devreme, aveau 
în oraş o şcoală de teologie, parte a universităţii. Toma se familiarizează cu 
ordinul predicatorilor ajungând să răstoarne planurile tatălui său: va dori să 
devină dominican. La sfârşitul studiilor va îmbrăca rasa dominicană (în 
1244), spre surprinderea opiniei publice şi a familiei sale. Ajunge astfel să 
facă parte, împotriva voinţei conservatoare a familiei sale, din Congregația 
antitraditionalistà a Dominicanilor. Tânărul Toma aderă la mişcarea Fraţilor 
Predicatori (din ordinul Dominican) atras de noutatea stilului de viaţă pro- 
movat de aceştia. Vechile structuri eclesiale şi monastice se bazau pe o viaţă 
întreţinută din capitaluri de binefacere, aparţinând unei economii feudale. 
Noile ordine, Franciscanii şi Dominicanii, atrăgând de partea lor elita tână- 
rà, predicau un mod de viaţă liber şi dedicat sărăciei evanghelice??. 

Decizia sa de a se călugări a stârnit reacţii negative în familie. 


Părinţii sperau ca el să devină abate la Montecassino, o mănăstire benedic- 


223 Opoziția părinţilor lui Toma legată de intrarea acestuia în rândurile Fraţilor 
Predicatori este explicată de Marie-Dominique Chenu prin această diferenţă de opti- 
că socială între generaţii. M.-D. Chneu, Toma D'Aquino si teologia, Editura Univers 
enciclopedic, Bucuresti, 1998. 

tinà venerabilà şi prosperă; în schimb, Toma optase pentru un ordin nou, 
firav şi încă unul de cersetori! Îndrumat de către Fratele mai în vârstă 
Giovanni di San Giuliano, Toma intră în ordin în primăvara lui 1244 în 
prezenţa Masterului General, loan Teutonul, care tocmai se afla în vizită la 
Napoli. Avea aproape 20 de ani, tatăl său tocmai murise iar mamei sale îi 
rămăsese să exercite autoritatea asupra familiei. 

Astfel încât, intrarea lui Toma în ordinul dominican reprezintă un 
moment de cumpănă în familia lui. Mama sa nu îl văzuse aproape deloc de 
la intrarea în mănăstire, adică de la vârsta de cinci ani. Pe deasupra, aceeaşi 
mamă contrariată ţinea în minte, spun unele mărturii, prevestirea unui 
eremit care, la naşterea lui Toma, îi spusese că fiul ei „Va intra în Ordinul 
Fraţilor predicatori iar învățătura gi sfintenia sa vor fi atât de mari încât nimeni 
nu se va găsi asemenea lui“. 

Sentimentele materne au influenţat cu siguranţă decizia acesteia de 
a încerca să oprească destinul monahal dominican al lui Toma. Ea trimite 
o patrulă care, împreună cu fraţii lui Toma, îl răpesc pe acesta de pe dru- 
mul spre Paris, unde pleca împreună cu loan Teutonul pentru Studium 
generale. Este readus la castelul Roccasecca, unde va sta închis mai mult de 
un an, sub constrângere familială, fiind asediat cu rugàminti si ameninţări 
menite a-i schimba decizia. Se spune chiar că, la un moment dat, pentru 
a-i compromite intenţiile monastice, fraţii săi i-au introdus în cameră o 
prostituată, pe care tânărul Toma a alungat-o cu cărbuni din vatră. 

O soră a sa, însă, îi aducea, pe de altă parte, cărţi: Sfânta Scriptură, 
Metafizica lui Aristotel, Sentintele lui Petrus Lombardus, astfel încât tână- 
rul Toma profită de această captivitate la domiciliu pentru a studia. Tot în 
această perioadă Toma are prima viziune mistică: în urma unei rugăciuni, 
i se arată un înger care îl asigură că harul virginitàtii se află asupra lui. 

În 1245 familia renunţă la impunerea captivităţii, pare-se în urma 
unei plângeri adresate de Ioan Teutonul Papei Inocentiu al IV-lea. Toma 
este redat Fraţilor din ordinul Dominican. Va pleca spre Paris unde este 


novice pentru trei ani şi învaţă de la Albert cel Mare?7. 


224 Notă biografică: Sfântul Albert cel Mare. Albert Cel Mare s-a născut în 1206, 
în Lauingen, Svabia. Moare la Cologne (Köln) în 1280. Este primul născut al 
Contelui de Bollstădt. Nu se ştie nimic sigur despre educaţia sa primară, primită fie 
în casa părintească fie într-o şcoală mănăstirească din apropiere. Studiile secundare le 
face la Universitatea din Padova, faimoasă pentru studiul artelor liberale şi corespun- 
zând predilecţiei tânărului Albert. A fost unul din primii filosofi dominicani şi maes- 
trul lui Toma din Aquino. În 1223 se alătură Ordinului Dominican, atras de predicile 

Va pleca apoi, împreună cu Albert, la Köln (Cologne), unde maes- 
trul său trebuia să conducă noul Studium generale, înfiinţat sub îndrumarea 
Ordinului Dominican. Va studia în continuare sub îndrumarea acestuia, 
care-l remarcă pentru inteligenţa sa. Datorită caracterului său taciturn şi 
constituţiei corporale, studenţii îl porecleau pe Toma „boul mut“. În urma 
unei intervenţii briliante în timpul discutării unor teze dificile, Albert cel 
Mare va formula însă această celebră remarcă: „Noi îl numim Poul mut, dar 
când acest bou va mugi, mugetul său doctrinar va răsuna în întreaga 
lume“. În 1250, probabil, Toma este făcut preot şi va predica în biserici din 
Germania, Franţa şi Italia. Oamenii veneau de la distanţe considerabile 
pentru a-i auzi predicile. 

După patru ani la Köln îşi termină studiile şi pleacă din nou la Paris 
pentru a preda acolo în calitate de bacalaureat biblia (1252-1254) şi apoi 
sentintele (1254-1256). În această perioadă scrie Comentariul la sentinţe şi 
De ente et essentia, probabil şi comentariul la Numele divine a lui 
Pseudo-Dionisie Areopagitul. Această perioadă înseamnă propriu-zis înce- 
putul vieţii sale publice: este remarcat pentru calitatea lecturilor sale 


(aceasta însemnând lecturi publice, însoţite de explicaţii) din Petrus 


Sfântului Iordan Saxonul. După terminarea studiilor predă teologia la Hildesheim, 
Freiburg (Breisgau), Ratisbon, Strassbourg şi Cologne. Se afla la Cologne, ocupân- 
du-se cu interpretarea Cărții sentinfelor lui Petrus Lombardus, când, în 1 245, este 
desemnat să plece la Paris. Aici primeşte titlul de doctor al universităţii. In timpul 
acestor drumuri între Paris şi Cologne îl întâlneşte pe Toma din Aquino printre ele- 
vii săi. Toma era încă tânăr şi taciturn, dar Albert îi recunoaşte geniul şi îi prezice vii- 
torul măreț. Toma şi-a însoţit maestrul la Paris în 1245, s-a întors împreună cu el la 
Cologne, în 1248, unde Albert fusese însărcinat să conducă noul Studium Generale. În 
1254 Albert este ales în fruntea Ordinului dominican în Germania. Călătoreşte la 
Roma în 1256, pentru a lua apărarea Ordinului împotriva atacurilor lui William de 
St. Amour, a cărui carte, De novissimis temporum periculis, fusese condamnată de către 
Papa Alexandru al IV-lea. In timpul şederii sale la Roma, Albert primeşte diferite alte 
însărcinări oficiale, dar în cele din urmă se va devota studiului individual. La 1270 
trimite la Paris un memoriu pentru a-l ajuta pe Toma în combaterea lui Siger din 
Brabant şi a averroiştilor. Acest memoriu avea să constituie un tratat special împotri- 
va Comentatorului arab (Despre cincisprezece probleme), cel de-al doilea, după cel din 
1256, De Unitate Intellectus Contra Averroem. Este chemat de către Papa Grigore al 
X-lea să participe la Conciliul din Lyon (1274), unde a luat parte activă la deliberă- 
ri. Anunţul morţii lui Toma, care se afla şi el pe drum către Conciliu, îl determină pe 
Albert să declare că „Lumina Bisericii s-a stins“. In 1277, când episcopul Etienne 
Tempier al Parisului anunţa condamnarea scrierilor tomiste pe motivul că ar fi prea 
favorabile filosofilor necredinciosi, Albert cel Mare se duce din nou pentru a lua apă- 
rarea discipolului său. Curând după anul 1278 cade bolnav, suferind o amnezie aproa- 
pe completă. A fost beatificat la 1622 de către Papa Grigore al XV-lea, fiind sărbăto- 
rit în Biserica Catolică la data de 15 noiembrie. 

Lombardus. Se pregăteşte apoi pentru titlul de Doctor. Acordarea titlului 
se amână datorită unui scandal izbucnit între Universitate şi autorităţi, în 
urma căruia doctorii parizieni refuză să mai accepte doctoranzii care nu 
depun un jurământ de fidelitate faţă de Universitate??5. Cum Franciscanii 
şi Dominicanii au refuzat să depună jurământul, Toma (alături de priete- 
nul său, Sf. Bonaventura) se găseşte în situaţia de a nu-şi putea susține doc- 
toratul (titlu care implica şi o muncă de predare în Universitate). În urma 
intervenţiei papale, scandalul ia sfârşit şi Toma devine doctor în 1257 cu o 
temă despre Majestatea lui Hristos, (în aceeaşi zi cu Sf. Bonaventura), 
când începe să predea pentru a dobândi şi titlul de profesor (1259). 
Devine celebru prin calitatea expunerilor sale. Toţi se grăbeau să-l 
asculte așteptând de la el răspunsuri definitive la marile probleme cu care 
lumea teologică a vremii se confrunta. Parisul şi-l revendică, papa şi-l voia 
alături, universităţile din toată Europa îl invită să predea în cadrul lor. 
După trei ani de carieră teologică la Paris, perioadă în care scrie 
Comentariile la două tratate teologice ale lui Boethius, Comentarii la Isaia 
şi Matei, Quaestiones disputatae de veritate, precum şi o parte din Summa con- 
tra gentiles, Toma pleacă la Roma, în 1259, pentru vacanţa de vară. Va 
rămâne nouă ani, mai întâi la curtea papală, apoi în conventul Santa Sabina 
şi din nou la Curia din Viterbo. Papii nu au încetat cu încurajările, văzân- 
du-i geniul imediat: Alexandru IV, Urban IV şi Clement IV şi-au arătat fără 
ezitare predilectia pentru tânărul doctor. În această atmosferă predă în 
mai multe universităţi (Anagni, Orvieto, Roma, Viterbo, Perugia) 
Perioada de la Roma este una fertilă. Aici va prelua, la îndemn 


papal, gigantica muncă de a epura aristotelismul de erorile averroiste. Va 


225 Conflictul a izbucnit datorită unei iniţiale dispute între universitate şi autorităţile civi- 
le, în urma uciderii unui student şi rănirii altor trei de către gardienii publici. 
Universitatea şi-a folosit autonomia şi a revendicat satisfacţie, dar i-a fost refuzată. 
Doctorii şi-au închis şcolile şi au jurat solemn că nu le vor redeschide până la satisfa- 
cerea cererii. De asemenea, au decretat că pe viitor nimeni nu se va putea înscrie la 
ciclul doctoral decât în urma depunerii unui jurământ similar. Dominicanii şi 
Franciscanii au continuat să predea în şcolile lor refuzând jurământul. De aici a apărut 
un alt conflict, care era în culme tocmai în momentul în care Toma de Aquino şi 
Sfântul Bonaventura erau pregătiţi să-şi susţină titlul de doctor. Un anume Guillaume 
de Saint-Amour a scris şi o carte împotriva Fraţilor (De periculis novissimorum temporum 
— „Pericolele vremurilor noi“) în care li se contesta acestora dreptul de a ocupa cate- 
dre în universitate, la care Toma a răspuns printr-o altă carte, Contra impugnates Dei cul- 
tum et religionem („Împotriva celor care atacă religia şi cultul lui Dumnezeu“), o apolo- 
gie a ordinelor religioase. Cartea lui Guillaume de Saint-Amour a fost condamnată de 
către Alexandru al IV-lea în 1256 iar papa a ordonat admiterea Fraţilor la doctorat. 

scrie comentariile la Fizica, la Metafizica, la Etica Nicomahicà, Despre simţuri 
si sensibile, Despre memorie si reamintire, Analitica Secundă, Politica. Va termi- 
na tratatul Summa contra gentiles, va scrie primul comentariu la Epistolele 
Pauline, la Cântarea cântărilor, la leremia, apoi tratatele De regno, De poten- 
tia, De malo. Începe Summa Theologiae. 

În noiembrie 1268 este trimis din nou la Paris unde lucrurile se 
agravează datorită lui Siger din Brabant, care preda învăţătură aristotelicà 
averroistă, punând în pericol toată munca anterioară a lui Toma. Va munci 
patru ani la tratatele sale antiaverroiste: Despre perfecțiunea vieţii spirituale 
împotriva adversarilor statului religios, Despre unitatea intelectului împotriva ave- 
rroistilor, Despre Eternitatea lumii împotriva detractorilor lui Aristotel, 
Comentariile la Liber de causis (tratat neoplatonic arab considerat însă aris- 
totelic la acea vreme), comentarii la Meteorologice, la Despre interpretare si la 
Despre suflet. Va mai scrie partea a doua a Summei theologiae şi majoritatea 
părţilor din Quaestiones quodlibetales. 

Dupà Pastele anului 1272 este chemat înapoi în Italia pentru a sta- 
bili un Studium generale de Teologie??9. Îsi alege Napoli drept sediu si aici 
va munci la a treia parte a Summei theologiae. Va mai comenta Psalmii, 
Epistola către Romani dar, nu mai putin important pentru el, tratatele aris- 
totelice Despre cer si Despre generare si corupere. 

Din aceste zile datează o descriere plastică a omului Toma de 
Aquino. Se spune că uimea prin statura sa înaltă, silueta întunecată şi ver- 
ticală. Avea o piele stacojie, capul mare şi puţin pleşuv. Un portret făcut tot 
acum îl arată împăcat şi pur, cu ochi linistiti şi trăsături regulate, putin cam 
greoi, buze ferme şi cu linii precise. S-a spus că avea o carne delicată şi sen- 
sibilă, semn al marilor intelectuali, cum spusese Aristotel. Orice mică zgâ- 
rietură îi provoca mari dureri dar, când se cufunda în meditaţie, putea 
suporta orice sângerare fără să ştie nimic. Meditând, ridica ochii spre cer şi 
atunci nu observa nici dacă i se lua farfuria din faţă. Prietenul său trebuia 
să aibă grijă să îndepărteze din jur obiectele care l-ar fi putut răni??7, 

Se afla în atenţia tuturor, la mila tuturor şi la dispoziţia tuturor. 
Uneori era atât de solicitat cu întrebări, consultaţii şi sfaturi, încât chiar Re- 
gele Franţei, punându-i odată câteva întrebări, a primit răspunsul a doua zi. 


226 Printre altele, i se propune si titlul de Arhiepiscop, pe care îl refuză. 

227 Altădată, se mai spune, se afla, invitat, la masă cu regele Franţei. În mijlocul petrece- 
rii, fără nici o legătură cu ce se întâmpla în jurul lui, Toma şi-a lăsat capul pe masă 
plângând: „Oh, argumentul acela împotriva maniheismului!“. A fost nevoie să fie 
prins uşor de cap pentru a putea observa că îl neglijase pe Regele Franţei. 

Era inflexibil în ce priveşte apărarea adevărului. Studenţii săi erau 
uluiti de placiditatea cu care suporta atacurile personale. Evita orice jude- 
cată pripită, preferând mai degrabă să pară naiv decât să se grăbească cu 
opinii superficiale. Avea totuși un simţ al ironiei imparabil, mai ales când 
se făceau glume pe seama lui. Odată a fost strigat: „Frate Toma, hai să vezi 
un bou zburând!“ Toma se grăbeşte la fereastră şi celălalt râde. „Este mai 
bine — a răspuns Toma — să crezi că un bou poate zbura decât să crezi că 
un creştin poate minţi!“. 

Se dedica în întregime lecturii şi interpretării textelor. Nu voia nici 
o responsabilitate oficială şi se ruga cu lacrimi Fecioarei Maria să nu i se dea 
vreun titlu. Reuşeşte să evite numirea ca Arhiepiscop. Este adesea surprins 
în mijlocul unor extazuri mistice. Se spune că prin 1273, după euharistie, 
la biserica din Napoli, i-a vorbit Iisus Hristos însuşi. Trei frati l-au văzut pe 
Toma ridicat deasupra podelei din capelă şi au auzit o voce tunătoare spu- 
nand: „Ai scris bine despre mine, Toma, ce răsplată doreşti pentru munca 
ta?“ — „Nimic altceva decât pe tine, Doamne!“, ar fi răspuns Toma. 

În acelaşi an, înainte de a-şi termina lucrarea sa majoră, Summa 
Theologiae, încetează să mai scrie, spunând la un moment dat că nu mai 
poate continua deoarece „asemenea taine mi-au fost arătate încât toate 
cărţile pe care le-am scris mi se par acum insignifiante („modica“). 
Lucrarea mi-e gata. Nu-mi mai aştept decât sfârşitul“. 

În anul 1274, Papa Grigore al X-lea îl convoacă să participe la al doi- 
lea Conciliu general de la Lyon. Se zvonea că Toma, împreună cu Sfântul 
Bonaventura, vor fi făcuţi cardinali. Aceasta, pentru Toma, însemna sfârşitul. 
Sfânta Fecioară îl asigurase, în timpul unei rugăciuni, că dorinţa sa de a nu fi 
ridicat în rang va fi ascultată. Toma încalecă pe un catâr şi, însoţit de 
Reginald, companionul său, porneşte spre Lyon dar, pe drum, îşi viziteată o 
nepoată. Starea sa de sănătate se înrăutățește iar Toma își exprimă dorinţa de 
a muri într-o mănăstire. Este dus repede la mănăstirea Cisterciană Santa 
Maria din Fossa Nuova, unde moare după o lună, având 49 de ani. Se spune 
că, apropiindu-se de trupul lui Toma, unul din călugări, aproape orb, şi-a 
recăpătat vederea. Alte minuni s-au mai petrecut în acest timp dar călugă- 
rii, de teamă ca nu cumva trupul lui Toma să fie luat din mănăstirea lor, le-au 
tăinuit. Este înmormântat în cimitirul acestei mănăstiri. 

Ulterior, corpul lui a fost totuşi mutat în biserica dominicană din 
Toulouse, la ordinul Papei Urban al V-lea, în 1369. Aici, în 1628, a fost 
ridicat un altar monumental, distrus în timpul Revoluţiei Franceze, când 
corpul a fost din nou mutat la biserica din St. Sernin din Toulouse. Bratul 

său stâng a fost trimis pentru a constitui moaştele catedralei din Napoli iar 
mâna dreaptă, iniţial păstrată în capela dominicană a Universităţii din 
Paris, a fost trimisă, tot în timpul Revoluţiei Franceze, la biserica Santa 
Maria Sopra Minerva din Roma, unde se păstrează şi azi. 

Au trebuit să treacă cincizeci de ani de dispute violente (aşa-zisa 
„ceartă pariziană“ din secolul XIII) pentru ca doctrina lui Toma să fie în final 
acceptată. La 1277, Episcopul Etienne Tempier al Parisului editează 
Condamnarea acelor teze eretice în care include, acum, şi propoziţii tomis- 
te. Opoziția teologilor din Paris şi Oxford s-a acutizat, iar Franciscanii au 
interzis, în 1282, predarea învăţăturii tomiste în şcolile lor. În fine, la 1323 
Toma d” Aquino este canonizat de către papa loan al XXII-lea, care a decla- 
rat că „Toma singur a iluminat Biserica mai mult decât toţi ceilalţi doctori 
la un loc“. Condamnarea pariziană din 1277 este revocată un an mai târziu. 
Ecoul doctrinei lui Toma ajunge si în Bizanţ, unde s-a bucurat de respect iar 
o parte din lucrările sale au început să fie traduse în greceşte. 

În 1567 este proclamat, de către Pius al V-lea, Doctor al Bisericii 
Universale, devenind patronul tuturor universităţilor catolice. Ulterior, în 
1879, Papa Leon al XIII-lea, prin enciclica Aeterni Patris, declară filosofia 


sa drept doctrinà oficialà a Bisericii Catolice??8, 


14.2. Opera 


Toma de Aquino a tràit mai putin de cincizeci de ani dar a avut tim- 
pul necesar să scrie peste şaizeci de cărţi. Biografii săi ne spun că avea o 
asemenea forţă de concentrare încât putea să dicteze mai multor scribi 
concomitent. Textele sale aveau asemenea căutare încât copiile lor manus- 
crise puteau fi găsite în toată Europa. Primul text tomist tipărit (Secunda 
secundae, a doua secţiune a celei de a doua cărţi din Summa Theologiae) 
datează din 1467 (Mainz), iar prima ediţie tipărită completă a Summei a 
apărut la Basel, în 1485. 

Opera completă a lui Toma a fost editată de mai multe ori: la Roma 
(1570, ediţia numită „Piana“, deoarece a apărut la ordinul Papei Pius al 
V-lea), Venetia (1594, 1612, 1745), Antwerp (1612), Paris (1660, 1871-— 
1880), Parma (1852-73). Din 1882 (la Roma) datează ediţia numită „Leo- 


nină“ (după numele papei Leon al XIII-lea, sub al cărui patronaj a apărut). 


228 Aniversarea sfântului Toma în Biserica Catolică are loc pe data de 28 Ianuarie. 

lată o listă cu cele mai importante lucrări. Tratate teologice: 
Scriptum super IV libros Sententiarum („Comentariile despre Sentinţe“, 
1254-56); De veritate („Despre adevăr“, 1256-59); Summa contra gentiles 
(„Summa contra păgânilor“, 1258-64); Summa theologiae („Summa teolo- 
gica“, 1265 sau 1266—73; neterminată); De potentia Dei („Despre puterea 
lui Dumnezeu“, 1259-68); De malo („Despre rău“, nedatatà); De spiritua- 
libus creaturis („Despre creaturile spirituale“, nedatatà); De anima („Despre 
suflet“, nedatatà); De unioneVerbi incarnati („Despre unitatea Verbului întru- 
pat“, nedatatà); De virtutibus („Despre virtuţi“, 1269-72). Comentarii 
biblice: Expositio in Evangelium S. Matthaei (1269-72); Expositio in Job ad lit- 
teram (1261—64); Expositio in Evangelium Joannis (1269—72); Exposition in S. 
Pauli Apostoli epistolas (nedatată, neterminată); In psalmos Davidis expositio 
(1272-73). Comentarii la Aristotel: In octo libros Physicorum expositio 
(„Comentariu la Fizica“, 1268—71); In tres libros De anima („Comentariu la 
De anima“); In librum De sensu et sensato expositio („Comentariu la cartea 
Despre simțuri şi senzație“, 1270—71); In decem libros Ethicorum expositio 
(„Comentariu asupra Eticii“, 1271—72); In duodecim libros Metaphysicorum 
expositio („Comentariu la Metafizica“, 1272); In libros De caelo et mundo 
expositio („Comentariu la cărțile Despre cer şi lume“, 1272—73); In libros 
Posteriorum analyticorum expositio („Comentariu la Analitica secundă“, neda- 
tată). Tratate filosofice: De ente et essentia („Despre fiind şi esență“, 
înainte de 1256); De regno („Despre regalitate“, 1266); De perfectione vitae 
spiritualis („Despre perfecțiunea vieţii spirituale“, 1269—70); De unitate 
intellectus contra Averroistas („Despre unitatea intelectului“, 1270); De aeter- 
nitate mundi contra murmurantes („Despre eternitatea lumii“, 1270—72); De 
substantiis separatis, seu de angelorum natura („Despre substanțele separate 
sau despre natura îngerilor“, nedatată). 

Problema fundamentală cu care este confruntat Toma încă de tim- 
puriu este cea a raportului dintre filosofia aristotelică şi religia creștină. Ca 
discipol al lui Albert cel Mare, Toma devine un aristotelic convins, pre- 
luând crezul maestrului şi devenind exponentul opțiunii doctrinare a aces- 
tuia. Ceea ce va rezulta este o sinteză a filosofiei aristotelice şi a teologiei 
creştine, axată pe o doctrină originală a fiintei???. Circa o sută şi cincizeci 


de ani de gândire scolastică îşi vor găsi expresia în doctrina sa. Aceasta 


229 O abordare suficient de detaliată a raportului dintre Toma şi Aristotel se găseşte în The 
Cambridge Companion to Aquinas, Cambridge University Press, articolul lui Joseph 
Owens, “Aristotle and Aquinas, pp. 38-59. 

înseamnă însă că influența lui Aristotel nu este una textuală: Toma ia con- 
tact cu traduceri latine, apoi cu comentarii arabe şi iudaice la Aristotel, 
mai ales cu lucrările lui Avicenna şi Averroes. „Aristotel al lui Toma“ este 
mai degrabă unul neoplatonic şi de el se serveşte Aquinatul atunci când, 
spre sfârşitul vieţii, s-a angajat în acele dispute în jurul acceptării doctri- 
nei lui Aristotel. 

In extenso, doctrina lui Toma d” Aquino este atât de complexă încât 
o expunere sistematic completă este practic imposibilă. De asemenea, 
metoda lui Toma nu s-ar putea caracteriza într-un singur cuvânt, ea fiind nu 
numai aristotelică, dar şi platonică, socratică; este analitică, dar şi sinteti- 
că, inductivă dar şi deductivă. Ne oprim la câteva dintre componentele 


filosofice ale operei sale. 


14.3. Summa Theologiae. Prezentare generală. 


Summa theologiae (Summa teologică) este rodul unor preocupări 
constante a lui Toma de a da expresie unei cerinţe pedagogice fundamenta- 
le: prezentarea organică şi sistematică a cunoştinţelor. Formele de predare 
universitară existente, constând în explicarea textelor şi întrebările dispu- 
tate, nu ofereau o percepţie sinoptică şi riguroasă asupra problemelor şi 
mai ales nu evidentiau dimensiunea organică a apariţiei şi dezvoltării lor. 
Nu lăsau să se întrevadă, cum şi-ar fi dorit Toma, un plan divin. Contineau, 
în schimb, o serie de inutilitàti şi expuneri excesiv de lungi. Prin ceea ce a 
rezultat, Summa este în primul rând o expunere sistematică, concisă şi glo- 
bală a tuturor problemelor teologice, în acord cu nivelul de înţelegere al 
studenţilor vremii. Toma reuşeşte, spre deosebire de oricare alt gânditor al 
generaţiei sale, să absoarbă şi să pună alături, într-o expunere enciclopedi- 
că, toate întrebările şi răspunsurile care puteau fi luate în seamă la vremea 
sa. Ceea ce obţine este nu numai un grad mare de sinteză dar mai ales un 
nivel de completitudine niciodată atins de la Aristotel. 

Planul de lucru al lucrării este unul monumental, comparabil, ca 
semnificaţie, cu arhitectura catedralelor gotice?30. O comparaţie destul de 
„romantică“, după părerea lui M.D.Chenu, care constată că planul de 


lucru al Summei conţine mai degrabă un scenariu neoplatonic. Tratatul este 


230 M_D. Chenu, Toma d’Aquino gi teologia, traducere de Elena I. Burlacu, Editura Univers 
Enciclopedic, Bucuresti, 1998, p. 147. 

astfel construit încât să respecte scenariul plotinian al lumii ca emanatie 
divină: prima parte vorbeşte despre Dumnezeu ca principiu, partea a doua 
tratează despre Dumnezeu ca scop final şi Hristos ca partener al omenirii 
pe traseul de întoarcere la Dumnezeu, iar a treia parte studiază contextul 
creştin al acestei reîntoarceri: iubirea divină, istoria şi contingenta. 
Planul lucrării se prezintă sub forma unor probleme sau întrebări, 
sistematizate după criteriile menţionate, după următoarea structură: 
prima pars conţine 119 probleme şi expune doctrina sacră sau studiul des- 
pre Dumnezeu ca principiu al fiinţei, precum şi ierarhia divină, şi doctri- 
na creaţiei. Secunda Pars (303 probleme) tratează omul în relaţia sa cu 
Dumnezeu şi se ocupă de scopul omului, acţiunile umane, pasiuni şi obi- 
ceiuri, vicii şi păcate, legislaţie şi gratia divină. O a doua diviziune a părții 
secunde trece la probleme cum ar fi credinţa, speranţa, prudenta, tempe- 
ranta, minunile. În fine, Tertia pars (90 probleme, plus un supliment de alte 
99) tratează despre întrupare, despre viaţa lui Hristos, sacramente, botez, 


Euharistie, penitentà, căsnicie. 


14.4. Raportul ratiune-credintà 


Problema raportului şi a necesităţii stabilirii unui acord între ratiu- 
ne şi credinţă este o primă condiţionare a dezvoltării filosofiei tomiste. 
Dacă raţiunea acoperă întregul domeniu al filosofiei, aceasta nu trebuie să 
se ocupe decât de ceea ce este accesibil inteligenţei naturale şi demonstra- 
bil cu ajutorul ei. Pe de altă parte, revelaţia, autoritatea lui Dumnezeu este 
temeiul şi domeniul teologiei. Filosofia va avea principiile argumentării în 
rațiune, teologia va argumenta întemeindu-se pe revelaţie. 

Există însă un acord de drept între rațiune şi credinţă ca şi între filo- 
sofie şi teologie. Folosite corect, ele nu pot să ne înşele, căci nu pot exista 
două adevăruri?! . De aici decurg două sarcini importante pentru filosofie, 
una negativă (critică) şi una pozitivă (constructivă). 

Mai întâi, raţiunea este datoare să se critice pe sine, corectàndu-se, 


atunci când una din concluziile sale contrazice dogma, fără însă a folosi 


231 Este opţiunea fermă prin care Toma se delimitează principial de interpretarea ave- 
rroistă extremă a aristotelismului care avea ca şi consecinţă inacceptabilă teoria 
dublului adevăr: al credinţei şi al ştiinţei. 

revelatia sau dogma ca argument suprem ci doar ca semnal al erorii; argu- 
mentele deciziei oricărei respingeri filosofice trebuie să aparţină raţiunii. 
A doua sarcină a filosofiei este aceea de a înțelege tainele revelatici, 
acolo unde este posibil prin voinţa lui Dumnezeu. Filosoful este dator să 
înţeleagă şi să explice cuvântul lui Dumnezeu. Acest lucru înseamnă că, ală- 
turi de teologia revelată, există si un discurs raţional despre divinitate, o teo- 
logie naturală, care nu concurează teologia revelată şi nici nu reprezintă toată 
filosofia. Este o completare a teologiei revelate şi o încununare pentru filoso- 
fie?52. Căci, spune Toma, nu există nici un motiv pentru care acele lucruri 
ce pot fi învăţate prin ştiinţa filosofiei, în măsura în care pot fi cunoscute de 
raţiunea naturală, să nu poată fi învăţate şi printr-o altă ştiinţă în măsura în 
care aparţin revelatiei. De unde urmează că teologia inclusă în doctrina 
sacră diferă în genul său de acea teologie care este parte a filosofiei?35. 
Deşi raportul ratiune-credintà fusese o preocupare majoră pentru 
majoritatea gânditorilor medievali anteriori, această distincţie netă între 
cele două genuri ale teologiei pe care o realizează Toma reprezintă matu- 
ritatea absolută a tuturor acestor căutări. La Toma, opţiunea pentru 
Aristotel este hotărâtoare. Obiectele naturale, cauzele secunde, au o 
acţiune şi o esenţă reală, fiind chiar singurele inteligibile pentru om; quid- 
ditatea lucrului material este obiect prim al cunoaşterii. Intelectul poate să 
cunoască fără vreo intervenţie exterioară, având activitate proprie iar ceea 
ce este separat potrivit intelectiei nu poate fi separat şi potrivit existenţei, 
aşa cum proceda Platon. Astfel, genurile şi speciile sunt pur intelectuale. 


14.5. Ontologia lui Toma. Fiind, esenţă, fiinţă. 


Ontologia tomistă are la bază un aristotelism consecvent şi este 
întemeiată pe o ierarhie strictă a fiinţelor. Preocupat încă din tinereţe de 
problema clarificării unui vocabular ontologic fundamental, Toma se 
implică în marea dispută privind interpretarea textelor aristotelice, 
situându-se, în acest sens, pe traiectoria deschisă de maestrul său Albert 
cel Mare. Cum am văzut, problema unei interpretări corecte a aristotelis- 


232 Este punctul în care se conturează aportul personal al lui Toma la aristotelism. „Când 
e vorba de fizică, de fiziologie sau de meteori, Sfântul Toma nu este decât elevul lui 
Aristotel; când e vorba însă de Dumnezeu, de geneza lucrurilor şi de întoarcerea lor 
spre Creator, Sfântul Toma este el însuşi“, scria E. Gilson. 

233 Toma de Aquino, Summa Theologiae, I, Q1, art. 1. 

mului era una cardinalà: împreună cu comentariile arabe, aristotelismul 
era inacceptabil din punct de vedere teologic; pe de altà parte, eliminarea 
brutală a acestor comentarii si a tezelor lor era imposibilă, celebrele con- 
damnări dovedindu-se nu o dată ineficiente. Nu-i rămânea lui Toma decât 
angajarea într-o confruntare directă cu averroistii în scopul obţinerii unei 
înțelegeri echilibrate a textelor şi conceptelor. 

Lucrarea De ente et essentia”3* este cea de a doua lucrare scrisă de 
Toma din Aquino (după Despre principiile naturii), în jurul vârstei de treizeci 
de ani, atunci când şcolarii parizieni întâmpinau dificultăţi semnificative în 
înţelegerea vocabularului vehiculat de către magistrii vremii. Termeni ca 
esse, ens, essentia, materia, forma, intellectus, individuum, s.a., constituiau ele- 
mentele centrale ale unui — aproape — manierism discursiv al epocii. 

Toma îşi propune să explice termenii de ens (pl. entia, fiindul sau 
fiinţa concretă, fiintarca determinată în multiplu, cea de-aici) şi essentia 
(esenţa), consideraţi primordiali în ordinea conceperii lor de către inte- 
lect. Este o precizare semnificativă, deoarece ea atrage atenţia asupra unei 
distincţii de factură aristotelică, cea între „în ordinea naturii“ şi „în ordi- 
nea cunoaşterii“. Ontologia lui Toma este, aici, una în ordinea cunoașterii, 
de unde necesitatea stabilirii unei succesiuni didactice a expunerii. Miza 
parcurgerii unei ontologii este înţelegerea temeiului, a fundamentului fiin- 
tei. Dacă ordinea platonician-augustinianà predilectà era una descendentă, 
începând de la temei, ordinea aristotelică începe în mod consecvent cu înte- 
meiatul. Toma va începe de la fiind. 

Tot în manieră aristotelică Toma va spune că fiindul are două accep- 
tiuni: „ceea ce se divide în zece categorii“, respectiv „tot ceea ce poate 
constitui obiectul (sau adevărul) unei judecăţi afirmative“. Conform celui 
de-al doilea sens, orice obiect sensibil, imaginativ sau inteligibil este fiind, 
în măsura în care se poate construi o judecată afirmativă adevărată despre 
el. Trebuie observat însă că unele judecăţi, deşi adevărate, nu au un cores- 
pondent real, nu se referă la nimic, astfel că şi privatiunile sau negatiile ar 
trebui să reprezinte fiinduri, aşa cum orbirea spunem Că fiinfeazà în ochi, în 
calitate de privatie. În aceeaşi situaţie se găsesc obiectele imaginare: des- 
pre „Pegas“ putem construi judecăţi afirmative adevărate. Aceasta înseam- 


nà că obiectul ontologiei nu poate fi identificat pornind de la judecăţi. 


234 În traducerea românească a lui Eugen Munteanu (Editura Polirom, Iaşi, 1998), lucra- 
rea poartă numele Despre fiind și esenţă. Termenul de fiind este echivalentul aristote- 
licului tò dv (fiindul multiplu, determinat, tot ceca ce poate fi subiect al unui enunţ). 

De aceeaşi problemă se lovise şi Aristotel, atunci când, pentru a 
face posibilă construcţia discursului ontologic, remarca cu prudenţă că 
unele rostiri sunt omonime, desemnând lucrurile numai pe bază de asemă- 
nare a numelui si nu pe bază de esenţă. Nu putem porni spre constituirea 
unei ontologii având ca reper judecatile, ci trebuie, înainte de toate, să 
luăm în considerare elementele constitutive ale judecăților, rostirile, adică 
termenii şi conceptele. Aristotel observase că Fiinţa ca fiind se spune în 
atâtea feluri câte categorii sunt; dispunem, adică, de un reper sigur pen- 
tru identificarea realitàtilor. Şi aici, ca şi la Toma, categoriile constituie un 
criteriu de verificare a realităţii obiectelor: dacă un obiect este predicabil 
din perspectiva tuturor categoriilor (adică dacă este concomitent tempo- 
ral, spaţial, în relaţie, în posesie, etc.), atunci el nu este fictiv şi nici fals. 
Multiplicitatea reală a fiinţei corespunde multiplicitàtii ci semantice. 

Preluând raţionamentul, Toma va spune că fiindul luat în primul 
sens, adică drept ceea ce se divide în zece categorii, nu desemnează decât ceea 
ce există în realitate. Potrivit acestei acceptiuni, privatiunile şi negatiile nu 
sunt fiinduri. Avem astfel o bază sigură în a porni pe urmele esenței, adică 
acel ceva care face ca un fiind să fie aşa cum este. Numai din fiind poate fi 
dedusă esența care, asemeni formei aristotelice, se găseşte în lucruri. Abia 
acum utilizarea judecăților este sigură, neexistând riscul de a opera jude- 
căţi fără sens sau conţinând ficțiuni. Pornind de la acel fiind care are cores- 
pondent real, efortul nostru se va îndrepta acum către identificarea esenței 
sale, acelui ceva care face ca fiindul să fie ceea ce este, în felul în care este. 

Esenţa (cviditatea) reprezintă în primul rând ceea ce este „comun tutu- 
ror naturilor pe temeiul cărora diversele fiinduri sunt orânduite în diverse 
genuri şi specii“. În acest sens, esenţa este un altceva decât fiindul. Dacă fiin- 
dul este înţeles ca totalitatea determinatiilor unui lucru, inclusiv accidentele 
sale, esenţa înseamnă identitatea inteligibilă a fiindului, ceea ce, dincolo de 
accidente, îi dă un mod specific de fiintare. Din acest motiv, esenţa înseam- 
nă, în al doilea rând, ceea ce semnificăm prin definiţie, adică diferenţa specifică. 

Esenţa se mai numeşte şi formă, continuà Toma, altfel spus „caracte- 
rul determinant al fiecărui lucru“; desigur, formă în sensul de principiu 
activ, opus materiei. În al patrulea rând, esenţa semnifică natură, într-un 


235, 


înţeles boethian al termenului“””: „ceea ce poate fi conceput într-un chip 


235 Cf. Boethius, „Contra lui Eutyches si Nestorius“, I. Definiţia lui Boethius este: 
„Natură au acele lucruri care, de vreme ce există, pot fi cuprinse într-o oarecare 

oarecare de către intelect“. Ceea ce trebuie să înţelegem aici este sensul 
de natură inteligibilă. 

Sintetic, esența înseamnă acel ceva, diferit de fiind, prin care si în care 
fiindul are fiinţă sau fiinteazà. Cu aceasta am obţinut încă un termen fun- 
damental al ontologiei tomiste: fiinţarea. Putem acum să înţelegem mai 
bine sensul incursiunii de până aici: un lucru concret (fiindul, ens) are un mod 
de a fi, conform esenței sale (essentia) si fiintare (faptul de a fi, pur si sim- 
plu), dată în si prin esenţă. La propriu vorbind, esenţa este un temei inter- 
mediar între fiinţă (esse) şi fiind (ens). 

FIINŢĂ (esso) 
(Temei al ființării) 


sl ESENTE 


(,distribuie” fiinţa în 


Esentà (essentia) Esentà (essentia) fini 

Ex: „umanitate” Ex: „animalitate” terzi) 

Fiind (ens) Fiind (ens) | 
Fx: „omul” Ex: animalul” FIINDURI (entia) 


Dintre fiinduri, numai substantele detin esentà în mod veridic si 
absolut, ceea ce înseamnă că accidentele fiinteazà numai relativ la ele?3°. 
Prin intermedierea esenței, substanţele fiinteazà, iar datorită esenței (adică 
nemijlocit), ele sunt într-un mod anume. Ceea ce este o substanţă (esenţa, 
essentia) se află la rândul ei sub determinatia faptului însuși de a fi (existe- 
nta sau fiinţa). Se obţine astfel o ierarhie ontologică în care fiinţa pură se 
multiplică în moduri de fiintare (esentele sau genurile şi speciile), iar aces- 
tea, la rândul lor, sunt multiplicate în indivizi (fiindurile). Ei sunt, în ter- 
meni aristotelici, substanţe prime. 

Ceea ce îl interesează pe Toma în continuare este cum poate fi recu- 
noscută esenţa în substanţe. Trebuie să ţinem cont însă de faptul că subs- 
tantele sunt de două feluri: simple şi compuse. Se revine, în aceşti terme- 


ni, la o mai veche temă a filosofiei europene, cea a distincţiei unu-multi- 


măsură (quoquo modo) cu mintea“. Boethius, Tratate teologice, ediţie bilingvă, traduce- 
re din latină şi note de Octavian Gordon şi Bogdan Tătaru-Cazaban, postfață de Anca 
Vasiliu, Editura Polirom, Iaşi, 2003, p. 19. 

236 În sensul în care si pentru Aristotel „realităţile care sunt în subiect“, adică accidente- 
le, nu pot fi în afara subiectului (nu subzistă). Cf. Aristotel, Categorii, 2, la. 

plu, conform căreia multiplul este inferior dar cognoscibil pe măsura inte- 


lectului uman, în vreme ce Unul este temei dar „ascuns“ gândirii noastre. 


14.5.1. Substanțele compuse: forma si materia. 


Substantele compuse sunt „mai uşor“ de cunoscut si de aceea meto- 
da potrivită începe cu ele. Caracterul lor compus se datorează prezenţei 
unui factor multiplicator, cum ar fi materia. În cazul substanţelor sensibi- 
le, materia reprezintă principiul de individualizare faţă de specie, astfel 
încât specia „om“, de exemplu, cuprinde o multitudine de indivizi umani 
care au aceeaşi esenţă dar sunt numeric mai mulţi datorită materiei, care 
particularizează prin accidente. S-ar putea spune, în acest sens, că nu exis- 
tă doi indivizi identici, deşi esența lor este comună. Dar dacă lucrurile ar sta 
aşa, atunci fie ar fi imposibilă obţinerea definiţiei (căci materia şi determi- 
natiile accidentale nu ar „spune“ nimic despre esenţă, făcând imposibilă 
cunoaşterea ascendentă), fie identitatea individului ar consta numai în acci- 
dentele sale, ceea ce ar face imposibilă justificarea sa ontologică şi, din 
punct de vedere creştin, ar pune în criză problema responsabilitàtii indi- 
viduale. 

Toma încearcă să depăşească această consecinţă prin evitarea unei 
percepții simpliste asupra aristotelismului. În acest sens, el spune că esența 
nu este predicată (în definiţie) numai cu privire la formă şi nici numai cu 
privire la materie. Dacă esența (pe temeiul căreia un lucru este denumit 

fiind) nu înseamnă numai formă, atunci ea reprezintă un compus al amân- 
durora: „şi una, şi alta, deşi forma singură este, prin natura ei („suo modo“), 
cauza unui fiind compus de acest fel??7. 

Ceea ce trebuie să înţelegem de aici este că nu avem o identitate 
perfectă între esența inteligibilă (cauza) a substanţei compuse şi forma 
lucrului concret. Esenţa este cauza modului de fiintare a fiindului, dar acest 
mod de fiintare cuprinde şi materie. Compusul formă-materie care 
înseamnă fiindul reprezintă, am putea spune, un „efect“ al esenței. O con- 
secintà imediată a acestei teze ar fi că esența ( „cuprinzând“ sau cauzând şi 
materia şi forma deopotrivă, adică individualul ca şi compus), este parti- 
culară si nu universală (căci fiecare individ ar avea o altă esenţă, diferentia- 


tă după determinatiile materiale, ce ar trebui să fie cauzate în moduri par- 


237 Toma de Aquino, Despre fiind si esenţă, ed. cit., pp. 43-45 


244 


—$— 


scolastica.qxp 4/24/2005 10:04 Page ase 


ticulare pentru fiecare individ). Numai înțeleasă ca separată de materie 
forma ar putea rămâne un universal. Altfel, în acest caz, ea trebuie consi- 
derată particulară, la fel ce şi individul. Aceasta înseamnă că universaliile 
nici n-ar putea fi definite, de unde consecinţa gravă că nici nu ar putea 
exista definiţii ale speciilor, ci numai pentru indivizii întelesi ca şi compuşi 
din formă şi materie, aceasta însemnând esenţa. O asemenea perspectivă 
ar însemna pluralism ontologic, fără îndoială de evitat. 

Problema lui Toma, în momentul de faţă, este: cum am putea înte- 
lege materia ca inclusă în fiind şi în acelaşi timp fiindul (adică materie plus 
formă) cauzat de esență, fără să fim nevoiţi să înţelegem şi esența ca o cauză 
particulară a individului? Altfel spus, trebuie să obţinem o perspectivă asu- 
pra esenței astfel încât ca să cauzeze fiindul ca mod de a fi comun mai mul- 
tor indivizi, nu pentru fiecare individ în parte (căci astfel esenţa ar fi indi- 
viduală şi nu specifică). Sau, invers, avem nevoie să înțelegem materia 
astfel încât ea să rămână principiu de individuatie numai pentru fiind, nu 
şi pentru esența fiindului. 

Va trebui să asumăm două perspective asupra materiei. În primul 
rând, materia stă ca principiu de individualizare pentru fiind, iar în acest 
sens vorbim despre materie ca ceva ce desemnăm prin atribute şi indicăm 
drept ceva-aici-de-faţă: „acest os“, „această carne“, „corpul lui Socrate“ etc. 
Este vorba despre materia în sensul de determinaţii sensibile actuale. În acest 
sens, materia individualizează, „maschează“ forma (nesensibilă) sub 
înfățișarea vizibilă a unui individ şi o numim, astfel, materie desemnată (lat.: 
„signata“). Va trebui să ştim, avertizează Toma, că „nu materia luată într-un 
sens comun este principiul individuatiei, ci numai materia desemnată“?%8. 
Aceasta nu este materia asa cum fusese definită de Aristotel, ca „potenţă 
pură“, ci mai degrabă materia în sensul de material concret, al unei subs- 
tante anumite (să zicem „Socrate“), „luată în considerare sub dimensiuni 
determinate“. De bună seamă că, înţeleasă astfel, materia nu poate fi 
cuprinsă în definiţie, prin urmare nu poate funcţiona nici ca principiu de 
individuaţie al esenței. Cel mult, cu ajutorul ei l-am putea „defini“ pe 
„individul cutare“ (de pildă pe Socrate), deşi este absurd să gândim că indi- 
vidualul ar putea fi definit. Am avea mai degrabă o descriere de genul: 
„Socrate este acest om, el are pielea albă, părul scurt, nas cârn etc“. 
Tocmai prezenţa acestor determinatii concrete şi imposibil de generalizat 


(căci ele aparţin unui singur individ) înseamnă „materie desemnată“. 


238 Toma de Aquino, Despre fiind si esenţă, 74 (ed. cit., p. 44-45). 

Celălalt sens, aristotelic, al „materiei metafizice“ înţeleasă ca lipsă 
sau potentà, este ceea ce Toma numeşte materia în „sens comun“ sau 
ne-desemnată (Jat.: „materia non signata“). Ea nu poate fi indicată sau descri- 
să tocmai pentru faptul că nu este actuală, nu este manifestă sub forma 
unor determinatii sensibile. Acesta este sensul în care luăm materia atunci 
când construim o definiţie, căci în acest caz nu vizăm „acest os“ şi „acest 
corp“, ci „osul“ şi „corpul“ în general, în măsura în care toţi oamenii au corp. 

Diferenţa între cele două sensuri este şi mai clară dacă ne gândim 
că, atunci când, în definiţia omului vorbim despre „vietate însufleţită“ (vie- 
tate însemnând corp plus suflet), termenul „corp“ nu se referă la nimic con- 
cret: nici la corpul lui Socrate, nici la corpul lui Cicero, nici măcar la cel al 
lui Toma. Invers, când avem în faţă un corp anumit, ştim cu siguranţă că nu 
este cel vizat de definiţie. „Corpul lui Toma“ este desemnat dar particular, în 
timp ce „corpul omului în general“ este nedesemnat şi universal. 

Cele două sensuri ale materiei sunt prin urmare: a) materia desem- 
nată (o materie particulară, deci principiu al individuatiei) şi b) materia 
comună sau nedesemnată („materie universală“, care nu individualizează). 
Cu ajutorul acestei distincții’? Toma oferă o soluţie pentru una din pro- 
blemele fundamentale ale aristotelismului scolastic, de fapt o problemă 
eternă a filosofiei: cea legată de raportul dintre universal şi individual. La 
întrebarea „care este principiul individuaţiei?“, răspunsul tomist trebuie 
înţeles nuantat: „materia în sensul de materie desemnată“. 

Materia desemnată este elementul care individualizează, deosebind 
indivizii de aceeaşi specie între ei. Este substratul schimbării, cauzând 
generarea şi coruperea. Forma pe care o primeşte materia este actul. 
Deci, o substanţă (individual) este unitatea unei forme şi a unei materii desem- 
nate. A cunoaşte o anumită fiinţă înseamnă a stabili ce este ea, a-i descope- 
ri forma substanţială. 

Materia comună sau nedesemnată este acea potentialitate care, neac- 


tualizată, intră în alcătuirea definiţiei ca gen. Considerând acelaşi exemplu, 


232 Eugen Munteanu (nota 42 la Toma de Aquino, Despre fiind și esență, ed. cit., p. 119) 
spune că originea acestei distincții s-ar putea afla fie în Confesiunile Sfântului Augustin 
(XII, VII, 7), fie în interpretarea prin filiera arabă a teoriei aristotelice despre indivi- 
dual înțeles ca unitate între materie şi formă. Oricum ar sta lucrurile, originea distinc- 
tici este totuşi aristotelică (cf. de exemplu Metafizica, XII, 1071a 28—30: „Ba chiar şi 
cauzele lucrurilor ce țin de acelaşi gen sunt diferite, dar nu în mod specific, ci datori- 
tă faptului că ele se deosebesc de la individ la individ: materia, forma şi cauza ta motri- 
ce nu sunt identice cu ale mele, ci ele sunt identice doar în cadrul noţiunii generale 


ce le înglobează“ — trad. Şt. Bezdechi, Editura Iri, Bucureşti, 1996, p. 469). 

atunci când spunem că „omul este o vietate raţională“, prin „vietate“ înte- 
legem o substanţă cu corp şi suflet. Astfel, genul „vietate“ cuprinde şi sufle- 
tul (forma oricărei fiinţe vii, exprimabilă prin termenul „animalitate“) şi 
corporalitatea (materia oricărei fiinţe, exprimată de Toma prin termenul 
lapideitate, din latinescul lapideitas, „pietricitate“, un termen menit a 
desemna orice corporalitate neînsufletità). În alti termeni, tot ai lui Toma, 
„corpul va fi genul fiinţei animate, deoarece în fiinţa animată nu se cuprin- 
de nimic care să nu fi fost conţinut în corp în mod implicit“2*0. 

În sfârşit, substanțele compuse (indivizii) au şi determinări accidentale, 
care nu pot exista în afara substanţelor. Accidentele nu pot fi decât în ceva 


(esse al lor este un inesse). 


14.5.2. Esența substanţelor simple (separate). 


Spre deosebire de substanţele compuse, a căror esenţă este şi mate- 
rie (nedeemnată) şi formă, substanţele simple au ca esenţă numai forma. Ele 
nu sunt materiale întrucât se află mai aproape de „principiul prim“, care 
este actualitate primă si pură. Astfel, substanţele simple sunt, spune Toma, 
spiritele (lat.: intelligentiae, adică inteligentele pure). 

O altă deosebire a substanţelor simple faţă de cele compuse este că, 
în cazul acestora din urmă, cviditatea poate fi predicată „ca întreg“. Ele 
sunt, adică, identice cu esenţa lor formală, ceea ce nu este cazul cu substan- 
tele compuse (fiind imposibil să se afirme despre un om că este identic cu 
cviditatea sa). 

În fine, o a treia diferenţă constă în faptul că substanţele simple nu 
se multiplică în cadrul speciilor, ele fiind numeric tot atâtea câte specii 
sunt. Substanțele compuse se multiplică numeric în funcţie de desemna- 
rea materiei, adică intraspecific. Cu alte cuvinte, fiecare substanţă simplă 
este o specie, echivalentă cu esenţa sa; în schimb, fiecare substanţă compu- 
să este un individ, având o esenţă particulară: esența lor este, deşi unică 
după formă, totuşi multiplicată material. 

Spiritele sau substanţele simple sunt identice cu esenţa lor (adică 
sunt esente), aflându-se, în acest sens, pe prima treaptă a creaţiei. În 
Summa theologiae Toma spune că aceste spirite sau inteligenţe sunt Îngerii, 


creaturi incorporale şi imateriale, cea mai înaltă perfecţiune a creaturii. 


240 Toma de Aquino, op. cit., p. 49. 
241 Toma de Aquino, Summa Theologiae, I, Q 75, art. 7. 

Fiind esente, ei reprezintă moduri de a fi pure, specii fără multiplicare indi- 


vidualà?4! 


. Tocmai pentru că sunt esențe, Inteligentele sau Îngerii sunt 
numai moduri, ceea ce înseamnă că fiinţa lor este cauzată din exterior. 
Esenţa nu este acelaşi lucru cu existenţa, ele sunt realităţi a căror fiintare 
este altceva decât natura lor. Cauza existenţei lor (şi, prin mijlocirea lor, 
şi a substanţelor compuse) este Dumnezeu. Faptul că-şi au existenţa de la 
Dumnezeu reprezintă explicaţia lipsei de identitate între esenţă şi existen- 
tà. Spre deosebire de substanţele compuse, care sunt alcătuite din formă 
şi materie, substanţele simple au „esenţă“ şi „fiinţare“. 

Fiind primită din exterior, ființarea reprezintă pentru ele potențiali- 
tate, căci numai în cauză (Dumnezeu) fiinţa este actuală. Faptul că spiritele 
primesc fiinţa înseamnă actualizarea a ceca ce era numai potentà, iar această 
actualizare are loc în grade diferite: cu cât un spirit se află mai aproape de 
cauză, cu atât el deţine mai multă actualitate, iar cu cât este mai îndepărtat 
de cauză, el deţine mai multă potentà (adică mai puţină ființă actuală). 

Existenţa sau fiinţa (esse) se situează deasupra esentelor, fiind însuşi 
Dumnezeu. Dumnezeu nu este o esenţă oarecare, căreia i s-ar atribui fiin- 
ţă/ existenţă (cum este cazul creaturilor), ci faptul însuşi de a exista, actul 
pur (conform revelaţiei: „Ego sum qui sum“). În Dumnezeu si numai în El 
esenţa (essentia) este identică cu existenţa (esse), fiind plenitudine absolută a 
existenţei, infinit, imuabil, veşnic şi necesar. Faţă de Creator (temeiul 
existenţei celorlalte fiinţe), creatura este posibilă (contingentă). Creatorul 
nu ar fi lipsit de nimic dacă lumea nu ar exista şi nu i se adaugă nimic prin 
faptul că lumea există. Dacă se produce, creaţia este un act liber. Fiintele 
create sunt infinit mai prejos de Dumnezeu; de altfel, nu există nici o 
relaţie reală între Dumnezeu şi lucruri, ci doar o relaţie de participare 
între lucruri şi Dumnezeu. 

Lumea este finită în timp, dar acest lucru nu se poate demonstra, 
aparţinând revelatici. Imperfectiunea lumii se datorează limitării creaturii 
şi distanţei acesteia faţă de Dumnezeu, astfel încât răul nu este nimic altce- 


va decât depărtare (potenţă maximă). 
14.6. Concepţia despre suflet. 


Actualizarea fiinţei în substanţele simple are loc gradual, astfel 


încât spiritele cu cea mai multă actualitate (fiinţă) sunt în proximitatea lui 


248 


—$— 


scolastica.qxp 4/24/2005 10:04 Page E 


Dumnezeu iar spiritele cu cea mai multă potentialitate (având mai puţină 
fiinţă) sunt mai îndepărtate de Creator. Această gradare, ne spune Toma, 
se sfârşeşte cu sufletul uman, care deţine ultimul loc în ierarhia substante- 
lor intelectuale. 

Omului îi este specifică prezenţa materiei. El aparţine atât fiinţelor 
imateriale (prin suflet), cât şi celor materiale (prin trup). Sufletul 
depăşeşte şi domină trupul (fiind formă a lui), marcând prin această relaţie 
limita dintre inteligentele pure şi regnul corporalelor. 

Sufletul omului nu e o inteligenţă pură ci un intelect potenţial care 
este asociat unui corp dar are acces la Inteligibil. Astfel sufletul uman este 
o substanță (este individualizat) intelectuală, fiinţând în mod esenţial ca 
„formă a corpului. Îndatorat lui Averroes şi, evident, lui Aristotel, Toma se 
situează împotriva doctrinelor dualiste (cum ar fi lui Avicenna), astfel 
încât intelectul, în doctrina tomistă, este legat în particular de trupul 
material. Această unitate între suflet şi corp reprezintă unul din elemen- 
tele ingenioase ale filosofiei tomiste, prin care se reuşeşte un răspuns lim- 
pede la problema raportului materie-spirit. lată cum funcţionează el: 

„Din cauza faptului că deţine, între celelalte substanţe intelectuale, mai 
multă potentialitate, intelectul potential al omului se situează atât de aproape de 
lucrurile materiale, încât un lucru material este atras sd participe la ființa sa, până 
într-acolo că din suflet si din corp rezultă o singură fiinţă, într-un singur compus, 
deși această fiinţă, în măsura în care aparţine sufletului, nu este dependentă de 
corp? 

Această „atracție“ a materialului de a participa la ființa sufletului se 
explică prin faptul că există şi alte forme, situate mai departe de 
Dumnezeu decât sufletul, forme care au mai multă potentialitate decât 
acesta si deci, prin statutul lor inferior, tind să participe la ființa sufletu- 
lui. Ele sunt însă şi mai apropiate de materie, astfel încât nu pot fiinţa în 
afara ei. Acestea sunt forme ca ordinea şi gradarea, nişte inteligibile cu fiin- 
tà atât de potenţială încât nici nu pot acţiona de la sine ci numai în confor- 
mitate cu determinările prin care materia se pune la dispoziţia lor. Spre 
deosebire de îngeri, care nu au nevoie de materie pentru a acţiona şi spre 
deosebire de sufletul uman care acționează asupra materiei, pe de o parte 
şi este multiplicat de materia desemnată, pe de altă parte, formele inferioa- 


re sunt doar multiplicate: ele sunt efecte ale determinărilor sensibile. 


24. Toma de Aquino, Despre fiind si esenţă, ed. cit., p. 79. 

Sufletul este forma corpului, fiind unit intim cu acesta şi supra- 
vietuindu-i. Existenţa sa este cauzată, ca şi a spiritelor, dar, la acest nivel, 
prin intermediul lor şi de aceea nu este o existenţă pură ci una modală: este 
un cum. Are în acest fel o existență proprie, actul său, dobândită însă numai 
în cadrul unei materii desemnate, ceea ce-l particularizează. Astfel, sufle- 
tul este finit atât dinspre partea superioară (prin faptul că îşi dobândeşte 
fiinţarea de la altceva), cât si în partea inferioară, prin faptul că este par- 
ticularizat material. 

Astfel, natura omului (umanitatea) este dată de forma substanţială sau 
suflet. Sufletul este universal, dar deoarece fiecare individ are materie 
(corp), configuraţia corpului fiind de fiecare dată unică şi irepetabilă, ea 
funcţionează ca un principiu al individuatiei; dacă sufletul este forma cor- 
pului, înseamnă că fiecare suflet este, în felul său, unic, diferit de celelal- 
te: este forma sau actul corpului său. Aceasta înseamnă că sufletele sunt 
diferenţiate per corpora (prin corpuri), iar gradul de perfecţiune intelecti- 
vă al fiecărui suflet este dependent de gradul de perfecţiune al complexu- 
lui corporal. 

Ca formă, sufletul este formal identic la toţi indivizii umani, ceea ce 
înseamnă că noi nu suntem diferiţi prin forma substanţială. Diferenţele 
dintre indivizi sunt date de constituţia sau structura particulară a corpu- 
lui, care acţionează ca principiu de individualizare sau de particularizare a 
formei. 

În acest sens, trebuie să existe tot atâtea suflete individuale câte 
corpuri există. Activitatea intelectuală a unui individ este diferită de cea a 
altui individ, datorită diferenţelor existente între puterile perceptive, 
între imaginile şi reprezentările fiecăruia. Ceea ce este sensibil sau parti- 
cular este perceput, iar percepţia este particulară. Numai ceea ce este inte- 
ligibil este înţeles, iar speciile inteligibile sunt desprinse de către intelect 
din aceste imagini particulare ale lucrurilor. 

Sufletul este capabil de cunoaştere, însă nu percepe inteligibilul în 
mod direct, ci numai prin lucruri şi mai ales între anumite limite şi într-un 
anumit fel, condiţionat de corporalitatea sa. Cunoaşterea apare prin con- 
tactul cu obiectele individuale şi sensibile care imprimă în simţuri speciile 
lor imateriale. Acesta este, de altfel, unul din punctele cruciale prin care 


Toma se distinge de predecesorii săi”*, anume rolul trupului în percepţia 


ei Janet Coleman, Ancient and Medieval Memories, Studies in the Reconstruction of the Past, 
Cambridge University Press, p. 422. 

şi intelectia umană. Ca rezultat imaterial al acţiunii obiectului asupra orga- 
nului de simţ capabil să-l perceapă, specia conţine un element inteligibil care 
se revelează intelectului. 

Astfel, intelectul este capabil să primească inteligibilele pe care nu 
le conţine în mod actual (fiind în acest sens un intelect pasiv sau posibil). 
Pe de altă parte, iluminat fiind de Dumnezeu, el are posibilitatea de a des- 
prinde inteligibilele din imaginile sensibile ale lucrurilor provenite din sen- 
zatie. În acest sens el este un intelect activ sau agent, facultatea de 
cunoaştere cea mai înaltă prin care ne apropiem cel mai mult de îngeri. 
Prin intelectul agent, inteligibilul existent în mod virtual în datele simţu- 
rilor trece în act. 

Finalitatea existenţei umane este vederea lui Dumnezeu. Aceasta 
necesită intervenţia graţiei divine deoarece intelectul uman are nevoie de o 
întărire, de intervenţia unei puteri supranaturale care să-l ridice dincolo 


de limitele sale naturale. 


14.6.1. Argumentele existenţei lui Dumnezeu. 


Prin intelectul natural este însă posibilă înţelegerea faptului că 
Dumnezeu există în calitate de cauză primă şi finală a substanţelor create, 
pe calea cunoaşterii graduale a esenței fiindurilor. Dată fiind distincţia, în 
lucruri, dintre fiinţă şi esenţă, putem spune că lucrurile naturale nu-şi 
conţin raţiunea suficientă a propriei lor existente (esenţa nu include nicio- 
dată existenţa lucrurilor). Toate câte au existenţă şi-o primesc de la altce- 
va. Este deci imposibil ca prin cunoaşterea senzorială a lucrurilor să avem 
acces direct la raţiunea lor suficientă. În plus, aşa cum se află el acum, inte- 
lectul uman nu poate să înţeleagă nici măcar substanţele create imateria- 
le, cu atât mai puţin esenţa substanţei increate. Nu Dumnezeu este obiect 
prim al cunoaşterii noastre, ci creaturile Sale, deci „quidditatea“ lucruri- 
lor materiale; de la acestea trebuie să pornim?*. 

Fiinţa lui Dumnezeu nu ne este nici accesibilă senzorial nici eviden- 
tă prin natura conceptelor pe care intelectul le abstrage din senzaţii. 
Natura gândirii noastre nu are acces direct la fiinţa infinită. Este necesar 
un efort prin care intelectul să interogheze experienţa, să cunoască esenţa 


pentru a deduce existenţa fiinţei infinite din esentele lucrurilor naturale. 


244 Summa Theologiae, I, Q 88, art. 3. 

În cele două Summe se găsesc cinci „căi“ ale argumentării existenţei 
lui Dumnezeu, cinci probe construite pe o schemă similară care pornesc 
de la evidente empirice şi ajung la afirmarea fiinţei absolute. Nu este 
vorba deci de o analiză conceptuală, în plan pur logic, ci de argumente 
care pornesc de la existente percepute şi ajung la o existenţă inferată, adică de 
argumente în plan ontologic. 

Prima cale2“5 (| proba mișcării). Este de domeniul evidenţei sensibile fap- 
tul că există în lume lucruri care se mişcă. Dar orice lucru aflat în mişcare 
are în potentà scopul mişcării sale, cauza actualizării acestei potente fiind un 
alt lucru, aflat deja în act, care îl animă pe cel dintâi. Căci este imposibil ca 
un lucru să fie propriul său principiu activ, adică să se afle simultan în act şi 
în potentà. Dacă orice lucru aflat în mişcare trebuie să aibă ca principiu al 
mişcării sale un alt lucru, înseamnă că şi acest al doilea lucru trebuie să îşi 
aibă cauza sa de mişcare, etc. Această serie nu poate continua la infinit, tre- 
buind să aibă un termen prim. Este deci necesar să existe un motor prim, 
nemișcat la rândul său; acest motor prim este Dumnezeu. 

A doua cale (a cauzei eficiente). Experienţa ne arată că există în natură o 
ordine a cauzelor eficiente. Nici un lucru nu poate fi propria sa cauză eficien- 
tă, căci şi-ar fi anterior sieşi, ceea ce este absurd. Deci fiecare cauză eficientă 
este cauzată de o alta, în serie. Dar seria cauzelor eficiente nu poate continua 
la infinit, căci astfel, neexistând o cauză primă, n-ar mai exista nici cauze 
intermediare şi nici cauză ultimă, ceea ce este fals. Trebuie deci să admitem 
existenţa unei cauze prime eficiente, căreia noi îi spunem Dumnezeu. 

A treia cale (proba posibilității şi necesităţii). Găsim în natură lucruri 
generate şi corupte despre care spunem că pot să fie sau să nu fie (sunt 
contingente). Acestea nu pot sà fiinteze permanent, căci vine un moment 
când ceea ce este posibil să nu fie, nu este. Deci, dacă orice poate să nu 
fie, a existat un moment în care nimic nu a existat. Dacă este adevărat, 
atunci nici în momentul de faţă nimic nu ar exista, căci ceea ce nu există 
nu poate fi făcut să existe decât de către ceva existent dinainte. Prin urma- 
re, dacă a existat un moment în care nimic nu fiinţa, ar fi fost imposibil ca 
ceva să înceapă să fiinteze, deci în momentul de faţă nimic nu ar putea fiin- 
ta, ceea ce este absurd. În concluzie, nu toate lucrurile sunt doar posibi- 
le, ci trebuie să existe ceva necesar?49. Dar un lucru necesar îşi are nece- 
24 Argumentele sunt prezentate după Toma D’ Aquino, Summa Theologiae, I, Q2, art.3. 
246 În limbajul lui Toma, lucrurile necesare sunt lucrurile neperisabile, cele „tără de care 


nu se poate“. V. Davies, Brian, The Thought of Thomas Aquinas, Oxford University 
Press, Oxford, 1993, pp. 30-31. 

sitatea cauzată din exterior sau prin sine. Lucrurile necesare cauzate din 
exterior ar trebui să constituie o serie infinită, ceea ce înseamnă că trebuie 
să postulăm existenţa unei fiinţe necesare prin sine şi cauză a necesităţii 
tuturor celorlalte. Această fiinţă este numită Dumnezeu. 

A patra cale (a gradelor de fiinţă). Există în lume lucruri mai mult sau 
mai puţin bune, adevărate, nobile, etc. Dar „mai mult“ şi „mai puţin“ se 
spune despre lucruri ca măsură a asemănării lor cu un termen de compa- 
ratie maxim. Maximum-ul fiecărui gen este însă cauză pentru genul res- 
pectiv. Trebuie să existe ceva care este cauză pentru toate lucrurile în ce 
priveşte fiinţa, bunătatea lor sau orice altă perfecţiune; această cauză este 
numită Dumnezeu. 

A cincea cale (a armoniei). Vedem că lucrurile lipsite de inteligență 
acţionează întotdeauna în acelaşi fel, conform unor reguli naturale. 
Aceasta înseamnă că ele au un scop, şi este limpede că acest scop nu este 
atins fortuit (căci nici mişcările lor nu sunt fortuite) ci mai degrabă con- 
form unui plan. Căci nici o fiinţă lipsită de inteligenţă nu poate atinge un 
scop decât dacă este condusă de o altă fiinţă dotată cu inteligenţă şi înte- 
lepciune. Trebuie deci să existe o fiinţă inteligentă prin care toate lucruri- 
le naturale sunt îndreptate către scopul lor, fiinţă pe care o numim 
Dumnezeu. 

După enumerarea celor cinci căi, Toma respinge, cu o ingeniozita- 
te iesità din comun, două argumente tradiţionale împotriva existenţei lui 
Dumnezeu. Primul dintre ele este formulat astfel: dintre două contrarii, 
dacă unul este infinit, celălalt ar fi anihilat; dar prin Dumnezeu înțelegem 
„bunătate infinită“. Deci, dacă Dumnezeu ar exista, nu ar mai putea exis- 
ta răul. Dar răul există, deci Dumnezeu nu există. Toma răspunde pornind 
de la un citat din Sfântul Augustin: într-adevăr, „dacă Dumnezeu este bine- 
le cel mai mare, El nu ar permite existenţa nici unui rău decât dacă omni- 
potenta şi bunătatea sa ar voi să creeze bine până şi din rău“. Aşa trebuie 
înţeleasă bunătatea infinită a lui Dumnezeu: a permite existenţa răului 


pentru ca şi din el să facă Bine. 
14.6.2. Ratiune si voință. Virtutea. 
Ratiunea şi voinţa sunt legate prin faptul că etica presupune exer- 


citiul liber al voinţei. Voința este o facultate a sufletului, anume partea 


apetentă a sufletului raţional. Orice natură are o înclinaţie numită apetit 

sau poftă. Unele lucruri naturale acţionează fără a judeca, cum sunt lucru- 
rile materiale (pietrele), având înclinații necesare orientate spre autocon- 
servare. Plantele, de exemplu, au asemenea înclinaţie. 

Animalele, pe de altă parte, au apetit natural pe care însă şi-l exer- 
cità fără judecată. Ele au o cogniţie senzorială dedicată în întregime obti- 
nerii scopurilor conjuncturale, dependente de circumstanţele accidentale. 
Înclinatia naturală si percepţia senzorială îi permit animalului să caute ceea 
ce i se potriveşte, să se îndepărteze de ceea ce îi dăunează şi să se opună 
obstacolelor. 

Omul are în plus intelectul sau facultatea de judecare ce îi permi- 
te să acţioneze independent de înclinația naturală sau instinct, orientân- 
du-se după rațiune. În acord cu rațiunea, situațiile particulare au un statut 
contingent. Dacă speciile inferioare (animalele) acționează în interiorul 
acestor situaţii contingente, în acord numai cu scopul imediat al conser- 
vării, omul poate înţelege caracterul contingent al conjuncturilor pe care 
le întâlneşte şi mai ales poate să le deosebească de scopul său final, obti- 
nerea fericirii (eudaimonia, la Aristotel, sau beatitudo, la Toma), adică vede- 
rea lui Dumnezeu. 

În raport cu acest scop final care este natural şi necesar, orice 
situaţie concretă este contingentă şi poate dobândi, cel mult, statutul de 
mijloc în vederea scopului final. Astfel încât omul este singura fiinţă care se 
foloseşte de evenimentele particulare pentru a le transforma în obiecte ale 
unei alegeri libere a mijloacelor destinate atingerii scopului final. Toţi agenţii 
umani au, în mod necesar, acelaşi scop; ei trăiesc însă o viaţă particulară, 
se îndeletnicesc cu practici diferite, mai mult sau mai putin virtuoase, 
făcând adesea greşeli în ce priveşte alegerea potrivită. 

Voința sau apetitul intelectual este facultatea care alege întotdeau- 
na lucrurile particulare care au fost înţelese de către intelectul teoretic. 
Din punct de vedere material, Binele este un act de voinţă, dar din punct 
de vedere formal el este un act raţional, deoarece raţiunea este cea care 
îndreaptă omul spre el. 

Ratiunea este deci cauza libertăţii de alegere deşi cea care alege este 
voinţa. Deşi nu este un act al raţiunii, actul propriu-zis al alegerii este 
raţional deoarece are loc sub îndrumarea acesteia. Libertatea voinţei stă 
deci în natura omului iar Dumnezeu, în calitate de cauză primă, nu 
anulează libertatea ci dimpotrivă, o lasă să se manifeste deoarece cauza 
primă acţionează asupra fiecărui lucru conform naturii sale. Natura omu- 


lui este aceea de agent moral care alege liber să voiască ceea ce este ratio- 

nal. E drept, puterea de alegere se limitează la mijloacele raționale ale atin- 

Și ; E A x : : ; 
gerii scopului final (fericirea) întrucât omul nu-şi poate submina propria 
sa natură. 

Astfel încât binele este obiectul apetitului intelectual (voinţa), ceea 
ce înseamnă că virtuțile morale sunt acele sentimente care sunt guvernate 
de rațiune în asa fel încât urmăresc binele. Ele sunt înţelese ca habitus-uri 

$ 
ce constituie caracterul, acele dispozitii stabile care, dorind binele, deter- 
mină fiinţa umană să folosească virtutea intelectuală, adică prudenfa sau inte- 


lectul practic. 

15. SF. BONAVENTURA 


15.1. Schità biobibliografică. 


Sfântul Bonaventura s-a născut la Bagnoregio, lângă Viterbo, la 
1221 şi a murit la Lyon, în 1274. A fost călugăr franciscan dar niciodată un 
adversar pătimaş al dominicanului Toma din Aquino. El reprezintă totuşi 
un exemplu celebru al conservatorismului augustinian care se opunea 
aristotelismului din secolul XIII, reprezentat de Albert cel Mare şi Toma, 
fără a fi un necunoscător al lui Aristotel. Dimpotrivă, se poate spune că, 
dacă am lua în considerare numărul de trimiteri la Aristotel, Bonaventura 
l-ar putea concura în mod direct chiar pe Toma. 

Există, de altfel, o îndelungată tradiţie a „comparării“ celor doi 
doctori. Se spune că Toma era analitic în timp ce Bonaventura sintetic, 
apoi că Toma ar fi fost un „Aristotel creştin“ în vreme ce Bonaventura 
rămâne discipolul autentic al lui Augustin; Toma era profesorul universitar 
prin excelenţă, Bonaventura predicatorul, că Toma ilumina minţile în 
vreme ce Bonaventura aprindea inimi. În fine, Toma a fost supranumit 


„doctorul angelic“ iar Bonaventura „doctor serafic“2+7 (Papa Leon al XIII 


247 Titlul de „doctor serafic“ i-a fost atribuit în 1333 de către Raynor din Pisa, în lucra- 


A 
rea Pantheologia. În perioada în care predica la Paris i se spunea „Doctor devotus“. 

l-a numit „Prinţul misticilor“). Se distingea, în orice caz, de majoritatea 
scolasticilor şi, poate nu întâmplător, unul din comentatorii săi nota că 
„Bonaventura a fost abandonat de toţi scolasticii cu pietate precară“?%5. 

În afara numelor părinţilor (Giovanni di Fidanza şi Maria Ritela) nu 
se ştie foarte mult despre familia sa. Este de asemenea un episod obscur şi 
motivul schimbării numelui său din loan di Fidanza în Bonaventura, expli- 
caţiile date pe parcursul timpului dovedindu-se mai degrabă legende. În 
1235 intră ca student al Universităţii din Paris, la Facultatea de Arte, apoi 
în 1243 devine magister in artibus. În acelaşi an se înscrie la Facultatea de 
Teologie unde preda cel pe care Bonaventura îl va numi „părinte şi profe- 
sor“, Alexander din Hales, intrând si în Ordinul minoritilor (Franciscan), 
ordin care deţinea una din catedrele Facultăţii de Teologie (cealaltă aparti- 
nând dominicanilor). 

În 1248 primeşte licenţa în teologie, devenind astfel Magister regens 
şi ocupând catedra în locul lui Alexander din Hales. A continuat să lucreze 
la Facultate şi începând cu 1250 scrie opera sa cea mai întinsă, Comentariul 
la Cartea Sentinţelor. Între 1254 şi 1255 a existat o întrerupere a activităţii 
universitare a celor două ordine datorită scandalului izbucnit între profe- 
sori şi călugări. Mai întâi, Papa Inocenţiu al IV-lea anulează dreptul domi- 
nicanilor şi franciscanilor de a preda, apoi Papa Alexandru al IV-lea revine 
asupra deciziei dar polemica este redeschisă de către Guillaume de Saint 
Amour, prin lucrarea sa Despre pericolele vremurilor noi (1256), în care acuză 
cele două ordine de îndepărtare de la doctrina creştină şi de cultivare exce- 
sivă a ştiinţelor. Bonaventura va răspunde cu un tratat intitulat De perfectio- 


249 


nes evangelicae („Despre desăvârşirile evanghelice*)”*” şi, probabil în acelaşi 


A 
an, va scrie Despre reducerea artelor la teologie'%0. În urma unei intervenţii 


248 Paschal Robinosn, “Bonaventura“, în The Catholic Encyclopedia, Volume II, Copyright 
© 1907 by Robert Appleton Company Online Edition Copyright © 1999 by Kevin 
Knight. 

249 În paralel, Toma de Aquino a scris în acelasi scop Contra impugnates Dei cultum et reli- 
gionem. (Pentru datele istorice am utilizat si tabelul cronologic din volumul: 
Bonaventura, Despre reducerea artelor la teologie, ediţie bilingvă, traducere din limba 
latină de Horia Cojocariu, tabel cronologic, note şi comentarii de Alexander 
Baumgarten, cu un eseu despre arborele ştiinţelor la Sf. Bonaventura şi Rene 
Descartes de Călin Botez, Editura Charmides, Bistriţa, 1999). 

250 Datarea tratatului Despre reducerea artelor la filosofie este disputată între P. Michaud 
Quantin, editorul francez al textului, care indică anul 1256, respectiv ediţia 
Quaracchi, unde este indicat anul 1269. Datarea a doua ar include acest text în perioa- 
da polemicii universitare pariziene din 1270-1277, privind teoria dublului adevăr. 

diplomatice a lui Albert cel Mare la curia papală, cele două ordine vor 
primi din nou dreptul de a preda la Universitatea din Paris, Bonaventura 
şi Toma din Aquino fiind desemnaţi nominal să ocupe cele două catedre de 
teologie. Astfel încât, după un an de amânare, cei doi acceptă în 1257 
numirea papală. Totuşi, după primirea titlului de doctor, Bonaventura se 
va retrage din Universitate şi va alege o viaţă dedicată întăririi ordinului 
Franciscan care trecea printr-o criză internà?°!, călătorind între diferite 
mănăstiri în calitate de conducător al ordinului. Discipolii săi parizieni, 
însă, vor continua să se implice direct în polemica universitară. 

Bonaventura va încerca să ducă mai departe tradiţia spirituală 
augustiniană şi cea a Sfântului Anselm, compunând tratatul Itinerarium 
mentis in Deum (,Itinerariul minţii în Dumnezeu“, 1259). Va scrie şi o bio- 
grafie a Sfântului Francisc din Assisi, numită Legenda maior (1260), care va 
deveni versiunea oficială a ordinului Franciscan. Printr-o serie de 
conferinţe intitulate Despre cele zece precepte (1267) şi Despre cele șapte daru- 
ri ale sfântului spirit (1268) se va implica personal în cearta pariziană, com- 
bătând ideea unităţii intelectului, a eternității lumii si a determinismului 
astral. Conferinţele sale nu vor viza numai pe Siger din Brabant ci şi pe 
Toma din Aquino şi pe Albert cel Mare, prin respingerea idealului de recu- 
perare a tradiţiei peripatetice. Cele două serii de conferinţe, alături de 
tratatele Despre unitatea intelectului împotriva averroistilor (al Sfântului Toma) 
şi Despre cincisprezece probleme (al lui Albert cel Mare) se vor afla la originea 
listei condamnărilor episcopului Tempier din 1270. 

În 1273 Bonaventura se implică din nou în polemicile universitare 
prin rostirea unor Comentarii la Hexameron, după care este ales cardinal şi 
participă la Conciliul ecumenic de la Lyon, pentru care fusese însărcinat 
să pregătească lista de probleme care urmau a fi discutate. De asemenea, 
la acelaşi conciliu, Bonaventura este însărcinat să discute cu reprezentanţii 


Constantinopolului pentru a obţine de la aceştia abjurarea actului schis- 


25! Ordinul era fractionat în două „partide“ numite Spirituales şi Relaxti. Prima facțiune 
insista asupra respectării în literă a regulamentului ordinului, mai ales a regulii sără- 
ciei, fiind însă influenţată de ideile lui Gioacchino da Fiore din aşa-numita Evangelium 
aeternum care proclama iminenta coborâre a Sfântului Duh ce avea să înlocuiască 
legea lui Hristos. A doua facțiune voia să introducă anumite inovaţii în regulamentul 
ordinului. Bonaventura va lovi în ambele tabere, acuzându-i pe primii de erezie iar 
celorlalţi oferindu-le o versiune „oficială“ a Constituţiei ordinului precum şi o bio- 
grafie a sfântului Francisc din Assisi (Legenda Maior), scrisă de Bonaventura, care avea 
să le înlocuiască pe toate celelalte aflate în circulaţie (şi care au fost distruse în 1266). 

matic. I se datoreazà, spun unii istorici, faptul cà bizantinii au acceptat reu- 
nificarea din 1274. Între timp părăseşte conducerea ordinului (în mai 
1274), grav bolnav?5?, iar în luna iulie a aceluiaşi an moare, la numai câte- 
va luni după Toma din Aquino. A fost înmormântat la Lyon şi canonizat în 
1482 de către Papa Sixtus al IV-lea, întârzierea datorându-se disensiunilor 
din sânul ordinului, care au continuat după moartea sa°°3. Condamnarea 
din 1277 va oferi satisfactie Franciscanilor prin introducerea, pe listà, si a 
càtorva propozitii tomiste. 

Cele mai importante opere ale lui Bonaventura, deja mentionate 
(Comentariul la cartea sentintelor, Despre desăvârşirile evanghelice, Despre redu- 
cerea artelor la teologie, Itinerariul minţii în Dumnezeu) conţin o unitate siste- 
mică autentică, abordând cele mai semnificative probleme filosofice ale 
Evului Mediu. Comentariul la sentințe este lucrarea cea mai întinsă, fiind 
scrisă la cererea superiorilor, când Bonaventura avea numai douăzeci şi 
şapte de ani. Este o adevărată sumă, în patru cărţi, tratând despre 
Dumnezeu, despre Trinitate, Creaţie şi cădere, Întrupare şi Înviere, 
Graţie, Sacramente, Judecata de Apoi, adică întregul câmp al teologiei 
scolastice. 

Un rezumat al Comentariului la sentințe este lucrarea Breviloquium, 
scrisă înainte de 1257. Dacă în Breviloquium toate problemele sunt tratate 
ca şi consecințe ale noţiunii de Dumnezeu, următoarea carte, Itinerarium 
mentis in Deum, subsumează lucrurile lui Dumnezeu ca scop final. Acelaşi 
lucru se întâmplă în De reductione artium ad Theologiam, unde, aplicând teo- 
ria iluminării divine a cunoaşterii asupra unei taxonomii a ştiinţelor”? d 
încearcă să demonstreze că acestea se reduc (sau se „convertesc“) la 
Teologie ca la un centru natural al lor. Bonaventura a lăsat si lucrări mis- 
tice: De Triplici Via, Soliloquium, Lignum vitae, De sex alis seraphim, Vitis mysti- 
ca, De Perfectione vitae. 

Succesul textelor lui Bonaventura a fost enorm. Poate cà nici un alt 


autor medieval nu s-a bucurat de atât de multe copii, primele cataloage 


252 Secretarul său, Peregrinus din Bologna, a scris o cronică în care se afirmă că 
Bonaventura fusese de fapt otrăvit. 

253 În 1562 mormântul lui Bonaventura a fost jefuit de către Calvini iar urna care conti- 
nea trupul său a fost arsă în piaţa publică. Craniul a fost salvat dar a dispărut defini- 
tiv la Revoluţia Franceză. Sf. Bonaventura este aniversat de către Biserica Catolică pe 
data de 14 iulie. 

254V, Alexander Baumgarten, ,Prefatà“ la: Bonaventura, Despre reducerea artelor la teologie, 
editia citatà, p. 12. 

datànd din 1282 (Salimbene), 1293 (Henri din Gand), 1305 (Ubertino de 
Casale), 1327 (Ptolemeu din Lucca), 1368 (Cronica celor XXIV genera- 
li), iar în secolul al XV-lea se cunosc de nu mai putin de cincizeci de ediţii. 
Studiul ştiinţific al textelor lui Bonaventura se bazează însă pe ediţia în 


zece volume a Fraţilor Minori de la Quaracchi, începută în 1881 şi defini- 
tivată în 1902755. 


15.2. Adevărul şi teoria iluminării 


15.2. 1. Doctrina despre adevăr. 


Teoria lui Bonaventura despre adevăr este augustiniană şi, pe aceeaşi 
linie, fusese formulată şi de Anselm în De veritate. Ideea principală este cea 
conform căreia adevărul înseamnă o „corectitudine“ sau o dreptate percepu- 
tă de către minte, înţeleasă întotdeauna ca ceea ce ar trebui făcut. În acest sens 
spunem că propoziţiile sunt adevărate atunci când sunt drepte, adică atunci 
când afirmă ceea ce ar trebui să afirme, spun ceea ce este cazul să spună. Mai 
mult, acţiunile sunt adevărate dacă sunt aşa cum ar trebui să fie. O acţiune 
rea este în acelaşi timp o minciună deoarece făcând-o, afirmăm implicit că 
ca ar trebui făcută. În mod similar, lucrurile sunt adevărate dacă sunt aşa cum 
ar trebui să fie: vorbim despre un „prieten adevărat“, o „monedă adevăra- 
tă“ şi aşa mai departe, aşa încât un prieten fals este o minciună. 

Cea mai importantă consecinţă a acestei doctrine normative despre 
adevăr este că lucrurile nu-şi conţin temeiul în ele însele ci în Ideile divi- 
ne care sunt „lumina divină“ a speciilor inteligibile. În acest sens, 
cunoaşterea adevărului, nu numai a adevărului ultim dar chiar a adevăru- 
lui ştiinţelor naturale, este posibilă numai cu ajutorul iluminării. 

Teoria lui Bonaventura asupra iluminării o presupune la rândul ei 
pe cea a lui Augustin, păstrând de acolo câteva axiome întemeietoare. În 
primul rând, pentru Bonaventura, adevărul şi cunoaşterea lui sunt necesa- 
re gi imuabile. Exercitiul cognitiv nu este o îndeletnicire facultativă şi aici 
este prezentă în mod clar conotatia morală a cunoașterii: căutarea adevă- 


A 
rului este o îndatorire. În al doilea rând, nu există nimic necesar şi imua- 


255 Ediţia se numeşte: „Doctoris Seraphici S. Bonaventurac S. H. B. Episcopi Cardinalis 
Opera Omnia, edita studio et cura P. P. Collegii S. Bonaventura in fol. ad Claras Aquas 
[Quaracchi], 1882—1902“. 

bil în lumea sensibilă, prin urmare nu putem cunoaşte adevărul prin 
simţuri. Altfel spus, ceea ce ne dau simţurile este mai mult decât înşelă- 
tor, este promiscuu. 

Cunoaşterea certă este posibilă numai în lumina ratiunilor eterne, a 
Ideilor divine, care sunt Dumnezeu însuşi. Mintea umană nu este îndea- 
juns de puternică pentru a obţine o cunoaştere certă prin ea singură. Aşa 
cum procedase Augustin, Bonaventura porneşte şi el de la ideea insuficien- 
tei minţii umane şi a imposibilității întemeierii subiective a cunoaşterii 
pentru a ajunge la soluţia conform căreia cunoaşterea este un proces la 
care participă atât intelectul uman cât şi lumina divină iar obiectul 
cunoașterii este întotdeauna un compus din specia inteligibilă şi Ideile divi- 
ne. Cunoaşterea naturală, cea a ştiinţelor, nu are un statut autonom: 
întreaga structură a cunoaşterii este garantată si configuratà de către ratiu- 
nile eterne create de Dumnezeu. Există, în acest sens, o „conlucrare“ epis- 
temologică între om şi Dumnezeu, inefabilă şi ierarhică, în care subiectul 
cunoaşterii se bucură de intermedierea gratiei divine pentru a putea acce- 
de la speciile inteligibile. 

Discutând problema iluminării, Bonaventura încearcă trei interpre- 
tări posibile, dintre care numai ultima este verosimilă. Ce înseamnă faptul 
că „tot ceea ce este cunoscut cu certitudine este cunoscut în lumina ratiu- 
nilor eterne“ (Ideilor divine)?” Acest lucru, spune Bonaventura, poate fi 


înţeles în trei feluri. 


15.2.2. Iluminarea nu este în același timp obiect unic și temei 


necesar al cunoașterii 


Într-o primă interpretare, temeiul luminii eterne este singura si 
întreaga rațiune a cunoaşterii noastre: în afara ci nimic altceva nu este nici 
necesar nici bun. În acest sens, ratiunile eterne sunt în acelaşi timp obiec- 
tul şi lumina intermediară a cunoaşterii obiectului; altfel spus, ele sunt, pre- 
cum soarele, chiar sursa luminii cu ajutorul căreia le vedem. Dacă acesta 
este sensul ratiunilor eterne, înseamnă că cunoaşterea certă în această 


viaţă este echivalentă cu viziunea beatifică sau vederea lui Dumnezeu faţă 


256 Bonaventure, Quaestiones disputatae de scientia Christi, q. 4, în Opera omnia, vol. 5, 
College of St. Bonaventure, Quarrachi 1891, pp. 22-23 (Apud: P.V. Spade, A Survey 
of Mediaeval Philosophy, Volume 2 : Texts, August 29, 1985, Copyright © 1985 Paul 
Vincent Spade, pp. 129-130). 

către faţă, lucru care ar însemna că celelalte ştiinţe nu ar fi posibile; nu am 
putea cunoaşte nimic din celelalte lucruri în afara temeiului lor; le-am 
cunoaşte, adică, „în Cuvânt“, ca exemplare în mintea Divină. Astfel, 
cunoaşterea în această viaţă ar fi identică cu cunoaşterea din viaţa de apoi 
şi, mai mult, cunoaşterea absolută („în Cuvânt“) ar fi identică cu 
cunoaşterea relativă, cea prin ştiinţe. În acest fel, cunoaşterea obţinută 
prin observarea unui lucru nu ar fi diferită de cunoaşterea provenită din 
contemplarea Paradigmei sau Ideii divine. 

Ca o consecinţă, cunoaşterea științifică („prin rațiune“ sau dobândi- 
tă prin natură) ar fi aceeaşi cu cunoaşterea numită înțelepciune (revelată sau 
dobândită prin grație), ceea ce ar transforma orice cunoaştere într-una 
supranaturală si ar anula calitatea de agent a minţii umane. Astfel, nu ar mai 
fi posibilă nici măcar înţelegerea omului ca „animal raţional“, din moment 
ce el ar fi, propriu-zis, un simplu pacient al unei iluminàri perpetue. 


Această primă interpretare a lluminării nu este deci cea adecvată. 


15.2.3. Iluminarea nu este temei necesar al cunoașterii. 


Dacă în acord cu prima interpretare ideile divine erau atât obiectul 
cunoaşterii cât şi sursele „luminii“ intermediare, conform celei de-a doua, 
ideile divine nu mai sunt şi obiectul cunoscut. Ele rămân însă „sursa de 
lumină“ prin intermediul căreia sunt cunoscute celelalte lucruri. Această 
interpretare evită identificarea oricărei cunoașteri cu viziunea beatifică 
reţinând însă necesitatea factorului ajutător intermediar, a „principiului 
luminii“. 

Dacă aceasta ar fi interpretarea corectă, atunci lumina intermedia- 
ră (Ideile divine) ar juca rolul unei influente externe asupra cunoaşterii, 
în sensul că orice cunoaştere naturală ar fi condiționată de intervenţia gratiei 
şi, mai mult, orice fenomen natural — cunoaşterea fiind numai unul dintre 
ele — ar avea loc prin intervenţia directă a lui Dumnezeu. Legile naturii 
— fizice, biologice, etc. — ar fi practic inexistente deoarece toate lucru- 
rile s-ar manifesta printr-o asistenţă divină continuă: focul ar arde datori- 
tă Graţiei, piatra ar cădea sau un câine ar lătra datorită aceleiaşi interven- 
ţii. Această interpretare reduce, cum vedem, natura la Graţie. O aseme- 
nea reducere este nu numai indezirabilă dar şi imposibilă, căci ea ar anula 
distincţia între oamenii virtuoşi şi cei nevirtuoşi, după cum ar anula de 


„facto orice responsabilitate morală. Trebuie să ţinem cont de viziunea lui 

Bonaventura despre adevăr ca valoare în acelaşi timp practică şi teoretică 
pentru a ne da seama că substratul acestei argumentări vizează o perspec- 
tivă bazată pe autenticitatea adevărului; înţelegem astfel că este imposibil 
să interpretàm Iluminarea ca pe o intervenţie continuà a Gratiei divine în 
cunoaştere deoarece aceasta fie ar face imposibilă eroarea, fie ar întemeia 
; A Era y tota x 
eroarea pe Iluminare. Sau, în ultimă instanţă, am fi nevoiţi sà punem intre- 
barea dacă necredinciosul (despre care nu poate nimeni spune că se bucu- 
P P P 


rà de Gratia divină) poate cunoaşte vreodată ceva. 


15.2.4. Soluția la problema iluminării. 


A treia interpretare este un fel de intermediere a primelor două, 
conform căreia Iluminarea nu este nici universală nici necesară. Ideile 
divine sunt sursa de lumină în virtutea căreia noi cunoaştem dar ele trebuie 
să fie în acelaşi timp şi obiecte ale cunoaşterii; cu alte cuvinte, Ideile divine 
au în acelaşi timp un rol de ghidare (de temei al adevărului) dar şi de scop. 
În această interpretare, lumina divină nu substituie cunoașterea naturală 
deoarece nu este singurul obiect al cunoaşterii; ea este „văzută“ împreună cu 
creaţia, existând astfel două obiecte ale cunoașterii. Primul este specia inte- 
ligibilă creată iar al doilea, ideea divină: este nevoie de ambele pentru o 
cunoaştere certă. Pe de altă parte, ideea divină nu poate fi cunoscută cu 
claritate în viaţa terestră, ci numai într-un mod obscur, vederea nemijlo- 


cită a Ideilor divine fiind rezervată vieţii de apoi. 


15.3. Despre reducerea artelor la Teologie 


15.3.1. Premise ale doctrinei reducerii artelor la teologie. 


Tratatul care aplică teoria iluminării divine a cunoașterii asupra 
unei concepţii despre ştiinţele naturale este Despre reducerea artelor la teolo- 
gie, scris probabil între 1256 şi 1269. Bonaventura construieşte o taxono- 
mie a ştiinţelor şi consideră că ştiinţa divină se manifestă în ordinea aces- 
tora printr-o deteminare progresivă, ascendentă, culminând cu teolo- 


gia?” 7. Mai târziu, în Comentariile la Hexameron („Hexameron“ însemnând 


257 Alexander Baumgarten, „Prefaţă“ la Sf. Bonaventura, Despre reducerea artelor la teologie, 


ed. cit., p. 12. 

„cele şase zile ale Creaţiei“), Bonaventura va mai vorbi despre subordona- 
rea fatà de Scripturà a filosofiei, a sumelor teologice si chiar ale operelor 
patristice?58. 

Idealul organizării sistematice a ştiinţelor sau a filosofiei nu este 
nou. Augustin şi Boethius erau familiari, graţie tradiţiei aristotelice, cu 
asemenea demersuri iar Hugo de Saint Victor, pe care îl citează si 
Bonaventura, operase la rândul lui o asemenea diviziune. Aristotelismul 
european conţine, deci, ca pe un fel de bun comun, ideea subordonării 
ştiinţelor faţă de filosofie sau, convers, a organizării filosofiei în funcţie de 
statutul disciplinelor sale. Ceca ce aduce Bonaventura în plus este în pri- 
mul rând plasarea teologiei în vârful acestei ierarhii şi, în al doilea rând, uti- 
lizarea termenului de reducere sau conversie. Prima diferenţă se explică 
prin faptul că abia în secolul al XIII-lea, prin înfiinţarea Universităţii din 
Paris, teologia se constituie ca ştiinţă cu obiect determinat şi separat de cel 
al filosofiei. Abia acum este clar, atât pentru Bonaventura cât şi pentru 
Toma din Aquino, că teologia şi filosofia sunt preocupări distincte. Cea de 
a doua diferenţă este cu atât mai interesantă cu cât, pe de o parte, terme- 
nul de reducere sau conversie ţine de tradiţia neoplatonică şi areopagitică 
iar, pe de altă parte, vechiul termen de diviziune intrase, odată cu Scotus 
Eriugena, în aceeaşi categorie. Altfel spus, Bonaventura utilizează un ter- 
men cu sensuri mult mai ample decât divisio, deşi, chiar dacă l-ar fi utilizat 
pe acesta din urmă, n-ar fi fost imposibil de ajuns la aceeaşi doctrină. 

Sunt identificabile cel puţin trei premise ale tratatului. Prima este 
în conformitate cu doctrina sa despre adevăr, anume credinţa lui 
Bonaventura că ceea ce trebuie să ne intereseze nu este „adevărul ştiinţei“, 
adică orice lucru care „se întâmplă“ să fie adevărat. Contează în primul 
rând lucrurile importante sau autentice (în sens platonician), adică, în cazul 
său, problema mântuirii. Dacă un adevăr nu contribuie la salvare, mai bine 
să nu fie cunoscut căci nu satisface decât curiozitatea vană şi sterilă. 

A doua premisă este fidelitatea faţă de platonism (unul indirect, 
desigur, conform căruia Formele sunt Idei divine). Bonaventura conside- 
ră că există o serie de consecinţe indezirabile ale renunţării la teoria 
Ideilor (de unde atitudinea sa permanent polemică faţă de aristotelism). 
Dacă nu există Idei divine, atunci Dumnezeu nu știe nimic, deci nu există 


providentà si prestiintà divină. În al doilea rând, dacă nu există Idei divine 


258 Sursa augustiniană a acestei teorii suferă unele amplificări datorită influențelor arabe 
în contextul în care scrie Sf. Bonaventura. 

atunci lumea nu are un plan, deci nu are început si sfârşit, deci este eternă. 
În al treilea rând, dacă nu există Idei divine şi lumea este eternă, înseam- 
nă că succesiunea generaţiilor umane necesită un număr infinit de oameni 
şi mai ales de suflete eterne, ceea ce este logic absurd şi contrazice prin- 
cipiul teleologiei. Prin urmare, pentru a evita infinitatea numerică a indi- 
vidualului într-o lume eternă, va trebui să spunem fie că sufletul este unul 
pentru toţi (ca în averroism), fie că există reîncarnare. Ceea ce este 
absurd, deci lumea nu este eternă şi prin urmare trebuie să existe idei 
divine. În sfârşit, pe de altă parte, dacă acceptăm universalitatea sufletului 
sau reîncarnarea înseamnă că nu există nici pedeapsă veşnică nici recom- 


pensă. 
A treia premisă a concepţiei lui Bonaventura despre reducerea 


ştiinţelor este că adevărurile teologiei sunt prezente la modul integral, 
simbolic, în toate artele (aceasta însemnând aici „ştiinţele“). Toate celelalte 
ştiinţe sau „iluminări“ (cum le numeşte Bonaventura) reduc cunoaşterea la 
lumina Sfintei Scripturi, împingându-ne spre teologie, căci toate 
adevărurile îşi au arhetipul în Ideile Divine. Termenul reductio utilizat aici 
înseamnă „readucere“, „conversie“ sau „convertire“, opus lui emanatio, 
ceea ce înseamnă că întâlnim, la Bonaventura, cuplul terminologic 
neolatonician (şi areopagitic) al căii ascendente şi căii descendente, 
conform căruia sursa unică a multiplului este Unul, cel dintâi fiind numai 


o manifestare vizibilă a temeiului. 


15.3.2. Cele patru Iluminări sau schiţa unei posibile antropologii. 


Tratatul începe cu un citat din Noul Testament, drag lui 
Bonaventura, din moment ce îl întâlnim şi în deschiderea Itinerariului 
minţii în Dumnezeu”5%: „Orice dat desăvârşit şi orice dar perfect provine de 
sus, coborând de la Părintele luminilor“?%0. O străfulgerare de gând îl rea- 
duce pe Bonaventura, câteva rânduri mai jos, în plin augustinism („întrea- 
ga iluminare a cunoaşterii este internă“), de care se desparte momentan 


entru a-şi putea continua expunerea: „totuşi“ — vine precizarea — 
» 


25° Ediţia în limba română: Bonaventura, Itinerariul minții în Dumnezeu, traducere din 
limba latină, note şi postfață de Gh. Vlăduţescu, Editura Ştiinţifică, Bucuresti, 1994. 

260 Jacob, 1, 17. Este un pasaj foarte interesant prin faptul cà utilizeazà alegoria luminii, 
a cărei consistenţă este extrem de atractivă pentru a ilustra lumina inteligibilă. Este 
o alegorie a cunoaşterii. 

„putem realiza o distincţie raţională, astfel încât să putem afirma că există 
o lumină exterioară, adică lumina artei mecanice, o lumină inferioară, adică 
lumina cunoaşterii sensibile, o lumină interioară, adică lumina cunoaşterii 
filosofice şi o lumină superioară, adică lumina gratiei si a Sfintei 
Scripturi*29!, Acestea patru sunt „luminile“ de care se bucură omul şi care 
reprezintă mediul său vital. Nici una dintre ele nu reprezintă o achiziţie 
separată sau desprinsă de intervenţia lui Dumnezeu, ele fiind de fapt 
manifestări ale Creatorului şi, de aceea, instrumente ale regăsirii Lui. 
Bonaventura foloseşte chiar termenul de „emanaţie“ (emanatio) pentru a 
încerca să explice pasajul biblic de la care a pornit. Toate aceste patru 
„lumini“ sunt emanatii multiple ale luminii primordiale. 

O posibilă antropologie bonaventurianà ar sugera, în acest 
punct, că omul creat este o fiinţă cu patru dimensiuni: dimensiunea cultu- 
rală (a artefactelor şi meşteşugurilor), dimensiunea sensibilă (a corpului şi 
simţurilor), dimensiunea raţională (a intelectului) şi dimensiunea mistică 
(a Iluminării divine). Dimensiunea culturală si cea sensibilă sunt inferioa- 
re celei raţionale care, la rândul ei, se subsumează şi funcţionează după 
modelul celei de-a patra. Înainte de a fi dimensiuni umane, într-un sens 
familiar nouă, (post)modernilor, ele reprezintă de fapt tot atâtea feluri de 
ghidări divine exercitate asupra noastră într-un mod direct şi manifest. 
Augumentăm: „manifest“ la propriu, adică, da, ar fi spus Bonaventura, tot 
ceea ce facem şi tot ceea ce vedem este rezultatul intervenţiei directe a lui 
Dumnezeu, a prezenţei sale ca lumină coborâtă. 

Primele două sunt iluminări asupra „întruchipării“ (figurae) şi „for- 
mei“ (formae), iar cele din urmă luminează „adevărul“ (veriatis), cel intelec- 
tual respectiv cel mântuitor, de unde înţelegem că presupozitia ontologi- 
că a acestei „reducţii“ are un puternic suport platonician: lumea artefacte- 
lor este una a închipuirii, lumea simţurilor este cea a „formelor“ (aici cu 
sensul de configurații, contururi, umbre), intelectul este inteligibilul ima- 
nent („adevărul interior“ al lui Augustin), iar adevărul mântuitor este inte- 
ligibilul transcendent. 


15.3.3. „Lumina exterioară“ a artei mecanice“. 


? ua S ` = A ză . 
Prima lumină este cea care iluminează asupra „întruchipărilor arti- 


ficiale“ (figuras artificialis). Este acea lumină divină ce asistă proiectia în 


26! Bonaventura, Despre reducerea artelor la teologie, 1, ed. cit., pp. 33-35. 

exterior a imaginatiei si anume artele mecanice, care sunt subordonate filo- 
sofiei dar şi îndepărtate de aceasta. Ceca ce omul construieşte, ca civili- 
zatie şi cultură, se află sub ghidarea acestei lumini şi corespunde fie desfă- 
tării, fie intereselor exterioare corpului. Artele mecanice sunt în număr de 
şapte, în funcţie de acele „interese exterioare“. Dacă desfată, arta mecani- 
că se numeşte artă a reprezentărilor (a spectacolului). Dacă serveşte unor 
interese, acestea pot fi fie apărarea corpului (şi atunci avem artele textile, 
de exemplu prelucrarea lânii, sau arta construcţiei de locuinţe şi a orică- 
rei făuriri), fie procurarea hranei (prin producere, adică agricultura, prin 
pregătire, adică arta „vânatului“, cum numeşte Bonaventura în mod gene- 
ric arta culinară). Tot de servirea unor interese ţine şi suplinirea unei lipse 
prin negot (arta navigaţiei), ca şi îndepărtarea unei vătămări, cum se 
numeşte medicina. 

„Arta reprezentatiilor (theatrica) — conchide Bonaventura — este 
indivizibilă“. Şi aceasta, nu pentru că Bonaventura nu recunoştea diversi- 


tatea artelor vizuale ci deoarece le atribuia o unică funcţie, cea a divertis- 


mentului. 
Desjătare p1. Arta reprezentatiilor 
4 (spectacole) 
Îndepărtarea unei vitàmàri ———P2. Medicina, chirurgia 
ARTELE 
MECANICE 
Suplinirea unei ipse ——___»=33. Navigaţia (negustorii) 
Prin pregătire —4. „Arta (pregătirii) 
v (alimente vânatului” (brutarii, 
Interese i PREN ne 
A animale) bucàtarii, hangiii) 
exterioare È 
: Procurarea hranei 
corpului 


Prin producere i 
Glimase ——5. Agricultura 
vegetale) 


„Material aspru şi 


» — 6. Construcţia (făurirea) 
tare 


(Apărarea corpului 


„Material moale —A»7. Arta textilă 
şi uşor” („prelucrarea lânii”) 

15.3.4. „Lumina inferioară“ a cunoașterii sensibile. 


A doua lumină iluminează în raport cu „forma naturală“ (formae 
naturalis), adică ne asistă în perceperea formelor lucrurilor sensibile. 
Această activitate (precum şi lumina corespunzătoare ci) este inferioară 
deoarece facultatea percepţiei este inferioară, activându-se cu ajutorul cor- 
pului. Ea se împarte în cinci, conform celor cinci simţuri corporale. 
Bonaventura asociază activitatea celor cinci simţuri cu elementele fizice. 
Astfel, lumina se arată pură („prin evidenţa calităţii“) sale în văz, sau se 
poate amesteca cu aerul (în auz), sau se amestecă cu vaporii (în miros), sau 
cu umoarea (în gust) sau, în fine, cu masa pământului (în pipăit). Aceste 
cinci moduri ale luminii, echivalente cu cele cinci simţuri, reprezintă 
totodată şi grade de puritate?€?. Simturile se dezvoltă în nervi care au o 
natură limpede şi transparentă. 

Dată fiind această clasificare, teoria sensibilităţii a lui Bonaventura 
acreditează ideea augustiniană a ierarhiei simţurilor, la care face, de altfel, 
trimitere. Este diferit însă criteriul ei: la Augustin acesta consta în gradul 
de interiorizare a obiectului perceput pe când aici întâlnim o speculație 


asupra gradului de „amestecare“ a luminii cu elementele materiale. 


15.3.5. „Lumina interioară“ a cunoașterii filosofice. 


A treia lumină este cea care ne ghidează cercetarea în raport cu 
„adevărul intelectual“ (veritatis intellectualis) sau adevărurile inteligibile. 
Este vorba despre cunoaşterea filosofică, o cunoaştere interioară ce are loc 
prin cercetarea principiilor ascunse cu ajutorul disciplinelor care au ca 
obiect adevărul natural. Dacă ne-am întreba ce înseamnă pentru 
Bonaventura „ştiinţă naturală“, răspunsul se află aici: ştiinţele naturale sunt 
acele discipline care cercetează adevărul naturii prin iluminarea interioa- 
ră. Care este însă „natura“ în acest context, reprezintă o problemă cu totul 
specială deoarece obiectul celor trei discipline filosofice circumscrie 
cuvintele, lucrurile şi comportamentul oamenilor. Am putea spune, 
astfel, că „natura“ include trei domenii distincte şi omogene între ele în 
chip generic: gândirea şi comunicarea, apoi natura în sensul ei vechi de 


physis şi, în al treilea rând, viaţa socială. 


262 Bonaventura, Op. cit., 3 (pp. 43-44, ed. cit.). 

Această lumină a cunoaşterii filosofice conduce spre cunoaşterea a 
trei adevăruri: adevărul cuvintelor (sermones) prin lumina raţională, adevă- 
rul lucrurilor (res) prin lumina naturală si adevărul obiceiurilor sau com- 
portamentului (mores), prin lumina morală. De aici, filosofia, care „lumi- 
nează“ facultatea intelectivă, se împarte tot în trei. 

a) Filosofia discursivă sau raţională (sermocinalis sive rationalis 
philosophia), este cea care are ca obiect ratiunile înţelegerii şi conduce, 
prin adevărul cuvintelor, facultatea interpretativă a intelectului. Dar discur- 
sul poate exprima în trei feluri gândirea deoarece raţiunea are trei facul- 
tàti: facultatea aprehensivă sau interpretativă, facultatea de judecare si 
facultatea persuasivă, ceca ce înseamnă că filosofia discursivă sau rationa- 
là cuprinde gramatica, logica si retorica”. Gramatica slujeşte la exprima- 
re (vizând un discurs unitar sau congruent cu gândirea), logica la învăţare 
(vizând un discurs adevărat, adică în acord cu lucrurile) iar retorica la 
influențare (având ca scop discursul înfrumusețat, capabil să motiveze). 

Această triadă a facultăţilor raţiunii generează, cum vedem, un tri- 
vium ai cărui componenti nu constituie altceva decât ştiinţele întemeieto- 
are pentru fiecare din cele trei lumini ale filosofiei. Altfel spus, gramatica 
pare a avea sensul de ştiinţă a filosofiei discursive, cea care conduce facul- 
tatea interpretativă a intelectului. Logica, vizând adevărul discursului, 
este acea ştiinţă care serveşte intelectului drept instrument al filosofiei 
naturale iar în al treilea rând, retorica, se configurează drept disciplina 
prin care facultatea persuasivă a raţiunii conduce facultatea înduplecării 
sau motivării. 

b) Filosofia naturală (naturalis), adică cea care are ca obiect cau- 
zele de a fi (causas essendi) şi se conduce pe sine prin adevărul lucrurilor. 
Intelectul judecă toate lucrurile conform ratiunilor de a fi, care sunt la 
rândul lor de trei feluri: rațiuni formale, raţiuni intelectuale şi raţiuni ideale. 
Altfel spus, ratiunile lucrurilor pot fi cunoscute fie în raport cu materia 
(ratiunile formale), fie în raport cu sufletul (ratiunile intelectuale), fie în 
raport cu înţelepciunea divină (ratiunile ideale). Atunci când intelectul 
cunoaşte raţiunile formale ale lucrurilor, adică se raportează la materie, 
ştiinţa se numeşte Fizică. În al doilea caz, când intelectul cunoaşte ratiu- 
nile intelectuale, ştiinţa se numeşte Matematică iar în al treilea rând, 


dacă lucrurile sunt cunoscute prin ratiunile lor ideale (deci prin raporta- 


263 Cele trei discipline ale filosofici discursive a lui Bonaventura constituie de fapt ceca 
ce în învăţământul medieval se numea trivium. 

re la înţelepciunea divină), ştiinţa se numeşte Metafizică. Nu trebuie 
confundată Metafizica cu Teologia întrucât, aici, cunoaşterea lucrurilor 
prin ratiunile ideale îl vizează pe Dumnezeu ca şi cauză ( „principiu, scop 
şi model“), nu ca persoană revelată. Acestea trei, fizica, matematica şi meta- 
fizica sunt cele trei discipline ale filosofiei naturale. 

Fizica înseamnă, astfel, cercetarea naşterii şi coruperii lucrurilor 
potrivit cu virtuțile naturale şi ratiunile seminale, Matematica este cerce- 
tarea formelor separabile potrivi ratiunilor inteligibile, iar Metafizica este 
cercetarea tuturor celor ce există prin reducerea la un singur principiu, 
scop si model, conform ratiunilor ideale. 

c) Filosofia morală (moralis) sau morala, a treia disciplină filoso- 
fică conform distribuirii luminii interioare, se întemeiază pe potenta inte- 
lectuală a persuasiunii şi are ca obiect înţelegerea conduitei vieţii. Ea con- 
duce astfel facultatea intelectuală a înduplecării sau motivării. În acest fel 
poate viza fie viața proprie (având drept disciplină corespondentă Filosofia 
morală propriu-zisă), fie familia (cu disciplina numită Economie), fie 


mulțimea supusă (prin ştiinţa Politicii). 


adevărul cuvintelor FILOSOFIA x 
(lumina rațională) ———> DISCURSIVA 


Facultatea Facultatea de Facultatea 
interpretativă judecare persuasivă 
GRAMATICA LOGICA RETORICA 


< y 

E bo adevărul lucrurilor FILOSOFIA 
Q (lumina naturală) ——> NATURALĂ 
3 

E 


FIZICA | MATEMATICA | |\METAFIZICA 


v 


Adevărul | FILOSOFIA 
comportamentului MORALĂ 


(lumina morală) 


Pati Mi 


MORALA ECONOMLA | |POLITICA 

15.3.6. „Lumina superioară“ a teologiei. 


În sfârşit, a patra lumină este cea a Sfintei Scripturi, care ne iluminea- 
ză către „adevărul mântuitor“ (veritatis salutaris). Ea este superioară celorlal- 
te deoarece dezvăluie „cele ce sunt dincolo de rațiune“, fiind direct descen- 
dentă din „Părintele luminilor“, prin inspiraţie. Lumina superioară este lite- 
ral unitară dar mistic triplă, având adică un sens alegoric (care ne învaţă ce 
trebuie să credem, adică întruparea lui Hristos), unul moral (care ne învaţă 
cum trebuie să trăim, adică conduita vieţii) şi unul anagogic (prin care ştim 
cum să fim alături de Dumnezeu, altfel spus unirea sufletului cu Creatorul). 
Primul sens se referă la credinţă şi priveşte activitatea „doctorilor“, al doilea 
la obiceiuri, fiind preocuparea predicatorilor, iar al treilea la scopul ambelor, 
adică scopul suprem, privind „râvna celor care contemplă“. 

Această împărţire a teologilor în doctori, predicatori şi contempla- 
tivi îi oferă lui Bonaventura ocazia fixării unei filiatii a filosofilor. Astfel, el 
spune că Augustin este doctorul prin excelenţă (urmat, după părerea lui 
Bonaventura, de către Anselm, care „excelează în raţionare“), Grigorie — 
predicatorul (urmat de Bernard din Clairvaux) iar Dionisie, misticul 
(urmat în contemplare de către Hugo de Saint Victor). Se observă că din 
această filiatie stabilită de Bonaventura lipsesc dominicanii, ceea ce poate 


fi o consecinţă a situării concurentiale faţă de ei°9*. 


15.3.7. Cele „șase“ împărțiri ale luminii divine si modelul lor hexadic. 


Cele patru împărțiri ale luminii divine sunt în final, datorită triplei 
diviziuni a filosofiei, şase. Astfel, Lumina divină conţine: 1) lumina Sfintei 
Scripturi, 2) lumina cunoaşterii sensibile, 3) lumina artei mecanice, 4) 
lumina filosofiei raţionale, 5) lumina filosofiei naturale şi 6) lumina filoso- 
fici morale. Bonaventura consideră că diviziunea aceasta are drept model 
cele şase zile ale creaţiei şi astfel stabileşte că fiecare din cele şase lumini 
este specifică uneia din cele şase zile ale creării lumii. Ziua a şaptea, a 
odihnei, este Iluminarea gloriei, adică ziua de apoi, care nu este revelată 
decât la sfârşitul istoriei. 

Există deci şase tipuri de activităţi umane, toate iluminate, care se 


reduc, din motivul descendengei comune, la teologie, iar prin alegorie la zile- 


264 Cf, Alexander Baumgarten, „Note“ la Bonaventura, Op. Cit., p. 113, n. 24. 

le creaţiei lumii. Ordinea lor este de asemenea izomorfà, astfel încât 
cunoaşterea Sfintei Scripturi corespunde primei zile de creaţie, adică 
momentului în care Dumnezeu a creat Lumina („Fiat lux!“). Si din acest 
E ; f E ? Ka 
motiv, genetic, trebuie considerat că intreaga noastră cunoaştere işi are 


finalitatea în cunoaşterea Scripturii, adică în Teologie. 


15.3.8. Cum se reduc artele la Teologie. 


În continuare Bonaventura desfăşoară un amplu argument, pe care 
l-am putea numi teleologic, pentru reducerea tuturor luminilor la cea supe- 
rioară, identificând câte trei scopuri pentru fiecare din cele cinci lumini 
care urmează Sfintei Scripturi. Evident, fiecare din aceste scopuri finale 
ale Luminilor împărţite (lumina inferioară a cunoaşterii sensibile, lumina 
artei mecanice, lumina filosofiei raţionale, lumina filosofiei naturale şi 
lumina filosofiei morale) coincid cu câte unul din sensurile alegoric, 
moral sau anagogic ale Sfintei Scripturi. 

În primul rând, lumina inferioară, a simţurilor, are trei scopuri: 
vederea desfășurării dumnezeirii în timp (prin aceasta se vizează sensul 
alegoric), conduita vieţii (în acest sens lumina inferioară sau cunoaşterea 
sensibilă se „reduce“ la sensul moral al Luminii superioare), respectiv 
„desfătarea cunoaşterii“, scop pentru care cunoaşterea sensibilă se subsu- 
mează sensului anagogic al Scripturii („simţul inimii noastre trebuie să 
caute cu ardoare, să găsească ceea ce este frumos, armonios, plăcut miro- 
sitor, dulce sau fin“265). 

În al doilea rând, Lumina artei mecanice are la rândul ei trei finali- 
tàti: contemplarea Cuvântului întrupat (scop ce vizează sensul alegoric), 
conduita vieţii (care reduce arta mecanică la sensul moral), respectiv unirea 
sufletului cu Dumnezeu, ceea ce reduce arta mecanică la sensul anagogic al 
Luminii Sfintei Scripturi. 

În ceea ce priveşte filosofia raţională, ea are drept obiectiv princi- 
pal discursul. Cercetat mai adânc, discursul se dezvăluie ca având trei 
niveluri: raportul său cu vorbitorul, discursul ca exprimare, respectiv 
raportul său cu cel care ascultă (destinatarul discursului). Pe această struc- 
tură triadică se pot identifica, din nou, cele trei sensuri ale Luminii supre- 


me: discursul este, faţă de vorbitor, izomorf Cuvântului etern în raport cu 


265 Bonaventura, Op. cit., cap. 10 (p. 67 în ed. cit.). 

Dumnezeu. Astfel, conceptul interior existà în mintea vorbitorului înain- 
te de exprimare, aşa cum Dumnezeu există înainte de orice creaţie vizibi- 
là („adâncurile nu existau încă si Eu deja mă născusem“ — Proverbe, 8, 24). 
Apoi, conceptul interior îmbracă forma vocii, tot la fel precum 
Dumnezeu îmbracă haina trupului pentru a se face cunoscut omului înzes- 
trat cu simţuri. Din acestea se vede că discursul, prin raportul său cu vor- 
bitorul, reduce filosofia raţională la sensul alegoric al Scripturii. 

Discursul ca exprimare va reduce filosofia raţională la sensul moral al 
Luminii Supreme prin faptul că desăvârşirea discursului presupune concor- 
danta, adevărul şi ornamentul, tot astfel precum faptele noastre presupun 
măsură, formă şi ordine. În fine, raportul discursului cu vorbitorul reduce 
filosofia raţională la sensul anagogic al Scripturii datorită faptului că, spre 
a fi eficient, un discurs trebuie să „imprime o specie, să răspândească o 
lumină şi să aducă virtute în inima ascultàtorului“99, adică să-l apropie de 
Dumnezeu. 

Filosofia naturală, la rândul ci, este reductibilă la Lumina supremă 
deoarece ratiunile formale din materie (obiectul Fizicii), din suflet (obiec- 
tul Matematicii) şi din înţelepciunea divină (obiectul Metafizicii) pot fi cer- 
cetate în trei chipuri: prin raportul proporției, efectul cauzalitàtii si prin mediul 
unirii. Astfel, raportul proporţiei înseamnă faptul că ratiunile formale din 
materie sunt mediatori între ratiunile seminale si cele ideale, ceea ce redu- 
ce Filosofia naturală la sensul alegoric al Sripturii. Efectul cauzalitàtii este 
faptul de a cunoaşte că generarea corpurilor nu se poate produce decât 
prin mijlocirea corpurilor supraceresti, care sunt cauze intermediare între 
Dumnezeu şi lume?97. Acest lucru reduce Filosofia naturală la sensul moral 


266 Bonaventura, Op. cit., cap. 18 (Ed. cit., p. 85). Bonaventura adoptà pozitia augustinia- 
nà despre limbaj, conform căreia cuvintele sunt lucruri materiale care nu au, în sine, 
capacitatea de a vehicula idei. Ele au un rol numai de mediu prin care în sufletul ascul- 
tătorului se actualizează, într-o măsură potrivită cu reaua sau buna sa pornire, ade- 
vărul deja existent acolo, tot aşa cum lumina este numai mediul prin care vedem, fără 
să fie ea însăşi conţinătoarea informaţiei sensibile (V. Augustin, De magistro, cap. 
XI-XIV). În acest sens limbajul este un mediu alcătuit prin intenţia vorbitorului, 
menit a „trezi“ sau constientiza, în mintea ascultătorului, adevărul interior, de natură 
divină. Ceea ce corespunde, în argumentatia lui Bonaventura, unui sens mistic sau 
anagogic al discursului. 

267 Bonaventura, desi franciscan, pare să utilizeze, în acest punct, vocabularul doctrinei 

cauzelor intermediare. Deşi în disputa generată de criza pariziană a anilor 1270 el 

încearcă să se opună oricărei idei de mediere între lume şi Dumnezeu (Cf. Alexander 

Baumgarten, „Postfaţă“ la Aristotel, Plotin ..., Despre eternitatea lumii, Editura Iri, 

Bucureşti, 1999, pp. 285-287), acest fragment din tratatul Despre reducerea artelor la 

al Scripturii. În al treilea rând, ratiunile formale pot fi cercetate în raport 
cu mediul unirii, ceea ce înseamnă că există o umoare mediatoare, un spi- 
rit mediator şi o căldură mediatoare care pregătesc materia pentru a primi 
viaţă de la suflet. În acest fel înţelepciunea divină, ca sens anagogic al 
Luminii superioare, întemeiază filosofia naturală. 

A treia lumină interioară, cea a filosofiei morale, se reduce la 
Lumina supremă conform acelorași trei sensuri. În sens alegoric, adică cel 
privitor la credinţă, filosofia morală se reduce la rectitudinea voinţei ca mij- 
loc perfect între extreme. Dar rectitudinea supremă este în Dumnezeu si 
trebuie deci să credem că drept în sens absolut este Cel revelat. În sensul 
moral al luminii supreme, filosofia morală se reduce la Teologie prin fap- 
tul că sursa primă a reperelor dreptăţii este Dreptul divin, care conţine pre- 
ceptele necesare, îndrumările mântuitoare şi sfaturile desăvârșite. În sensul ana- 
gogic, filosofia morală este cea care cercetează ceea ce este drept ca verti- 
calitate, indicând sensul unirii sufletului cu Dumnezeu?88, 

Concluzia tratatului este de asemenea semnificativă pentru întregi- 
rea modelului triadic (construit pe conceptul Sfintei Treimi) al ştiinţelor: 

„Acesta este rostul tuturor ştiinţelor, ca în toate să fie edificată credinţa 
(...), să se formeze bunele obiceiuri, să fie împărţite bucuriile care îşi au locul în 
unirea mirelui si a miresei (...), şi în consecinţă fiecare iluminare ce coboară de sus 
si fără de care întreaga cunoaștere este zadarnică, deoarece niciodată nu se poate 
ajunge la Fiul decât prin Spiritul Sfânt, care ne învaţă tot adevărul“. 

Cu alte cuvinte, cercul se închide aici: lumina supremă, cea împăr- 
tità sub forma „artelor“, este Spiritul Sfânt, a treia persoană a Sfintei 


Treimi. 


teologie spune explicit: „generarea nu se poate realiza în materia generabilă decât cu spriji- 
nul corpurilor supraceresti, care sunt în afara generàrii și coruperii, adică soarele, luna si ste- 
lele“ (Cf. Op. cit., cap. 21). Totuşi, Bonaventura numeşte soarele „Hristos“, luna 
„Fecioara Maria“ iar stelele „Sfinţi“, de unde se vede că este dispus să accepte o 
variantă simbolică şi nu cauzală pentru interpretarea cerului sensibil. Fragmentul ar 
conţine, astfel, urme ale implicării lui Bonaventura în polemica eternității lumii şi 
implicit ar constitui un argument pentru datarea lui la 1269, în acord cu ediţia 
Quaracchi. 

268 Ideea verticalitàtii nu reprezintă aici o simplă speculație spaţială; ea trebuie legată de 
ontologia augustiniană a ierarhiei creaţiei, unde verticalitatea, echivalentă cu drepta- 
tea, semnifică sensul natural al dinamicii sufletului, fiinţele superioare fiind situate 
„conform dreptăţii“ mai sus decât cele inferioare. 

16. SCOLASTICA TÀRZIE 


Efortul lui Toma d'Aquino de a stabili o punte între credinţă si 
ratiune nu a avut un efect vizibil în atmosfera intelectualà a vremii. Dupà 
moartea sa, disputa devine si mai radicală, conflictul dintre Universitate şi 
Biserică luând uneori proporţii hilare. În 1277 episcopul Etienne Tempier 
al Parisului, la recomandarea Papei Ioan al XXI-lea (cunoscut si ca Petrus 
Hispanus), alcătuieşte acea listă cu 219 teze condamnate, îndreptată împo- 
triva averroistilor, o parte dintre ele vizând însă indirect şi consecinţe ale 
doctrinei tomiste. Astfel se ajunge la o delimitare mai accentuată a şcoli- 
lor de gândire. Cele trei tabere care intraseră în conflict, dominicanii 
(tomismul), averroiştii (cu loan de Jandun) şi franciscanii (Duns Scottus, 
William Ockham) se individualizează acum mai puternic şi devin școli 
rivale. Filosofia şi teologia ajung la o indiferenţă şi neîncredere reciprocă. 
Teoria dublului adevăr cunoaşte o particularizare în doctrina nominalistu- 
lui franciscan William Ockham, pentru care numai faptele singulare sunt 
reale, coerenţa lor neputând fi nici calculată nici dovedită raţional, ci doar 
experimentată. Orice colaborare cu raţiunea speculativă este respinsă ca 
imposibilă, indezirabilă şi neteologică. Aproape o mie de ani de efort sco- 


lastic dedicat unificării raţiunii cu credinţa este acum uitat; se petrecea, în 

fond, amurgul Scolasticii medievale. În acest sens, sfârşitul Evului mediu 
înseamnă abandonarea treptată a conlucrării între credinţă şi rațiune. 
Filosofia începe să fie cultivată ca atare, uneori chiar în contradicţie cu 
adevărurile credinţei creştine. Acest divorţ a însemnat naşterea filosofiei 
moderne, fiind accentuat prin Francis Bacon şi Rene Descartes şi definiti- 
vat la sfârşitul secolului al XVII-lea. 

Cel mai de seamă reprezentant al acestei perioade a fost William 


Ockham (1280-1349/50). 

17. WILLIAM OCKHAM 


17.1. Viaţa si Opera. 


William Ockham, călugăr franciscan, a fost considerat de-a lungul 
vremii drept reprezentantul cel mai calificat al nominalismului. S-a născut 
în jurul anului 1288, în localitatea Ockham din Surrey, Anglia. Nu se ştie 
mai nimic despre familia şi starea sa socială. Înainte de a împlini paispre- 
zece ani a intrat în ordinul franciscanilor iar anul 1305/6 îl găseşte la o 
mănăstire din Londra, unde beneficiază de o educaţie sistematică, influen- 
tatà de ideile şi textele care circulau între Oxford şi Paris. În 1310 începe 
să studieze teologia iar apoi pleacă la Oxford pentru câţiva ani 
(1317-1321), principalele lui preocupări îndreptându-se spre textele lui 
Henri din Gand, Giles din Roma şi Duns Scotus. 

În 1321 este numit lector în filosofie la o şcoală Franciscanà, pro- 
babil chiar la Londra, până în 1324, aceasta fiind perioada cea mai fertilă 
a activităţii sale. Tot acum începe să suporte atacuri din partea unor 
maeştri ai vremii (Walter Chatton, John of Reading), acesta din urmă acu- 
zându-l chiar la curtea papală pentru învățături false şi eretice. 

În 1324 pleacă la Avignon, centrul vieţii eclesiale din Franţa, pen- 


tru alti patru ani, în care a avut acces la disputele si predicile curente, în 

timpul liber trebuind să răspundă inchizitorilor trimişi să chestioneze 
ortodoxia textelor sale (mai ales Comentariul la sentințe). Lucru dificil, 
având în vedere că doctorii francezi erau dominicani tomisti. 

În ultimii ani ai vieţii (1329-1347) Ockham se află la München, 
atras, ca şi alti scolastici, de curtea imperială şi de faptul că locul adăpos- 
tea mai multi dizidenti. În rest, oraşul nu era un centru important de 
învăţătură, ceea ce i-a permis lui Ockham să redacteze, în linişte, textele 
sale politice şi antipapale, axate pe ideea că instituţia catolică este atrasă în 
erezie prin practica îmbogăţirii. 

Scrierile sale politice au jucat un rol important în discuţiile despre 
relaţia dintre Biserică şi stat. Cele mai influente în epocă au fost însă gân- 
direa sa filosofică şi teologică. Traditional, i se atribuie iniţierea curentului 
nominalist oxfordian, desi în ultimii ani această teză este infirmată, consi- 
derându-se că nominalismul nu a fost niciodată un curent atât de domi- 
nant?®? în Oxford: în paralel, erau extrem de active un curent augustinian 
şi unul realist, cu care reprezentanţii nominalismului au avut multe dispu- 
te. Ockhamismul s-a infiltrat însă mult mai sistematic la Paris, unde chiar 
reprezentanţii augustinianismului îi adoptau filosofia naturală. 

În secolul al XV-lea are loc o renaştere a şcolilor scolastice de gân- 
dire, odată cu divizarea facultăţilor după două curente majore: via antiqua 
(pregătire filosofică bazată pe comentariile aristotelice ale lui Albert cel 
Mare şi Toma din Aquino), respectiv via moderna (pregătire bazată pe 
comentariile lui Ockham, Buridan, Marsilius din Inghen). Ockham a fost 
astfel asimilat de către cei care îşi asumau „calea modernă“ în învăţământ, 
devenind o autoritate incontestabilă pentru nominaliştii din Paris şi pen- 
tru mai toate universităţile din Germania. 

Lucrările lui Ockham se clasifică de obicei în două mari gru- 

puri”: scrieri academice (filosofice şi teologice), respectiv scrieri politice. 


Din prima categorie fac parte lucrările de logică: Summa Logicae 


269 William J.Courtenay, “The Academic and Intellectual Worlds of Ockham“, în Paul 
Vincent Spade (Editor), Cambridge Companion to Ockham, Cambridge University 
Press, 1999, p. 27. De asemenea, acelaşi autor mai atrage atenţia asupra faptului că, 
până în secolul XV, nici măcar nu a existat o Şcoală nominalistă sau ockhamistă. Ea a 
fost „creată“ artificial şi retroactiv pentru autolegitimare, prin utilizarea numelor 
unor Abelard, Ockham şi alţii. Vezi W.J.Courtenay, „Was there an Ockhamist 
School?“, publicat în Philosophy and Learning. Universities in the Middle Ages, edited by 
M.J.EM. Hoenen, J.H. Josef Schneider and Georg Wieland, E.J.Brill, Leiden, Köln, 
1995. 

210, După Paul Vincent Spade (Ed.), Cambridge Companion to Ockham, ed. cit., pp. 4—11. 

(„Compendiu de logică“, 1323); Expositio in libros artis logicae, prooemium et 
expositio in librum Porphyrii de Praedicabilibus („Expunere a cărţilor despre 
arta logicii: Prolog, şi expunere a Isagogei lui Porfir“); Expositio in librum 
Praedicamentorum Aristotelis („Expunere a Categoriilor lui Aristotel“); 
Expositio in librum Perihermeneias Aristotelis („Expunere a cărţii Despre 
Interpretare a lui Aristotel“), Tractatus de praedestinatione et de praescientia 
dei respectu futurorum contingentium („Tratat despre predestinare si despre 
prestiinta lui Dumnezeu cu privire la viitorii contingenti*)?7!; Expositio 
super libros Elenchorum („Expunere a Respingerilor Sofistice“); Expositio in 
libros Physicorum Aristotelis („Expunere a Fizicii lui Aristotel“, 1322-24); 
Brevis summa libri Physicorum („Scurt compendiu al Fizicii“, 1322-23); 
Summula philosophiae naturalis („Mic compendiu asupra filosofiei naturale“, 
1319-21); Quaestiones in libros Physicorum Aristotelis („Probleme asupra 
cărţilor despre fizică ale lui Aristotel“, 1324). 

Tot în categoria scrierilor academice se înscriu tratatele teologi- 
ce: In libros Sententiarum („Comentariu asupra Sentinţelor“ lui Petrus 
Lombardus, text ce reprezintă parcurgerea, de către Ockham, a unei serii 
obligatorii de lecturi asupra cărţii lui Lombardus, necesare pentru obtine- 
rea diplomei în teologie); De necessitate caritatis („Despre nevoia de carita- 
te“); Utrum anima sit subiectum scientiae („Dacă sufletul este subiect al Ştii- 
nței“); De aeternitate mundi („Despre eternitatea lumii“); De causalitate finis 
sau De fine („Despre cauzalitatea finală“); De intellectu agente („Despre inte- 
lectul agent“); Quodlibeta septem („Şapte quodlibete“); Tractatus de quantitate 
(„Tratat despre cantitate“, 1323/4); De corpore Christi („Despre trupul lui 
Hristos“, 1323/4). 

Scrierile politice (unele cu caracter antipapal) includ: Octo 
quaestiones de potestate papae („Opt întrebări despre autoritatea papală“, 
1340-41); An princeps pro suo succursu, scilicet guerrae, possit recipere bona 
ecclesiarum, etiam invito papa („Dacă poate guvernatorul să se folosească de 
bunurile Bisericii pentru război, chiar dacă Papa se opune“, 1338); 
Tractatus contra loannem („Tratat împotriva [Papei] loan [al XXII-lea]“, 
1335); Tractatus contra Beneditum („Tratat împotriva [papei] Benedict [XII], 
1337); De imperatorum et pontificum potestate („Despre puterea împăraţilor 
şi pontifilor“, 1346); Dialogus („Dialogul“, 1338-46), Breviloquium de prin- 


cipatu tyrannico („Scurt tratat asupra puterii tiranice“, după 1334). 


27! Aceste texte (mai putin primul) au fost publicate în anul 1496 sub titlul Summa aurea 
(„Compendiul de aur“). 

17.2. Principiul economiei gandirii si universaliile. 


Am putea înţelege atât teoria lui Ockham despre universalii cât şi 
doctrina sa în general pornind de la doua principii-pilot???. Primul este 
unul teologic şi reprezintp un efect al doctrinei creaşiei. Cum spuneam, 
una din consecinsele principale ale Condamnării din 1277 a fost renunța- 
rea la problema intermedierii. Cerul inteligibil nu mai este înţeles ca o suc- 
cesiune de cauze intermediare şi astfel se instaurează, odată cu nominalis- 
mul, o distanţă între Dumnezeu şi natură, un „gol“ care nu mai poate fi 
recuperat nici prin apelul la universalii, nici la sferele lui Aristotel. 
Dumnezeu este omnipotent în mod necondiţionat şi nemijlocit astfel încât 
poate interveni în orice moment şi loc. În acest sens, Condamnarea epis- 
copului Tempier face posibilă o nouă emfază asupra puterii absolute a lui 
Dumnezeu. 

Cel de-al doilea este principiul „Briciului“ lui Ockham“275, con- 
form căruia nu trebuie să multiplicăm entităţile mai mult decât este nece- 
sar. Acesta este în primul rând un principiu de economie a gândirii şi el 
conduce direct la nominalismul ockhamian, conform căruia se poate res- 
pinge orice principiu realist în explicarea lucrurilor, singurele realităţi 
acceptate fiind substanțele individuale si calităţile individuale. Nu există în 
realitate nimic „comun“ indivizilor. De altfel, Ockham nu respinge numai 
realitatea universaliilor cum ar fi genurile sau speciile ci, împreună cu ele, 
toate „realităţile“ care fuseseră desemnate prin categoriile aristotelice 
(cum spuneam, în afară de substanţa primă şi calitate). 

La acestea două, la substanţă şi calitate, se pot reduce toate celelal- 
te. Nu există nici genuri sau specii, nici „naturi comune“ ca la Duns 
Scottus, ci numai si numai unitatea numerică a individului, distincţia reală 


fiind cea între două lucruri (res) care pot exista separat (şi aceasta numai 


272 În lucrarea De principiis theologiae (L. Baudry, ed., Le Tractatus de principiis theologiae 
attribuce a G. d'Occam, Paris, Vrin, 1936), scrisă înainte de 1350, atribuită lui Ockham 
dar cel mai probabil inautenticà, există o expunere a doctrinei ockhamiene din pris- 
ma acestor două principii: primul, abandonarea problemei intermedierii şi al doilea, 
aşa-numitul „brici al lui Ockham“. Ele pot constitui şi azi punctele de sprijin esentia- 
le în întelegerea doctrinei lui William Ockham. Această metodă de abordare aparti- 
ne lui Paul Vincent Spade, în lucrarea: A Survey on Mediaeval Philosophy, ediţie on-line: 
[url=htp://pvspade.com] 

273 Ockham nu enunţă nicăieri principiul briciului în această formă. De fapt, formulări 

similare se pot găsi şi la Duns Scottus. 

prin puterea lui Dumnezeu). Cu aceasta, prin intermediul unui principiu 
cum este cel al „briciului“, se ajunge direct la ceea ce dorise, de altfel, si 
Toma din Aquino atunci când intrase în dispută cu avveroistii. Deosebirea 
este că Toma încercase să ajungă la această concluzie din interiorul peripa- 
tetismului (adică păstrând teoriile despre cauzele intermediare), în timp 
ce Ockham ajunge direct, eliminând obstacolele (de bună seamă, 
Condamnarea din 1277 fusese un precedent favorabil în acest sens). 

În conformitate cu aceste principii, lumea este alcătuită dintr-un 
număr de indivizi izolaţi care nu au nimic în comun (şi Ockham afirmă 
aceasta cu convingerea că respectă cuvântul lui Aristotel). Din moment ce 
realiştii eşuaseră în identificarea unui concept substanţial comun despre 
Dumnezeu şi despre indivizi, deoarece universaliile totuşi nu se aplică 
indivizilor, (cum fusese cazul la Toma în De ente et essentia, de exemplu, cu 
conceptul de esență), înseamnă că nu trebuie să evităm situaţia, mult mai 
la îndemână, conform căreia chiar nu avem un concept comun pentru 
Dumnezeu şi indivizi, dar nici pentru toţi indivizii la un loc. Pentru 
Ockham este mult mai verosimil un concept care, din aceleaşi motive de 
ireductibilitate, nu se aplică decât fiecărui individ în parte. Fiecare individ 
sau natură este un ce, este deja individuat, deci nu se justifică să-i căutăm 
un principiu de individuare. Ar fi un efort inutil. 

Ceea ce trebuie să explicăm nu este individul, ci conceptul univer- 
sal. Este o inversiune totală: realiştii porneau de la universal şi considerau 
necesară explicarea unui „mirabil“ care era individualul; odată cu Ockham 
pornim de la individual iar ceea ce rămâne de explicat (ca „mirabil“) este 
tocmai universalul. Cum s-ar putea explica aşa ceva, din moment ce singu- 
ra realitate este cea a individualului? 

Ockham consideră că, dacă au vreo realitate, termenii universali 
sunt în orice caz cuvinte sau nume. Aici trebuie căutată soluţia şi pentru 
aceasta trebuie să ştim în ce constă limbajul. În Summa Logicae, partea P4 
Ockham îşi exprimă poziţia sa definitivă faţă de universalii după ce elabo- 
rează în prealabil teoria sa despre termenii orali, scrişi şi mentali, conform 
căreia universaliile nu ar fi decât nişte nume vorbite sau scrise care stau 


pentru termeni mentali. 


274 Ediţia în limba română este parţială, cuprinzând o selecţie cu cele mai importante 
fragmente: William Ockham, Despre universalii, ediţie bilingvă, traducere din limba 
latină de Alexander Baumgarten, comentarii, note şi studiu de Simona Vucu, Editura 
Polirom, laşi, 2004. Acelaşi volum cuprinde şi fragmente din comentariul lui 


Ockham la Isagoga lui Porfir. 


283 


scolastica.qxp 4/24/2005 10:04 Page Me 


17.3. Logica si semantica. Teoria despre limbajul 


mental. 


Ockham este unul din gânditorii medievali cei mai importanti din 
punctul de vedere al dezvoltării logicii, fiind un reprezentant proeminent 
al tradiţiei „dialectice“, alături de Boethius, Abelard, Duns Scotus. Scopul 
logicii este acela de a oferi un instrument pentru discurs (fiind o scientia 
sermocinalis — ştiinţă a discursului), folosindu-se de silogism, ale cărui 
parti, propoziţiile şi termenii, sunt analizate în Summa Logicae pe larg, în 


manieră aristotelică. 


17.3.1. Termenii mentali: semnificaţia si conotaţia. 


Trebuie ştiut înainte de toate că termenii sunt de două feluri: cate- 
gorematici (cu semnificaţie) şi sincategorematici (fără semnificaţie). Rolul 
termenilor sincategorematici este doar de a altera semnificaţia celor din- 
tâi, fiind simple „cuvinte logice“, îndeplinind funcţia unor constante. 
Această distincţie este una selectivă; ceea ce ne interesează din acest 
moment sunt termenii categorematici, adică cei care se referă la ceva. 

Termenii categorematici au o semnificaţie fixă şi definită prin „veri- 
ficare“, adică prin posibilitatea oricărui termen de a fi predicat despre un 
lucru sau despre pronumele lui, într-o propoziţie singulară afirmativă, cu 
ajutorul copulei „este“ sau „poate fi“; de exemplu, termenul „atlet“ îl poate 
semnifica chiar şi pe Socrate, în măsura în care Socrate poate fi (potest esse) 
atlet la un moment dat. Sensul acestei precizări este acela că termenii 
categorematici au sens dacă numesc un individ, indiferent sub ce însuşiri 
ale sale. Mai mult, observăm că indivizii nu sunt numiţi numai prin nume- 
le proprii (cum ar fi „Socrate“), ci prin orice termen care poate fi predi- 
cat despre ei. Aceasta înseamnă că semnificaţia termenilor este întotdeau- 
na o substanţă individuală. Propoziția: „Socrate este atlet“ nu operează o 
legătură între două entităţi ci stabileşte că numele „atlet“, în acest caz, stă 
pentru Socrate. Astfel, distincţia între termeni categorematici şi sincate- 
gorematici are o legătură strânsă cu teoria semnificației a lui Ockham. 

Dar să revenim. Întrebarea iniţială era :,De ce (şi cum) au terme- 
nii semnificaţie?“ Care este temeiul faptului că, atunci când pronuntàm sau 
scriem un cuvânt, el face referire la ceva? Ce este, în primul rând, semni- 
ficatia? 

Teoria semantică a lui Ockham porneşte de la distincţia aristote- 
lic-boethianà între trei niveluri ale discursului: scris, vorbit şi mental. În 
vreme ce primele două sunt convenţionale şi perceptibile (materiale), lim- 
bajul mental este unul intern, imperceptibil si cu semnificaţie naturală. 
Astfel încât, limbajele scris şi vorbit, având un caracter convenţional, nu 
sunt universale semantic (nu au aceeaşi semnificaţie în orice context), în 
ciuda accesibilitàtii lor senzoriale, a faptului că sunt „auzite“. Condiţia de 
universalitate este îndeplinită de limbajul mental care, chiar dacă pare 
„ascuns“ (imperceptibil), este identic organizat la toate fiinţele umane. El 
e cel care dă sensul oricărui discurs şi el constituie temeiul semantic al 
celorlalte două. 

Cu alte cuvinte, faptul că termenii vorbiti şi scrisi nu au semnifi- 
catie naturală înseamnă că ei nu se referă la lucruri ci la termenii mentali. 
Aceştia din urmă sunt cei care se referă în mod natural la lucrurile exte- 


rioare (individuale). 


TERMEN MENTAL 


Semnificatie naturală 


subordonare 


CUVANT VORBIT Semnificație convențională > lucruri singular e 


subordonare 
N 


Pl . è . v 
7° Semnificație convențională 
P: orti 
Pali 


CUVÂNT SCRIS L< 


Limbajul mental este cel care are, deci, semnificație. În mintea 
noastră există „semne“ ale lucrurilor exterioare, semnificația fiind relația 
dintre aceste semne şi lucruri. Cuvintele scrise şi vorbite îşi au semnifi- 
catia în mod indirect, prin intermediul limbajului mental, cu care sunt în 
mod convenţional asociate printr-o relaţie de „subordonare“. În acest fel, 
semnificaţiile convenţionale ale tuturor cuvintelor se întemeiază pe sem- 
nificatia naturală a termenilor mentali. 

Acest lucru înseamnă că între limbajul vorbit (respectiv scris) şi cel 


mental trebuie să existe o relaţie de corespondenţă structurală, astfel încât 

„subordonarea“ să aibă loc într-un mod care să justifice semnificaţia con- 
ventionalà a limbajului vorbit. Există, după Ockham, un echivalent men- 
tal pentru toate părţile componente ale limbajului vorbit, chiar şi pentru 
termenii sincategorematici. Singurele excepţii sunt termenii care nu înde- 
plinesc nici o funcţie semantică şi deci nu au putut fi introduşi în minte pe 
cale naturală. Este cazul silabelor, terminatiilor pentru acordul în gen, etc. 
Acestea au doar un rol estetic pentru limbajul scris şi vorbit, sunt un fel 
de „îmbrăcăminte“ a limbajului mental. Cu aceste excepţii, însă, izomor- 
fismul este perfect. Desigur, limbajul vorbit conţine alterări, amplificări, 
cutume, fapt ce cauzează ambiguitàti şi probleme false. De aceea este 
necesară reducerea oricărui enunţ din limbajul scris şi vorbit la unităţi 
structurale ale limbajului mental, în vederea rezolvării problemelor şi mai 
ales pentru eliminarea problemelor false. Această reducere are loc în func- 
tie de anumite reguli, pe care Ockham le stabileşte în teoria sa semantică. 
Primul element constitutiv al oricărui limbaj este semnificaţia. 

Semnificaţia primară. Elementele structurale, însă, ale limbaju- 
lui mental, sunt termenii categorematici, iar semnificaţia lor primară este 
dată de relaţia cu fiecare obiect particular căruia i se pot asocia: „cal“ sem- 
nifică în mod prim orice cal singular, „alb“ semnifică în mod prim orice alb 
singular, etc (Ockham admite realitatea calităţilor singulare). În privinţa 
termenilor generali, semnificaţia primară este o relaţie între un concept şi 
mai multe obiecte singulare; Ockham fiind nominalist, nu admitea reali- 
tàti universale, astfel încât termenii generali nu sunt decât termeni cu 
referinţă multiplă. 

Semnificaţia termenilor mentali este aceeași, indiferent dacă obiec- 
tele corespondente există în prezent, în viitor sau în trecut. Mai mult, 
acestea pot fi şi obiecte posibile (possibilia). Singura condiţie este ca ele să fie 
considerate ca obiecte individuale, nu universalii. 

Conotatia. În afarà de semnificatia lor primarà, termenii mai au si 
conotație. Este vorba despre semnificaţii secundare ce apar în mintea noas- 
tră, chiar dacă, atunci când fac parte dintr-o propoziţie vorbită sau scrisă, 
această semnificaţie secundă nu este luată în considerare. De exemplu, 
cuvântul „călăreț“ va semnifica întotdeauna un călăreț dar, ca termen men- 
tal, el mai actualizează în minte şi noţiunea de „cal“. Aceasta este cono- 
tatia. 

Conotatia este numai mentalà, iar lista exemplelor e virtual infini- 
tă, căci orice termen poate conota lucruri foarte multe. Cuvântul „tată“ 
conotă noţiunea de „fiu“; „intelect“ poate conota „Dumnezeu“, etc. În 

majoritatea cazurilor însă, ceea ce conotà un termen nu există neapărat în 
realitate: termenul mental „corp“ conotă şi noţiunea de „spaţiu“, dar 
spaţiul nu există decât ca şi conotaţie a termenului „corp“. Astfel, din punct 
de vedere ontologic, teoria conotatiei are un rol simplificator, de reduce- 
re a realitàtilor: conceptele de relaţie, de calitate, de posesiune, etc (în 
fond, tot ceea ce este subsumabil listei aristotelice a categoriilor, cu 
excepţia calităţii) fiind conotative, pot fi acceptate fără a trebui să adău- 
găm ontologiei entităţi speciale care să le corespundă, cum ar cere realiştii 


riguroşi. 


17.3.2. Termenii într-o propoziţie. Supozitia. 


Semnificaţia este o relaţie mentală între limbaj şi lume, având carac- 
ter natural: obiectele pe care le întâlnim produc termeni mentali absoluti. 
Termenii mentali sunt astfel relationati cu lucrurile exterioare şi de aceea 
pot funcţiona ca subiect sau predicat într-o propoziţie. 

Un termen oarecare din limbaj, folosit separat, are semnificaţie. 
Dar, dacă este folosit într-o propoziţie (ca subiect sau ca predicat), terme- 
nul dobândeşte o nouă proprietate semantică, datorită funcţiilor referen- 
tiale specifice contextului propozitional. În propoziţie, relaţia termenului 
cu lucrurile se numeşte supozitie??? (suppositio), deoarece într-o propo- 
ziţie termenii nu semnifică ci „stau“ pentru un alt termen. Ei nu stau însă 
întotdeauna numai pentru un termen mental ci, uneori, pot sta pentru alti 
termeni vorbiti sau scriși sau chiar pentru termeni generali, cum sunt 
genurile şi speciile, aceştia din urmă fiind tot mentali dar fără semnifi- 
catie. Astfel, 


275 Unele din traducerile existente în limba română au acreditat şi varianta supleanfà în 
loc de supozitie (pentru suppositio), de exemplu Anton Dumitriu (Istoria logicii, vol. 
II, Editura Tehnică. Bucureşti, 1995, p. 141) sau Ilie si Margareta Gyurcsik (traducă- 
torii volumului lui Alain de Libera, Cearta universaliilor, Editura Amarcord, Timişoara, 
1998). Traducerea prin supozifie a fost preferată de Ileana Stănescu (traducătoarea 
volumului lui Etienne Gilson, Filosofia în Evul Mediu, Editura Humanitas, Bucureşti, 
1995) şi de Alexander Baumgarten, traducătorul volumului William Ockham, Despre 
universalii, ediţia citată. Pentru argumente pro şi contra fiecărei variante, vezi Simona 
Vucu, „Notă introductivă“ la William Ockham „op. cit., pp. 6-7. Din motivul simplu 
al valorii mnemotehnice a corespondenţei lexicale am optat aici pentru a doua 
variantă (supozitie). 

a) mai întâi, termenii unei propoziţii pot sta pentru ceea ce semni- 
fică ei în mod obişnuit şi natural, adică pentru indivizi; în acest 
caz, supoziţia este identică cu semnificaţia şi se numeşte supozifie 
personală (suppositio personalis); 

b) în al doilea rând, un termen propozitional poate sta pentru un 
alt termen, mental, căruia îi este subordonat, adică pentru genu- 
ri şi specii; de exemplu, în propoziţia „Asinul este o specie“, ter- 
menul „asin“ stà pentru conceptul de asin(itate), nu pentru un 
asin particular. În acest caz, avem supozifie simplă (suppositio sim- 
plex); 

c) în al treilea caz, un termen propozitional poate sta pentru un alt 
termen, sau pentru el însuşi, ca şi în cazul citării sau 
autoreferentialitàtii. În acest caz termenul nu mai semnifică nici 
lucruri particulare, nici concepte generale, ci termeni din lim- 
bajul scris si vorbit. Este supoziţia materială (suppositio materialis). 

Diferenţa dintre semnificaţie si supozitie este evidentă. Dacă în pri- 

mul caz, al supozitiei personale, între supozitie si semnificaţie există iden- 
titate, în cazurile ulterioare (supoziţia simplă şi materială) termenul conti- 
ne o supozitie pentru ceva în plus, pe care nu-l şi semnifică. Astfel contex- 
tul propozitional afectează întotdeauna, într-un fel sau altul, referinţa 
subiectului şi predicatului. 


17.3.3. Teoria propoziţiilor si condiţiile de adevăr. 


Tot ceea ce s-a spus despre termeni rămâne valabil şi despre pro- 
poziţii, astfel încât vom avea nu numai termeni mentali, ci şi propoziţii 
mentale. Supozita nu se găseşte numai la nivelul limbajului scris sau vorbit, 
ci şi la nivel mental, de unde rezultă că este posibilă o ambiguitate seman- 
tică mentală; prin urmare nu numai limbajul convenţional, ci şi cel natu- 
ral poate crea dificultăţi, el nefiind semantic pur. Conotatia, la rândul ei, nu 
este un rezultat al convențiilor, ci un fenomen natural. 

Ockham stabileşte şi o serie de condiţii de adevăr pentru propo- 
zitii, în funcţie de supoziţia termenilor. Propoziţiile categorice conţin 
întotdeauna un subiect, un predicat şi o copulă, mai multe propoziţii cate- 
gorice putând compune împreună o propoziţie moleculară. O propoziţie 
categorică este adevărată dacă subiectul şi predicatul conţin supozitii pen- 


tru unul și același lucru. Oricare ar fi forma propoziției se poate spune cà: 

a) o propoziţie particular afirmativă (de exemplu: „Unii oameni 
sunt animale“) este adevărată dacă subiectul şi predicatul au cel 
putin o supozitie în comun; în caz contrar, ea este falsă. 

b) propoziţiile universal afirmative (de exemplu: ,Toti oamenii 
sunt animale“) sunt adevărate dacă predicatul conţine toate 
supozitiile pe care le conţine şi subiectul. 

Astfel, condiţiile de adevăr conţin, prin intermediul teoriei supo- 
zitiilor, o angajare existenţială importantă. Acest lucru a condus la o inter- 
pretare extrem de interesantă a propozitiilor modale si temporale. De 
exemplu, în propoziţia „Unele lucruri albe vor fi negre“, Ockham consi- 
deră că supoziţia predicatului „negre“ nu stă şi pentru lucrurile care sunt 
acum negre, ci numai pentru cele care vor fi negre în viitor. În acest fel, cei 
doi termeni supoziţionează” 6 mai mult decât semnifică. Acest tip de inter- 
pretare va fi abandonat de Buridan şi alti contemporani. Oricum, expli- 
catia acestor distincţii este intenţia lui Ockham de a reduce cât mai mult 
posibil termenii la semnificaţii elementare. 

Un alt exemplu de asemenea reducere este teoria despre propo- 
ziţiile complexe sau moleculare. Toate acestea trebuie despărțite în propo- 
ziţiile elementare (categorice) care le compun, de a căror valoare de ade- 
văr depinde propoziţia iniţială. Analiza propoziţiilor complexe merge 
până acolo încât propoziţii ca „Socrate este alb“ să fie considerate propo- 
ziţii de formă elementară dar echivalente cu propoziţii complexe. Termenii cali- 
tativi cum este „alb“ sunt problematici din punctul de vedere al chestiunii 
universaliilor. Cuvântul „alb“ nu trebuie luat ca desemnând o proprietate 
generală (atribuită lui Socrate), deoarece aceasta ar atrage după sine 
nevoia unei opţiuni ontologice despre „universalii“ şi despre raportul din- 
tre individual şi general. Nominalismul consecvent ockhamian mizează pe 
posibilitatea de a reduce toţi termenii la termeni simpli, cu semnificație 
particulară. Este destul, consideră Ockham, să despàrtim propoziţia 
„Socrate este alb“ în două propoziţii simple numite exponenti: „Socrate 
există“ şi „Socrate are o albitate“. În acest fel, nici unul din termeni nu mai 


este general, fiecare se referă la un particular în mod explicit. Nu mai este 


276 În cazul utilizării verbale a termenului „supoziţie“ suntem nevoiţi să inventàm acest 
barbarism. S-ar justifica, deci, opţiunea traducerii lui suppositio prin supleanță, pentru 
ca în utilizarea verbală să apară a suplini. Rămânerea la varianta „supoziţie“ necesită 
apelul la perifraze. Am putea spune, deci, în loc de „supoziţionează“: „stă pentru“ sau 
„suplineşte“. 

nevoie de nici o altă entitate, în afara referentilor singulari ai termenilor 


categorematici, pentru o înţelegere adecvată a propozitiilor. 


17.4. Problema universaliilor. 


Aparatul semantic descris, extrem de complex, este în măsură să-i 
ofere lui Ockham un temei adecvat pentru simplificarea angajamentelor 
ontologice ale discursului şi, în consecinţă, pentru formularea unor răs- 
punsuri noi la probleme filosofice tradiţionale cum ar fi cea a universalii- 
lor. Ockham consideră că genurile şi speciile sunt concepte, sau, în terme- 
nii semanticii sale, semne naturale aflate în intelect. Generalitatea lor nu 
implică nici o corespondenţă reală, fiind numai o caracteristică semantică. 
Orice concept general este o ocurentà mentală ce semnifică mai multe 
entități singulare. 

Problema universaliilor provine din clasificarea aristotelică a subs- 
tantelor si accidentelor în universale şi particulare?””. În acest sens, prin uni- 
versalii se înţelege „ceea ce poate fi predicat despre mai multe lucruri“275, 
adică tocmai substanţele şi accidentele universale. În interpretare boethia- 
nà, problema se formulează explicit ontologic: dacă universaliile subzistă, 
adică dacă au realitate independentă. 

În primul sens, aristotelic, Ockham este de acord că există termeni 
care se pot predica despre mai multe lucruri. El admite deci existenţa uni- 
versaliilor ca termeni. Poziţia sa nominalistă reiese însă şi din al doilea sens 
al problemei, cel care vizează ,subzistenta“ universaliilor: au termenii 
generali o semnificaţie reală sau nu? Ockham va răspunde că termenii 
generali nu semnifică nimic, deci universaliile nu subzistă. 

În oricare din formulări, problema implică luarea în discuţie şi a 


„accidentelor universale“, adică a determinatiilor generalizabile sub cele 


277 De fapt, Aristotel distinge între realităţi care „se enunţă“ (universale) şi realităţi care 


„nu se enunţă“ (particulare) — v. Categorii, la- lb (cap. 2). Porfir le va numi „substan- 
te (respectiv accidente) universale“ şi „substanţe (respectiv accidente) particulare“ — 
v. „Comentariile lui Porfir la Categoriile lui Aristotel prin întrebare şi răspuns“, 12r, 
în: Porfir, Dexip, Ammonius, Comentarii la Categoriile lui Aristotel, însoțite de textul 
comentat, traducere, cuvânt înainte şi note de Constantin Noica, Editura Academiei, 
Bucuresti, 1968. Boethius va impune, la rândul său, termenii de subzistenti (pentru 
substanţe) şi nesubzistenti (pentru accidente). 

278 Este formularea lui Aristotel, în Despre interpretare, 17a 39-40. 

nouă categorii (în afară de substanţă, care se opune accidentelor): dacă 
accidentele universale au o existenţă separată, care este statutul „albităţii“, 
al „temporalităţii“, „multului“, etc. 

a) În cazul termenilor ce desemnează accidente (universale, cum ar 
mărimea, calitatea, relaţia, locul, momentul, acţiunea, pasiunea, posesia, 
relaţia), avem de a face cu cuvinte ca „alb“, „albitate“, „socrateitate“, 
„mărime“, etc. Toate categoriile, în afară de calitate, sunt considerate de 
către Ockham ca simple abstracții, fără corespondent în realitate. 

Acelaşi tip de analiză se aplică tuturor termenilor categoriali (cu 
excepţia calităţii), chiar atunci când ci desemnează fenomene ale fizicii, de 
exemplu „schimbare“, „generare“, „moment“, etc. De pildă, „generarea“ 
este un termen de mișcare ce desemnează numai în mod aparent un feno- 
men. De fapt nu există nici un lucru individual numit „generare“. 
Propoziția „Generarea se petrece instantaneu“ nu se referă la o relaţie 
între două realităţi, „generarea“ şi „momentul“, căci aceste realităţi nu 
există. Această propoziţie semnifică de fapt: „Când un lucru este generat, 
el nu este generat pe părţi, ci ca întreg, într-un interval de timp unic“. 
Termenii ca „generare“ sau „moment“ nu sunt decât pseudonume ce acope- 
ră mai multe lucruri particulare. De aceea, luaţi separat, aceşti termeni nu 
au o semnificaţie determinată, ea trebuie desprinsă din propoziţie, la fel 
ca în cazul termenilor conotativi. Aceste semnificaţii contextuale nu 
corespund unor unități naturale ale limbajului mental. Okham consideră 
aceşti termeni ca simple abstractiuni ale minţii care nu se referă la nimic 
general ci tot la entităţile individuale pe care le determină. Căci, dacă am 
elimina toate substanţele, nici una din aceste determinatii (relaţie, timp, 
loc, etc) nu ar continua să existe. 

De un tratament diferit se bucură însă categoria de calitate. 
Ockham admite că „albul“ (calitatea) subzistă ca realitate individuală. 
„Albitatea“ nu este un „lucru general“, dar, înţeleasă drept calitate singula- 
ră, rămâne un subzistent. Există mai multe lucruri albe, iar calitatea lor de 
a fi albe trebuie interpretată ca singulară de fiecare dată. Dispariţia tutu- 
ror lucrurilor albe nu ar atrage însă după sine dispariţia „albităţii“, ca indi- 
vidual?7?. 

b) În cazul substanțelor, situaţia este asemănătoare. Aici se află de 
fapt miezul problemei universaliilor întrucât, dacă în tradiţie aristotelică, 


279 Faptul cà Ockham nu anulează realitatea individuală a calității poate avea explicaţii 
teologice. Vom reveni asupra acestui aspect. 

accidentele ar putea fi acceptate mai uşor ca având numai individualitate 
(albitatea lui Socrate fiind în acest caz acceptabilă ca diferită de albitatea 
lui Platon, tocmai pentru că determinatiile accidentale nu subzistă), 
totuşi, substanţele trebuie considerate şi ca universale întrucât ele consti- 
tuie esența speciilor. Specia era înţeleasă ca temei ontologic iar reificarea sa 
constituia o necesitate. Pentru Ockham nimic nu este mai simplu decât 
anularea corespondenţei în realitate a termenilor substantiali universali. 
Altfel spus, „umanitate“ nu înseamnă nimic altceva decât „om individual“, 
între cei doi termeni existând o relaţie de sinonimie”50. „Om anumit“ şi 
„umanitate“ se referă mereu la acelaşi lucru, astfel încât propoziţiile „Un 
om este o umanitate“ sau „Umanitatea este un om“ nu reprezintă decât 
tautologii. 

c) Tot despre substanţe se afirmă, în manieră aristotelică, diferențe- 
le specifice despre care se spune că sunt necesare, astfel că în terminologia 
clasică numele unei substanţe (ca specie) împrumuta şi conotatia de 
„necesitate“: Enunţul „Omul este raţional“ trebuia înţeles de fapt „Omul 
este în mod necesar o fiinţă raţională“, altminteri definiţia nu ar mai fi fost 
posibilă. Pentru Ockham, diferenţele specifice sau termenii medii au 
aceeaşi semnificaţie individuală ca şi substanţele. Predicatul „raţional“ nu 
se enunţă despre omul în general ci se referă la toţi indivizii umani (con- 
form supoziţiei personale). 

Mai avem cazul unor enunturi ca „Omul râde“. Este vorba despre 
ceea ce Aristotel numea „propriu“, adică acele determinatii pe care le au 
toți indivizii unei specii fără ca ele să indice totuşi o esență. Conform 
soluţiei lui Ockham, aici nu avem termeni generali, din moment ce nu se 
poate spune că toţi oamenii râd, nici că omul ar trebui să râdă. 
Ambiguitatea este dată de prezenţa conotaţiei în predicat, conform căreia 
„a râde“ stà pentru „oricare om, exclusiv“. Eliminând conotatia, ne dăm 


seama că „a râde“ exprimă o numai posibilitate pe care o are oricare om şi 


280 Si Aristotel definea sinonimia ca identitate între nume (onoma) şi raţiunea de a fi (logos 
tes ousias), dar în sens ontologic, adică în sensul unei corespondențe între substanța 
primă (numele individualului, obţinut prin convenţie şi fixat ostensiv) şi substanța 
secundă (numele speciei, obţinut prin generalizare şi fixat prin definiţie, aceasta din 
urmă fiind un enunţ ce descria esența, predicatul ei fiind termen mediu în silogism). 
Astfel, sensul sinonimiei aristotelice este stabilirea unei corespondențe între două 
realități : individualul şi esenţa sa. La Ockham există o singură realitate, astfel că între 


x 


ă“) şi termenul general („substanţa secundă“) există 


numele individual („substanţa primă 
un alt fel de sinonimie; ele desemnează acelaşi lucru, singurul real: individualul. 

obţinem un enunţ care se referă la entităţi singulare, putând fi înlocuit cu 
„Un om râde“ sau „Există anumite momente când anumiţi oameni râd“. 

d) Propozitiile care conţin referiri la specii, în sens metalingvistic, 
ca în cazul „Omul este o specie“ sunt tratate ca propoziţii cu termeni ce 
conţin supoziţii simple sau materiale. Propoziția anterioară este adevărată 
numai dacă subiectul „omul“ este luat ca supozifie simplă, adică dacă el stă 
pentru un termen mental general, nu pentru un obiect real exterior. Dacă 
ar fi luat ca supoziţie personală, propoziţia ar fi falsă deoarece nu există 
oameni individuali care să poată fi identificaţi cu o specie. Pe de altă parte, 
predicatul „specie“ este luat, la rândul lui, ca nume ce semnifică un concept 
clasificator (tot mental). Sensul enuntului „Omul este o specie“ trebuie să 
fie dat în acest caz de supoziţia simplă a termenilor săi: „omul“ semnifică 
„semnul mental om“, iar „specie“ semnifică „concept mental de clasificare“. 
Astfel, propoziţia ar putea fi „tradusă“ ca: „Semnul mental om este un con- 
cept de clasificare“. 

e) Strategia lui Ockham funcţionează şi în cazul judecăților de 
valoare cum ar fi „Omul este creatura cea mai sublimă“. Acest enunţ s-ar 
putea respinge pur şi simplu ca fals, pe temeiul că indiferent de tipul de 
supozitie atribuită subiectului, valoarea de adevăr a enuntului este falsul 
(acest tip de enunţ nu este adevărat decât dacă subiectul desemnează spe- 
cia „om“, în manieră aristotelică; altfel, el este fals deoarece nu se poate 
spune nici despre un om particular, nici despre un termen mental, nici 
despre un termen material că ar fi „cea mai sublimă creatură“). Totuşi, 
pentru a nu atenta la integritatea judecăților de valoare, Ockham propu- 
ne descompunerea enunturilor de acest tip în enunturi cu termeni ce 
semnifică entităţi singulare. Astfel, enunţul în discuţie se poate analiza sub 
forma: „Orice om este o creatură mai sublimă decât orice altă creatură 
care nu este om“. 

În concluzie, orice termen general poate fi redus la un termen par- 
ticular prin analiza semantică. Nu există termeni generali cu semnificaţie 
reală (deci nu există nici problema ontologică a universaliilor), ei fiind 
reductibili la termeni singulari, la rândul lor întelesi în funcţie de supozifie. 

Cum se poate constata, atât sistemul semantic cât şi nominalismul 
lui Ockham este întemeiat ontologic, în sensul axiomei că numai ființele 
singulare sunt acceptate ca realităţi. În acest sens, limbajul nu are sens decât 
dacă se referă la lucruri individuale care sunt suficiente pentru întemeierea 


cunoașterii. 

17.5. Metafizica nominalistà a lui Ockham. 


Există două teme fundamentale ale gândirii filosofice a lui 
Ockham, strâns legate de nominalismul său: a) respingerea existenţei uni- 
versaliilor si b) „reducţia ontologică“, adică programul său de eliminare a 
surplusului de entităţi dat de folosirea abuzivă a conceptelor (specii, genu- 
ri, categorii). 

Prima dintre aceste teme a fost ilustrată îndeajuns prin expunerea 
teoriei semantice, unde s-a văzut că Ockham reduce categoriile ontologi- 
ce la două: substanţa şi calitatea, înţelese însă nu ca realităţi generale ci ca 
individuali. Substanţa înseamnă pentru Ockham orice lucru particular 
(ceea ce era pentru Aristotel substanţa primă), iar calitatea desemnează 
orice însuşire calitativă a individualilor: albul este întotdeauna albul unui 
lucru particular. 

Cea de-a doua temă, „reducţia ontologică“, vizează mai mult decât 
respingerea universaliilor, anume eliminarea tuturor tipurilor de entităţi 
nejustificabile ce pot fi insinuate de către discursul vorbit sau scris. Cele 
două teme au fost mereu considerate în strânsă legătură şi asociate cele- 
brului principiu al „briciului lui Ockham“, un principiu metodologic de 
economie a gândirii care spune că „Entităţile nu trebuie multiplicate mai 


mult decât necesar“ (non sunt multiplicanda entia praeter necessitatem). 


17.5.1. „Briciul lui Ockham“ 


În tratatul Despre principiile teologiei, considerat multă vreme ca 
aparținând lui Ockham dar dovedit ulterior ca nefiind redactat de el, un 
tratat ockhamist, însă, în esența sa, se găseşte formularea principiului 
numit „briciul lui Ockham“, la rândul său considerat o „piatră de hotar“ a 
gândirii sale. Formula expusă anterior („entitățile nu trebuie multiplicate 
mai mult decât necesar“) nu îi aparține lui Ockham însuşi, dar există 
expresii echivalente în corpus-ul de texte autentice: „pluralitatea nu tre- 
buie impusă fără a fi necesar“, „ceea ce se poate petrece conform unui 
număr mai mic de principii se petrece în van dacă principiile sunt mai 
multe“, „când o propoziție este verificată prin lucruri, este superfluu să 


apelăm la mai multe lucruri decât este suficient“281. 


281 După Paul Vincent Spade, „Ockham's Nominalist Metaphysics“, în The Cambridge 
Companion to Ockham, ed. cit., p. 101. 

Faptul că principiul s-a impus într-o formă inautentică (deşi echi- 
valentă), apoi faptul că, până în secolul XVIII, el era cunoscut doar în ter- 
meni generali ca „briciul nominaliştilor“ (de exemplu de către Condillac), 
îl determină pe Paul Vincent Spade să considere că prezentarea lui ca „pia- 
tră de hotar a gândirii ockhamiste“ este o exagerare. Este adevărat că filo- 
sofia lui Ockham este în perfect acord cu el, dar nu trebuie ignorat faptul 
că principiul „briciului“ era un loc comun printre nominalisti. 

Mai există apoi prejudecata că „briciul lui Ockham“ ar fi unul de 
eliminare a entităţilor, un fel de brici ontologic cu ajutorul căruia putem 
nega existenţa anumitor entităţi. Este de asemenea o exagerare deoarece, 
la Ockham, el nu funcţionează decât ca principiu de economie a gândirii: 
el nu face decât să prevină asertarea existenţei unor entităţi pe care oricum 
nu o putem dovedi sau care nu sunt necesare argumentării. 

Cu alte cuvinte, principiul lui Ockham nu este decât o formulare 
conditionalà a principiului raţiunii suficiente, conform căreia, dacă există 
un număr suficient de raţiuni, este superfluu să apelàm la altele. Un prin- 
cipiu care, în formă ontologică, se găseşte chiar şi la Aristotel, în formula 
„Dumnezeu si natura nu creează nimic în van“287, dar şi la predecesorii 
medievali ai lui Ockham. 

Deşi, acceptând poziţia lui Spade, nu putem acorda o importanţă 
exagerată acestui principiu, putem spune totuşi că el configurează gândi- 
rea lui Ockham în general. Conform empirismului ockhamist, nu putem 
afirma despre nici o entitate că există decât dacă îi putem garanta existen- 

5 
ta prin experiență directă. În rest, trebuie sà practicăm maxima simplitate în 
argumentare evitând cauzele şi existentele imaginare, căci nu există în afară 
de intelect nici o realitate universală. Relaţiile stabilite prin predicare au 
acelaşi statut de non-realitàti. Astfel, trebuie să practicăm o maximă pru- 
dentà în ce priveşte utilizarea artefactelor intelectului în cunoaştere. 

Limita „briciului“ este tocmai în acest punct: el nu decide care 
anume sunt realităţile necesare, care entităţi trebuie acceptate şi care nu. 
„Principiul briciului“ se opreşte doar la exprima o prudenţă. Este nevoie de 


câteva criterii pentru a decide care sunt entităţile necesare. 


282 Aristotel, Despre cer, 271a33. De asemenea, Analitica Secundă, 86a33-35; Fizica, 
188a17-18.01. 

17.5.2. Eliminarea entitàtilor. 


Pornind de la teoria sa semantică, Ockham încearcă să arate că nu 
este nevoie de entităţi distincte care să corespundă numelor abstracte din 
vorbire. Propoziţiile adevărate care conţin termeni abstracti pot fi reduse 
la propoziţii cu termeni univoci prin intermediul teoriei supozitiilor. 
Astfel, putem spune despre orice lucru că este mare sau mic, greu sau 
uşor, rotund sau pătrat, rece sau cald; că se află în relaţie cu alte lucruri, 
că este afectat de ele, că se află aici sau acolo, acum sau atunci, etc. Este 
legitim să vorbim în acest fel, dar este nelegitim să postulăm existenţa 
unor corespondenţi reali ai acestor termeni. Ei pot fi reduşi la termeni 
echivalenți, căci nimic nu trebuie să fie postulat ca existând fără a avea o 
rațiune suficientă, adică fără să fie știut din experiență ori dovedit de către 
autoritatea scripturii. 

Acesta este principiul reducerii ontologice la Ockham, exprimat în 
Comentariul la sentinţe. Criteriile sale sunt, prin urmare, acestea două: veri- 
ficarea în experienţă şi autoritatea scripturii. Nici o entitate nu se justifi- 
că dacă propoziţia care o afirmă nu îşi întemeiază adevărul pe experiența 
directă, adică pe raportul direct dintre obiecte şi limbajul mental. Surpriza 
este, însă, tocmai aceasta: dincolo de verificarea în experienţă, existenţa 
entităţilor poate fi întemeiată pe autoritatea scripturii. Nominalismul lui 
Ockham nu este unul laic şi de aceea, limita consecventei sale este, ca şi 
pentru orice gânditor medieval, autoritatea cuvântului revelat. Este de 
aceea evident că reducerea ontologică atentează la acele tipuri de realităţi 
care au o sursă diferită de textul sacru, cum ar fi determinatiile categoria- 
le de tip aristotelic (cu excepţia calităţii, cum am mai menţionat). 

Astfel, Ockham se simte îndreptăţit să afirme că există numai subs- 
tante individuale. Ele pot să se afle în anumite relații unele cu altele, fără 
ca relaţiile în sine să aibă o realitate ontologică. Excepţie face însă relația 
existentă între persoanele Sfintei Treimi. 

În mod analog, toate celelalte accidente asociate substanţelor indi- 
viduale trebuie excluse din ontologie: nu există ceva numit loc, timp, can- 
titate etc. Cu o singură excepţie: accidentele ocurente în cazul persoanei 
lui Isus Hristos născut ca om. Ceea ce rămâne în urma eliminării tuturor 
acestor accidente nu ar fi omul Isus Hristos ci dumnezeirea. Prin urmare, în 
cazul Divinei Întrupări, şi numai în acest caz, accidentele sunt reale (au 
subzistență precum substanţele prime, datorită intervenţiei directe — şi 
miraculoase — a lui Dumnezeu). 


296 


—$— 


scolastica.qxp 4/24/2005 10:04 Page ze 


Cazul special al calităţii, admisă de Ockham ca fiind lucru real, în 
ciuda principiului reductiei ontologice, îşi găseşte o explicaţie în doctrina 
creştină a transsubstantierii euharistiei. În cadrul euharistici, pâinea şi 
vinul ca substanţe cu însuşiri accidentale încetează să mai existe, fiind înlo- 
cuite substanțial de către trupul şi sângele lui Isus Hristos. În urma acestei 
transformări, determinatiile accidentale ale pâinii si vinului (iniţiale) nu se 
transferă asupra trupului şi sângelui lui Hristos (aceasta ar însemna o nouă 
încarnare), dar nici asupra unei alte substanţe. Concluzia este: calităţile 
iniţiale ale pâinii şi vinului continuă să existe (noi le percepem ca atare), 
deşi substanța lor iniţială a fost înlocuità?83, 

În afară de substanţele individuale si calităţi, adică de acele realităţi 
care pot fi exprimate nominal, Ockham nu mai admite existenţa nici unui 
lucru. Conform acestei reductii, lumea ar consta numai din lucruri indi- 
viduale şi calităţi. Toate celelalte determinatii categoriale fiind excluse, nu 
ar mai fi posibilă, până la urmă, nici verificarea adevărului propozitiilor, 
nici construirea unei Fizici, căci dacă relaţia, spaţiul, timpul, cauzalitatea 
etc, nu sunt reale, înseamnă că ele nu au legitimitate nici măcar dacă le 
admitem ca şi concepte mentale, acestea, la rândul lor, trebuind să fie 
întemeiate pe experienţă. Prin urmare Ockham nu poate fi consecvent cu 
reductia sa semantică: fără ea, nominalismul ar fi inconsistent dar, cu ea, 
cunoaşterea sistematică a naturii este principial imposibilă. 

Astfel, filosofia lui Ockham conţine o inconsecventà metodologică. 
Pe de o parte, nu există decât lucruri individuale, exprimabile nominal 
(cerința nominalistà), dar, pe de altă parte, întreaga structură a discursu- 
lui propozitional se sprijină pe limbajul mental ce reflectă felul în care 
lucrurile singulare sunt ordonate: ca serii temporale, cauzale, spaţiale, etc. 
Ceea ce înseamnă că numai lucrurile individuale au realitate, nu si ordo- 
narea lor. Timpul, spaţiul, cauzalitatea şi altele de acest fel nu sunt lucruri 
şi prin urmare termenii care se referă la ele nu au o semnificaţie. 

Totuşi, dacă ar nega complet existenţa relaţiilor dintre lucruri, 
Ockham nu ar putea justifica cunoașterea de tip fizic. Admitànd, odată cu 


Ockham, că relaţiile şi celelalte determinatii categoriale nu sunt lucruri 


283 Ockham însuşi nu oferă în mod explicit aceste justificări, dar Paul Vincent Spade (loc. 
cit., p. 106) consideră că ele pot fi acceptate conjectural deoarece problema a fost 
pusă în acest fel de către urmaşii lui Ockham. Pe de altă parte, există alte locuri în 
care Ockham menţionează faptul că motivele teologice îl determină să se îndepărte- 
ze de la reducerea ontologică. 

individuale, trebuie totuşi sà cădem de acord şi cu faptul că ele nu sunt 
inexistente. Problema este, însă, ce fel de existenţă au ele? Tot ce ştim este 
că nu sunt lucruri, adică nu există în acelaşi fel în care există lucrurile 
individuale („reducţia ontologică), dar nu există nici ca universalii (cerința 
nominalistă). Răspunsul lui Ockham este că existenţa lor este una menta- 
lă: termenii care desemnează mișcarea, spaţiul, timpul, etc, sunt termeni 
conotativi, ceea ce înseamnă că ei nu semnifică ci conotează: înţelesul lor 
este o noţiune. 

Concluzia este că ontologia lui Ockham se întemeiază pe asumarea 
principiului conform căruia nu există decât „lucruri“, adică entităţi ce pot 


fi exprimate nominal, pot fi semnificate şi despre care se poate predica 


(substanţe individuale şi accidente individuale de tip calitativ)?84, 


17.5.3. Relatiile dintre lucruri. Fizica. 


Ockham s-a ocupat îndeaproape de problematica cunoasterii natu- 


rii, mai ales comentând Fizica lui Aristotel. Deşi spune că nu încearcă 


284 Paul Vincent Spade (loc. cit., p. 111) adaugă în mod conjectural şi relaţiile sau ,facto- 
rii“ ce nu pot fi numiţi şi nu pot fi semnificati, despre care nu se poate predica, dar 
care nu pot fi considerati non-existenţi din moment ce afectează adevărul propoziții- 
lor. Asemenea factori ar fi tocmai relatiile dintre lucruri, miscarea, timpul etc. 
Autorul menţionat spune că nu putem accepta imaginea tradiţională conform căreia 
ontologia lui Ockham ar include numai substanţe şi calităţi, de aceea este necesară 
admiterea acestor „factori“ suplimentari, existenţi dar care nu pot fi semnificati. 
Vorbind despre aceşti „factori“, exegetul îşi asumă riscul de a numi ceea ce, conform 
ontologiei lui Ockham, nu poate fi numit. Nu există însă altă soluţie din moment ce 
relaţiile dintre lucruri, cantitatea, interacţiunea, etc, sunt modificări evidente în 
structura individualilor, modificări ce nu se datorează în totalitate simplei existente 
a lucrului individual luat izolat. Motivele legate strict de raţiuni de expunere ne obli- 
gă să fim de acord cu această intervenţie a lui P.V.Spade, fără de care am intra în 
imposibilitatea de a menţiona faptul că Ockham nu neagă existenţa „relaţiilor“ (sau 
„factorilor“, în termenul lui Spade). O posibilă obiectie ar fi, totuşi, aceea că însăşi 
imposibilitatea semnificării sau numirii „relaţiilor“ le exclude pe acestea dintr-o posi- 
bilă ontologie (ontologia însemnând discurs despre ceea ce există). În acest sens, 
Ockham nu este inconsecvent deoarece nici nu include în ontologie relaţiile, mizând 
pe presupozitia că obiect al ontologiei nu pot fi decât cele care pot fi numite şi despre 
care se poate predica (de altfel, un principiu aristotelic, v. Categorii, 1a-1b). Prin 
urmare Ockham nu are nevoie de această distincţie deoarece, pentru el, aceşti „fac- 
tori“ nu sunt decât concepte mentale, iar termenii care le desemnează sunt termeni 
conotativi. Fizica lui Ockham nu admite realitatea determinatiilor categoriale decât 
ca forme pe care lucrurile le au în potentà, mișcarea însemnând actualizarea lor. 

decât să prezinte fizica lui Aristotel, fără să arate ce crede el că ar fi ade- 
vărat din ea, Ockham aduce interpretări specifice sistemului său nomina- 
list. Din moment ce, în acord cu ontologia sa, singurele realităţi (indivi- 
duale) sunt substanţa şi calitatea, era absolut necesar ca fizica lui Ockham 
să lămurească statutul celorlalte determinatii categoriale cum ar fi locul, 
timpul, mișcarea, cantitatea etc. 

În mod previzibil, Ockham spune că mișcarea nu este un lucru 
distinct de corpul care se mişcă si nici de locurile succesive pe care aces- 
ta le ocupă. Nici o schimbare nu este distinctă de corpul care se schimbă, 
singurul lucru real fiind corpul ca atare. „Mişcarea“ este un termen cono- 
tativ şi nu unul absolut, deci schimbarea nu înseamnă decât însuşirea, de 
către un corp, a unei forme pe care nu o avea înainte decât potenţial. Astfel 
trebuie să înţelegem că orice mişcare (ca schimbare a locului, ca creştere 
sau ca devenire) nu înseamnă decât actualizarea, de către un corp, a unei 
potente proprii. „Modificarea“ corpului nu semnifică decât actualizarea a 
ceva ce exista dinainte în corpul respectiv, ca potentà. Observăm că 
Ockham se foloseşte de distincţia aristotelică dintre potentà şi act pentru 
a argumenta că orice determinatie virtuală a unui lucru este, dinainte de 
a fi realizată, sinonimă cu lucrul respectiv. În acest fel, mişcarea nu are 
cauze exterioare ci este o determinatie a lucrului individual. 

Spaţiul este, la rândul lui, înţeles ca limită a unui corp. Termenul 
de „spaţiu“ este tot un concept conotativ, prin urmare semnificaţia lui 
reală nu este alta decât corpul. În mod similar, timpul este măsura 
mişcării (definiţie aristotelică), în sensul că schimbările si mișcările cor- 
purilor au un început şi un sfârşit, adică limite ale unui interval care, pen- 
tru mintea noastră, se numeşte timp. Nu există timp obiectiv, sensul său 
este o conotaţie: termenul „timp“ conotă schimbarea inerentă unui corp, 
dar, în mod absolut, el se referă tot la corpul individual. 

În concluzie, Fizica lui Ockham nu admite realităţi distincte şi spe- 
cifice. Categoriile fizicii nu au semnificaţie reală ci doar sensuri conotati- 
ve. Toate mişcările şi stările corpurilor trebuie înţelese ca desemnând 
forme ale corpurilor ca atare, nicidecum realităţi separate. Nu există 
mişcare, deşi spunem că orice corp se mişcă. Nu există timp, desi spunem 
că orice corp se mișcă şi există în timp. Aceasta este de fapt cheia proble- 
mei la Ockham: noi numai „spunem“ despre corpuri că se mişcă si că sunt 
în timp, ceea ce înseamnă că, prin termenii respectivi, nu desemnăm alt- 


ceva decât corpurile însele, sub diferite aspecte ale lor. 

Filosofia lui Ockham este expresia punctului final al disputelor filo- 
sofice şi logice din Evul mediu. Ockham restrânge mult domeniul filoso- 
fiei, accentuându-i separarea față de teologie. Pentru Ockham rațiunea nu 
mai înseamnă decât facultatea de a interactiona cu realitatea concretă, fără 
a mai avea nici puterea şi nici menirea de a susţine adevărurile revelate ale 
religiei. Astfel, cunoaşterea raţională este de două feluri: abstractă 
(având ca obiect raporturile dintre idei şi propoziţiile care le exprimă) şi 
intuitivă (obiectul ei fiind adevărurile empirice, nemijlocit evidente ale 
experienţei). Ambele tipuri de cunoaştere reprezintă în fond acte de înte- 
legere ale lucrurilor individuale. Dar, în timp ce cunoaşterea intuitivă este 
prin natură capabilă să cauzeze în intelect asentimente faţă de adevărurile 
contingente privitoare la individualul cunoscut, cunoaşterea abstractă nu 
poate cauza asentimentul faţă de adevărul contingent. Din acest motiv, 
numai cunoaşterea intuitivă poate cauza în intelect judecata că un lucru 
există (dacă există), în timp ce cunoaşterea abstractă nu este capabilă de 
aceasta?85, 

Singura cale de a demonstra o propoziţie (cunoaşterea abstractă) 
este de a arăta fie că este nemijlocit evidentă, fie că se deduce dintr-o pro- 
poziţie nemijlocit evidentă. 

În al doilea rând, singura cale de a avea acces la adevărurile empi- 
rice — cum ar fi faptul că un lucru există sau nu — este cunoaşterea 
intuitivă, singura care ne permite să înţelegem faptele şi modurile lor. 
Verificarea propoziţiilor (a evidenţei lor) este experienţa, punctul de ple- 
care al oricărei stiinte?89. 

Aceste două elemente principiale (empirismul şi concepţia despre 
demonstraţie) definesc specificul gândirii ockhamiste şi constituie premi- 
sele atitudinii sale antirealiste. Gândirea lui Ockham reprezintă, prin arti- 
culatiile sale şi mai ales prin influenţa pe care o va avea asupra intelectua- 


lilor din spaţiul britanic, punctul de pornire şi condiţia de înţelegere a 


285 Cf. Elizabeth Karger, „Ockham's Misunderstood Theory of intuitive and Abstractive 
cognition“, în: P.V.Spade (ed.), The Cambridge Companion to Ockham, ed. cit., pp. 
210-211. 

286 Adevărul fundamental“ al gnoseologiei lui Ockham este exprimat astfel: „o perfectă 
cunoaștere intuitivă este aceea despre care trebuie spus că este cunoașterea experimentală, si 
această cunoaştere este cauza propoziției universale care este principiul artei si ştiinţei“ (apud. 


E. Gilson, Filozofia în Evul mediu, Editura Humanitas, Bucuresti, 1995., p. 591). 

empirismului modern. Francis Bacon (prin verificarea experimentalà a 
propozitiilor si întemeierea stiintelor pe observarea de calitàti), John 
Locke (care va porni de la premisa „sigură“ că lucrurile individuale — ca 
singure obiecte ale cunoaşterii — au calităţi primare şi că acestea sunt ori- 
ginea ideilor noastre), sau David Hume (cu a sa critică a noţiunii de cau- 
zalitate) sunt reprezentanţii virtuosi ai tradiţiei nominaliste — ajunsă 
venerabilă pe atunci — susţinută de Ockham. Paradoxal, poate, însă nu 
imposibil, este faptul că şi raționalismul modern — prin ambiția lui 
Descartes — îşi va legitima identitatea tot cu ajutorul unei credinţe 
ockhamiste: universalitatea (devenită între timp şi autonomă), veridicita- 


tea şi simetria cu lucrurile a limbajului mental?87. 


287 Observatia are un caracter conjectural dar explică adecvat „resortul“ cogito-ului car- 
tezian, ale cărui „pierderi“ sunt tocmai realismul şi esentialismul. Considerarea idei- 
lor ca efecte ale lucrurilor exterioare, pentru justificarea izomorfismului minte-corp 
(în Meditaţii despre filosofia primă, meditaţia a III-a), este mai degrabă o consecinţă a 
doctrinei limbajului mental. Tot limbajul mental pare să fie condiţia de posibilitate 


cea mai verosimilă pentru teoria armoniei prestabilite. 

14.6.1. Argumentele existentei lui Dumnezeu. | 251 
14.6.2. Ratiune si vointà. Virtutea | 253 
15. Sf. Bonaventura | 257 
15.1. Schità biobibliograficà | 257 
15.2. Adevărul şi teoria iluminării | 261 
15.2.1. Doctrina despre adevăr | 261 


15.2.2. Iluminarea nu este în acelaşi timp obiect unic şi temei nece- 
sar al cunoaşterii | 262 


15.2.3. Iluminarea nu este temei necesar al cunoaşterii | 263 


15.2.4. Soluţia la problema iluminării | 264 


307 


—$— 


scolastica.qxp 4/24/2005 10:04 Page E 


15.3. Despre reducerea artelor la Teologie | 264 
15.3.1. Premise ale doctrinei reducerii artelor la teologie | 264 


15.3.2. Cele patru Iluminàri sau schita unei posibile 
antropologii | 266 

15.3.3. „Lumina exterioară“ a artei mecanice“ | 267 

15.3.4. „Lumina inferioară“ a cunoaşterii sensibile | 269 

15.3.5. „Lumina interioară“ a cunoaşterii filosofice | 269 


15.3.6. „Lumina superioară“ a teologiei | 272 


15.3.7. Cele „şase“ împărțiri ale luminii divine şi modelul lor 
hexadic | 272 


15.3.8. Cum se reduc artele la Teologie | 273 
16. Scolastica tàrzie | 277 
17. William Ockham | 279 
17.1. Viata si Opera. | 279 
17.2. Principiul economiei gândirii si universaliile | 282 
17.3. Logica si semantica. Teoria despre limbajul mental | 284 
17.3.1. Termenii mentali: semnificatia si conotatia | 284 
17.3.2. Termenii într-o propoziţie. Supozitia | 287 
17.3.3. Teoria propozitiilor şi condiţiile de adevăr | 288 
17.4. Problema universaliilor | 290 
17.5. Metafizica nominalistă a lui Ockham | 294 
17.5.1. „Briciul lui Ockham“ | 294 
17.5.2. Eliminarea entităţilor | 296 
17.5.3. Relaţiile dintre lucruri. Fizica | 298 

